**ПРИЈЕДЛОГ**

**ГРАЂАНСКА ИНИЦИЈАТИВА**

**Д Е К Л А Р А Ц И Ј А**

**О ПРОТИВЉЕЊУ ОТВАРАЊА РУДНИКА ЛИТИЈУМА, БОРА, НАТРИЈУМА, СТРОНЦИЈУМА, КАЛИЈУМА И ПРАТЕЋЕ АСОЦИЈАЦИЈЕ ЕЛЕМЕНАТА НА ТЕРИТОРИЈИ ОПШТИНЕ ЛОПАРЕ**

**Бања Лука, фебруар 2024. године**

**ПРИЈЕДЛОГ**

Народна скупштина Републике Српске, на основу члана 70. став 1. тачка 2) Устава Републике Српске и члана 177. став 2. Пословника Народне скупштине Републике Српске („Службени гласник Републике Српске, број: 66/20) на сједници одржаној \_\_\_\_\_ д о н о с и

**Д Е К Л А Р А Ц И Ј У**

**О ПРОТИВЉЕЊУ ОТВАРАЊА РУДНИКА ЛИТИЈУМА, БОРА, НАТРИЈУМА, СТРОНЦИЈУМА, КАЛИЈУМА И ПРАТЕЋЕ АСОЦИЈАЦИЈЕ ЕЛЕМЕНАТА НА ТЕРИТОРИЈИ ОПШТИНЕ ЛОПАРЕ**

1. Народна скупштина Републике Српске је упозната да је Министарство енергетике и рударства Републике Српске 2018. године одобрило фирми „AR CORE ulaganja“ д.о.о. Бања Лука извођење геолошких истраживања B, Li, Na, Sr, K и пратеће асоцијације елемената на подручју Лопара. Даље, упозната је да су истраживања окончана у љето 2022. године, након чега је носилац права на истраживање израдио Елаборат о класификацији, категоризацији и прорачуну резерви B, Li, Na, Sr, K и пратеће асоцијације елемената лежишта „Лопаре“ у општини Лопаре са стањем на дан 31.07.2022. године. Дана 13.10.2022. године Министарство је запримило захтјев носиоца права на истраживање за ревизију горе наведеног Елабората. Министар енергетике и рударства, у складу са Законом о геолошким истраживањима, донио је Рјешење број: 05.04/310-484-1/22 од 25.10.2022. године којим је формирао Комисију за ревизију елабората са задатком да изврши ревизију достављеног елабората, односно да провјери да ли је исти урађен у складу са савременим научним достигнућима, важећим прописима и стандардима. По завршеној ревизији Комисија је доставила Министарству Извјештај о ревизији Елабората о класификацији, категоризацији и прорачуну резерви B, Li, Na, Sr, K и пратеће асоцијације елемената лежишта „Лопаре“ у општини Лопаре са стањем на дан 31.07.2022. године и Ревизиону клаузулу којом се потврђује да је Елаборат сачињен у складу са савременим достигнућима и методама геолошке науке и технике, усклађен са законом и другим прописима, нормативима, као и одговарајућим мјерама безбједности и заштите здравља на раду, сигурности људи и објеката из заштите животне средине. На основу Извјештаја и Ревизионе клаузуле Министарство енергетике и рударства донијело је Рјешење број: 05.04/310-484-4/22 од 15.03.2023. године, којим се привредном друштву „AR CORE ulaganja“ д.о.о. Бања Лука, потврђују резерве B, Li, Na, Sr, K и пратеће асоцијације елемената лежишта „Лопаре“ у општини Лопаре са стањем на дан 31.07.2022. године.
2. Народна скупштина Републике Српске се противи даљим активностима везаним за додјељивање концесије за експлоатацију минералних сировина утврђених Рјешењем број: 05.04/310-484-4/22 од 15.03.2023. године, којим се привредном друштву „AR CORE ulaganja“ д.о.о. Бања Лука, потврђују резерве B, Li, Na, Sr, K и пратеће асоцијације елемената лежишта „Лопаре“ у општини Лопаре са стањем на дан 31.07.2022. године, односно противи се отварању рудника горе наведених минералних сировина на подручју општине Лопаре. Као разлоге за противљење Народна скупштина Републике Српске наводи сљедеће:

* да се највећи дио становништва општине Лопаре противи експлоатацији односно отварању рудника минералних сировина B, Li, Na, Sr, K и пратеће асоцијације елемената на подручју општине Лопаре.
* да се сусједне локалне заједнице противе отварању рудника (Бијељина, Челић ФБиХ и друге).
* да се локација за отварање рудника налази у непосредној близини насељеног мјеста Лопаре, а уједно и сједишта ове општине, што ће директно утицати на живот и сигурност људи те довести до могућег расељавања становништва.
* да нису познате технологије за експлоатацију B, Li, Na, Sr, K и пратеће асоцијације елемената које неће произвести трајне негативне посљедице по животну средину и довести до угрожавања здравља људи, као и нарушавање флоре и фауне.
* да се локација налази у непосредној близини слива водотока ријеке Гњице, што може довести до загађења ове ријеке, што би имајући у виду да се иста улива у ријеку Саву довело до регионалног загађења водотокова. Такође подземне и атмосферске воде са потенцијалне локације за експлоатацију напријед наведених минералних сировина се слијевају и у водоток ријеке Јање, а која се даље улива у ријеку Дрину. Што значи да би дошло до угрожавања водотокова ријека Саве и Дрине.
* да се локација рудника налази у близини Туристичко-рекреационо-излетничког центра „Бусија“, за чију изградњу је Влада Републике Српске дала концесију.
* да ће експлоатација и екстракција минералних сировина по постојећим технолошким рјешењима довести до испуштања токсичних материја у подземне воде, чиме ће доћи до трајног загађивања локалних бунара и водовода.
* да је планина Мајевица позната по великом броју клизишта узрокованим њеном морфолошком структуром и да би технологија која би се користила приликом експлоатације додатно утицала на настанак нових клизишта и оштећења инфраструктуре и имовине.

1. Народна скупштина Републике Српске задужује Владу Републике Српске да путем Министарства енергетике и рударства Републике Српске не додјели концесију за експлоатацију минералних сировина B, Li, Na, Sr, K и пратеће асоцијације елемената лежишта „Лопаре“ у општини Лопаре.
2. Декларација ће бити објављена у „Службеном гласнику Републике Српске“.

**Број: \_\_\_\_\_\_\_\_\_\_\_\_ ПРЕДСЈЕДНИК**

**Датум: \_\_\_\_\_\_\_\_\_\_\_ године НАРОДНЕ СКУПШТИНЕ**

**Др Ненад Стевандић**

**ОБРАЗЛОЖЕЊЕ**

**ДЕКЛАРАЦИЈЕ О ПРОТИВЉЕЊУ ОТВАРАЊА РУДНИКА ЛИТИЈУМА, БОРА, НАТРИЈУМА, СТРОНЦИЈУМА, КАЛИЈУМА И ПРАТЕЋЕ АСОЦИЈАЦИЈЕ ЕЛЕМЕНАТА НА ТЕРИТОРИЈИ ОПШТИНЕ ЛОПАРЕ**

**I УСТАВНИ ОСНОВ**

Уставни основ за доношење ове декларације садржан је у члану 70. став 1. тачка 2) Устава Републике Српске којим је прописано да Народна скупштина Републике Српске доноси законе, друге прописе и опште акте као и у члану 177. став 2. Пословника Народне скупштине Републике Српске („Службени гласник Републике Српске, број: 66/20) којим је, између осталог, прописано да Народна скупштина Републике Српске доноси декларацију.

**II РАЗЛОЗИ ЗА ДОНОШЕЊЕ ДЕКЛАРАЦИЈЕ**

На територији општине Лопаре је у последњих неколико година вршено геолошко истраживање минералних сировина. Према достављеној Информацији од стране Министарства енергетике и рударства Републике Српске, број: 05.04/310-631-1/23 од 31.10.2023. године, истраживања су показала да су на територији оштине Лопаре потврђене резерве B, Li, Na, Sr, K и пратеће асоцијације елемената лежишта „Лопаре“. Даље имајући у виду да је предметна геолошка истраживања спровело привредно друштво „AR CORE ulaganja“ д.о.о. Бања Лука, претпоставка је да ће се исто у складу са законским процедурама обратити надлежним органима за покретање поступка додјеле концесије за експлоатацију минералних сировина.

Скупштина општине Лопаре је донијела Закључак број: 01/1-022-1-117/23 од 21.12.2023. године којим се противи отварању рудника литијума и других пратећих елемената на територији општине Лопаре.

Узимајући у виду чињеницу да су наведена истраживања вршена у близини насеља Лопаре и Лопаре Село, на удаљености од неколико стотина метара до два километра, од центра овог мјеста и Општине, поступак отварања рудника би угрозио живот и животну средину већег дијела територије ове локалне заједнице, као и експлаотација сировина које могу да угрозе здравље локалног становнштва, као и других сусједних локалних заједница, покренута је иницијатива за забрану отварања рудника односно за неодобравање концесије за експлоатацију наведених минералних сировина, а све у циљу заштите здравља грађана и животне средине.

**III ФИНАНСИЈСКА СРЕДСТВА**

За реализацију ове декларације нису потребна новчана средства.