**РЕПУБЛИКА СРПСКА**

**ВЛАДА**

**ПРИЈЕДЛОГ**

**ЗАКОН**

**О ИЗМЈЕНАМА И ДОПУНАМА ЗАКОНА**

**О ПОСЕБНОМ РЕЖИМУ ИЗВРШЕЊА КАЗНЕ ЗАТВОРА**

**Бања Лука, април 2024. године**

**Приједлог**

**ЗАКОН**

**О ИЗМЈЕНАМА И ДОПУНАМА ЗАКОНА**

**О ПОСЕБНОМ РЕЖИМУ ИЗВРШЕЊА КАЗНЕ ЗАТВОРА**

Члан 1.

У Закону о посебном режиму извршења казне затвора („Службени гласник Републике Српске“, број 30/10) члан 1. мијења се и гласи:

„Овим законом уређује се поступак распоређивања затвореника који се налазе на издржавању казне затвора у Одјељењe са посебним режимом извршења казне затвора (у даљем тексту: Одјељење), организација Одјељења, положај затвореника, дисциплинска и материјална одговорност затвореника, као и поступање према затвореницима на извршењу казне доживотног затвора.“

Члан 2.

У члану 2. став 1. мијења се и гласи:

„(1) У Одјељење се распоређују затвореници мушког пола који за вријеме извршења казне затвора битно угрожавају безбједност у Установи за извршење кривичних и прекршајних санкција (у даљем тексту: Установа), нарушавају ред и дисциплину, као и лица за која се утврди да су све раније предузете мјере поступања према њима остале безуспјешне, а према којима је програмом поступања предвиђен овакав облик третмана.“

У ставу 2. ријечи: „осуђених лица“ замјењују се ријечју: „затвореника“, као и у цијелом тексту Закона, у одговарајућем падежу, а ријечи: „казнено-поправних установа“ замјењују се ријечју: „Установа“, као и у цијелом тексту Закона, у одговарајућем падежу.

Послије става 3. додаје се нови став 4. који гласи:

„(4) У Одјељење се на извршење казне затвора упућују затвореници којима је изречена казна доживотног затвора.“

Члан 3.

У члану 3. у ставу 1. послије ријечи: „затвореног типа“ ријечи: „(у даљем тексту: Установа)“ бришу се.

Став 3. брише се.

Члан 4.

У члану 4. у ставу 4. послије ријечи: „високог безбједносног ризика“ додају се ријечи: „и затвореницима којима је изречена казна доживотног затвора“.

У ставу 6. послије ријечи: „високог безбједносног ризика“ додају се ријечи: „и затвореника којима је изречена казна доживотног затвора“.

Члан 5.

У члану 5. у ставу 1. послије ријечи: „казну затвора“ додаје се запета и ријечи: „осим за затворенике којима је изречена казна доживотног затвора које у Одјељење упућује суд надлежан за извршење казне доживотног затвора“.

Став 3. мијења се и гласи:

„(3) Након разматрања приједлога из става 1. овог члана министар може донијети наредбу о распореду затвореника у Одјељење, која се доставља Установи која је упутила приједлог и Установи у чијем саставу се налази Одјељење у којем ће се распоред затвореника извршити.“

Члан 6.

У члану 6. у ставу 1. послије ријечи: „Вријеме трајања распореда у Одјељење“ додају се ријечи: „за затворенике који се у Одјељење распоређују за вријеме извршења казне затвора“.

Члан 7.

У члану 7. у ставу 2. ријеч: „која“ замјењује се ријечју: „који“.

У ставу 3. ријеч: „смјештено“ замјењује се ријечју: „смјештен“.

Члан 8.

У члану 8. ст. 1, 2. и 3. мијењају се и гласе:

„(1) Пријем у Одјељење за затворенике који се у Одјељење распоређују за вријеме извршења казне затвора врши се на основу Наредбе о распореду у Oдјељење, а за затворенике којима је изречена казна доживотног затвора на основу упутног акта суда надлежног за извршење казне доживотног затвора.

(2) Приликом пријема у Одјељење врши се детаљан претрес затвореника и његових ствари, одузимање предмета чије држање у Одјељењу није дозвољено, упис у пријемну књигу и упознавање затвореника са организацијом рада у Одјељењу, правима, обавезама и дужностима затвореника и прописима који регулишу извршење казне затвора у Одјељењу, а затвореници који се у Одјељење распоређују за вријеме извршења казне затвора упознају се и са Наредбом о распореду у Одјељење, разлозима за њено доношење и начином спровођења оваквог облика третмана.

(3) Правилником о кућном реду Одјељења са посебним режимом прописују се начин и организација живота затвореника распоређених у Одјељење ради извршења казне затвора и казне доживотног затвора, пријем и претрес лица и ствари, упознавање затвореника са програмом поступања, смјештај, исхрана и одијевање, здравствена заштита и хигијенске мјере, понашање затвореника, начин остваривања права у Одјељењу, дописивање, примање посјета и пошиљки, задовољавање вјерских потреба, располагање новцем, одржавање реда и дисциплине, обустава примјене распореда у Одјељење.“

Послије става 3. додаје се нови став 4. који гласи:

„(4) Правилник из става 3. овог члана доноси министар.“

Члан 9.

У члану 9. у ставу 2. ријечи: „Заводски доктор“ замјењују се ријечима: „Доктор медицине у Установи“, као и у цијелом тексту Закона, у одговарајућем падежу.

У ставу 3. ријеч: „осуђени“ замјењује се ријечју: „затвореник“, а ријеч: „друго“ замјењује се ријечју: „другог“.

Члан 10.

У члану 12. у ставу 1. ријечи: „дужна су“ замјењују се ријечима: „су дужни“.

У ставу 2. ријеч: „кажњено“ замјењује се ријечју: „кажњен“.

Члан 11.

У члану 14. став 1. мијења се и гласи:

„(1) Тежи дисциплински прекршаји су:

а) одбијање извршења законитог наређења службеног лица,

б) подстрекавање на побуну или бјекство,

в) припремање бјекства, покушај бјекства и бјекство,

г) помагање другим затвореницима при припремању бјекства или бјекству,

д) организовање и учешће у побуни,

ђ) насилничко понашање према другим затвореницима, физичко и психичко злостављање, као и свако некоректно понашање према другим затвореницима,

е) намјерно уништавање туђе имовине и имовине Одјељења,

ж) узимање од других затвореника накнаде у новцу или натури,

з) неовлашћено напуштање Одјељења, болничког лијечења у здравственој установи или са радилишта, без одобрења службеног лица,

и) производња, уношење, посједовање, препродаја и уживање алкохола, опојних дрога и психоактивних материја у Одјељењу или на болничком лијечењу,

ј) израда, посједовање и уношење у Одјељење недозвољених предмета, укључујући и новац, опасне ствари или средства за комуникацију на даљину,

к) вријеђање, пријетње и непристојно понашање, међусобне свађе и туче,

л) израда било каквих предмета и обављање приватних послова за себе или другог без налога службеног лица,

љ) ометање спровођења дневног распореда активности,

м) неовлашћено улажење и коришћење службене просторије и боравак на мјестима гдје је то забрањено,

н) спречавање приступа у било који простор Одјељења службеним лицима и лицима која имају овлашћење да улазе у Одјељење,

њ) међусобна препродаја или трампа било каквих ствари,

о) крађа, коцкање и играње недозвољених игара,

п) опирање здравственом прегледу и тестирању на заразне болести, алкохол и опојна средства,

р) подстицање других затвореника на понашање које представља кривично дјело, прекршај или тежи дисциплински прекршај,

с) некоректно понашање према службеним лицима,

т) пружање отпора или физички напад на службено лице,

ћ) занемаривање радне обавезе која је проузроковала или је могла проузроковати штетне посљедице већег обима,

у) давање лажних података усљед којих је настала или је могла настати штета већих размјера,

ф) угрожавање туђег здравља које је извршено намјерно или грубом непажњом,

х) обучавање других затвореника о начину извршења кривичног дјела на основу личног или туђег искуства,

ц) намјерно нарушавање свог здравља ради онеспособљавања за извршење обавеза.“

Члан 12.

У члану 19. у ставу 2. ријеч: „која“ замјењује се ријечју: „који“, а ријеч: „осуђеника“ замјењује се ријечју: „затвореника“.

Члан 13.

У члану 21. став 3. мијења се и гласи:

„(3) При извршењу дисциплинске казне упућивања у самицу, затвореника су дужни да посјете васпитач и здравствени радник сваког дана, а једном у седам дана руководилац Одјељења и доктор медицине у Установи.“

Члан 14.

У члану 23. став 1. мијења се и гласи:

„(1) Затвореник је одговоран за штету коју је намјерно или грубом непажњом проузроковао и ту штету је дужан надокнадити.“

Члан 15.

Послије члана 23. додају се нови чл. 23а, 23б, 23в, 23г, 23д, 23ђ, 23е, 23ж, 23з, 23и, 23ј. и 23к. који гласе:

„Члан 23а.

Одредбе чл. 7. до 23. овог закона примјењују се и на извршење казне доживотног затвора, осим ако овим законом није другачије прописано.

Члан 23б.

Затвореницима који издржавају казну доживотног затвора неће бити наметнуто ниједно ограничење које није предвиђено законом, а она ограничења која се изричу морају бити минимално потребна и пропорционална оправданом циљу због којег се изричу.

Члан 23в.

(1) Тим стручњака из пријемно-отпусног одјељења врши проучавање личности затвореника.

(2) На основу резултата проучавања личности затвореника, тим стручњака из пријемно-отпусног одјељења врши процјену ризика затвореника и утврђује приједлог програма поступања, који одобрава директор Установе.

(2) Промјене у програму поступања из става 2. овог члана одобрава директор Установе на приједлог службе третмана.

Члан 23г.

Затвореници који издржавају казну доживотног затвора класификују се у посебне васпитне колективе, с тим да се на једног васпитача распоређује до десет затвореника.

Члан 23д.

Затвореницима којима је изречена казна доживотног затвора не могу се одобравати погодности којe се користe ван круга Установе.

Члан 23ђ.

(1) Затвореници који издржавају казну доживотног затвора, из разлога безбједности и на основу безбједносне процјене, могу бити подвргнути контроли писама и телефонских разговора, са чим затвореник мора бити упознат.

(2) Изузетно од одредбе члана 11. став 4. овог закона, затвореницима који издржавају казну доживотног затвора, на заједнички приједлог службе третмана и службе обезбјеђења, у зависности од класификационо-стимулативне групе затвореника, руководилац Установе, након детаљне процјене свих облика ризика које затвореник може представљати према посјетиоцима, може одобрити боравак у посебној просторији за интимне посјете са брачним супружником, односно ванбрачним партнером или боравак са члановима породице у посебним просторијама које су намјенски опремљене за посјету малољетне дјеце, највише два пута у класификационом периоду, у трајању до два сата, ако је претходно најмање два пута узастопно био класификован у најбољу класификационо-стимулативну групу.

Члан 23е.

(1) Затвореник који издржава казну доживотног затвора може након најмање пет година издржане казне доживотног затвора министру поднијети молбу за премјештај у другу Установу која у свом саставу има Одјељење.

(2) Против рјешења којим је одлучено о молби из става 1. овог члана није дозвољена жалба.

(3) Ако је молба затвореника за премјештај из става 1. овог члана одбијена, нова молба се може поднијети након истека двије године од дана доношења одлуке о претходној молби.

Члан 23ж.

(1) Директор Установе у којој затвореник издржава казну доживотног затвора може из разлога безбједности или организације извршења казне затвора поднијети приједлог за премјештај у одјељење са посебним режимом извршења казне затвора друге Установе која у свом саставу има ово одјељење, о чему рјешењем одлучује министар.

(2) Против рјешења из става 1. овог члана није дозвољена жалба.

(3) Ако је приједлог директора Установе из става 1. овог члана одбијен, нови приједлог може се поднијети након једне године од дана пријема рјешења.

(4) Установа из које се врши премјештај затвореника доставља Установи у коју се затвореник премјешта лични лист затвореника, здравствени картон, личне ствари са затвореничког депозита, новчани депозит и другу документацију.

Члан 23з.

Затвореници који издржавају казну доживотног затвора не могу бити радно ангажовани на пословима који се изводе ван круга Установе.

Члан 23и.

Затвореник којем је изречена казна доживотног затвора може се условно отпустити након што издржи двадесет пет година затвора, под условима прописаним Кривичним закоником Републике Српске.

Члан 23ј.

(1) На основу резултата континуираног праћења понашања и владања затвореника, анализе достигнутог степена мотивације затвореника и његовог личног активног учешћа у спровођењу индивидуалног програма поступања, те након детаљне процјене свих облика ризика које затвореник може представљати према осталим затвореницима и службеном особљу, и уколико је то предложено измјеном програма поступања, затвореник након најмање пет година проведених на издржавању казне доживотног затвора у Одјељењу може бити привремено распоређен у колектив за извршење казне затвора изван Одјељења, о чему одлучује руководилац Установе на заједнички приједлог службе третмана и службе обезбјеђења.

(2) Уз приједлог из става 1. овог члана, руководиоцу Установе се доставља извјештај са подацима о владању и понашању затвореника у току издржавања казне доживотног затвора, извјештај о предузетим мјерама поступања према затворенику, безбједносна процјена и образложење разлога за распоред у колектив за извршење казне затвора изван Одјељења.

(3) Вријеме трајања привременог распореда у колектив за извршење казне затвора изван Одјељења одређује се на период до шест мјесеци и може бити више пута продужавано за исти временски период.

(4) Током боравка у колективу за извршење казне затвора изван Одјељења врши се редовно праћење понашања и владања затвореника, као и процјена степена ризика.

(5) Након истека сваких шест мјесеци проведених на привременом распореду у колективу за извршење казне затвора изван Одјељења врши се преиспитивање оправданости даљег боравка у колективу изван Одјељења, уз обавезу да служба третмана и служба обезбјеђења доставе руководиоцу Установе заједнички приједлог за продужење или обуставу распореда у колектив изван Одјељења, детаљан извјештај о владању и понашању затвореника, мишљење о постигнутим резултатима примјене распореда у колектив изван Одјељења и процјену степена ризика.

(6) У ванредним ситуацијама, када је битно нарушена безбједност у Установи или када из било којег оправданог разлога распоред у колектив изван Одјељења престане бити сврсисходан, руководилац Установе може и без заједничког приједлога службе третмана и службе обезбјеђења донијети одлуку о обустави привременог распореда у колектив за извршење казне затвора изван Одјељења.

(7) Ако је заједнички приједлог из става 1. овог члана одбијен, нови заједнички приједлог може се поднијети након једне године од дана доношења одлуке руководиоца Установе.

(8) О привременом распореду у колектив за извршење казне затвора изван Одјељења и о обустави привременог распореда Установа обавјештава Министарство правде.

Члан 23к.

Привремени распоред у колективе за извршење казне затвора изван Одјељења подразумијева смјештај у заједничке просторије за спавање изван Одјељења, у којима бораве затвореници осуђени на казну затвора, могућност радног ангажовања на радним мјестима у кругу Установе и заједнички боравак са другим затвореницима на радном мјесту, као и заједнички боравак са другим затвореницима током обједовања, слободних активности у дневном боравку и у кругу Установе и упражњавању вјерских потреба.“

Члан 16.

У члану 24. послије ријечи: „Закона о извршењу кривичних“ додају се ријечи: „и прекршајних“.

Члан 17.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ИЗМЈЕНАМА И ДОПУНАМА**

**ЗАКОНА О ПОСЕБНОМ РЕЖИМУ ИЗВРШЕЊА КАЗНЕ ЗАТВОРА**

**I УСТАВНИ ОСНОВ**

Уставни основ за доношење овог закона садржан је у члану 10. Устава Републике Српске према којем су грађани Републике Српске равноправни у слободама, правима и дужностима, једнаки пред законом и уживају исту правну заштиту људских права и слобода, у Амандману XXXII на члан 68. т. 5) и 10) Устава Републике Српске, према којем Република уређује и обезбјеђује остваривање и заштиту људских права и слобода и уређује организацију, надлежности и рад државних органа и у члану 70. став 1. тачка 2. Устава, према којем Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство, број: 22.02/020-934/24 од 8. априла 2024. године, уставни основ за доношење овог закона садржан је у члану 10. Устава Републике Српске према којем су грађани Републике Српске равноправни, између осталог, у слободама, правима и дужностима, једнаки пред законом и уживају исту правну заштиту људских права и слобода, у Амандману XXXII на члан 68. т. 5) и 10) Устава Републике Српске, према којем Република уређује и обезбјеђује остваривање и заштиту људских права и слобода и уређује организацију, надлежности и рад државних органа и у члану 70. став 1. тачка 2. Устава, према којем Народна скупштина доноси законе, друге прописе и опште акте.

Републички секретаријат за законодавство је актом број: 22.02/020-3011/23 од 29. октобра 2023. године дао мишљење на Нацрт закона о измјенама и допунама Закона о посебном режиму извршења казне затвора, који је Народна скупштина Републике Српске разматрала и усвојила на Седмој редовној сједници, одржаној 21. децембра 2023. године. Обрађивач у образложењу Закона наводи да Приједлог закона нема разлика у односу на Нацрт.

Обрађивач је, у складу са чланом 41. стaв 1. тачка 5) и чланом 56. став 2. Правила за израду закона и других прописа Републике Српске („Службени гласник Републике Српске“, број 24/14), образложио разлоге за доношење Закона и разлоге за измјене и допуне. С тим у вези, основни разлог измјена и допуна овог закона је усклађивање одредаба са одредбама Кривичног законика Републике Српске („Службени гласник Републике Српске“, бр. 64/17, 15/21, 89/21 и 73/23) и одредбама Закона о извршењу кривичних и прекршајних санкција Републике Српске („Службени гласник Републике Српске“, бр. 63/18 и 55/23), те терминолошко усклађивање са одредбама Породичног закона („Службени гласник Републике Српске“, број 17/23).

У складу са надлежностима утврђеним Законом о републичкој управи, овај секретаријат је у поступку консултација указао на прецизну примјену терминологије из прописа којима је регулисана област кривичних и прекршајних санкција, што је обрађивач уважио и уградио у текст Закона.

У складу са чланом 36. став 1. тачка 9) Пословника o раду Владе Републике Српске („Службени гласник Републике Српске“, број 123/18), сходно Смјерницама за консултације у изради прописа и других општих аката („Службени гласник Републике Српске“, број 86/22), утврђено је да је овај закон од интереса за јавност, те је текст закона објављен на интернет страници Министарства правде ради могућности увида и достављања примједаба и сугестија, а на текст Закона није било примједаба и сугестија.

Имајући у виду да је Закон усаглашен са Уставом Републике Српске, правним системом Републике Српске и Правилима за израду закона и других прописа Републике Српске, мишљење је Републичког секретаријата за законодавство да се Приједлог закона о измјенама и допунама Закона о посебном режиму извршења казне затвора може упутити у даљу процедуру.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број: 17.03-020-935/24 од 20. марта 2024. године, а након увида у прописе Европске уније и анализе Приједлога закона о измјенама и допунама Закона о посебном режиму извршењу казне затвора, нису установљени секундарни извори права релевантни за предмет уређивања достављеног приједлога. Због тога у Изјави о усклађености стоји оцјена „Непримјењиво”

Предлагач наводи да је у дијелу примарних извора права ЕУ узео у обзир члан 49. став 3. Повеље ЕУ о основним правима, који прописује да строгост казне не смије бити несразмјерна кривичном дјелу. Са аспекта извршења казне указује се предлагачу на остале изворе права ЕУ, и то Резолуцију Европског парламента од 5. октобра 2017. године о затворским системима и условима у затворима.

Предметним актом врше се измјене и допуне одредаба које се тичу извршења казне доживотног затвора. У том смислу, у дијелу праксе и стандарда Савјета Европе консултована је Препорука Рец(2003) 23 Комитета министара државама чланицама о начину управљања затворске управе са затвореницима који су на доживотној и дуготрајној казни затвора С обзиром на то да се Приједлогом додаје члан 23и. који се односи на условни отпуст затвореника којем је изречена казна доживотног затвора, Министарство сматра да је узета у обзир и Препорука Rec(2003) 22 Koмитета министара државама чланицама о условном отпусту. Такође, предлагач наводи да је консултовао и Конвенцију за заштиту људских права и основних слобода.

**IV РАЗЛОЗИ ЗА ДОНОШЕЊЕ ЗАКОНА**

Закон о посебном режиму извршења казне затвора (у даљем тексту: Закон) донесен је 16. марта 2010. године и објављен је у „Службеном гласнику Републике Српске“, број 30/10, 12. априла 2010. године.

Законом је прописан поступак распоређивања осуђених лица која се налазе на издржавању казне затвора у Одјељење са посебним режимом (у даљем тексту: Одјељење), организација одјељења, положај осуђених лица и дисциплинска и материјална одговорност осуђених лица.

Народна скупштина Републике Српске је на 14. сједници, одржаној 11. фебруара 2021. године, усвојила Закон о измјенама и допунама Кривичног законика Републике Српске, којим је уведена нова казна – казна доживотног затвора за најтежа кривична дјела и најтеже облике тешких кривичних дјела. Закон о измјенама и допунама Кривичног законика Републике Српске објављен је у „Службеном гласнику Републике Српске“, број 15/21.

Сходно наведеном, а имајући у виду чињеницу да у том тренутку ни Закон о извршењу кривичних и прекршајних санкција Републике Српске („Службени гласник Републике Српске“, број 63/18) није садржавао одредбе којима се регулише питање начина извршења казне доживотног затвора, Народна скупштина Републике Српске је на 3. сједници, одржаној 8. јуна 2023. године усвојила Закон о измјенама и допунама Закона о извршењу кривичних и прекршајних Републике Српске, како би питање извршења казне доживотног затвора било прописано и Законом о извршењу кривичних и прекршајних санкција Републике Српске. Имајући у виду наведено, а нарочито чињеницу да је Законом прописана надлежност Министарства правде за извршење кривичних санкција, било је неопходно ускладити одредбе Закона о посебном режиму извршења казне затвора са одговарајућим одредбама Закона о извршењу кривичних и прекршајних Републике Српске, односно са Кривичним закоником Републике Српске, те се из тог разлога приступило изради овог закона.

Овим измјенама и допунама детаљније је прописан начин извршења казне доживотног затвора и поступање са затвореницима осуђеним на ову врсту кривичне санкције.

Такође, у примјени Закона уочени су одређени технички недостаци и недоречености које се исправљају у овом закону, а врши се и терминолошко усаглашавање са одредбама Породичног закона („Службени гласник Републике Српске“, број 17/23).

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. измјена и допуна овог закона врши се промјена члана 1. Закона тако што се коригује предмет уређивања овог закона, и то на начин да се њиме уређује поступак распоређивања затвореника који се налазе на извршењу казне затвора у Одјељење са посебним режимом извршења казне затвора (у даљем тексту: Одјељење), организација Одјељења, положај затвореника, дисциплинска и материјална одговорност затвореника, као и поступање према затвореницима на извршењу казне доживотног затвора. С тим у вези, овом корекцијом не одступа се од начела на којима се заснива текст закона нити од суштинских рјешења. Имајући у виду чињеницу да је закон на снази од 2010. године, те да су се у правном систему десиле многе измјене, првенствено у кривичноправној области, било је неопходно терминолошки прилагодити одредбе овог закона са терминологијом из кривичноправне области.

Чланом 2. врши се измјена става 1. и става 2. члана 2. Закона ради усклађивања терминологије у складу са одредбама Закона о извршењу кривичних и прекршајних санкција Републике Српске („Службени гласник Републике Српске“, бр. 63/18 и 55/23), те се прописује да се термин „осуђено лице“ замјењује термином „затвореник“, термин „казнено-поправна установа“ замјењује термином „Установа за извршење кривичних и прекршајних санкција“ и то у цијелом тексту Закона, у одговарајућем падежу.

Такође, прописује се да се у Одјељење распоређују затвореници мушког пола који битно угрожавају безбједност у Установи, нарушавају ред и дисциплину, као и лица за која се утврди да су све раније предузете мјере поступања према њима биле безуспјешне, а према којима је програмом поступања предвиђен овакав облик третмана, као и да се у Одјељење упућују и они затвореници којима је изречена казна доживотног затвора.

Чланом 3. извршена је номотехничка корекција у члану 3. у ставу 1. Закона, те је извршено брисање одредбе према којој надзор над заштитом и стањем људских права и услова у којима се извршава мјера распореда у Одјељење врши Независна комисија коју именује Народна скупштина Републике Српске, с обзиром да је ово питање прописано Законом о извршењу кривичних и прекршајних санкција Републике Српске.

Чланом 4. врши се корекција у члану 4. у ставу 4. и у ставу 6. Закона на начин да радници Установе распоређени на рад у Одјељење морају бити посебно едуковани не само за рад са затвореницима високог безбједносног ризика већ и са затвореницима којима је изречена казна доживотног затвора, као и да се приликом прописивања распореда дневних активности посебна пажња посвећује питањима безбједности и обезбјеђивању услова за задовољавање специфичних потреба како затвореника високог безбједносног ризика тако и затвореника којима је изречена казна доживотног затвора.

Чланoм 5. измјена и допуна у члану 5. у ставу 1. врши се терминолошко усаглашавање одредаба, те се прописује и начин упућивања у Одјељење затвореника којима је изречена казна доживотног затвора од стране надлежног суда.

Такође, прописује се измјена става 3. на начин да министар правде на основу приједлога Установе у којој затвореник издржава казну затвора може донијети наредбу о распореду затвореника у Одјељење, које се доставља Установи која је упутила приједлог и Установи у чијем саставу се налази Одјељење у којем ће се распоред извршити.

Чланом 6. измјена и допуна врши се у члану 6. у ставу 1. нормирање распореда у Одјељење и затвореника који се у Одјељење распоређују за вријеме извршења казне затвора.

Чланом 7. измјена и допуна врше се терминолошке корекције у члану 7. у ставу 2, као и у ставу 3.

Чланом 8. измјена и допуна врши се измјена ставова у члану 8. тако што се прописује начин пријема у Одјељење за затворенике који се у Одјељење упућују за вријеме извршења казне затвора, као и за затворенике којима је изречена казна доживотног затвора. Такође, прописује се поступање са затвореницима распоређеним у Одјељење које се спроводи одмах по пријему у Одјељење, те се врши кориговање правног основа за Правилник о кућном реду Одјељења чије одредбе ће се усклађивати са измјенама овог закона.

Чланом 9. врши се усклађивање терминологије „заводски доктор“ са термином „доктор медицине у Установи“ у цијелом тексту Закона у одговарајућем падежу, у складу са одредбама Закона о извршењу кривичних и прекршајних санкција Републике Српске.

Чланом 10. измјена и допуна врши се терминолошка корекција одредба у члану 12. у ставу 2. Закона.

Чланом 11. измјена и допуна врши се у члану 14. у ставу 1. усклађивање одредаба којима се прописује тежи дисциплински прекршаји затвореника у Одјељењу са одредбама које се односе на теже дисциплинске прекршаје у Закону о извршењу кривичних и прекршајних санкција Републике Српске.

Чланом 12. измјена и допуна врши се терминолошка корекција ријечи „осуђеник“.

Чланом 13. измјена и допуна врши се измјена става 1. у члану 23. на начин да је затвореник одговоран за штету коју намјерно или грубом непажњом проузрокује, те да је ту штету дужан надокнадити. Ова корекција је терминолошке природе.

Чланом 14. врши се допуна нових чл. 23а, 23б, 23в, 23г, 23д, 23ђ, 23е, 23ж, 23з, 23ј. и 23к. Овим члановима се дефинише поступање са затвореницима којима је изречена казна доживотног затвора, и то на начин да се одредбе чл. 7. до 23. овог закона примјењују и на извршење казне доживотног затвора, осим ако овим законом није другачије прописано, да затвореницима који извршавају казну доживотног затвора неће бити наметнуто ниједно ограничење које није предвиђено законом, а она ограничења која се изричу морају бити минимално потребна и пропорционална оправданом циљу због којег се изричу, да се за затворенике који извршавају казну доживотног затвора врши процјена ризика затвореника и утврђује приједлог програма поступања, који одобрава директор Установе, да се затвореници који извршавају казну доживотног затвора класификују у посебне васпитне колективе, да се затвореницима којима је изречена казна доживотног затвора не могу одобравати погодности којe се користe ван круга Установе, да се затвореницима који извршавају казну доживотног затвора може, из разлога безбједности и на основу безбједносне процјене, вршити контрола писама и телефонских разговора, са чим мора бити упознат затвореник, да се може одобрити боравак у посебној просторији за интимне посјете са брачним супружником, односно ванбрачним партнером или боравак са члановима породице у посебним просторијама које су намјенски опремљене за посјету малољетне дјеце, да затвореник који извршава казну доживотног затвора може након најмање пет година издржане казне доживотног затвора министру поднијети молбу за премјештај у другу Установу која у свом саставу има одјељење са посебним режимом извршења казне затвора и поступање по молби, да Директор Установе у којој затвореник извршава казну доживотног затвора може из разлога безбједности или организације извршења казне затвора поднијети приједлог за премјештај у одјељење са посебним режимом извршења казне затвора друге Установе која у свом саставу има ово одјељење, о чему рјешењем одлучује министар и поступање по приједлогу, да затвореници који извршавају казну доживотног затвора не могу бити радно ангажовани на пословима који се изводе ван круга Установе, да се затвореник којем је изречена казна доживотног затвора може условно отпустити након што издржи двадесет пет година затвора, под условима прописаним Кривичним закоником Републике Српске, те да затвореник након најмање пет година проведених на извршењу казне доживотног затвора у Одјељењу може бити привремено распоређен у колектив за извршење казне затвора изван Одјељења, о чему одлучује руководилац Установе на заједнички приједлог службе третмана и службе обезбјеђења, те се прописује поступање по приједлогу руководиоца Установе.

Чланом 15. измјена и допуна врши се терминолошко усклађивање назива Закона о извршењу кривичних и прекршајних санкција Републике Српске.

Чланом 16. прописује се ступање на снагу Закона.

**VI РАЗЛИКЕ ПРИЈЕДЛОГА У ОДНОСУ НА НАЦРТ ЗАКОНА**

Нацрт закона о измјенама и допунама Закона о посебном режиму извршења казне затвора разматран је и усвојен је на Седмој редовној сједници Народне скупштине Републике Српске, одржаној 21. децембра 2023. године.

Приликом израде текста Приједлога разматране су све дискусије изнесене на сједници Народне скупштине Републике Српске, којом приликом је констатовано да се дискусије народних посланика Небојше Вукановића и Милице Ијачић, који су учествовали у расправи о Нацрту закона, нису биле конкретне природе и нису се тицале предложених рјешења наведених у Нацрту закона, већ су истакнуте као лично виђење и мишљење о одређеним ситуацијама које нису били предмет измјена и допуна Закона. Такође, констатујемо да није било примједаба и сугестија које су достављене у писаној форми.

Имајући у виду наведено, констатујемо да у тексту Приједлога закона о измјенама и допунама Закона о посебном режиму извршења казне затвора нема измјена у односу на текст Нацрта закона, који је усвојен у Народној скупштини Републике Српске.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Према Мишљењу Министарства привреде и предузетништва број: 18.06-020-927/43 од 23. марта 2024. године, увидом у Приједлог закона о измјенама и допунама Закона о посебном режиму извршења казне затвора и Образац 1. процјене утицаја закона, Министарство привреде и предузетништва констатује да је обрађивач спровео сљедеће методолошке кораке процјене утицаја прописа:

Приједлог закона је предвиђен програмима рада Владе и Народне скупштине Републике Српске за 2024. годину и усклађен је са циљем број 16. Агенде УН 2030 – Промовисати мирољубива и укључива друштва за одрживи развој, осигурати приступ правди за све и изградити ефикасне, одговорне и укључиве институције.

У вези с проблемом који се жели ријешити, обрађивач наводи да је измјенама и допунама Кривичног законика Републике Српске и Закона о извршењу кривичних и прекршајних санкција прописано увођење казне доживотног затвора која би се извршавала у Одјељењима посебног режима извршења казне затвора. Имајући у виду напријед наведено, било је неопходно извршити измјене и допуне Закона о посебном режиму извршења казне затвора, те на тај начин употпунити правни оквир за извршење казне доживотног затвора и отклонити могућност постојања правних празнина.

Циљ који се жели постићи доношењем закона је ефикасније спречавање свих облика понашања затвореника која за циљ имају нарушавање формалног система и организације рада установа за извршење кривичних и прекршајних санкција. Поред наведеног циља, обрађивач истиче да се предметним измјенама и допунама закона настоје остварити и посебни циљеви, а нарочито:

- усклађивање одредаба Закона о посебном режиму извршења казне затвора са одговарајућим одредбама Закона о извршењу кривичних и прекршајних санкција Републике Српске и са Кривичним закоником Републике Српске;

- детаљније прописивање начина извршења казне доживотног затвора и поступања са затвореницима осуђеним на ову врсту кривичне санкције.

Код утврђивања опција за постизање циљева и њихове анализе, утврђено је да се циљ може постићи једино регулаторном мјером.

У вези са утицајем на јавне буџете, обрађивач истиче да се не очекује директан утицај на јавне буџете.

У вези са утицајем на пословање, утврђено је да Нацрт не утиче на пословање.

Приједлогом закона нису прописане формалности за грађане и пословни сектор.

У вези са социјалним утицајем, обрађивач наводи да ће измјене и допуне закона позитивно утицати на ресоцијализацију и рехабилитацију затвореника који издржавају казну у Одјељењу са посебним режимом извршења казне затвора, те осигурати њихово безбједно укључивање у друштво након издржане казне затвора или путем института условног отпуста. Напријед наведено ће се осигурати кроз континуирано праћење понашања и владања затвореника који издржавају казну доживотног затвора, детаљну процјену свих облика ризика које затвореник може представљати, проучавање личности затвореника који издржавају казну доживотног затвора, прописивање и спровођење адекватне дисциплинске и материјалне одговорности затвореника, те кроз примјену других мјера које се тичу организације Одјељења са посебним режимом издржавања казне затвора.

У вези са утицајем на животну средину, утврђено је да Приједлог закона нема утицаја.

У погледу осталих методолошких корака процјене утицаја прописа, обрађивач наводи да су консултације спроведене на начин да је текст предметних измјена и допуна закона објављен на интернет страници Министарства правде, али да на исти није било примједаба и сугестија.

Када је у питању праћење спровођења прописа, обрађивач истиче да су кључни показатељи за вредновање ефеката примјене закона континуирана праћења понашања затвореника кроз поступак класификације и вредновања свих облика понашања. Такође, кроз инспекцијски надзор и вођење потребне евиденције и статистике од стране установе за извршење кривичних и прекршајних санкција и Министарства правде, могуће је пратити примјену закона и остварење постављених циљева.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу са Одлуком о процјени утицаја прописа.

**VIII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са чланом 36. став 1. тачка 9) Пословника o раду Владе Републике Српске („Службени гласник Републике Српске“, број 123/18), сходно Смјерницама за консултације у изради прописа и других општих аката („Службени гласник Републике Српске“, број 86/22), утврђено је да је овај закон од интереса за јавност, те је текст закона објављен на интернет страници Министарства правде ради могућности увида и достављања примједаба и сугестија. Није било примједаба и сугестија на текст Закона.

**IX ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна средства из буџета Републике Српске.

**ПРИЛОГ**

**ЗАКОН**

**О ПОСЕБНОМ РЕЖИМУ ИЗВРШЕЊА КАЗНЕ ЗАТВОРА**

(Текст предложених измјена и допуна уграђен у текст Закона)

Члан 1.

**Овим законом уређује се поступак распоређивања затвореника који се налазе на издржавању казне затвора у Одјељење са посебним режимом извршења казне затвора (у даљем тексту: Одјељење), организација Одјељења, положај затвореника, дисциплинска и материјална одговорност затвореника, као и поступање према затвореницима на извршењу казне доживотног затвора.**

Члан 2.

**(1)** **У Одјељење се распоређују затвореници мушког пола који за вријеме извршења казне затвора битно угрожавају безбједност у Установи за извршење кривичних и прекршајних санкција (у даљем тексту: Установа), нарушавају ред и дисциплину, као и лица за која се утврди да су све раније предузете мјере поступања према њима остале безуспјешне, а према којима је програмом** **поступања предвиђен овакав облик третмана.**

(2) Сврха распореда у Одјељење је спречавање свих облика понашања **затвореника** која за циљ имају нарушавање формалног система и организације рада **Установа**, кроз примјену посебних метода и облика рада.

(3) Распоред у Одјељење не третира се као дисциплинска казна.

**(4) У Одјељење се на извршење казне затвора упућују затвореници којима је изречена казна доживотног затвора.**

Члан 3.

(1) Одјељење оснива министар правде (у даљем тексту: министар) као посебно затворено Одјељење унутар **Установа** затвореног типа.

(2) Надзор над радом Одјељења врши Министарство правде путем овлашћених службених лица - инспектора за надзор над радом **Установа**.

Члан 4.

(1) Радом Одјељења руководи руководилац Одјељења.

(2) Руководиоца Одјељења и потребан број припадника службе обезбјеђења и службе третмана на рад у Одјељење распоређује руководилац Установе у чијем саставу се налази Одјељење (у даљем тексту: руководилац Установе).

(3) Руководилац Одјељења за свој рад одговара руководиоцу Установе.

(4) Радници Установе распоређени на рад у Одјељење морају бити посебно едуковани за рад са **затвореницима** високог безбједносног ризика **и затвореницима којима је изречена казна доживотног затвора**, а њихова обука и стручно усавршавање мора се спроводити континуирано.

(5) Руководилац Одјељења, уз сагласност руководиоца Установе, прописује распоред дневних активности у Одјељењу.

(6) Приликом прописивања распореда дневних активности посебна пажња се посвећује питањима безбједности и обезбјеђивању услова за задовољавање специфичних потреба **затвореника** високог безбједносног ризика **и затвореника којима је изречена казна доживотног затвора**.

Члан 5.

(1) О потреби распореда **затвореника** у Одјељење одлучује министар на приједлог руководиоца Установе у којој **затвореник** издржава казну затвора**,** **осим за затворенике којима је изречена казна доживотног затвора које у Одјељење упућује суд надлежан за извршење казне доживотног затвора**.

(2) Уз приједлог за распоред у Одјељење министру се доставља извјештај са подацима о владању и понашању **затвореника** у току издржавања казне затвора, извјештај о предузетим мјерама поступања према **затворенику** и образложење разлога за распоред у Одјељење.

**(3) Након разматрања приједлога из става 1. овог члана министар може донијети наредбу о распореду затвореника у Одјељење, која се доставља Установи која је упутила приједлог и Установи у чијем саставу се налази Одјељење у којем ће се распоред затвореника извршити.**

(4) У ванредним ситуацијама, када је битно нарушена безбједност у Установи, министар може и без приједлога руководиоца Установе у којој **затвореник** издржава казну донијети наредбу о распореду **затвореника** у Одјељење.

(5) Приликом распореда у Одјељење обавезно се доставља лични лист и здравствени картон **затвореника**, у које се за вријеме трајања распореда у Одјељење редовно уносе потребни подаци.

Члан 6.

(1) Вријеме трајања распореда у Одјељење **за затворенике који се у Одјељење распоређују за вријеме извршења казне затвора** не може бити краће од шест мјесеци и може бити више пута продужавано за исти временски период, водећи рачуна о томе да трајање распореда **затвореника** у Одјељење буде сразмјерно степену ризика који представља **затвореник**.

(2) Током боравка у Одјељењу врши се редовно праћење понашања и владања **затвореника**, као и процјена степена ризика која представља основ за одређивање безбједносних услова и мјера у Одјељењу.

(3) Након истека сваких шест мјесеци проведених на распореду у Одјељењу врши се преиспитивање оправданости даљег боравка у Одјељењу, уз обавезу да руководилац Установе достави министру приједлог за продужење или обуставу распореда у Одјељење, детаљан извјештај о владању и понашању, мишљење о постигнутим резултатима примјене распореда у Одјељење и процјену степена ризика.

(4) Министар, на основу приједлога руководиоца Установе, извјештаја и мишљења о резултатима примјене распореда у Одјељење, процјењује да ли је постигнута сврха распореда, те наредбом одлучује о продужењу или обустави примјене распореда у Одјељење.

Члан 7.

(1) Просторије за смјештај **затвореника** у Одјељењу могу бити једнокреветне и двокреветне.

(2) **Затвореници који** се распоређују у Одјељење смјештају се, у правилу, у једнокреветне собе.

(3) У изузетним случајевима, када то захтијевају разлози безбједности, здравствени разлози, или када се сматра да би то стимулативно дјеловало на **затвореника**, руководилац Одјељења може одлучити да **затвореник** буде **смјештен** у двокреветну собу.

(4) У саставу Одјељења је медицинска просторија са интензивним надзором.

(5) Просторије за смјештај **затвореника** морају имати најмање четири квадратна метра простора, морају бити загријане, довољно освијетљене природним и вјештачким свјетлом које омогућава читање без сметњи за вид и располагати несметаним приступом питкој води и санитарним уређајима и опреми.

(6) За вријеме трајања распореда у Одјељење, установа је дужна да обезбиједи **затворенику** три оброка дневно, чија укупна калорична вриједност не смије бити мања од 12.500 џула, средства за одржавање личне и колективне хигијене, као и одговарајућу одјећу и обућу.

Члан 8.

**(1) Пријем у Одјељење за затворенике који се у Одјељење распоређују за вријеме извршења казне затвора врши се на основу Наредбе о распореду у Oдјељење, а за затворенике којима је изречена казна доживотног затвора на основу упутног акта суда надлежног за извршење казне доживотног затвора.**

**(2) Приликом пријема у Одјељење врши се детаљан претрес затвореника и његових ствари, одузимање предмета чије држање у Одјељењу није дозвољено, упис у пријемну књигу и упознавање затвореника са организацијом рада у Одјељењу, правима, обавезама и дужностима затвореника и прописима који регулишу извршење казне затвора у Одјељењу, а затвореници који се у Одјељење распоређују за вријеме извршења казне затвора упознају се и са Наредбом о распореду у Одјељење, разлозима за њено доношење и начином спровођења оваквог облика третмана.**

**(3) Правилником о кућном реду Одјељења са посебним режимом прописују се начин и организација живота затвореника распоређених у Одјељење ради извршења казне затвора и казне доживотног затвора, пријем и претрес лица и ствари, упознавање затвореника са програмом поступања, смјештај, исхрана и одијевање, здравствена заштита и хигијенске мјере, понашање затвореника, начин остваривања права у Одјељењу, дописивање, примање посјета и пошиљки, задовољавање вјерских потреба, располагање новцем, одржавање реда и дисциплине, обустава примјене распореда у Одјељење.**

**(4) Правилник из става 3. овог члана доноси министар.**

Члан 9.

(1) Најкасније у року од 24 часа по пријему обавља се љекарски преглед ради утврђивања здравственог стања **затвореника** и подаци о томе уносе се у његов здравствени картон.

(2) **Доктор медицине у Установи** је обавезан поднијети писмени извјештај руководиоцу Одјељења о здравственом стању **затвореника**.

(3) Ако се код пријема у Одјељење или у току трајања распореда у Одјељење оцијени да постоји опасност да ће **затвореник** извршити или је већ извршио било који акт самоповређивања, напада на **затвореника** или друго службено лице или било који други облик насиља, руководилац Одјељења може уз прибављено мишљење **доктора медицине у Установи** одлучити да се такво лице смјести у медицинску просторију са интензивним надзором.

(4) Интензиван надзор у медицинској просторији огледа се у организованом надзору радника службе обезбјеђења и здравствене службе, као и надзору путем техничких и електронских уређаја.

(5) За вријеме трајања распореда у Одјељење Установа је дужна да обезбиједи пружање здравствене заштите **затвореницима**.

Члан 10.

(1) Руководилац Установе може из разлога безбједности министру поднијети приједлог за премјештај у Одјељење друге **Установе** која у свом саставу има Одјељење са посебним режимом.

(2) О приједлогу за премјештај рјешењем одлучује министар.

Члан 11.

(1) **Затвореник** има право контактирања са сродницима у правој линији, а у побочној линији до другог степена сродства, као и са пуномоћником који га заступа у његовим пословима и интересима.

(2) Контакти из става 1. овог члана остварују се путем посјета, писама и телефона, у складу са правилником из члана 8. овог закона.

(3) **Затвореник** има право на пријем новчаних и пакетних пошиљки упућених од стране сродника у правој линији, а у побочној линији до другог степена сродства.

(4) Посјете **затвореницима** одвијају се под надзором службе обезбјеђења.

(5) Уколико то захтијевају разлози безбједности, руководилац Одјељења може наредити надзор над телефонским разговором, о чему се обавјештава **затвореник**.

(6) Руководилац Одјељења може из разлога безбједности, за вријеме док они трају, ускратити пријем посјета, новчаних и пакетних пошиљки, дописивање и телефонске разговоре, о чему се обавјештава **затвореник**.

(7) **Затворенику** се обезбјеђује боравак на свјежем ваздуху у трајању од најмање два часа дневно, при чему се нарочито води рачуна о безбједности.

(8) За вријеме трајања распореда у Одјељење не може се одобравати коришћење погодности ван круга Установе.

(9) За вријеме трајања распореда у Одјељење **затворенику** се може омогућити радно ангажовање у просторима Одјељења, под строго контролисаним условима и посебно водећи рачуна о безбједности.

Члан 12.

(1) **Затвореници** **су** **дужни** да се придржавају одредаба овог закона, правилника о кућном реду и других прописа из области извршења казне затвора и да поступају по законитим наређењима службених лица.

(2) Понашање које је супротно одредбама става 1. овог члана представља дисциплински прекршај, за који **затвореник** може бити дисциплински **кажњен**.

(3) Дисциплински прекршаји могу бити лакши и тежи.

Члан 13.

Лакши дисциплински прекршаји су:

а) давање на коришћење ствари другом лицу за које нема одобрење,

б) посједовање и узимање лијекова без одобрења,

в) неовлашћено узимање или коришћење туђих ствари,

г) подстицање другог на вршење прекршаја,

д) намјерно прљање просторија Установе,

ђ) неовлашћено контактирање са другим лицима и

е) занемаривање личне и колективне хигијене.

Члан 14.

**(1) Тежи дисциплински прекршаји су:**

**а) одбијање извршења законитог наређења службеног лица,**

**б) подстрекавање на побуну или бјекство,**

**в) припремање бјекства, покушај бјекства и бјекство,**

**г) помагање другим затвореницима при припремању бјекства или бјекству,**

**д) организовање и учешће у побуни,**

**ђ) насилничко понашање према другим затвореницима, физичко и психичко злостављање, као и свако некоректно понашање према другим затвореницима,**

**е) намјерно уништавање туђе имовине и имовине Одјељења,**

**ж) узимање од других затвореника накнаде у новцу или натури,**

**з) неовлашћено напуштање Одјељења, болничког лијечења у здравственој установи или са радилишта, без одобрења службеног лица,**

**и) производња, уношење, посједовање, препродаја и уживање алкохола, опојних дрога и психоактивних материја у Одјељењу или на болничком лијечењу,**

**ј) израда, посједовање и уношење у Одјељење недозвољених предмета, укључујући и новац, опасне ствари или средства за комуникацију на даљину,**

**к) вријеђање, пријетње и непристојно понашање, међусобне свађе и туче,**

**л) израда било каквих предмета и обављање приватних послова за себе или другог без налога службеног лица,**

**љ) ометање спровођења дневног распореда активности,**

**м) неовлашћено улажење и коришћење службене просторије и боравак на мјестима гдје је то забрањено,**

**н) спречавање приступа у било који простор Одјељења службеним лицима и лицима која имају овлашћење да улазе у Одјељење,**

**њ) међусобна препродаја или трампа било каквих ствари,**

**о) крађа, коцкање и играње недозвољених игара,**

**п) опирање здравственом прегледу и тестирању на заразне болести, алкохол и опојна средства,**

**р) подстицање других затвореника на понашање које представља кривично дјело, прекршај или тежи дисциплински прекршај,**

**с) некоректно понашање према службеним лицима,**

**т) пружање отпора или физички напад на службено лице,**

**ћ) занемаривање радне обавезе која је проузроковала или је могла проузроковати штетне посљедице већег обима,**

**у) давање лажних података усљед којих је настала или је могла настати штета већих размјера,**

**ф) угрожавање туђег здравља које је извршено намјерно или грубом непажњом,**

**х) обучавање других затвореника о начину извршења кривичног дјела на основу личног или туђег искуства,**

**ц) намјерно нарушавање свог здравља ради онеспособљавања за извршење обавеза.**

(2) Тежи дисциплински прекршај је и свако понашање које представља кривично дјело за које се **затвореник** гони по службеној дужности.

Члан 15.

(1) За учињене дисциплинске прекршаје изричу се дисциплинске казне.

(2) Дисциплинске казне су:

а) писмени укор и

б) упућивање у самицу до 20 дана.

(3) Ако **затвореник** за вријеме трајања распореда у Одјељење учини кривично дјело, Установа је дужна да поднесе извјештај надлежном органу.

(4) Према **затворенику** примјењује се дисциплинска казна и ако за вријеме трајања распореда у Одјељење учини кривично дјело.

(5) Писмени укор изриче се за лакше дисциплинске прекршаје.

(6) Дисциплинска казна упућивања у самицу може се изрећи само за теже дисциплинске прекршаje.

Члан 16.

(1) Приједлог за покретање поступка за утврђивање дисциплинске одговорности **затвореника** руководиоцу Установе подноси руководилац Одјељења.

(2) Руководилац Установе рјешењем одлучује о покретању дисциплинског поступка.

(3) Руководилац Установе именује Дисциплинску комисију (у даљем тексту: Комисија), коју чине радници Устaнове у чијем саставу се налази Одјељење, водећи при том рачуна да састав Kомисије у правилу одражава равноправну заступљеност полова.

(4) Комисија се састоји од три члана, од којих је један предсједник.

Члан 17.

(1) Комисија је обавезна да спроведе дисциплински поступак без одлагања.

(2) У дисциплинском поступку обавезно се саслушавају **затвореник** и свједоци, може се извршити суочење, као и прибавити мишљење службе обезбјеђења и службе третмана.

(3) Током дисциплинског поступка води се записник.

Члан 19.

(1) **Затвореник** којем је изречена дисциплинска казна упућивање у самицу не може се упутити на извршење дисциплинске казне прије него што се прибави писмено мишљење доктора о здравственом стању **затвореника**.

(2) **Затвореници који** почине теже дисциплинске прекршаје, као и у случајевима када постоји опасност од насилних радњи према лицима и стварима, опасност од убиства и самоповређивања или угрожавања безбједности у Одјељењу, које се не могу отклонити на други начин, могу се издвојити од осталих **затвореника** у посебну просторију без опасних ствари и прије покретања, односно окончања дисциплинског поступка, о чему одлучује руководилац Одјељења.

(3) Вријеме издвајања траје док постоје разлози због којих је лице издвојено, а не може трајати дуже од 72 часа.

(4) Вријеме проведено у просторији без опасних ствари урачунава се у дисциплинску казну упућивања у самицу.

Члан 21.

(1) У току извршења дисциплинске казне упућивања у самицу **затвореника** обезбјеђују се потребни хигијенски и здравствени услови, по потреби, књиге, уџбеници и новине.

(2) За вријеме извршења дисциплинске казне упућивања у самицу **затвореника** се обезбјеђује боравак на свјежем ваздуху ван затворених просторија у трајању до два часа дневно.

**(3)** **При извршењу дисциплинске казне упућивања у самицу, затвореника су дужни да посјете васпитач и здравствени радник сваког дана, а једном у седам дана руководилац Одјељења и доктор медицине у Установи.**

Члан 22.

Руководилац Установе рјешењем обавезно обуставља извршење дисциплинске казне упућивања у самицу, ако по писменом мишљењу доктора даљи борaвак у самици угрожава здравље **затвореника**.

Члан 23.

**(1) Затвореник је одговоран за штету коју је намјерно или грубом непажњом проузроковао и ту штету је дужан надокнадити.**

(2) О накнади штете рјешењем одлучује руководилац Установе.

(3) Против рјешења о накнади штете може се изјавити жалба министру у року од осам дана од дана пријема рјешења.

(4) Уколико **затвореник** одбије да плати штету, Установа може своја потраживања остварити тужбом код надлежног суда.

**Члан 23а.**

**Одредбе чл. 7. до 23. овог закона примјењују се и на извршење казне доживотног затвора, осим ако овим законом није другачије прописано.**

**Члан 23б.**

**Затвореницима који издржавају казну доживотног затвора неће бити наметнуто ниједно ограничење које није предвиђено законом, а она ограничења која се изричу морају бити минимално потребна и пропорционална оправданом циљу због којег се изричу.**

**Члан 23в.**

**(1) Тим стручњака из пријемно-отпусног одјељења врши проучавање личности затвореника.**

**(2) На основу резултата проучавања личности затвореника, тим стручњака из пријемно-отпусног одјељења врши процјену ризика затвореника и утврђује приједлог програма поступања, који одобрава директор Установе.**

**(2) Промјене у програму поступања из става 2. овог члана одобрава директор Установе на приједлог службе третмана.**

**Члан 23г.**

**Затвореници који издржавају казну доживотног затвора класификују се у посебне васпитне колективе, с тим да се на једног васпитача распоређује до десет затвореника.**

**Члан 23д.**

**Затвореницима којима је изречена казна доживотног затвора не могу се одобравати погодности којe се користe ван круга Установе.**

**Члан 23ђ.**

**(1) Затвореници који издржавају казну доживотног затвора, из разлога безбједности и на основу безбједносне процјене, могу бити подвргнути контроли писама и телефонских разговора, са чим затвореник мора бити упознат.**

**(2) Изузетно од одредбе члана 11. став 4. овог закона, затвореницима који издржавају казну доживотног затвора, на заједнички приједлог службе третмана и службе обезбјеђења, у зависности од класификационо-стимулативне групе затвореника, руководилац Установе, након детаљне процјене свих облика ризика које затвореник може представљати према посјетиоцима, може одобрити боравак у посебној просторији за интимне посјете са брачним супружником, односно ванбрачним партнером или боравак са члановима породице у посебним просторијама које су намјенски опремљене за посјету малољетне дјеце, највише два пута у класификационом периоду, у трајању до два сата, ако је претходно најмање два пута узастопно био класификован у најбољу класификационо-стимулативну групу.**

**Члан 23е.**

**(1) Затвореник који издржава казну доживотног затвора може након најмање пет година издржане казне доживотног затвора министру поднијети молбу за премјештај у другу Установу која у свом саставу има Одјељење.**

**(2) Против рјешења којим је одлучено о молби из става 1. овог члана није дозвољена жалба.**

**(3) Ако је молба затвореника за премјештај из става 1. овог члана одбијена, нова молба се може поднијети након истека двије године од дана доношења одлуке о претходној молби.**

**Члан 23ж.**

**(1) Директор Установе у којој затвореник издржава казну доживотног затвора може из разлога безбједности или организације извршења казне затвора поднијети приједлог за премјештај у одјељење са посебним режимом извршења казне затвора друге Установе која у свом саставу има ово одјељење, о чему рјешењем одлучује министар.**

**(2) Против рјешења из става 1. овог члана није дозвољена жалба.**

**(3) Ако је приједлог директора Установе из става 1. овог члана одбијен, нови приједлог може се поднијети након једне године од дана пријема рјешења.**

**(4) Установа из које се врши премјештај затвореника доставља Установи у коју се затвореник премјешта лични лист затвореника, здравствени картон, личне ствари са затвореничког депозита, новчани депозит и другу документацију.**

**Члан 23з.**

**Затвореници који издржавају казну доживотног затвора не могу бити радно ангажовани на пословима који се изводе ван круга Установе.**

**Члан 23и.**

**Затвореник којем је изречена казна доживотног затвора може се условно отпустити након што издржи двадесет пет година затвора, под условима прописаним Кривичним закоником Републике Српске.**

**Члан 23ј.**

**(1) На основу резултата континуираног праћења понашања и владања затвореника, анализе достигнутог степена мотивације затвореника и његовог личног активног учешћа у спровођењу индивидуалног програма поступања, те након детаљне процјене свих облика ризика које затвореник може представљати према осталим затвореницима и службеном особљу, и уколико је то предложено измјеном програма поступања, затвореник након најмање пет година проведених на издржавању казне доживотног затвора у Одјељењу може бити привремено распоређен у колектив за извршење казне затвора изван Одјељења, о чему одлучује руководилац Установе на заједнички приједлог службе третмана и службе обезбјеђења.**

**(2) Уз приједлог из става 1. овог члана, руководиоцу Установе се доставља извјештај са подацима о владању и понашању затвореника у току издржавања казне доживотног затвора, извјештај о предузетим мјерама поступања према затворенику, безбједносна процјена и образложење разлога за распоред у колектив за извршење казне затвора изван Одјељења.**

**(3) Вријеме трајања привременог распореда у колектив за извршење казне затвора изван Одјељења одређује се на период до шест мјесеци и може бити више пута продужавано за исти временски период.**

**(4) Током боравка у колективу за извршење казне затвора изван Одјељења врши се редовно праћење понашања и владања затвореника, као и процјена степена ризика.**

**(5) Након истека сваких шест мјесеци проведених на привременом распореду у колективу за извршење казне затвора изван Одјељења врши се преиспитивање оправданости даљег боравка у колективу изван Одјељења, уз обавезу да служба третмана и служба обезбјеђења доставе руководиоцу Установе заједнички приједлог за продужење или обуставу распореда у колектив изван Одјељења, детаљан извјештај о владању и понашању затвореника, мишљење о постигнутим резултатима примјене распореда у колектив изван Одјељења и процјену степена ризика.**

**(6) У ванредним ситуацијама, када је битно нарушена безбједност у Установи или када из било којег оправданог разлога распоред у колектив изван Одјељења престане бити сврсисходан, руководилац Установе може и без заједничког приједлога службе третмана и службе обезбјеђења донијети одлуку о обустави привременог распореда у колектив за извршење казне затвора изван Одјељења.**

**(7) Ако је заједнички приједлог из става 1. овог члана одбијен, нови заједнички приједлог може се поднијети након једне године од дана доношења одлуке руководиоца Установе.**

**(8) О привременом распореду у колектив за извршење казне затвора изван Одјељења и о обустави привременог распореда Установа обавјештава Министарство правде.**

**Члан 23к.**

**Привремени распоред у колективе за извршење казне затвора изван Одјељења подразумијева смјештај у заједничке просторије за спавање изван Одјељења, у којима бораве затвореници осуђени на казну затвора, могућност радног ангажовања на радним мјестима у кругу Установе и заједнички боравак са другим затвореницима на радном мјесту, као и заједнички боравак са другим затвореницима током обједовања, слободних активности у дневном боравку и у кругу Установе и упражњавању вјерских потреба.**

Члан 24.

На сва остала питања која се односе на извршење кривичних санкција, а нису прописана овим законом, примјењују се одредбе Закона о извршењу кривичних **и прекршајних** санкција Републике Српске.