

Број: 252-1-И/24

Дана, 06.03.2024. године

**ГОДИШЊИ ИЗВЈЕШТАЈ О РАДУ**

**ОМБУДСМАНА ЗА ДЈЕЦУ**

**за 2023. годину**

**Бања Лука, март 2024. године**



**Садржај:**

[I УВОД 5](#_Toc160445031)

[II ПОСТУПАЊЕ ОМБУДСМАНА ЗА ДЈЕЦУ 6](#_Toc160445032)

[1. Поступање по предметима којима се указује на појединачне повреде права дјетета 7](#_Toc160445033)

[1) Подносилац пријаве 7](#_Toc160445034)

[2) Начин пријема пријаве-жалбе 8](#_Toc160445035)

[3) Број и пол дјеце чија су права повријеђена 8](#_Toc160445036)

[4) Узраст дјеце чија су права повређена 9](#_Toc160445037)

[5) Одговорна страна 9](#_Toc160445038)

[6) Повреда права дјетета 10](#_Toc160445039)

[7) Поступање по службеној дужности 10](#_Toc160445040)

[8) Поступање у појединачним предметима 11](#_Toc160445041)

[2. Препоруке 11](#_Toc160445042)

[3. Посебни извјештаји 12](#_Toc160445043)

[4. Иницијативе 13](#_Toc160445044)

[5. Мишљења 13](#_Toc160445045)

[6. Саопштења 13](#_Toc160445046)

[7. Едукација дјеце 13](#_Toc160445047)

[III ЛИЧНА ПРАВА 15](#_Toc160445048)

[1. Уређење личних односа дјетета са родитељем са којим не живи 15](#_Toc160445049)

[2. Вршење родитељског права 16](#_Toc160445050)

[3. Повјеравање дјетета 18](#_Toc160445051)

[4. Право на путну исправу 18](#_Toc160445052)

[5. Заштита дјеце без родитељског старања 19](#_Toc160445053)

[1) Институционални смјештај 19](#_Toc160445054)

[2) Усвојење 22](#_Toc160445055)

[3) Хранитељство 23](#_Toc160445056)

[6. Право дјетета на приватност 24](#_Toc160445057)

[1) Дјеца и медији 25](#_Toc160445058)

[2) Угрожавање приватности дјетета од стране родитеља 26](#_Toc160445059)

[3) Угрожавање приватности дјеце од стране трећих лица 27](#_Toc160445060)

[4) Заштита од незаконитог мијешања у приватност и породицу дјетета 27](#_Toc160445061)

[5) Видео надзор 31](#_Toc160445062)

[6) Објављивање - дијељење фотографија и других садржаја на којима су дјеца 31](#_Toc160445063)

[IV ПРАВО НА ЗАШТИТУ ОД НАСИЉА, ЗЛОСТАВЉАЊА И ЗАНЕМАРИВАЊА ДЈЕЦЕ 33](#_Toc160445064)

[1. Насиље над и међу дјецом 33](#_Toc160445065)

[2. Вршњачко насиље 36](#_Toc160445066)

[3. Насиље у породици 40](#_Toc160445067)

[4. Насиље употребом савремених средстава информационих технологија (електронско насиље) 42](#_Toc160445068)

[5. Физичко кажњавање дјеце 45](#_Toc160445069)

[6. Сексуално насиље над дјецом 46](#_Toc160445070)

[7. Занемаривање дјеце 48](#_Toc160445071)

[V ВАСПИТНО – ОБРАЗОВНА ПРАВА 50](#_Toc160445072)

[1. Предшколско васпитање и образовање 51](#_Toc160445073)

[2. Образовање на основу једнаких могућности и под једнаким условима 53](#_Toc160445074)

[3. Дисциплинска одговорност ученика 54](#_Toc160445075)

[4. Употреба дигиталних технологија у школама 55](#_Toc160445076)

[5. Организовање рада продуженог боравка 56](#_Toc160445077)

[6. Увођење електронских дневника и електронског уписа у основну школу 58](#_Toc160445078)

[7. Избор ученика генерације 59](#_Toc160445079)

[8. Превоз ученика 60](#_Toc160445080)

[9. Актуелна питања из области остваривања права на образовање 61](#_Toc160445081)

[VI ЕКОНОМСКО – СОЦИЈАЛНА ПРАВА 63](#_Toc160445082)

[1. Право на животни стандард 63](#_Toc160445083)

[2. Право на издржавање 65](#_Toc160445084)

[3. Права на накнаде и друга материјална примања 67](#_Toc160445085)

[1) Право на дјечији додатак 67](#_Toc160445086)

[2) Право на накнаду родитељ - његоватељ 68](#_Toc160445087)

[4. Економска експлоатација дјеце 69](#_Toc160445088)

[1) Незаконит рад 69](#_Toc160445089)

[2) Просјачење дјеце 69](#_Toc160445090)

[5. Располагање имовином дјетета 71](#_Toc160445091)

[VII ПРАВОСУДНО - ПРАВНА ЗАШТИТА 72](#_Toc160445092)

[1. Ефикасност вођења поступка 72](#_Toc160445093)

[2. Заштита дјеце у кривичном поступку 73](#_Toc160445094)

[VIII ПРАВО НА ЗДРАВСТВЕНУ ЗАШТИТУ 75](#_Toc160445095)

[1. Остваривање права на здравствену заштиту и његу 76](#_Toc160445096)

[2. Заштита дјеце од болести зависности и заштита здравља дјеце и адолесцената 78](#_Toc160445097)

[3. Заштита менталног здравља 80](#_Toc160445098)

[IX ПРАВА ДЈЕЦЕ СА СМЕТЊАМА У РАЗВОЈУ 86](#_Toc160445099)

[1. Образовање дјеце са сметњама у развоју 87](#_Toc160445100)

[2. Здравствена заштита дјеце са сметњама у развоју 89](#_Toc160445101)

[X ПРАВА ДЈЕЦЕ КАО ЧЛАНОВА ДРУШТВЕНЕ ЗАЈЕДНИЦЕ 91](#_Toc160445102)

[XI ПРАВО НА СЛОБОДНО ВРИЈЕМЕ, РЕКРЕАЦИЈУ И КУЛТУРНЕ АКТИВНОСТИ 93](#_Toc160445103)

[XII ОСТАЛА ПРАВА 96](#_Toc160445104)

[XIII ПОСТУПАЊЕ ПО СЛУЖБЕНОЈ ДУЖНОСТИ 97](#_Toc160445105)

[1. ВРШЊАЧКО НАСИЉЕ У ВАСПИТНО - ОБРАЗОВНИМ УСТАНОВАМА 97](#_Toc160445106)

[2. УЛОГА И ЗНАЧАЈ СТРУЧНИХ СЛУЖБИ У ШКОЛАМА У ЗАШТИТИ МЕНТАЛНОГ ЗДРАВЉА ДЈЕЦЕ 103](#_Toc160445107)

[3. ШКОЛА ПРИЈАТЕЉ ДЈЕЦЕ 105](#_Toc160445108)

[4. ЗАШТИТА ОД НЕЗАКОНИТОГ МИЈЕШАЊА У ПРИВАТНОСТ И ПОРОДИЦУ ДЈЕТЕТА 108](#_Toc160445109)

[XIV НОРМАТИВНЕ АКТИВНОСТИ 111](#_Toc160445110)

[XV САРАДЊА СА ДРУГИМ СУБЈЕКТИМА 112](#_Toc160445111)

[1. Сарадња са органима, установама и институцијама 112](#_Toc160445112)

[2. Сарадња са невладиним сектором 114](#_Toc160445113)

[3. 3. Сарадња са међународним организацијама и чланство у мрежи европских омудсмана за дјецу (ЕNOC) 116](#_Toc160445114)

[XVI САРАДЊА СА ДЈЕЦОМ 118](#_Toc160445115)

[1. Мрежа младих савјетника 118](#_Toc160445116)

[2. Едукативне радионице 119](#_Toc160445117)

[XVII ОСТАЛЕ АКТИВНОСТИ И РАД НА ПРОМОЦИЈИ И ЗАШТИТИ ПРАВА ДЈЕТЕТА 122](#_Toc160445118)

[1. Обиљежавање дјечије недјеље 122](#_Toc160445119)

[2. Дани информацијске и медијске писмености 123](#_Toc160445120)

[3. Међународни дан дјетета 124](#_Toc160445121)

[4. Програм социјализације дјеце 127](#_Toc160445122)

[5. „За храбра мала срца“ 128](#_Toc160445123)

[6. Учешће дјеце у активностима Омбудсмана за дјецу 128](#_Toc160445124)

[7. Учестовање Омбудсмана за дјецу у активностима дјеце 128](#_Toc160445125)

[8. Ликовни конкурс 128](#_Toc160445126)

[9. Дружење са дјецом на ОЦ Јахорина 129](#_Toc160445127)

[10. Активности организоване од стране Омбудсмана за дјецу – Округли сто 129](#_Toc160445128)

[XVIII САРАДЊА СА МЕДИЈИМА 131](#_Toc160445129)

[XIX ОРГАНИЗАЦИЈА И ФИНАНСИЈСКО ПОСЛОВАЊЕ 133](#_Toc160445130)

[XX ЗАКЉУЧНА РАЗМАТРАЊА 134](#_Toc160445131)

# УВОД

Омбудсман за дјецу је независна институција, основана Законом о омбудсману за дјецу, која штити, прати и промовише права дјетета. Послови и задаци из надлежности Омбудсмана за дјецу организују се у сједишту које се налази у Бањој Луци и у две канцеларије изван сједишта које се налазе у Бијељини и Добоју.

У Извјештају су презентовани подаци о раду и активностима Омбудсмана за дјецу за 2023. годину, поступања по пријавама/жалбама и по службеној дужности, подаци по појединачним повредама права дјеце у Републици Српској, сарадња са субјектима владиног и невладиног сектора, и међународним организацијама, те сарадња са медијима, као и подаци о финансијском пословању Омбудсмана за дјецу.

У складу са обавезама прописаним чланом 17. Закона о омбудсману за дјецу, подносим Народној скупштини Републике Српске Годишњи извјештај о раду институције Омбудсмана за дјецу за 2023. годину.

Омбудсман за дјецу

Гордана Рајић

# ПОСТУПАЊЕ ОМБУДСМАНА ЗА ДЈЕЦУ

Омбудсман за дјецу[[1]](#footnote-1) прати усклађеност закона и других прописа у Републици Српској који се односе на заштиту права дјетета с одредбама Устава Републике Српске, Конвенције Уједињених нација о правима дјетета и других међународних докумената који се односе на заштиту права и интереса дјетета; прати извршавање обавеза Републике Српске које произлазе из Конвенције Уједињених нација о правима дјетета и других међународних докумената који се односе на заштиту права и интереса дјетета; прати примјену свих прописа који се односе на заштиту права и интереса дјетета; прати повреде права и интереса дјетета; залаже се за заштиту и промоцију права и интереса дјетета; предлаже предузимање мјера за заштиту и промоцију права дјетета, као и за спречавање штетних поступања која угрожавају права и интересе дјетета те обавјештава јавност о стању права дјетета.

Наведене активности, у извјештајном периоду (од 01.01.2023. – 31.12.2023. године) Омбудсман за дјецу је предузимао поступајући по запримљеним пријавама – жалбама, радом по предметима отвореним по службеној дужности, упућивањем препорука надлежним органима, израдом посебних извјештаја, давањем мишљења и иницијатива на доношењу и измјени одређених законских и подзаконских аката, активном сарадњом са дјецом и медијима, те владиним и невладиним сектором.

У извјештајном периоду Омбудсман за дјецу поступао је у укупно 634 предмета, од тога се 499 поступања односи на појединачне запримљене пријаве-жалбе, а 135 поступања су поступања која је иницирао Омбудсман за дјецу. Омбудсман за дјецу овлашћен је да иницира јавне активности усмјерене на побољшање положаја дјеце као и да предлаже мјере за повећање утицаја дјетета у друштву. Такође, Омбудсман за дјецу има право да Народној скупштини поднесе посебан извјештај када оцијени да је то потребно ради предузимања мјера од значаја за заштиту права и интереса дјеце. Наведене бројке показују да се и ове године биљежи тенденција раста поступања по службеној дужности, док је број запримљених предмета у оквиру прошлогодишњег просјека.

|  |  |
| --- | --- |
| **Поступање по запримљеним предметима** | |
| Запримљени предмети | 493 |
| Пренесени предмети из претходне године | 6 |
| **Укупно** | **499** |

|  |  |
| --- | --- |
| **Поступање по службеној дужности** | |
| Предмети по службеној дужности | 30 |
| Препоруке | 28 |
| Посебни извјештаји | 4 |
| Иницијативе | 1 |
| Мишљења | 1 |
| Саопштења | 4 |
| Сарадња и едукација дјеце | 67 |
| **Укупно** | **135** |

|  |  |
| --- | --- |
| **Поступање Омбудсмана за дјецу у 2023.години** | |
| **Укупно** | **634** |

И ове године Омбудсман за дјецу настојао је да што више пажње посвети дјеци и њиховим питањима, да у већој мјери промовише дјечија права, да им да прилику да изразе своје ставове и мишљења о одређеним питањима, и та мишљења пренесу онима који доносе одлуке које их се тичу. У том контексту повећана је сарадња са дјецом, укључујући организоване активности које су имале за циљ упознавање дјеце са одређеним правима, али и бројне радионице које су одржане за ученике основних и средњих школа. Такође, уважавајући право дјетета на партиципацију израдили смо Посебан извјештај о насиљу у васпитно - образовним установама који представља глас дјеце о овом питању.

Такође, настављена је добра сарадња са медијима, гдје смо кроз бројне изјаве и гостовања говорили о актуелним темама, што је веома значајно за подизање свијести о стању дјетета и његовом положају у друштву.

## Поступање по предметима којима се указује на појединачне повреде права дјетета

У извјештајном периоду институција Омбудсмана за дјецу поступала је у укупно 523 предмета којим је указано на појединачне повреде права дјетета. Од тог укупног броја 493 предмета се односе на запримљене пријаве-жалбе, а 30 предмета је отворено по службеној дужности.

Треба напоменути да институција Омбудсмана за дјецу свакодневно заприма велики број телефонских позива или упита путем е-маила у којем даје одређене информације, одговарајуће савјете или упутства, а која нису представљена у наведеној статистици, јер иста углавном не захтијевају покретање поступака.

|  |  |
| --- | --- |
| **Поступање Омбудсмана за дјецу по предметима у 2023. години** | |
| Запримљени предмети | 493 |
| Предмети по службеној дужности | 30 |
| **Укупно** | **523** |

### Подносилац пријаве

У 382 предмета запримљених у институцији Омбудсмана за дјецу подносиоци пријава-жалби били су родитељи/старатељи, 43 подносиоца су били трећа лица (млади савјетник, директори школа итд.), 30 предмета је отворено по службеној дужности, 28 предмета је покренуто по пријавама сродника (бака, деда, маћеха, очух), 14 предмета је дошло од анонимних подносиоца, 10 предмета је покренуто по пријавама пуномоћника/адвоката, 10 пријава је запримљено од установа и удружења, а 6 је запримљено од дјеце.

|  |  |
| --- | --- |
| **Подносилац пријаве** | |
| Родитељи/старатељи | 382 |
| Треће лице | 43 |
| По службеној дужности | 30 |
| Сродници | 28 |
| Анонимно | 14 |
| Пуномоћник | 10 |
| Институције/установе/удружења/НВО | 10 |
| Дијете | 6 |
| **УКУПНО** | **523** |

### Начин пријема пријаве-жалбе

Од укупног броја запримљених пријава-жалби у извјештајном периоду 215 (41%) пријава-жалби Институција је запримила личним путем тј. доласком подносиоца пријаве у институцију Омбудсмана за дјецу, 122 (23%) пријаве-жалбе су запримљене путем телефона ( а напомињемо да се те пријаве нису односиле на пружање информација, упутства и сл.), путем електронске поште Институција је запримила 87 (17%) пријава-жалби, поштом је запримљено 63 (12%) пријаве-жалбе, 30 (6%) пријава-жалби је Институција покренула по службеној дужности, док је 6 (1%) пријава-жалби запримљено путем друштвених мрежа институције Омбудсмана за дјецу (Инстаграм, Фацебоок).

### Број и пол дјеце чија су права повријеђена

У раду Омбудсмана за дјецу по појединачним предметима евидентирано је 615 дјеце од тога 302 (49%) дјечака и 220 (36%) дјевојчица. У 58 (9%) запримљених пријава-жалби тачан број дјеце није било могуће установити јер се радило о групи дјеце, док у 35 (6%) запримљених предмета број дјеце чија су права била повређења није био познат.

### Узраст дјеце чија су права повређена

Када се говори о узрасту дјеце чија су права повређена евидентирано је 132 дјеце узраста од 0-5 година, 177 дјеце која су узраста од 6-10 година, 150 дјеце узраста од 11-14 година, 80 дјеце узраста од 15-18 година, 15 дјеце узраста 18+, те у 61 предмету узраст дјетета није био наведен или се није могао тачно одредити.

Највећи број дјеце чија су права повређена у извјештајној години је био основно школског узраста тј. узраста од 6 -14 година.

Као и у претходним годинама Институција је запримила одређени број пријава-жалби које се односе на дјецу која имају 18 и више година, а за које Омбудсман за дјецу није надлежан. У тим случајевима пријаве се прослијеђују другим надлежним органима. Иако се у претходном периоду размишљало да поступањем Омбудсмана за дјецу буду обухваћена и лица старија од 18 година над којима је продужено родитељско право, исто не би било у складу са УН Конвенцијом о правима дјетета, која у члану 1. прописује да је дијете свако људско биће млађе од 18 година, осим ако се по закону који се примјењује на дијете пунољетност не стиче раније, те ради тога надлежности Институције остају у границама до 18 година живота.

|  |  |
| --- | --- |
| **Узраст дјеце** | |
| 0-5 | 132 |
| 6-10 | 177 |
| 11-14 | 150 |
| 15-18 | 80 |
| 18+ | 15 |
| НЕПОЗНАТО | 61 |

### Одговорна страна

У извјештајном периоду највећи број пријава-жалби односио се на поступања центара за социјални рад, укупно 220 пријава, потом слиједе васпитно-образовне установе са 153 предмета, а на рад правосудних органа и других органа управе односило се 139 предмета. Остале пријаве-жалбе односе се на разна удружења, клубове, савезе, приватна предузећа и сл.

|  |  |
| --- | --- |
| **Одговорна страна** | |
| Центри за социјални рад | 220 |
| Васпитно-образовне установе | 153 |
| Правосудни органи/органи управе | 139 |
| Остали | 11 |
| **Укупно** | **523** |

### Повреда права дјетета

Највећи број запримљених пријава-жалби у извјештајном периоду односи се на повреде личних права укупно 172, и тај број је незнатно мањи у односу на претходну годину када је запримљено 178 предмета. Међутим, и ове године као и претходне биљежимо раст пријава-жалби које се односе на право дјеце на заштиту од насиља. Поређења ради, током 2021. године запримљено је 66 пријава којима се указује на насиље над дјецом, 2022. године запримљено је 116 пријава, а током 2023. године 127 пријава од чега се више од половине односи на вршњачко насиље.

Даље, 69 пријава односи се на област васпитно-образовних права, 50 се односило на повреде права из области економско-социјалних права, 46 на повреде права дјеце са сметњама у развоју, док је 20 пријава из области здравствене заштите. Остале пријаве односе се на правосудно – заштитна права – 16, права дјеце као чланова друштвене заједнице – 14, права дјеце на слободно вријеме, рекреацију и културне активности – 6 и остала права – 3 пријаве.

|  |  |
| --- | --- |
| **Повреда права дјетета** | |
| Лична права | 172 |
| Право на заштиту од насиља | 127 |
| Васпитно-образовна права | 69 |
| Економско – социјална права | 50 |
| Права дјеце са сметњама у развоју | 46 |
| Право на здравствену заштиту | 20 |
| Правосудно – заштитна права | 16 |
| Право дјеце као чланова друштвене заједнице | 14 |
| Право на слободно вријеме, рекреацију и културне активности | 6 |
| Остала права | 3 |
| **УКУПНО** | **523** |

### Поступање по службеној дужности

У обављању послова из своје надлежности Омбудсман за дјецу је овлашћен да органима државне управе, односно службама јединице локалне самоуправе, као и другим правним и физичким лицима која обављају послове у вези са дјететом, предлаже предузимање мјера за спречавање штетних поступања која угрожавају њихова права и интересе, да упозори на неправилности, те да захтијева да добије извјештаје о предузетим мјерама.[[2]](#footnote-2)

У извјештајном периоду за 2023. годину Омбудсман за дјецу је иницирао укупно 135 поступања по службеној дужности, од чега је 30 појединачних предмета. Такође, упућено је укупно 28 препорука, израђена су 4 посебна извјештаја, дата је 1 иницијатива, 1 мишљење и 4 саопштења за јавност.

Омбудсман за дјецу континуирано сарађује са дјецом, подстиче их на изношење њиховог мишљења, иницира јавне активности усмјерене на побољшање положаја дјетета и учествује у тим активностима, те предлаже мјере за повећање утицаја дјетета у друштву. У том смислу Омбудсман за дјецу је интензивирао ове активности, настојећи при том да што више укључи дјецу и у сам рад Институције. Резултат тога је већи број активности у овој области, укупно 67. Такође, поново је актуелна Мрежа младих савјетника Омбудсмана за дјецу.

### Поступање у појединачним предметима

Омбудсман за дјецу, поред поступања по пријавама - жалбама грађана, и на властиту иницијативу покреће и проводи поступак по службеној дужности, када оцијени да постоје оправдани разлози за заштиту права и интереса дјетета. У извјештајном периоду за 2023. годину по службеној дужности поступали смо у укупно у 30 предмета, а које се односе на поступање по појединачним повредама права дјетета. Предмети су се између осталог односили на заштиту дјеце од насиља, штетности употребе енергетских пића, о употреби мобилних телефона, о безбједности на дјечијим игралиштима, о безбједности дјеце у саобраћају и др.

## Препоруке

### 

Препоруке упућене надлежним органима у извјештајном периоду за 2023. годину, односе се на појединачне случајеве заштите права и интереса дјеце, у којима је надлежним органима наложено предузимање одређених мјера ради заштите интереса дјеце.

У извјештајном периоду за 2023. годину упућене су сљедеће препоруке:

* 1. Препорука ЈУ Дому за дјецу и омладину без родитељског старања „Рада Врањешевић″ Бања Лука (Право дјетета које се налази у стању социјалне потребе на смјештај у установу)
  2. Препорука Министарству здравља и социјалне заштите (Право дјетета које се налази у стању социјалне потребе на смјештај у установу)
  3. Препорука ЈУ Центру за социјални рад/Служба социјалне заштите (Право дјетета које се налази у стању социјалне потребе на смјештај у установу)
  4. Препорука Министарству правде (Право дјеце на здраву животну средину у Републици Српској)
  5. Препорука Министарству просвјете и културе (Право дјеце на здраву животну средину у Републици Српској)
  6. Препорука Министарству просторног уређења, грађевинарства и екологије (Право дјеце на здраву животну средину у Републици Српској)
  7. Препорука ЈУ Центру за социјални рад Србац (Право дјетета на остваривање контакта са родитељем са којим не живи)
  8. Препорука ЈУ Центру за социјални рад Бања Лука (Доношење одговарајућег управног акта)
  9. Препорука ЈУ Центру за социјални рад Бања Лука (Остваривање права дјетета на путну исправу)
  10. Препорука ЈУ Центру за социјални рад Бања Лука (Право дјетета на одржавање личних контаката са мајком)
  11. Препорука ЈУ Центру за социјални рад Бања Лука (Право дјетета на одржавање личних контаката са родитељем са којим не живи)
  12. Препорука Министарству просвјете и културе (Категоризације аудио-визуелних дјела)
  13. Препорука ЈУ Основној школи „Петар Кочић″ Мркоњић Град (Вршњачко насиље)
  14. Препорука Министарству пеосвјете и културе и Републичком педагошком заводу (Употреба технологија у образовању)
  15. Препорука ЈУ Основној школи „Јован Цвијић″ Бања Лука (Вршњачко насиље)
  16. Препорука Фонду здравственог осигурања (Право на обавезно здравствено осигурање дјеце)
  17. Препорука Министарству просвјете и културе (Додатни трошкови финансирања продуженог боравка у основним школама)
  18. Препорука Министарству просвјете и културе (Вршњачко насиље у васпитно – образовним установама)
  19. Препорука Министарству породице омладине и спорта (Вршњачко насиље у васпитно – образовним установама)
  20. Препорука Републичком педагошком заводу (Вршњачко насиље у васпитно – образовним установама)
  21. Препорука свим основним школама (Вршњачко насиље у васпитно – образовним установама)
  22. Препорука свим средњим школама (Вршњачко насиље у васпитно – образовним установама)
  23. Препорука Министарству здравља и социјалне заштите (Заштита од незаконитог мјешања у приватност и породицу дјетета)
  24. Препорука свим центрима за социјални рад/службама социјалне заштите (Заштита од незаконитог мјешања у приватност и породицу дјетета)
  25. Препорука Министарству просвјете и културе (Улога и значај стручних служби у школама у заштити менталног здравља)
  26. Препорука - свим основним школама (Улога и значај стручних служби у школама у заштити менталног здравља)
  27. Препорука - свим средњим школама (Улога и значај стручних служби у школама у заштити менталног здравља)
  28. Препорука – Министарству просвјете и културе (Школа пријатељ дјеце)

## Посебни извјештаји

Омбудсман за дјецу, у складу са Законом[[3]](#footnote-3) овлаштен је поднијети и посебан извјештај, уколико оцјени да је то неопходно ради заштите права и интереса дјеце.

У извјештајном периоду Омбудсман за дјецу је израдио 4 посебна извјештаја:

1. Посебни извјештај: Вршњачко насиље у васпитно-образовним установама
2. Посебан извјештај: Улога и значај стручних служби у школама у заштити менталног здравља
3. Посебан извјешај: Заштита од незаконитог мјешања у приватност и породицу дјетета
4. Посебан извјештај: Школа пријатељ дјеце

## Иницијативе

Омбудсман за дјецу у складу са Законом[[4]](#footnote-4), овлаштен је да поднесе иницијативу за измјене и допуне закона, других прописа и општих аката, ако сматра да до повреде права дјетета долази због недостатка у прописима.

У извјештајном периоду Омбудсман за дјецу је Министарству здравља и социјалне заштите упутио Иницијативу за измјене и допуне Закона о дјечијој заштити Републике Српске.

## Мишљења

Омбудсман за дјецу у складу са Законом[[5]](#footnote-5) је овлаштен да даје мишљење на приједлоге закона и других прописа уколико се њима уређују питања од значаја за заштиту интереса дјеце. Омбудсман за дјецу је у извјештајном периоду Министарству правде дао Мишљење на Приједлог породичног закона Републике Српске.

## Саопштења

Омбудсман за дјецу у оквиру својих овлаштења обавјештава јавност о стању права дјетета, те се и тако залаже за заштиту и промоцију права и интереса дјетета. Циљ саопштења и обавјештавања и информисања јавности о појединим темама и питањима која се тичу права и интереса дјетета јесте да саопштења буду доступна јавности путем медија и друштвених мрежа и званичне интернет странице Институције, како би се на што бржи и ефикаснији начин подигла свјест о ситуацијама које би могле спријечити повреду дјечијх права или допринијети побољшању положаја дјетета.

У извјештајном периоду Омбудсман за дјецу је издао неколико саопштења која су се односила на учешће дјеце у играма на срећу, посјети дјеце Спомен-подручју „Доња Градина″, те о активностима које је Омбудсман за дјецу проводио у оквиру обиљежавања Недјеље дјетета и Међународног дана дјетета.

## Едукација дјеце

Једна од активности Омбудсмана за дјецу јесте да промовише права и добробит дјеце, али и да едукује дјецу о њиховим правима на начин да помажемо дјеци да сазнају која су то њихова права и како се та права могу поштовати и остварити. Истовремено, циљ је да сазнамо шта дјеца и млади мисле, какви су њихови ставови о питањима која их се тичу, и да та мишљења учинимо доступним људима који доносе одлуке о дјеци и за дјецу.

У извјештајном периоду је остварено 67 сарадњи са дјецом, углавном кроз радионице које су ове године одржане под називом „Школа пријатељ дјеце″, гдје смо настојали да истицањем позитивних примјера покажемо начин превазилажења конфликата али и комуницирања са вршњацима путем ненасилне комуникације, односно поштујући личност, интегритет али и различитост сваког појединца. Ово је својеврстан наставак претходних активности које су биле усмјерене на превенцију насиља, гдје су дјеца била едукована о врстама насиља, препознавању свих облика насиља, те како и коме се обратити у случају насиља. И ове године заинтересованост дјеце, али и самих васпитно-образовних установа за наведене радионице је била велика, па су нас многи од њих и сами позивали на дружење и сарадњу.

Омбудсман за дјецу је у извјештајном периоду поново активирао Мрежу младих савјетника Омбудсмана за дјецу, која представља тијело које формира Омбудсман за дјецу Републике Српске и има савјетодавну и сарадничку улогу.

Млади савјетници Омбусмана за дјецу су ученици од И до ИИИ разреда средње школе, који су спремни да буду представници и промотери дјечијих права, да сарађују са Омбудсманом на начин да предлажу теме о којима желе да разговарају, износе своја искуства о питањима која их се тичу, указују на актуелне проблеме на које наилазе, те заједно са Омбудсманом траже одговоре на њих, учествују у разним тренинзима и камповима, те своја знања преносе вршњацима у својим школама.

# ЛИЧНА ПРАВА

Лична права дјетета улазе у категорију најважнијих и најосјетљивијих права дјетета и као таква су јасно одређена и заштићена одредбама УН Конвенције о правима дјетета. Нажалост, Омбудсман за дјецу се и даље сусреће са повећаним бројем пријава ради заштите личних права дјетета, а те пријаве се, након престанка животне заједнице родитеља, најчешће односе на поступак повјеравања дјетета и на проблеме са уређивањем и одржавањем личних односа -контакта између дјетета и родитеља са којим дијете не живи. Основни разлог који доводи до повреде тог права јесу родитељи дјетета који су, након прекида заједничког живота у међусобном сукобу, неразумијевању и несналажењу, при чему дијете користе, често несвјесно, а некад и свјесно као средство за обрачун, уцјене и манипулације, те таквим поступцима дјетету стварају лоше услове за одрастање и психофизички развој.

|  |  |
| --- | --- |
| **ЛИЧНА ПРАВА** | |
| Уређење личних односа дјеце са родитељем са којим не живи | 103 |
| Вршење родитељског права | 31 |
| Повјеравање дјетета | 19 |
| Заштита дјеце без родитељског старања | 12 |
| Право на путну исправу | 5 |
| Право дјетета на приватност | 2 |
| **Укупно** | **172** |

## Уређење личних односа дјетета са родитељем са којим не живи

Проблеми уређења и одржавања личних односа између дјетета и родитеља са којим дијете не живи је и у извјештајном периоду био најчешћи разлог због кога се незадовољна страна обраћала Омбудсману за децу. Више од половине, тачније 56% запримљених пријава односи се управо на ову проблематику. Најчешће су приговори изјављивани због:

* дуготрајног поступања надлежног органа старатељства ради доношења одлуке, а за које вријеме дијете отежано или уопште не остварује потребан контакт са родитељем са којим не живи,
* немогућност извршења одлуке или дуготрајност поступка извршења такве одлуке, усљед чега дијете и даље остаје ускраћено на право одржавања личног односа-контакта са родитељем са којим не живи,
* поступање стручних радника органа старатељства, често стављајући приговоре на њихову стручност, непристрасност и непрофесионализам.

Поступак уређења одржавања личних односа-контаката између дјетета и родитеља са којим дијете не живи, до доношења новог Породичног закона био је у надлежности органа старатељства, а надлежни орган је предметни поступак проводио у складу са одредбама из Закона о општем управном поступку. Тај поступак заинтересована страна је покретала подношењем захтјева надлежном органу старатељства, и оно што је била честа појава јесте да одлука о захтјеву често није била донесена у законом прописаном року, а надлежни су недоношење одлуке правдали различитим образложењима. Нажалост, у таквим ситуацијама дијете је често било ускраћено за одржавање контакта са својим родитељем, те је и на тај начин право дјетета да редовно одржава контакте са родитељем било угрожено или потпуно онемогућено. Због уочених проблема и недовољне ефикасности у таквом поступку Омбудсман за дјецу је у досадашњим извјештајима указивао на исте и на потребу измјене Породичног закона у дијелу који уређује предметну област.

Нови Породични закон[[6]](#footnote-6) који је ступио на снагу 01.09.2023. године прописује низ одредби којима су регулисана и лична права дјетета, односно уређени односи између родитеља и дјеце, вршење родитељског права и дужности, поступак за уређење вршења родитељског права и одржавање личног односа са дјететом и сл.

Посебно је наглашена и дефинисана заштита дјетета на начин да је у свим питањима која се тичу дјетета, свако дужан да се руководи и поступа у складу са најбољим интересом дјетета.

Уведен је и нови институт - заједничко вршење родитељског права и након развода брака, и уређен је поступак за закључење споразума о заједничком вршењу родитељског права, који се закључује у писаној форми, прописаног садржаја и закључује се пред надлежним органом. Важна новина која је уведена новим законом, а која треба да допринесе бољој заштити родитељског права и заштити дјетета је, да је уређење вршења родитељског права и одржавања личног односа пренесено у надлежност суда, за разлику од досадашњег уређења које је било у надлежности органа старатељства, а они су, због недостатка ефикасног механизма за извршење одлуке, често у пракси веома тешко или никако проводили своје одлуке.

Новим законом поступак је уређен на начин да се поступак у спору за уређење вршења родитељског права и спору за уређење одржавања личних односа са дјететом покреће тужбом. Тужбу за уређење вршења родитељског права и уређење одржавања личних односа са дјететом могу поднијети: дијете, родитељи дјетета и орган старатељства. Прије него што донесе одлуку о уређењу вршења родитељског права и уређењу одржавања личних односа са дјететом, суд је дужан да затражи налаз и стручно мишљење од органа старатељства. Омбудсман за дјецу очекује да ће наведене новине у закону, значајно утицати на бољу ефикасност и квалитет заштите дјечијих права и интереса у будућим поступцима.

## Вршење родитељског права

Новим Породичним законом Републике Српске прописано је да родитељи који живе у заједници, родитељско право врше споразумно, а у случају да не воде заједнички живот, родитељско право врше заједнички, ако закључе споразум о заједничком вршењу родитељског права и ако суд процијени да је тај споразум у најбољем интересу дјетета. Споразум родитеља о заједничком вршењу родитељског права мора да садржи јасно прописане елементе, исти мора да буде сачињен у писаној форми пред органом старатељства или судом, и ако суд оцијени да је споразум о заједничком вршењу родитељског права у сагласности са најбољим интересом дјетета, тај споразум уноси у изреку пресуде.

У случају да родитељу не могу да се договоре и не могу да постигну споразум о вршењу родитељског права одлуку о томе доноси суд, узимајући у обзир најбољи интерес дјетета. Док суд не донесе одлуку о вршењу родитељског права, родитељско право самостално врши онај родитељ са којим дијете живи.

Законодавац је новим законом дао надлежном суду право да може да одлучи о споразуму који родитељи закључе па ће тако један родитељ самостално да врши родитељско право када родитељи не живе заједно, а закључили су споразум о заједничком или самосталном вршењу родитељског права, али суд тај споразум није прихватио цијенећи да није у складу са најбољим интересом дјетета.

У већем дијелу извјештајног периода на снази је био, сада стари Породични закон којим је било прописано да родитељско право родитељи врше споразумно, а да у случају неслагања родитеља о вршењу родитељског права одлучује орган старатељства. Вјероватно је и такав пропис био један од разлога за дио пријава које су се односиле на ситуације када су се родитељи обраћали Омбудсману за дјецу јер нису знали ко је надлежан за рјешавање спора када се други родитељ не слаже са неком њиховом одлуком која се тиче дјетета[[7]](#footnote-7). Други дио пријава се односио на случајеве када надлежни органи нису поступали у складу са својим овлашћењима, већ су савјетовали родитеље да сами покушају да постигну договор око спорног питања[[8]](#footnote-8), или су рјешавање истог пролонгирали[[9]](#footnote-9) до рјешавања претходног питања, нпр. орган старатељства одбија да да мишљење о оправданости издавања путне исправе за дијете док се не ријеши поступак повјеравања дјетета[[10]](#footnote-10).

Омбудсману за дјецу најчешће су се обраћали родитељи који нису могли да се договоре око неког важног питања које се тиче дјетета, а најчешће због неслагања око пресељења родитеља са дјететом у други град или у иностранство[[11]](#footnote-11), или због неслагања око промјене дјететовог пребивалишта[[12]](#footnote-12). Због таквих проблема Омбудсман за дјецу је добијао пријаве које су се односиле на одвођење дјетета у иностранство без сагласности другог родитеља са којим дијете не живи, што је за посљедицу имало немогућност одржавања личних контаката између дјетета и тог родитеља. У таквим ситуацијама када надлежни органи нису у могућности да из одређених разлога (стварна и мјесна надлежност) поступају у предмету, дужни су да упуте странку на остваривање својих права у складу са међународним прописима[[13]](#footnote-13), путем Министарства правде у БиХ.

У сваком случају када се ради о незаконитом одвођењу, или о немогућности остваривања личних контаката са дјететом које живи у иностранству са другим родитељем, процедуре за остваривање ових права се проводе у складу са Хашком конвенцијом о грађанско-правним аспектима међународне отмице дјеце из 1980. године

УН Комитет је дао препоруку држави потписници да усвоји и проведе нацрт Закона о међународној правној помоћи у грађанским стварима Босне и Херцеговине и изједначи процедуре везане за одвођење и отмицу дјеце у складу са Хашком конвенцијом од 25. октобра 1980. о грађанско-правним аспектима међународне отмице дјеце[[14]](#footnote-14), да размотри ратификацију Хашке конвенције од 19. октобра 1996. о надлежности, мјеродавном праву, признању и извршавању одлука и сарадњи и материји родитељске одговорности и мјера за заштиту дјеце.

## Повјеравање дјетета

Основно право сваког дјетета је право да живи у породици са својим родитељима који су дужни да се о њему брину. То право може да буде ограничено само судском одлуком када је у одговарајућем поступку утврђено да је то у најбољем интересу дјетета.

Нажалост нису ријетке ситуације да родитељи престану да воде заједнички живот, и да породица престане да постоји, због чега родитељско право, бригу и старање о дјетету настави да врши онај родитељ са којим дијете остане да борави и живи, односно онај родитељ коме у поступку пред надлежним органом, дијете буде повјерено.

Такође, честе су и ситуације у којима родитељи не могу да постигну споразум око тога с ким ће од њих двоје дијете да настави да живи и на који начин ће даље бринути о дјетету. У таквим случајевима, одредбама Породичног закона прописано је да надлежни суд доноси одлуку о повјеравању дјетета. Наиме, у поступцима пред судом за развод брака суд одлучујући о разводу истовремено одлучује и о повјеравању дјетета на бригу и старање једном од родитеља као и о обавези другог родитеља да доприноси издржавању дјетета.

Ступањем на снагу новог Породичног закона, престала је да важи одредба према којој је о повјеравању дјеце рођене у ванбрачним заједницама одлучивао орган старатељства, због које су ова дјеца била у неравноправном положају са дјецом рођеном у браку, иако су законом била изједначена.

Новим Порододичним законом уведена је новина у дијелу повјеравања дјетета када родитељи више не воде заједнички живот, а која се односи на могућност споразума родитеља о заједничком вршењу родитељског права над њиховим малољетним дјететом/дјецом.

## Право на путну исправу

Свако дијете има право и на путну исправу, коју издаје надлежни орган. Путну исправу надлежни орган издаје уз претходну сагласност оба родитеља. У ситуацијама, најчешће у дисфункционалним породицама, када један од родитеља не жели да да потребну сагласност, орган који издаје путну исправу укључује и надлежни орган старатељства у тај поступак. Орган старатељства тада, даје мишљење о оправданости издавања путне исправе у сваком конкретном случају цијенећи најбољи интерес дјетета. Овакво законско рјешења има за циљ да заштити право дјетета на путну исправу од ситуација у којима нема сагласности родитеља или када су они противни интересу дјетета.

Поступак издавања путне исправе прописан је одредбама Упутства о начину утврђивања испуњавања услова за издавање путне исправе и одредбама Закона о путним исправама БиХ[[15]](#footnote-15). Истим је прописано да уколико је малољетно лице за које се подноси захтјев за издавање путне исправе рођено и у ванбрачној заједници, а други родитељ одбија дати сагласност за издавање путне исправе, орган за издавање путне исправе ће од надлежног органа старатељства по мјесту пребивалишта малољетног лица затражити писано мишљење о оправданости издавања путне исправе без сагласности другог родитеља.

Поменутом одредбом дефинисана је процедура поступања у случају када нема сагласности родитеља око издавања путне исправе за дијете. С обзиром на наведено јасно је да је у поступку издавања путне исправе веома важна улога органа старатељства чија је обавеза да штити права и интересе дјетета и у том поступку, а посебно с обзиром на чињеницу да је Породичним законом прописано поступање органа старатељства у свим ситуацијама када постоји несагласност родитеља о праву дјетета.

Орган који издаје путну исправу дужан је да води рачуна да поступак издавања исправе буде у складу са законом, због чега је обавезан да се у спорним случајевима обрати и органу старатељства и да истог упозна о предметном случају. Исти није и не може бити одговоран за коришћење путне исправе и њену евентуалну злоупотребу.

*Омбудсман за дјецу запримио је пријаву-жалбу[[16]](#footnote-16) мајке малољетне дјевојчице којом се наводи да отац оспорава дјетету право на издавање путне исправе, због чега се мајка писменим путем обратила надлежном центру за социјални рад ради давања мишљења о оправданости издавања путне исправе за дијете. Центар је одговорио мајци да неће поступити по њеном захтјеву јер 2017. године већ дао мишљење, односно сагласност за издавање путне исправе. С обзиром да је од 2017. године па до подношења новог захтјева протекло 6 година, да су се у том периоду неке околности промијениле, те да се сада ради о новом захтјеву Омбудсман за дјецу је надлежном центру упутио Препоруку[[17]](#footnote-17) да у складу са одредбама Закона о општем управном поступку одлучи о захтјеву странке, донесе одговарајући управни акт и достави га подносиоцу захтјева. Такође, од Министарства здравља и социјалне заштите Омбудсман је затражио вршење надзора над радом центра у наведеном предмету. У међувремену, по жалби мајке покренут је поступак пред другостепеним органом који до писања извјештаја још увијек није био окончан.*

## Заштита дјеце без родитељског старања

### Институционални смјештај

Свако дијете има право да живи у породици са својим биолошким родитељима а они су дужни да се брину о животу и здрављу своје дјеце, и о њиховом подизању, васпитању и образовању. У сваком случају када живот дјетета у породици из оправданих разлога није у његовом најбољем интересу, потребно је таквом дјетету осигурати адекватно алтернативно збрињавање. Омбудсман за дјецу је и у извјештајном периоду са посебном пажњом пратио положај дјеце која су била без родитељског старања, издвојена из породице и алтернативно су била збринута, те је истовремено пратио рад и поступање органа који су надлежни у поступку издвајања дјетета из породице, а све у циљу побољшања положаја и права дјеце без родитељског старања.

Издвајање дјетета из породице треба да буде посљедња, крајње нужна мјера која се примјењује само онда када су исцрпљене све друге могућности (материјална, психосоцијална и друга подршка породици да би се обезбиједили услови за одрастање дјетета у здравом породичном окружењу, а које нису дале очекивани резултат). Такође, та мјера треба да буде привременог карактера, што је могуће краћег трајања, у којем је надлежни орган дужан да ради на остваривању услова за повратак дјетета у примарну, односно биолошку породицу. Дијете које је издвојено из породице има право, кад год је то у у његовом интересу, да остварује личне односе - контакте са својим сродницима и тај поступак треба да уреди надлежни орган старатељства.

Прије доношења одлуке о издвајању дјетета из породице надлежни орган треба да утврди све чињенице и околности које указују на то да је издвајање дјетета заиста у његовом најбољем интересу, те да исте буду саставни дио те одлуке, а дијете треба да сразмјерно своме узрасту и зрелости добије све одговарајуће информације које га се тичу, те да учествује у датом поступку и доношењу одлуке.

Нажалост, пракса показује да је ово једно изузетно осјетљива област, да и даље у већини појединачних одлука које се односе на алтернативно збрињавање дјетета нема свих горе набројаних елемената, чиме се доводи у питање не само остваривање права дјетета на алтернативну бригу, него и процјена његовог најбољег интереса.

Омбудсман за дјецу је, у оквиру законом прописаних надлежности, пратећи положај и стање дјеце без одговарајућег родитељског старања, током 2022. године сачинио и Посебан извјештај о праву дјетета које се налази у стању социјалне потребе на смјештај у установу, којим је указао на значај и важност системских мјера и активности и неопходност континуиране сарадње свих субјеката заштите, како би се за ову категорију дјеце, у складу са чланом 20. УН Конвенције обезбједила посебна заштита.

Први пут од оснивања институције, Омбудсман за дјецу искористио је своја законска овлашћења и поднио посебан извјештај Народној скупштини, те скренуо пажњу јавности на права и положај дјеце без родитељског старања. Народна скупштина Републике Српске једногласно је на Другој редовној сједници, одржаној 29. марта 2023. године, усвојила Посебан извјештај Омбудсмана за дјецу о праву дјетета које се налази у стању социјалне потребе на смјештај у установу.

УНИЦЕФ БиХ је представио документ под називом „Мапа пута за деинституционализацију дјеце у БиХ“ усмјереног на подршку праву сваког дјетета да живи у породици, односно на важне реформе система социјалне и дјечије заштите у БиХ. Овај документ је резултат заједничког рада УНИЦЕФ-а, Министарства цивилних послова БиХ, надлежних министарстава ентитета и ресорног тијела у Влади Брчко дистрикта БиХ, као и других тијела и институција у систему социјалне заштите, укључујући и Омбудсмана за дјецу*. Мапа пута дефинише четири стратешка приоритета који подразумијевају:*

***Стратешки приоритет 1:*** *Јачати механизме превенције уласка у бригу и услуге подршке породицама ради превенције раздвајања дјеце од породица*

* + *Интегрисати превенцију уласка у бригу у стратешке оквире за социјалну и дјечију заштиту и повећати мандат центра за социјални рад и других установа социјалне заштите за превенцију уласка у бригу јачањем правног оквира.*
  + *Јачати принципе и процедуре превенције уласка у бригу укључујући развој смјерница за центре за социјални рад о алатима и протоколима, гарантујући да се доношење одлука заснива на свеобухватној и стандардизованој процјени и ригорозном процесу одлучивања како би се значајно смањио број смјештаја у институционалну бригу.*
  + *Јачати мултисекторску координацију и упућивање да би се одговорило потребама дјеце под ризиком.*
  + *Јачање капацитета стручних лица за вођење случаја у области дјечије заштите.*
  + *Успоставити минимални пакет услуга везаних за заштиту дјеце који укључује подршку у заједници, програме јачања породице и услуге подршке породицама.*
  + *Повећати свијест професионалних сектора (здравство, образовање укључујући рани развој у дјетињству, социјална заштита) о принципима превенције уласка у бригу укључујући важности бриге породичног типа као и адресирање штетних друштвених норми које се односе на раздвање породица.*
  + *Повећати функционалну процјену дјеце са сметњама у развоју и пружање координисаних социјалних услуга дјеци и породицама на нивоу заједнице.*
  + *Јачати системе управљања информацијама за вођење случаја и осигурати да инфраструктура за систем прикупљања података буде добро опремљена укључујући људске ресурсе, техничку базу података и техничку мрежу.*

***Стратешки приоритет 2:*** *Јачати систем хранитељства*

* + *Побољшати нормативни оквир који предност даје хранитељству над другим облицима алтернативне бриге.*
  + *Развијати и побољшати стандарде, критеријуме и смјернице за ангажовање, процјену, обавезну обуку, селекцију и регистрацију хранитеља, те осигурати постојање релевантних механизама подршке као и праћење пружања услуга у хранитељству.*
  + *Обезиједити смјернице о организацији рада социјалних радника одговорних за хранитељство; и заговарати оснивање специјализованог одјела професионалаца у службама социјалне и дјечије заштите одговорних за услуге хранитељства.*
  + *Развити и подржати специјализоване аранжмане хранитељства за дјецу са комплексним потребама.*
  + *Организовати кампање за промоцију хранитељства у циљу заговарања ангажмана хранитеља и подизања свијести јавности*
  + *Јачати мандат удружења везаних за хранитељство укључујући мреже стручних лица, хранитеља, младих који напуштају бригу у хранитељским породицама.*

***Стратешки приоритет 3****: Оснаживати запослене у службама социјалне и дјечије заштите*

* + *Јачати мандат запослених у службама социјалне заштите у сектору дјечије заштите.*
  + *Успоставити званично тијело које ће се бавити питањима везаним за оснаживање запослених у службама социјалне и дјечије заштите, које финансира држава (нпр. Завод или слично) одговорно за лиценцирање, континуирано образовање и подршку социјалним радницима, као и другим стручним радницима за дјечију заштиту у сектору социјалне и дјечије заштите*
  + *Развити и провести стратегију подизања јавне свијести чији циљ је унапређење позитивне перцепције јавности о професији социјалног рада и ширим улогама социјалних радника у сектору дјечије заштите*

***Стратешки приоритет 4:*** *Трансформисати установе за институционалну бригу и заговарати бригу о дјеци засновану на породичном моделу*

* + *Развити свеобухватну стратегију заговарања и планирати постепено смањење ослањања система бриге о дјеци на институционалну бригу, трансформацијом или затварањем великих установа за дјецу и замјењивањем тих установа услугама подршке у заједници и породици.*
  + *Побољшати захтјеве и стандарде за прикупљање података, анализу и управљање подацима који се односе на дјецу у алтернативној бризи (на локалном и централном нивоу)*
  + *Утврдити изворе финансирања потребне за једнократно улагање (нпр. улагање у ангажовање и обуку хранитеља, оснивање ограниченог броја малих дјечијих домова (смјештај у мањим групама) и инвестирати у ангажовање и обуку особља малих дјечијих домова итд.), трошкове преласка и финансирање потребних услуга.*

*Превенција уласка у бригу је систематска процедура одлучивања о бризи у најбољем интересу дјеце која су под ризиком од губитка адекватне родитељске бриге или су је већ изгубила. Ефикасно функционисање система превенције уласка у бригу једини је механизам који осигурава да породице добију подршку и да се алтернативна брига за дјецу користи само када је неопходна, те да дјеца добију најадекватнију подршку како би задовољила своје индивидуалне потребе.*

### Усвојење

Усвојење је посебан облик породично - правне заштите дјетета без родитеља или без одговарајућег родитељског старања којим се, на основу одлуке органа старатељства, између дјетета - усвојеника и родитеља - усвојиоца заснива родитељски, односно сроднички однос. На овај начин се дијете без родитељског старања или без одговарајућег родитељског старања трајно збрињава у породици будући да се између усвојеника и усвојиоца заснивају односи сродства као да се ради о крвном сродству. У Републици Српској релативно мали број дјеце бива потпуно усвојен, а капацитети установа социјалне заштите које збрињавају дјецу без родитељског старања готово су увијек попуњени. Више је разлога збоге чега је то тако. Један од разлога је свакако релативно компликована процедура поступка усвојења, затим недостатак јединствене базе података о дјеци која су подобна за усвајање, за један број дјеце нису испуњени законом прописани услови да би могао да буде проведен поступак усвојења, због недостатка јединствене базе података потенцијални усвојитељи морају да сваком органу старатељства подносе захтјев за усвојење, и да пред сваким тим органом испочетка пролазе одређене процедуре.

На наведене проблеме Омбудсман за дјецу је и раније указивао као и на различит приступ и процедуре поступања надлежних органа у поступцима усвојења дјетета, те предлагао измјене Породичног закона у том дијелу. Успостављањем јединствене базе података о потенцијалним усвојитељима као и о дјеци подобној за усвојење значајно би се скратио и поједноставио сам поступак усвојења. Наравно да, када је у питању заснивање усвојења, посебно потпуног којим се између усвојеника и усвојиоца успостављају односи какви постоје између родитеља и дјеце, процедуре треба да буду сложене, али не и компликоване, јер је неопходно утврдити да ли су осим законом прописаних услова, испуњени и сви други услови и критеријуми како би усвојење било засновано у најбољем интересу дјетета.

У поступку израде новог Породичног закона, прихваћени су неки приједлози Омбудсмана за дјецу па је тако и у дијелу који се односи на усвојење промијењена добна граница која се односи на усвојење, тако што је новим законом прописано да је граница за потпуно усвојење дјетета узраст од десет година. Оваква законска одредба је веома значајна посебно ако имамо у виду да су у установама социјалне заштите највећи број збринуте дјеце управо узраста од пет до осам година.

Према подацима Главне службе за ревизију Републике Српске[[18]](#footnote-18) произилази да су центри за социјални рад преиспитивали постојеће административне процедуре и по потреби усвајали нове или измјењене интерне прописе чија примјена је омогућавала једноставнији и ефикаснији поступак збрињавања и заштите дјеце без родитељског старања. Центри за социјални рад су при избору најадекватнијег облика збрињавања вршили процјену најбољег интетеса дјетета уважавајући његове развојне, васпитне и социјалне потребе. Уколико је дијете без родитељског старања погодно за усвојење предузимају се мјере и радње да се дјетету нађе адекватна породица, и да му се омогући раст и развој у породичним приликама. Процедуре за усвајање дјеце без родитељског старања су комплексне, али и неопходне ради заштите дјетета. Породичним законом је направљен искорак у овој области, тако да сада приликом одузимања и усвајања дјеце судови одлучују, а центри за социјални рад су партнери, тј. прате поступак са стручне стране и предлажу могућа рјешења.

Центри за социјални рад обухваћени накнадним прегледом имају формиране своје евиденције које се разликују по форми, садржају, структури и обухватају дјецу без родитељског старања на територији за коју су они надлежни. Евиденције обично садрже име и презиме дјетета, датум и годину рођења, име и презиме старатеља, адресу пребивалишта, контакт телефон старатеља и друго. Евиденције дјеце без родитељског старања које воде центри за социјални рад се континуирано ажурирају. Овакве евиденције могу представљати поуздану основу за извјештавање центара за социјални рад како према јединицама локалне самоуправе, тако и према Министарству. Центри за социјални рад достављају скупштинама града/општине, као оснивачу, програме рада као и извјештаје о раду на усвајање. Саставни дио ових извјештаја је и сегмент збрињавања и заштите дјеце без родитељског старања. Самим тим органи јединице локалне самоуправе имају континуиран увид у стање социјалне заштите на својој територији, па тако и по питању збрињавања и заштите дјеце без родитељског старања. Такође, центри за социјални рад једном годишње врше и извјештавање према Министарству путем задатих упитника.

### Хранитељство

Хранитељство као облик збрињавања дјеце без родитељског старања је најпожељнији и изузетно адекватан начин збрињавања због своје природе, дијете бива збринуто у породици, као и чињенице да збринуто дијете веома лако може да одржава односе са својим сродницима. Нажалост, пратећи стање и положај дјеце без родитељског старања у Републици Српској, Омбудсман за дјецу је дошао до сазнања да се број хранитељских породица постепено смањује.

Постоји више разлога због чега је то тако, почев од тога да друштвена заједница још увијек не поклања потребну пажњу специфичностима и потребама дјеце без родитељског старања[[19]](#footnote-19) због чега изостају адекватне мјере подршке систему хранитељства. Као посљедица таквог стања недовољне су и активности органа старатељства које су усмјерене на развој хранитељства у смислу успостављања квалитетног програма за промоцију и подршку хранитељству. Такође често проблем представља и недостатак финансијских средстава за подршку хранитељима. Смањење броја хранитељских породица и повећање дјеце којима је потребан овакав облик подршке и помоћи доводи до повећања броја дјеце у институционалном смјештају.

Додатни проблем представља и недовољан број хранитеља који би одговорили на потребе дјеце са поремећајима у понашању, дјеце са специфичним физичким или менталним потешкоћама, те хранитеља за смјештај дјеце у кризним ситуацијама, као и дјеце узраста од 0 до 3 године живота.

С друге стране проблеми у односу на хранитеље огледају се у чињеници да изостаје адекватна подршка хранитељима, недостаје едукација и супервизија хранитеља као и изостанак надзора над радом хранитеља, што доводи у питање и квалитет услуга које пружају хранитељи.

## Право дјетета на приватност

УН Конвенцијом о правима дјетета[[20]](#footnote-20) јасно је одређено да ни једно дијете не треба да буде изложено самовољном или незаконитом мијешању у његов приватни и породични живот, дом или личну преписку, као ни незаконитим нападима на његову част и углед. Дијете има право на законску заштиту од таквог мијешања или напада, а обавеза државе да предузме све неопходне законодавне, административне и друге мјере за остваривање тог права.

Када се говори о приватности дјетета, мисли се прије свега на његов приватни живот, његов идентитет и душевни интегритет. Идентитет дјетета се открива објавом фотографије, имена и презимена дјетета, иницијала, података о породичним приликама, развоју дјетета и сл., било да се то чини директно или индиректно.

Праћењем стања у овој области, Омбудсман констатује већи степен осјетљивости у начину извјештавања о дјеци него ранијих година. Ипак, у једном мањем броју случајева је забиљежено да је сам начин изношења информација стварао основану сумњу у повреду права дјетета на приватност у случајевима извјештавања о вршњачком насиљу и случајевима прикупљана финансијске помоћи за болесну дјецу или дјецу која живе у тешким материјалним условима.

### Дјеца и медији

Јавност има право на информисање, а медији на слободу извјештавања, па ипак када је у питању извјештавање о дјеци неријетко долази до повреде њихових права, те занемаривања најбољег интереса дјетета у корист сензационалистичког извјештавања.

Осим што медији морају бити упознати са начинима на који извјештавају о дјеци и младима, јако је битан и квалитет садржаја који се пласира. Незапамћени масакр у једној београдској основној школи мјесецима је био тема свих медија. Овај трагичан догађај показао је какви догађаји привлаче највећу медијску пажњу, док је истовремено јавност дио кривице за наведени чин приписала управо медијима и садржају који пласирају.

Осим што морају бити посебно обазриви када извјештавају о дјеци, јако је важно да медији развијају и промовишу садржаје који су прилагођени дјеци и младима, садржаје који говоре о правима дјеце, али и о њиховим правима у медијима. Такође, сам начин извјештавања мора бити прилагођен дјеци, у смислу да се озбиљније теме обрађују на дјеци прихватљив и забаван начин, а јако је важна и партиципација дјеце, односно њихово учешће у креирању медијских садржаја, као и давање могућности дјеци да се и њихов глас чује.

Медији морају бити нарочито обазриви када се ради о посебно рањивим и осјетљивим категоријама дјеце, као што су дјеца са сметњама у развоју, дјеца без родитељског старања, дјеца на болничком лијечењу, дјеца жртве сексуалног злостављања и сл. У оваквим случајевима нужно је не само заштитити идентитет жртве, већ и поштовати достојанство дјетета, изазивати емпатију а не сажаљење, уз придржавање највиших професионалних и етичких стандарда новинарског извјештавања.

Неке од препорука[[21]](#footnote-21) како би се заштитио интерес дјеце и младих у медијском извјештавању односе се на: повећање видљивости дјеце у друштву, јачање свијести о дјечјим правима, информисање о правима дјеце и иницијативама за заштиту и учествовању дјеце у друштву, при информисању о кршењу права дјеце и проблемима увијек је потребно информисати и о могућностима њихове заштите, могућност да се глас дјеце чује у друштву, информисање дјеце на њима примјерен начин – приступ информацијама важним за њихову добробит (позитивни садржаји за дјецу), те дјечије учествовање у стварању позитивних садржаја за дјецу.

Епизодни извјештаји и приче о индивидуалним инцидентима и криминалу младих преувеличавају њихову стварну учесталост, те стварају ирационалне страхове, потичу стереотипе и стварају митове. Такве приче треба надопунити подацима о стварним условима живота и корацима који се предузимају ради поправљања тих услова. Такође, медији недовољно често доносе мишљења младих људи о проблемима који их се примарно тичу. Новинари би требали успоставити добре односе с организацијама младих, те балансирати изјаве полиције, тужилаца, политичара, послодаваца, учитеља и других са изјавама младих. Једино тако могућа је квалитетна јавна дебата о питањима попут криминала, образовања или незапослености. Затим, неопходно је нагласити узроке проблема и трендове – прави узроци проблема често су у лошем образовном систему, лошем систему превенције и кажњавања, те нефункционалном систему социјалне заштите. Криминал и насиље често су узроковани претходним злостављањем или занемаривањем починиоца, те сиромаштвом и социјалном изолованошћу. Анализирањем узрока и трендова и њиховим повезивањем с јавним политикама медији помажу у проширивању расправе и проналажењу алтернативних рјешења. Превише прича о младима негативно је оријентисано, док се о њиховим успјесима рјеђе говори. Тиме се ствара искривљена слика о младима, а њих саме се обесхрабрује и пасивизира.[[22]](#footnote-22)

Због уочених појава повреде приватности дјетета и овим извјештајем Омбудсман за дјецу констатује потребу да се приликом извјештавања о дјеци води рачуна о најбољем интересу дјеце, заштити приватности и достојанству дјеце, да се додатна пажња поклони позитивним примјерима дјеце и о дјеци, те већој партиципацији дјеце у свим темама/питањима која су им битна и у којима желе да учествују уколико је то у њиховом најбољем интересу.

### Угрожавање приватности дјетета од стране родитеља

Повреда права дјетета на приватност често бива угрожена и поступцима и радњама родитеља дјетета и других чланова породице, и то најчешће објављивањем и дијељењем на друштвеним мрежама одређеног материјала који садржи информације о дјетету[[23]](#footnote-23).

Омбудсман за дјецу се у пракси често сусреће са пријавама у којима у току и након развода брака један од родитеља указује на повреду права дјетета на приватност од стране другог родитеља због објављивања фотографија дјетета на друштвеним мрежама. У таквим ситуацијама редовно је обавјештаван и орган старатељства, с обзиром на то да је ту у питању и несагласност родитеља око вршења родитељског права. Ради заштите дјететове приватности, родитељи су дужни да знају, и да буду врло опрезни с обзиром на чињеницу, да се објављивањем дјететових фотографија или података на друштвеним мрежама односно на интернету знатно повећава ризик од злоупотребе тих садржаја. Једном објављена фотографија или информација, без обзира да ли је подијељена јавно или са одређеним кругом људи, заувијек остаје на интернету и од момента објаве давалац објаве нема више контролу над том фотографијом, и не може да зна до кога ће доћи и ко ће је и на који начин (зло)употријебити.

Један од начина угрожавања безбједности дјетета јесу и бројне апликације које су се појавиле са развојем „вјештачке интелигенције″, међу којима су апликације са наизглед безопасним функцијама, попут филтера на сликама, јер када родитељи, непромишљено и из забаве убаце фотографије у такве апликације, не могу бити сигурни у којој ће бази података њихове фотографије завршити и да ли ће их неко злоупотријебити.

Стога је, а ради заштите права на приватност дјетета, највећа одговорност управо на самим родитељима, а у случају када родитељи свјесно или несвјесно грубо крше ово право, неопходно је да надлежни органи предузму одговарајуће мјере заштите како према дјеци тако и према родитељима.

С обзиром на наведено и на пријаве са којима се сусреће у пракси, Омбудсман за дјецу константно кроз своје активности као и путем медија апелује и упозорава родитеље да стално воде рачуна о заштити дјеце на интернету, да контролишу какав садржај дјеца објављују на друштвеним мрежама, али и да контролишу садржај и информације које дијете користи преко интернета.

### Угрожавање приватности дјеце од стране трећих лица

Угрожавање приватности дјетета од стране трећих лица обично се дешава у случајевима када се дјеца користе за одређене политичке сврхе[[24]](#footnote-24), најчешће у вријеме предизборних активности ради остваривања одређених политичких циљева или за потребе представљања одређеног политичког-страначког програма. Поред таквих манифестација често се може видјети и појава дјеце на другим политичким манифестацијама што све може представљати коришћење и злоупотребу дјеце[[25]](#footnote-25), али и повреду приватности дјетета.

Ради заштите права дјетета на приватност, али и права дјетета на заштиту од злоупотреба у политичке сврхе, Омбудсман за дјецу је Централној изборној комисији упутио Препоруку[[26]](#footnote-26) у виду смјерница апелујући на све политичке странке, односно политичке/независне кандидате, јавност и медије да у предизборној кампањи не користе (злоупотребљавају) дјецу у предизборним активностима.

Дио наведених смјерница Централна изборна комисија је објавила на својој званичној интернет страници.

### Заштита од незаконитог мијешања у приватност и породицу дјетета

Институција Омбудсмана за дјецу запримила је пријаву-жалбу[[27]](#footnote-27) којом је указано на вршњачко насиље над малољетним дјететом, те је наведено да су представници надлежног центра за социјални рад посјетили подносиоца пријаве-жалбе на кућној адреси, а да нису претходно најавили своју посјету нити позвали подноситељку у просторије центра, да су приликом посјете захтијевали да одређеног дана дође у школу на разговор, те су „наложили″ да одведе дијете код психолога и да о томе центру достави писмену потврду.

Омбудсман за дјецу затражио је од центра да достави интерни акт по којем центар поступа у складу са правилима стручног рада, у циљу прикупљања социо - анамнестичких података, будући да се центар у одговору позвао на правила стручног рада, уз констатацију да из досадашње преписке не произилази да је било основа за предузимање хитних мјера, које би евентуално захтијевале излазак на терен стручних радника центра. У конкретном случају, центар за социјални рад није оправдао своје поступање што се огледало у сљедећем:

* Центар је орган управе који по пријему захтјеву/поднеску/представци странке поступа у складу са Законом о општем управном поступку[[28]](#footnote-28), па наводи центра да је запримљена представка између осталог и повод доласка на терен, нису оправдани и не могу бити разлог за кућне посјете корисницима.
* констатација центра да је наведена посјета извршена ради обављања савјетодавног рада, као и ради прикупљања социо - анамнестичких података, а све у складу са правилима стручног рада је у одређеној мјери контрадикторна будући да центар нема интерни акт којим су поближе регулисана наведена питања, а сам Закон о социјалној заштити (као ни Упутство за спровођење савјетовања) не дефинише ово питање, већ у релевантном дијелу прописује да је у остваривању права из овог Закона корисник равноправан учесник у процесу избора одлука и мјера које се предузимају у његово име, а у његовом су интересу[[29]](#footnote-29).
* констатација центра да се радило о ситуацији које подразумијевају хитно предузимање мјера и приоритет у поступању, није оправдана, јер да ипак није у питању хитност у поступању потврђује и сам центар у свом одговору у којем наводи да је дана 10.05.2023. године запримио службену забиљешку полицијске станице у којој се наводи да је мајка пријавила вршњачко насиље над њеним сином, а сама кућна посјета је реализована тек 22.05.2023. године. Дакле, овдје се оправдано поставља питање због чега центар за социјални рад уколико је сматрао да је предмет хитан и приоритетан, није одмах по сазнању за насиље извршио теренску посјету домаћинства у којем живи дијете са мајком.

Овдје такође треба имати у виду и чињеницу да је наведена породица од раније позната центру, као и да је центар због самог статуса породице (социо - економског, здравственог...) од раније упознат са породичним приликама, па се додатно поставља питање оправданости још једне „теренске посјете″.

Због свега наведеног Омбудсман за дјецу је затражио од другостепеног органа да изврши надзор над поступањем центра у наведеном поступку, како би се утврдило да ли је поступање центра било оправдано, те су исти у Одговору број 11/05-533-90/23 од 14.07.2023. године навели: „стицањем увида у предузете радње и активности центра у конкретном случају, као и на основу њиховог изјашњења у вези са предметном ствари, а у складу са Правилником о вршењу стручног надзора, констатујемо да нема основа за вршење стручног надзора над поступањем центра у наведеном поступку, нарочито имајући у виду да је повод истог ненајављивање и необавјештавање именоване о посјети стручних радника центра њеном домаћинству. Имајући у виду да се у свим поступцима мора утврдити право стање ствари, центар за социјални рад примјеном метода социјалног рада, предузима све потребне мјере и активности ради правилног и потпуног утврђивања свих чињеница и околности. Ради утврђивања правог стања ствари, али и из других разлога у складу са стручном процјеном, стручни радници центра нису дужни најављивати посјете домаћинствима″.

Из наведеног произилази да центар и Министарство у својим одговорима наводе да је центар поступио у складу са правилима и методама стручног рада у конкретном случају. Међутим, Породични закон, Закон о социјалној заштити, Правилник о вршењу стручног надзора, као и Упутство о спровођењу савјетовања не садрже одредбе којима се дефинише када и у којим ситуацијама центри најављено или ненајављено могу обављати кућне посјете, нити да се савјетодавни рад са странком може обављати у њеном домаћинству без њеног пристанка.

УН Конвенција о правима дјетета прописује да ни једно дијете не смије бити изложено самовољном или незаконитом мијешању у његов приватни и породични живот, дом или личну преписку, као ни незаконитим нападима на његову част и углед, те да дијете има право на заштиту закона од таквог мијешања или напада.[[30]](#footnote-30)

Устав Републике Српскепрописује да су људско достојанство, тјелесни и духовни интегритет, човјекова приватност, лични и породични живот су неповредиви.[[31]](#footnote-31)

А улазак у стан или друге просторије могуће је само у изузетним и оправданим случајевима.[[32]](#footnote-32)

Кривични законик Републике Српске прописује новчану казну или казну затвора до једне године за оног ко неовлаштено продре у туђи стан или друге затворене просторе или се на захтјев овлаштеног лица одатле не удаљи, као и за оног ко неовлаштено претреса стан или просторе. У случају да наведено дјело продора (уласка) у туђи стан или простор учини службено лице злоупотребом службеног положаја или овлаштења, казниће се казном затвора од шест мјесеци до три године. Покушај овог кривичног дјела је такође кажњив.[[33]](#footnote-33)

Породичним законом Републике Српскечлан 83. став 4. дјетету се гарантује заштита од незаконитог мијешања у његову приватност и породицу, те дијете има право да тражи заштиту својих права пред надлежним органима.[[34]](#footnote-34) Такође, орган старатељства дужан је да при избору одговарајуће мјере из своје надлежности узети у обзир узраст дјетета, његову психофизичку развијеност, психичка својства, склоности и навике, дотадашње васпитање и одгајање, породичне и социјалне услове у којима је живио и друге релевантне околности. У том смислу, орган старатељства је у обавези руководити се принципом најмањег посезања[[35]](#footnote-35) примјењујући оне мјере које у најмањој мјеру нарушавају интегритет и аутономију породице, односно крећући се од блаже мјере ка строжијој мјери.

Закон о социјалној заштити Републике Српске прописује да су физичка и правна лица која примјењују овај Закон дужна да поштују достојанство, личност корисника и да брину о његовом интересу.[[36]](#footnote-36) У остваривању права из овог Закона корисник је равноправан учесник у процесу избора одлука и мјера које се предузимају у његово име, а у његовом су интересу.[[37]](#footnote-37) Поступак за остваривање права из овог Закона мора бити вођен тако да обезбиједи повјерљивост података, поштовање личног интегритета и достојанства корисника.[[38]](#footnote-38) Чланом 127. овог Закона је прописано да стручни радник који самостално обавља послове социјалне заштите као професионалне дјелатности дужан је да поштује личност корисника, његово достојанство и неповредивост личног и породичног живота и чува професионалну тајну.

Упутством за спровођење савјетовања[[39]](#footnote-39) се регулишу врсте савјетовања, дужина трајања савјетовања као и трајање укупног процеса савјетовања (најдуже четири савјетовања),[[40]](#footnote-40) али не и мјесто на којем се савјетовање може обављати.

На основу претходно наведеног, поставља се питање које су то границе поступања надлежних центара за социјални рад, те да ли центар у сваком моменту има право без претходне најаве да посјети домаћинство (потенцијалног) корисника или само у оправданим ситуацијама, које су то оправдане ситуације, које су то границе обазривости и професионалности при приступу странкама, да ли постоји једнообразност у поступању свих Центара за социјални рад на нивоу Републике, те да ли се таквим поступањем нарушавају Уставом загарантована права човјека, обзиром да је највишим правним актом могућност уласка у туђи посјед, дом или стан дата само службеним лицима у тачно одређеним ситуацијама и под строго дефинисаним условима.

С тим у вези, Омбудсман за дјецу је спровео анализу начина поступања свих центара за социјални рад/служби социјалне заштите приликом обављања кућних посјета у циљу прикупљања социо – анамнестичких података, опсервација, обављања савјетодавног рада и других ситуација, а које не захтјевају хитност.

На захтјев Омбудсмана за дјецу свих 60 центара за социјални рад/служби социјалне заштите навело је да **не постоји интерни акт који уређује начин обављања кућних посјета ради обављања савјетодавног рада са странкама или прикупљања социо – анамнестичких података и сл.**

На питање да ли је центар у обавези да најави термине доласка на кућну адресу у горе наведеним ситуацијама, уз напомену да се не ради о ситуацијама које захтјевају хитност (опасност по живот и здравље, злостављање, занемаривање и сл), и каква је досадашња пракса у вези са наведеним достављени су сљедећи одговори:

* 13 центара/служби најављују доласке приликом кућне посјете јер иста подразумјева организацију мјеста и времена, као и присуство свих актера опсервације, као и мјеста удаљености становања. Писменим путем се најаве термини и разлог доласка, али неријетко се корисници обавијесте и телефонски, штитећи и поштујући личност корисника.
* 35 центара/служби се изјаснило да најављују посјете, осим у ситуацијама које захтјевају хитно реаговање и излазак на терен, те стварне процјене стања у породици,
* 12 центара/служби се изјаснило да не најављују посјете породичном домаћинству из разлога што би то реметило увид у стварно стање приликом доласка радника на терен и опсервације.

Анализом наведеног случаја, али и проведеног истраживања, евидентно је да одређене активности које проводе центри за социјални рад у оквиру обављања послова из дјелокруга своје надлежности нису јасно дефинисана постојећим прописима, нити другим актима што доводи до неједнакости у поступању приликом обављања тих активности.

Ради наведеног, Омбудсман за дјецу, а у складу са чланом 9. Закона о Омбудсману за дјецу, је предлажио предузимање мјера и активности ради отклањања ситуација које доводе до повреде права и интереса дјеце Министарству здравља и социјалне заштите Републике Српске.

### Видео надзор

Вријеме у којем живимо, стални развој технологије и потреба њене примјене у савременом животу утичу и на промјене легислативе, а тиме и на промјене у понашању људи, што може да доведе и до повреде права на приватност. С тим у вези, Омбудсман за дјецу запажа да је једним бројем запримљених пријава указано на могућу повреду права дјетета на приватност, а у вези је са постављањем видео надзора у васпитно - образовним установама, а да ни дјеца ни њихови родитељи о томе нису претходно били упознати.

Обавезе које се односе на безбједност дјеце у васпитно - образовној установи уређене су и чланом 7. став 7. Закона о средњем образовању и васпитању[[41]](#footnote-41), којим је прописано да је васпитно - образовна установа обавезна да проводе мјере и пропише поступак и смјернице заштите дјеце за вријеме боравка у школи. Објављивање фотографије дјетета или снимање дјетета у васпитно - образовној установи, без обзира да ли се ради о редовним наставним активностима, ваннаставним активностима или планираним и организованим активностима изван установе, а да предходно за то није добијена сагласност родитеља/старатеља, противно је не само Законом утврђеној обавези васпитно - образовне установе да обезбједи заштиту права ученика, већ и праву дјетета на заштиту приватности као и праву на најбољи интерес дјетета.

Министарство просвјете и културе је донијело Програм мјера за јачање безбједности и спрјечавање насиља у основним и средњим школама и ђачким домовима у Републици Српској[[42]](#footnote-42), а као једна од активности, која има за циљ повећање надзора школског објекта, ђачког дома и дворишта, јесте увођење видео надзора у школама и ђачким домовима.

Како наведена мјера не би била противна питањима заштите права ученика на приватност, неопходно је да политика видео надзора буде јасно дефинисана у смису прецизних одређених услова који се тичу постављања видео надзора, али и самог приступа и начина чувања добијених података.

### Објављивање - дијељење фотографија и других садржаја на којима су дјеца

Омбудсману за дјецу су се обраћали родитељи и због повреде права дјетата на приватност од стране васпитно - образовних али и других установа, објављивањем или дијељењем фотографије дјетета на друштвеним мрежама, а без знања и сагласности родитеља.

Примјер такве повреде је ситуација у којој ученици за вријеме извођења наставе организовано, ради образовања, посјете другу установу и том приликом запослени у тој установи сачине фотографије дјеце и објаве их на интернет страници установе, а родитељи за наведену активност накнадно сазнају из медија или путем друштвених мрежа, те тада ставе приговор да за такве активности и објављивање фотографија нису дали сагласност.

До оваквог начина повреде права дјетета на приватност долази због неразумијевања појма „сагласност родитеља за објављивање фотографија дјетета". Наиме, чињеница да су родитељи васпитно - образовној установи коју дијете похађа дали писану сагласност да васпитно -образовна установа може у промотивне сврхе објављивати садржаје на којима се налазе дјеца на својим сајтовима и друштвеним мрежама, не значи да те фотографије или да фотографије те дјеце могу сачињавати и објављивати и друга лица, већ је за то потребна посебна сагласност.

Ради заштите права дјетета на приватност и превазилажења оваквих проблема и неспоразума, потребна је боља сарадња између родитеља и васпитно - образовне установе, али и између установа које раде или се сусрећу са дјецом. Поред тога потребно је и да све васпитно -образовне установе јасно одреде садржај писане сагласности родитеља за објављивање фотографија и других садржаја на којима су дјеца, уз обавезно објашњење родитељима у које сврхе и на којим медијима ће такви садржаји да буду објављивани.

И овим извјештајем Омбудсман за дјецу констатује да је неопходно додатно регулисати питање заштите приватности дјетета у свим аспектима живота, додатно едуковати родитеље, али и лица која раде са дјецом или су са њима у контакту, те уважавати дијете као појединца и пуноправног члана друштвене заједнице и његово мишљење о свим питањима која га се тичу.

# ПРАВО НА ЗАШТИТУ ОД НАСИЉА, ЗЛОСТАВЉАЊА И ЗАНЕМАРИВАЊА ДЈЕЦЕ

Када је у питању право дјеце на заштиту од насиља, из запримљених пријава произилази да се највећи број пријава односи на вршњачко насиље 52 пријаве, након чега слиједи насиље у породици 36 пријава, насиље одраслих над дјецом (сродници, наставници, васпитачи, тренери и сл.) 21 пријаве, интернет или cyber насиље 12, и 6 пријава којима се указује на сексуално злостављање дјетета.

## Насиље над и међу дјецом

Насиље над и међу дјецом обухвата различите врсте и облике понашања којима се дијете може повриједити, а дефинише се као сваки облик понашања према дјетету које има за циљ намјерно повређивање или наношење бола, физичког или психичког, запостављање и/или занемаривање дјетета, малтретирање и/или било који облик експлоатације дјетета, укључујући и сексуалну експлоатацију[[43]](#footnote-43).

Анализа предмета у области насиља који су вођени пред Омбудсманом за дјецу показује да се насиље над и међу дјецом најчешће препознаје у оквиру пет основних облика насиља: физичко, вербално, психичко, електронско насиље и сексуално. Такође, као посебан појавни облик се препознаје и присуство дјетета насиљу у породици.

Нажалост, резултати истраживања насиља над дјецом показују да су дјеца често изложена насиљу које се не може сврстати унутар само једне врсте насиља с обзиром на то да дијете често истовремено може да буде изложено различитим облицима насиља. Нпр. психичко насиље веома често прати све остале облике насиља, затим, насиље у породици, којем дјеца могу да буду директно изложена када је усмјерено према дјеци, или индиректно када су само присутни и свједоци сукоба и насиља између родитеља. Индиректно насиље угрожава њихово ментално здравље јер оставља посљедице на њихов ментални развој. Дјеца се тешко носе са таквим искуствима и често због страха или непријатности не желе да говоре о таквим проблемима.

Такође, данашње савремене технологије постављају пред дјецу велике изазове, али и препреке у правилном развоју и одрастању и нормалном функционисању. Уколико дјецу на правилан и њима прихватљив начин не едукујемо о свим изазовима и опасностима употребе технологија, оставља се простор за озбиљне посљедице на њихов ментални развој, а у озбиљнијим случајевима и тежих менталних тешкоћа и поремећаја. Примјетно је у пракси да ових изазова и опасности родитељи нису у потпуности свјесни. Примијетан је све је већи број случајева вршњачког насиља путем разних друштвених мрежа због чега од стране одраслих такав облик насиља остаје непримијећен. Све чешће вријеђање и исмијавање на разним профилима на интернету, „искључивање” из разних школских и пријатељских група, слање увредљивих порука, дијељење фотографија с циљем омаловажавања личности дјетета, као и сличне радње путем савремених технологија практично имају неограничено трајање. Све то оставља озбиљне посљедице на дјецу - жртве насиља и њихово ментално здравље јер дјеца - жртве почињу да испољавају другачије облике понашања, а родитељима није јасно шта се дешава и не могу да спознају узроке осим ако се дијете само не пожали на проблеме које има.

Дјеца која су од раног дјетињства изложена насиљу и злостављању често могу да развију и погрешне погледе и схватања својих поступака, а то често утиче на погрешно социјално понашање у каснијем узрасту, што може да их доведе у ситуацију да због проживљеног насиља и они постају наслиници.

Негативне посљедице насиља над дјецом могу да буду, а често и јесу, видљиве већ од раног дјетињства. Уколико изостане квалитетна интервенција свих актера у систему заштите, како према дјетету жртви, тако и према дјетету извршиоцу насиља, посљедице по ментално здравље могу бити озбиљне и дугорочне. Поред тога, изостајањем квалитетне интервенције, дјеци се шаље потпуно погрешна порука јер несвјесно, дјеца могу да изграде став да је насиље прихватљив начин понашања у међусобним односима, губе емпатију и постају мање осјетљиви на проблеме и осјећања других у заједници. Због тога, они лако улазе у нови круг проблема који се најчешће манифестују кроз разне поремећаје почев од анксиозности, тјескобе, депресије, поремећаја у исхрани, а такодје у појединим комплекснијим ситуацијама могу да заврше самоповређивањем и појавом суицидних мисли. Међутим, и када се насилно понашање препозна, врло често се дешава у пракси да се одговорна страна прогласи ненадлежном или да препусти да насилно понашање према дјетету престане протеком времена или да се одговорност тражи у неком другом (нарочито у случајевима вршњачког насиља).

У Републици Српској посљедњих година програми превенције насиља над дјецом и међу дјецом су саставни дио наставног плана и програма у школама. Међутим, у пракси је евидентно да је насиље над и међу дјецом и даље присутно, те је неопходна даља надоградња система заштите дјеце од насиља, а нарочито система превенције.

Према искуству Омбудсмана за дјецу, кључни проблем је што не постоје збирни званични подаци о насиљу над и међу дјецом, те се због тога не може са сигурношћу знати да ли је насиље у порасту или не, који облици насиља су доминантнији у односу на друге, гдје се насиље најчешће дешава, који је то узраст када се јављају први облици насиља, потенцијални узроци насилног понашања, квалитет и квантитет реакције надлежних на насиље, и сл. Без постојања свеобухватне базе подака, не може се урадити ни квалитетна анализа и самим тим се са сигурношћу не може утврдити ни степен функционисања система заштите и шта је то што требамо мијењати, односно, надоградити. Постојање базе података о насиљу је дефинисано Протоколом о поступању у случају насиља, злостављања и занемаривања дјеце. По том Протоколу, Министарство породице, омладине и спорта је задужено за вођење базе, међутим, она никад није редовно заживјела и постоје само подаци за неколико година.

Протокол о поступању у случају насиља, злостављања и занемаривања дјеце[[44]](#footnote-44) је закључен између четири ресорна министарства с једним од циљева да повеже све субјекте заштите и да се тачно дефинише шта је чија одговорност и обавеза, како у дијелу интервенције када је дошло до насиља, тако и у области превенције. С обзиром да је Протокол закључен још прије десет година, пракса показује да га је потребно ревидирати и прилагодити новим условима. У пракси су забиљежене бројне слабости у примјени постојећег Протокола. Проблем је и у томе што поред наведеног Протокола постоји и други Протокол о вршњачком насиљу[[45]](#footnote-45) који у својим прелазним и завршним одредбама не садржи одредбу о ступању на снагу, а у доброј мјери је у колизији са постојећим. Док је први Протокол објављен 2013. године у Службеном гласнику Републике Српске и као такав доступан свима, други Протокол постоји само на интернет страници ресорног министарства и потпуно је нејасно да ли је и када ступио на снагу.

У току 2023. године, Омбудсман за дјецу је спровео истраживање о вршњачком насиљу које је пратила и израда Посебног извјештаја о вршњачком насиљу у васпитно - образовним установама у Републици Срспкој којим су упућене одређене препоруке надлежним органима и установама у циљу унапређења и надоградње постојећег система заштите дјеце од насиља. Између осталих, Министарству просвјете и културе упућена је препорука потребе ревидирања постојећег Протокола о поступању у случајевима насиља, злостављања или занемаривања, као и успостављање система евидентирања и вођења податка о насиљу достављених од васпитно -образовних установа, како би се пратила тенденција пораста/опадања насиља.

У свом одговору, Министарсто просвјете и културе[[46]](#footnote-46), а везано за горе наведене препоруке Омбудсмана за дјецу, између осталог, наводи:

„*Републички педагошки завод је добио подршку УНИЦЕФ-а за ангажовање експерата за израду приједлога обједињеног Протокола о поступању у случају насиља, злостављања или занемаривања дјеце и Протокола о поступању у случају вршњачког насиља, чија израда је у току. У ову активност је укључено и Друштво психолога Републике Српске као струковно удружење релевантно за професионално дјеловање у области насиља, злостављања или занемаривања дјеце. Потребно је отклонити недостатке досадашњих протокола у погледу дефинисања појавних облика насиља, те унаприједити протокол у погледу новонасталих норматива који су донијети од 2012. године до данас, као и уважавања динамике развоја технологија која је утицала на феноменалогију насиља.”*

Омбудсман за дјецу поздравља предузете активности и подсјећа да сама чињеница доношења новог или ревидираног Протокола не значи ништа ако ћемо га примјењивати као и постојећи. Осим што је потребно ревидирати постојеће акте, потребно је и осигурати њихову пуну примјену. Такође, дефинисан механизам за прикупљање података о насиљу над дјецом обавезује и да се прикупљени подаци анализирају, а та анализа треба да буде у функцији процјене успјешности досадашњих мјера и активности и истовремено основ за предлагање додатних мјера ради побољшања оних дијелова система који се нису показали довољно ефикасним и који нису адекватно одговорили на потребе дјеце.

Омбудсман за дјецу, користи прилику да поново и овим изјештајем подсјети на препоруке УН Комитета за права дјетета[[47]](#footnote-47) који је на сједници одржаној 27. септембра 2019. године, разматрајући Комбиновани пети и шести периодични извјештај Босне и Херцеговине, усвојио Закључна разматрања, а на које је Омбудсман за дјецу указао и раније својим извјештајима.

На основу тренутног стања у пракси, Омбудсман за дјецу препознаје потребу да је и даље неопходна надоградња система заштите дјеце од насиља. Омбудсман за дјецу истиче нарочито потребу надоградње система превенције и подизања свијести широке и стручне јавности.

Поступајући по пријавама/жалбама грађана у конкретним случајевима, али и кроз редовне активности праћења појаве насиља над дјецом у нашем друштву, Омбудсман за дјецу препознаје да је и даље неопходна интезивна стручна едукација особља у свим сегментима који се у свом раду сусрећу са случајевима насиља над дјецом, а нарочито у центрима/службама социјалне заштите и васпитно - образовним установама коју треба да прати и одговарајућа надоградња финансијских и кадровских капацитета.

## Вршњачко насиље

У току 2023. године, Омбудсман за дјецу је спровео истраживање о вршњачком насиљу које је пратило и издавање Посебног извјештаја о вршњачком насиљу у васпитно - образовним установама у Републици Срспкој, с циљем утврђивања мишљења и ставова дјеце и младих о вршњачком насиљу у васпитно - образовним установама, о учесталостима вршњачког насиља, врстама и облицима вршњачког насиља, превенцији вршњачког насиља, реакцијама надлежних на вршњачко насиље, те давање препорука надлежним за системску подршку у остваривању права дјеце на заштиту од насиља. Посебан извјештај о вршњачком насиљу у васпитно - образовним установама ће бити презентован у Народној скупштини Републике Српске којом приликом ће бити и детаљно представљени резултати истраживања, садржај препорука упућених надлежним органима и установама и њихови одговори.

У наведеном истраживању је учествовало укупно 5.701 ученик из свих средњих школа Републике Српске од првог до трећег разреда. Од укупно 5001 ученика, 24% ученика се изјаснило да су лично били жртве неког од облика насиља током свог школовања, а од 5424 ученика, њих 41% познаје друга или другарицу из одјељења/школе који су били жртве вршњачког насиља. Према изјавама дјеце, најучесталије је вербално насиље и социјална искљученост, мада је учестало и физичко и електронско насиље.

Према званичним подацима Министарства унутрашњих послова Републике Српске, за првих девет мјесеци 2023. године у Републици Српској евидентирано је 50 случајева вршњачког насиља. Вршњачко насиље је починило 75 малољетника, а укупно су евидентирана 63 малољетника као жртве насиља. Међу малољетним починиоцима 27 су ученици основне, а 48 средње школе. У тим догађајима су три малољетника задобила теже, 38 лакше повреде, 12 малољетника је претрпило психичку бол, четири су узнемиравана путем интернета, а код 11 малољетника су наступиле остале посљедице. Иначе, Министарство унутрашњих послова организује превентивну кампању „Буди сигма! Заустави/Пријави вршњачко насиље!", усмјерену ка ученицима основних и средњих школа с циљем спречавања насилног понашања.

Главна служба за ревизију јавног сектора Републике Српске је провела 2023. године ревизију учинка „Превенција вршњачког насиља у Републици Српској“ [[48]](#footnote-48) с циљем да испита да ли је превенција вршњачког насиља успостављена и да ли се проводи на начин који обезбјеђује њено ефикасно функционисање, те да се на основу проведених испитивања надлежним институцијама понуде препоруке чијим провођењем је могуће унаприједити функционисање и резултате превенције вршњачког насиља у Републици Српској. На основу налаза ревизије учинка, утврђени су закључци и препоруке. Основни закључак ове ревизије је да систем превенције вршњачког насиља није у потпуности успостављен и не функционише на начин који обезбјеђује ефикасну превенцију вршњачког насиља.

Редовним праћењем стања у овој области, Омбудсман за дјецу мора истаћи да један број школа крајње одговорно приступа овом проблему. Правилно препознају вршњачко насиље без обзира у ком облику се појави, заузму јасан став и мјере интервенције и према дјеци – жртвама и према дјеци – извршиоцима насиља. Имају сарадњу са родитељима и редовне активности превенције. Нажалост, у свакодневном животу примјери ових школа остају непримјећени и у потпуној сјенци случајева насиља када се нису предузеле потребне мјере и активности, нарочито још уколико се овакав случај медијски веома експонира. У превенцији насиља веома је важно истицање примјера добре праксе.

У току 2023. године, Омбудсман за дјецу је поступао у 52 случаја вршњачког насиља углавном по жалбама родитеља. Анализом предметних случајева, могу се извести одређени закључци:

* И даље поједине школе са великим закашњењем реагују на поједине облике вршњачког насиља[[49]](#footnote-49). До реакције дође тек кад ситуација ескалира или ако се случај јавно експонира.
* Неке школе и даље поједине насилне ситуације не препознају као насиље или због незаинтересованости да се проблем уопште и препозна или покушаја заташкавања или тврдњи да се конкретни случај вршњачког насиља није десио у школи*. Нпр. предмет[[50]](#footnote-50) који се води пред Омбудсманом за дјецу у којем је дошло до физичког насиља над учеником на путу до школе, а покренут је по пријави/жалби родитеља. Прва реакција разредног старјешине је да се догађај десио „изван школе и да није у могућности да реагује”. Након писаног захтјева Омбудсмана за дјецу, школа извјештава да је обављен разговор са ученицима и родитељима и да није обавјештена Полиција нити надлежни центар за социјални рад. У предметном случају је накнадно одржан стастанак Мултисекторског тима на којем их је тек тада школа упознала са догађајем, али да је процијенила да није било потребе за укључивањем центра за социјални рад, јер су стручни радници школе догађај окарактерисали „као сукоб, без елемената вршњачког насиља”. О наведеном догађају дежурни тужилац се изјаснио да се ради о КД „Тјелесна повреда″, те да је Основни суд малољетном извршиоцу насиља додијелио адвоката по службеној дужности. Када се предмет комплетира биће прослијеђен надлежном тужилаштву.*

Поводом овог случаја Омбудсман за дјецу је упутио одговарајућу препоруку за отклањање, у поступку пред Омбудсманом за дјецу, неспорно утврђених недостатака.

* Веома је чест случај да један број школа идентификују само посљедице насилног понашања без утврђивања узрока таквог понашања у сваком конкретном случају[[51]](#footnote-51). Омбудсман за дјецу истиче да школа мора идентификовати и узроке насилног понашања. Само свеобухватна јасна слика може довести до одговарајућег психолошко -педагошког рада (у сарадњи са родитељима и другим актерима) и са дјететом – жртвом и са дјететом- извршиоцем насиља и бити основа за будуће превентивно дјеловање.
* Један број школа покушава да проблем вршњачког насиља ријеши позивањем на „нулту толеранцију” санкционисањем и дјетета - извршиоца насиља и дјетета - жртве. У овим случајевима изостаје правилно и потпуно утврђивање чињеничног стања конкретног догађаја. Оваква реакција школе изазива потпуно супротан ефекат код свих учесника. Дијете - жртва се још више осјећа уплашено, беспомоћно и повријеђено, а родитељи су револтирани. С аспекта дјетета - извршиоца насиља, само кажњавање не рјешава дугорочно његов проблем. Пред Омбудсманом за дјецу је протеклих година забиљежен случај дјечака ученика основне школе који је идентификован са поремећајем у понашању и као вишеструки починилац насиља и који је по изреченим дисиплинским казнама мијењао школе неколико пута и на крају се опет по дисциплинској казни вратио у почетну школу. Неопходна је идентификација узрока насилног понашања и адекватна васпитна, психолошка и педагошка стручна подршка. Ситуација се нарочито усложњава уколико узрок дјететовог понашања укаже да су потребне одговарајуће интервентне мјере у дјететовој породици. То може бити посљедица: поремећених односа између чланова породице, тешких економских и материјалних прилика породице, незапослености, начина провођења слободног времена дјетета, утицаја вршњачке групе, утицаја медијских садржаја и објава на друштвеним мрежама, идентификација са неком особом из дјететовог блиског окружења склоном девијантном понашању, и сл. Поред тога, дјеца често својим проблематичним понашањем желе да родитељима скрену пажњу на себе или да им укажу на неки свој проблем којег сами не могу да ријеше. Вријеме реаговања за ову дјецу је веома важно.

У контексту наведеног, веома је важно постојање уједначених критеријума и ставова код свих школа. У току својих активности, Омбудсман за дјецу је надлежним субјектима заштите дјеце од насиља упућивао одређене приједлоге и препоруке.

Један од приједлога Омбудсмана за дјецу је да се донесе јединствени правилник о дисциплинској одговорности ученика за све школе, јер је тренутна ситуација таква да свака школа својим актом уређује своја правила. Међутим, уочавају се ситуације да је неко понашање у једној школи забрањено, у другој је дозвољено или да се за исту или сличну повреду ученицима у различитим школама изричу по тежини различите мјере. Такође, искуства Омбудсмана за дјецу показују да и даље одређени број школа уопште и нема правилнике о дисциплинској одговорности ученика, па кад треба да се предузму одређене мјере у случају насиља, прво долази до нејасноћа која правила и по којем поступку уопште примјенити. Неуједначена примјена правила и поступка дисциплинске одговорности ученика резултирају тиме да у конкретном случају донесене одлуке школе о изречененој васпитно - дисциплинској мјери веома често буду поништене од стране надлежног органа. На овакав начин се беспотребно и дјеци и родитељима шаље потупно погрешна порука и нарушава углед цјелокупног васпитно - образовног процеса.

Потпуно идентична ситуација је и са употребом мобилних телефона у школама. Тренутна ситуација је да у неким школама дјеца уопште не смију да користе, па чак ни да носе телефоне и да то представља повреду дисциплине, а у другима је то дозвољено. Ради тога је Омбудсман за дјецу упутио Препоруку[[52]](#footnote-52), у вези употребе дигиталних технологија и употребе паметних телефона у настави, према Министарству просвјете и културе и Републичком педагошком заводу.

У контексту овог извјештаја, потребно је као врло важно спомети да је Влада Републике Српске на својој 23. сједници 01.06.2023. године усвојила Информацију о стању безбједности са приједлогом Програма мјера за јачање безбједности и спречавања насиља у основним и средњим школама и ђачким домовима у Републици Српској[[53]](#footnote-53) и задужила је Министарство просвјете и културе да поред редовних активности, које предузима у оквиру своје ресорне надлежности у циљу јачања безбједности у школама, додатно дјелује у правцу стварања стимулативног и сигурног окружења за сву дјецу.

Министарство просвјете и културе и Министарство финансија задужени су да у складу са расположивим средствима у Буџету за 2023. годину, обезбиједе средства за финансирање приоритетних мјера, као и да у континуитету планирају посебне позиције у Буџету намијењене за финансирање мјера за јачање безбједности и спречавања насиља у основним и средњим школама и ђачким домовима у Републици Српској.

Реферални механизам подршке дјеци у школама Републике Српске је саставни дио програма „Брига о дјеци – заједничка одговорност и обавеза” и има за циљ да оснажи васпитну улогу школа, професионални капацитет стручних сарадника и да подстакне мултидисциплинарну и мултискеторску сарадњу. Овај програм произашао је као активност у остваривању Стратегије развоја образовања Републике Српске 2016-2021 године. Реферални механизам се ослања на важност васпитне улоге школа која је неодвојива од образовне. Полазни основ за примјену овог механизма су опсервације наставника о стању и понашању ученика у контексту школског живота. Добра искуства из праксе показују да Реферални механизам представља веома добар инструмент, између осталог, и у јачању система превенције насиља над и међу дјецом.

## Насиље у породици

Породица, у смислу Породичног закона Републике Српске, је животна заједница родитеља и дјеце и других сродника, у којој су родитељи дужни да се брину о животу и здрављу своје дјеце, као и о њиховом подизању, васпитању и образовању, а дјеца су дужна да се брину о својим родитељима, да се према њима односе с поштовањем и да их помажу када је то потребно. У свим питањима која се тичу дјетета, свако је дужан да се руководи и поступа у складу са најбољим интересом дјетета[[54]](#footnote-54).

Насиље у породици постоји уколико постоји основ сумње да је члан породице или породичне заједнице извршио радње физичког, сексуалног, психичког и/или економског насиља, као и пријетње које изазивају страх од физичке, сексуалне, психичке и/или економске штете код другог члана породице или породичне заједнице.[[55]](#footnote-55) Дијете је жртва и уколико је било присутно приликом вршења насиља према другом члану породице, иако радње насиља нису предузете према њему.

Конвенција Вијећа Европе о превенцији и борби против насиља над женама и насиља у породици („Службени гласник БиХ”, број 15/13) усвојена 11. маја 2011. године, између осталог, прописује хитне мјере заштите у члану 52. и мјере о забрани приступа или мјере о заштите из члана 53. с циљем да пруже заштиту за жртве насиља у породици по хитном поступку и без компликоване процедуре. Државе потписнице саме уређују начин и поступак примјене ових мјера. У Републици Српској то је учињено Законом о заштити од насиља у породици којим су прописане хитне и заштитне мјере, затим Кривичним закоником Републике Српске којим је прописана кривична санкција за онога ко их прекши, као и могућност изрицања мјере безбједности удаљење из заједничког домаћинства, те Законом о полицији и унутрашњим пословима којим су прописане одредбе којима се уређује надлежности полицијских органа у заштити од насиља у породици.

У извјештајном периоду Омбдусман за дјецу запримиоје 36 пријава - жалби којим се указало на насиље у породици у којима се појављују дјеца као жртве насиља, било да је насиље директно усмјерено према дјеци, било индиректно, тј. да су били присутни насиљу над неким другим чланом породице.

Према званичним подацима Министарства породице, омладине и спорта по субјектима заштите за период јануар – јуни 2023. године, који се прикупљају према Правилнику о садржају евиденције и извјештаја о насиљу у породици, код Министарства унутрашњих послова евидентиране су пријаве 572 случаја насиља у породици. У пријављеним случајевима препознато је 745 жртва насиља од којих је 117 дјеце. Највише пријављених случајева насиља у породици односи се на физичко и психичко насиље, а 296 случајева је имало за посљедицу тјелесну повреду.

Код тужилаштва је у првих шест мјесеци 2023. године евидентирано 89 пријава за насиље у породици које су поднесене непосредно тужилаштву и 574 достављена извјештаја Министарства унутрашњих послова.

Центри/службе социјалне заштите су истом том периоду запримиле 729 обавјештења о насиљу у породици у којима је 177 дјеце препознато као жртве насиље.

Говорећи о дјеци као жртвама насиља у породици не смије се заборавити да у Стратегији за сузбијање насиља у породици Републике Српске за период 2020 – 2024. година[[56]](#footnote-56) наведено:

„*Међу жртвама насиља у породици евидентиран је и одређени број дјеце, који није увијек могуће утврдити у проценту у односу на укупан број жртава, због чињенице да се дјеца, ако насиље није било директно испољено према њима, често не евидентирају као жртве породичног насиља. Имајући у виду да Закон о заштити од насиља у породици прописује да је дијете жртва и уколико је било присутно приликом вршења насиља према другом члану породице, иако радње насиља нису предузете према њему, потребно је инсистирати на препознавању и евидентирању ове дјеце као жртава насиља у породици. Такође, потребно је појачати сарадњу свих субјеката заштите и размотрити евентуално увођење нових механизама сарадње када су у питању дјеца жртве насиља у породици, како ни једно дјело насиља према дјеци не би остало некажњено, а посебно како би се унаприједио оперативни рад и сарадња свих друштвених партнера укључених у бригу о дјеци. Центри за социјални рад/службе социјалне заштите би, у оквиру законом повјерених надлежности, у том правцу могли понудити одговор и предложити правац проширења и унапређења сарадње субјеката заштите. Евентуална допуна Општег протокола о поступању у случају насиља у породици, али и његово проширење у дијелу посебне заштите дјеце жртава насиља у породици, може помоћи да се унаприједи одговор система на насиље према дјеци.“*

## Насиље употребом савремених средстава информационих технологија (електронско насиље)

Електронско насиље је данас све присутније међу дјецом са сталним трендом пораста и то нарочито путем друштвених мрежа, разних блогова и интернет платформи и ради се о облику насиља који заокупља све већу пажњу јавности. То је облик насиља који се редовно појављује у стицају са психичким и социјалним насиљем (искључењем из групе) с тенденцијом да остави веома дубоке и далекосежне посљедице по ментално здравље дјетета.

Најћешћи појавни облици електронског насиља односе се на вријеђање, узнемиравање, слање непримјерених, пријетећих и увредљивих порука, подстицање на мржњу и насиље, затим, угрожавање права дјетета на његову приватност изношењем личних података и откривање његових личних и породичних прилика, и сл.

Електронско насиље је данас нарочито учестало између вршњака. Посебна „погодност” виртуелне комуникације је могућност анонимног остварења контакта са другим особама, што је врло прихватљиво и примамљиво за дјечији и адолесцентски узраст. Поред тога, анонимност починитељима насиља преко интернета даје осећај да некажњено могу непоштовати социјалне норме и ограничења.

Посебно забрињава чињеница да се, под утицајем развоја технологије, различитих друштвених мрежа, појављују све перфиднији облици насилног понашања над и међу дјецом, па и позиви на суицидне радње. Такође, чињеница је и да је велики дио дјеце и младих веома активан у виртуелном свијету, али и да су често недовољно едуковани да препознају, с једне стране, како нека њихова објава на интернету може бити увредљива за другога, а с друге стране, да не посједују довољно информација да препознају могуће ризике по себе и/или да недовољно озбиљно схватају поједине ситуације. Све ово их чини рањивијим, а самим тим и изложенијим потенцијалним опасностима или могућим злоупотребама.

*Пред Омбудсманом за дјецу у извјештајном периоду је забиљежен комплексан случај електронског насиља у стицају са психичким насиљем и повредом права на приватност у којем се као саизвршиоци појављују заједно малољетно (пети разред основе школе) и пунољетно лице, а жртве насиља су два ученика петог разрада са одличним успјехом[[57]](#footnote-57). Предмет је процесуиран по личном обраћању веома узенмирених родитеља једног од ученика жртве насиља. У поступку пред Омбудсманом за дјецу је утврђено, између осталог, да су два ученика континуирано жртве вршњачког психичког насиља у одјељењу које похађају, да је насиље нарочито ескалирало у другом полугодишту, да је о свему обавјештен одјељенски старјешина, али је изостала потребна реакција и мјере. Даље, утврђено је да саизвршиоци насиља (малољетно и пунољетно лице) имају отворене профиле на Тик Току и да је на истом објављен видео снимак непримјерног садржаја у којем прозивају пуном именом и презименом, уз навођење пуног назива школе и одјељења, та два ученика. С обзиром на озбиљност и хитност, Омбудсман за дјецу је одмах по сазнању за видео снимак обавијестио полицију која је у току истог дана привела и саслушала пунољетно лице и обавијестила школу. Видео снимак је одмах уклоњен са интернета. У даљем поступку, поступајући у оквиру своје надлежности, Омбудсман за дјецу је спровео поступак према школи, која је, након тога, предузела потребне мјере и активности уз укључивање родитеља и Мултисекторског тима. Један од ученика – жртава овог насиља је затражио психолошку подршку у центру за ментално здравље.* Нажалост, ово није изолован случај, али о озбиљности посљедица које овај облик насиља може да остави код дјеце која су га претрпила требамо озбиљније да се бавимо, не занемарујући одговорност било кога у цјелокупном друштву.

Посљедњих година се све више говори о употреби мобилних телефона код дјеце, који се од стране већине јавности препознају као један од основних узрока насилног понашања. Воде се полемике да ли телефоне треба или не треба забранити у школама. Тренутна ситуација је да су неке школе забраниле употребу телефона, чак и њихово доношење у школе, док је опет, с друге стране, у неким школама то дозвољено.

Омбудсман за дјецу је 17.11.2023. године[[58]](#footnote-58) Министарству просвјете и културе упутио Препоруку за употребу технологија у образовању дјеце која је, између осталог, сачињена на основу препорука владама и државама у оквиру извјештаја Организације Уједињених нација за образовање, науку и културу (УНЕСЦО) под називом: „Технологија у образовању: алат под чијим условима“. Препоруком је предложено:

* Да се јасно дефинишу правила и процедуре употребе мобилних телефона и уопште дигиталне технологије у настави како не би долазило до злоупотребе;
* Да се приликом одлучивања о употреби дигиталних технологија и мобилних телефона у школама узме у обзир мишљење струке и дјеце;
* Да се у сарадњи са другим релевантним актерима разију програми заштите приватности података дјеце и наставног особља.

У свом писаном одговору на Препоруку Омбудсмана за дјецу, Министарство просвјете и културе, између осталог[[59]](#footnote-59), наводи:

*„Питање употребе мобилних телефона у настави уређено је Законом о основном васпитању и образовању („Службени гласник Републике Српске“, број: 81/22) којим је дефинисано да се тежом повредом дужности ученика сматра, између осталог, и кориштење свих информационо -техничких уређаја који не служе васпитно - образововном процесу, злоупотреба мобилних телефона, снимање видео записа и фотографија за вријеме боравка у школи и њихова даља дистрибуција и употреба путем средстава масовне комуникације. Свака школа актом прописује правила понашања и начина рада на нивоу школе.“*

Став Омбудсмана за дјецу је да ово питање ипак треба јединствено уредити за све школе на нивоу Републике. При томе, треба имати у виду да је незаобилазна чињеница да су савремене ИКТ технологије и средства присутна у одрастању наше дјеце. Међутим, пракса показује, да сама забрана ношења и/или кориштења телефона, односно, сама декларативна „забрана злоупотребе мобилних телефона” у школама није довољна када је у питању електонско насиље. Свједоци смо да се случајеви насиља над и међу дјецом и даље дешавају и то са тендецијом учесталости и појаве потпуно нових радњи и начина извршења овог облика насиља. Стога је веома важно да дјецу упутимо да максимално искористе све могуће предности технолошког развоја за своју едукацију, али је веома важно да се при томе правилно орјентишу и поштују социјалне норме уз уважавање личности других. Врло је важно и да правилно препознају и избјегну ризике којима могу бити изложени. Не смије се заборавити чињеница да мобилни телефони могу бити веома користан алат у наставно - образовном процесу, што се нарочито показало корисним у вријеме онлајн наставе. У исто вријеме, не смије се ни занемаривати учестала појава да су моблини телефони и уопште савремена ИКТ технологија веома чест и лако доступан алат за насиље над и међу дјецом.

У свом одговору, Министарство просвјете и културе даље наводи:

*„Када је у питању мишљење струке приликом доношења одлука о употреби дигиталних технологија и мобилних телефона, истичемо да се приликом израде закона и подзаконских акта формира комисија коју чине представници релевентних институција, професори са универзитета, запослени у школама, који својим учешћем могу дати значајан допринос изради закона и подзаконских прописа са стручног и практичног аспекта. Такође, у складу са Смјерницама за консултације у изради прописа и других општих аката („Службени гласник Републике Српске”, број: 86/22), Министарство просвјете и културе објављује текст сваког прописа на званичној интернет страници како би се исти учинили доступним свим заинтересованим органима и појединцима ради давања евентуалних мишљења, приједлога и сугестија. Свако достављено мишљење, приједлог и сугестија буду размотрени.”*

Став Омбудсмана за дјецу да се мишљење дјеце мора укључити у ове процесе јер се ради о питању које се њих директно тиче и које мора бити ријешено у њиховом најбољем интересу како је то и дефинисано УН Конвенцијом о правима дјетета.

Омбудсман за дјецу посебно поздравља и подржава постојеће активности везане за сигурност дјеце на интернету које Министарство просвјете и културе истиче у свом одговору:

*„Министарство просвјете и културе и Републички педагошки завод Републике Српске већ традиционално организују школско такмичење „Како бити сигуран на интернету” с циљем подизања свијести ученика и наставника о сигурном понашању у виртуелном свијету. …”*

*„Министарство просвјете и културе је у сарадњи са компанијом „М.тел” спровело програм активирања услуга „Сигуран нет” у 37 школа за школску 2022/23 годину. Овом услугом је блокиран приступ одређеним садржајима, као што су оружје, кладионице, друштвене мреже и остали садржаји који би могли да доведу у опасност ученике школа. Из наведене компаније су потврдили да ова услуга функционише те кориснике штити од малициозних напада што укључује и поруку кориснику која га упозорава на непримјеран садржај.”*

Став Омбудсмана за дјецу је да заштита дјеце од различитих облика насиља, па тако и електронског, захтијева сталну и свеобухватну едукацију и информисање дјеце, родитеља, свих професионалаца који раде са дјецом и широке јавности и мултидисциплинаран приступ и сарадњу свих надлежних служби и институција, без обзира гдје се насиље дешава и ко су починиоци.

Школа, као васпитно - образовна установа, има незаобилазну одговорност и обавезу да својим превентивним програмима обухвати заштиту дјеце од свих облика насиља, злостављања и занемаривања и свакодневно улаже напоре да осигура безбједно окружење за своју ученике.

## Физичко кажњавање дјеце

УН Комитет за права дјетета је својим закључним разматрањима[[60]](#footnote-60) позвао БиХ да предузме све одговарајуће мјере како би се изричито забранило физичко кажњавање дјеце у свим срединама, укључујући и породично окружење, на цијелој територији. Надаље, Комитет предлаже да БиХ ојача и прошири подизање свијести и образовне програме, укључујући кампање, у циљу промовисања позитивних и алтернативних облика дисциплине и поштивања дјечијих права, уз учешће дјеце, уједно подижући свијест о штетним посљедицама које узрокује физичко кажњавање.

У контексту горе наведене препоруке везане за физичко кажњавање дјеце, треба истаћи да је у Републици Српској, новим Породичним законом („Службени гласник Републике Српске”, број: 17/23) прописано да:

„Члан 84.

(1) Дијете има право на посебног старатеља у случајевима одређеним овим законом.

(2) Дијете има право на запослење које није штетно за његово здравље и његов развој и које неће ометати његово образовање.

(3) Дијете у породици има право на заштиту од свих облика насиља, злоупотребе, злостављања и занемаривања.

(4) У свим питањима која се тичу родитељског права, најбољи интерес дјетета је примаран и интереси дјетета морају бити заштићени увијек када су у сукобу са интересима родитеља и других лица која се брину о дјетету или одржавају личне односе са дјететом.

(5) Свако је дужан да поштује права дјетета.”

Члан 90.

(1) Република Српска, посредством надлежних органа, дужна је да предузме све потребне мјере за заштиту дјетета од сваког облика занемаривања, насиља и злостављања и од сваке врсте експлоатације, те у свим активностима које се тичу дјетета, најбољи интерес дјетета мора бити приоритет.

**(2) Родитељи и остали чланови породице не смију дијете подвргавати понижавајућим поступцима, психичком и физичком кажњавању, односно злостављању.**

(3) Ако су родитељи, односно онај родитељ код којег дијете живи злостављали дијете или занемарили бригу о дјетету, занемарили васпитање дјетета или је код дјетета дошло до поремећаја у васпитању, суд може дијете одузети и повјерити га другом родитељу, неком другом лицу или одговарајућој установи, уколико не постоји судска одлука о повјеравању дјетета.”

У пракси, основни проблем је што се и даље физичко кажњавање дјеце сматра обликом дисциплиновања, а не насиљем над дјететом. Бројна истраживања показују да је физичко кажњавање још увијек присутно у породицама, али као васпитна метода, док се исто такво понашање према дјеци у другим окружењима и од других одраслих особа сматра насиљем.

Да је и у овој области дошло до помака говори и чињеница да су током јула мјесеца 2022. године медији објавили да је општински суд у Бугојну осудио мушкарца на три (3) мјесеца затвора јер је прутом истукао свог малољетног сина. Међутим, упркос законодавном оквиру који забрањује и санкционише физичко кажњавање дјеце, потребно је додатно радити на подизању свијести о овом питању, али и јачати капацитете родитеља на начин да им се предоче алтернативни модели васпитања и дисциплиновања дјеце[[61]](#footnote-61).

## Сексуално насиље над дјецом

Заштита дјеце од сексуалног злостављања и искориштавања захтијева мултидисциплинаран системски приступ. То захтијева да сви субјекти у области породично - правне заштите, социјалне заштите, здравствене заштите и васпитно - образовног рада са дјецом, свако у оквиру својих надлежности и овлаштења, адекватним мјерама и дефинисаним програмима одговоре на потребе дјеце и њихово право на одговарајућу заштиту, прије свега, кроз системске превентивне, а затим и кроз ефикасне интервентне мјере у конкретом случају. Уз то, веома је важно да реакција надлежних правосудних органа и полиције приликом процесуирања починиоца буде брза и одговарајућа, на дјеци прилагођен начин са што мање даљњих траума и да се цјелокупан поступак учини што мање стресан за дијете уз сталну психолошку подршку и све вријеме поступајући у најбољем интересу дјетета. Битно је и да окончање судског поступка прати адекватна казна починиоцу као јасна порука и дјетету жртви, али и комплетној јавности.

Према подацима Министарства унутрашњих послова Српске у Републици Српској[[62]](#footnote-62) је 2022. године евидентирано укупно 60 кривичних дјела сексуалног злостављања и искориштавања дјеце, а у највећем броју случајева радило се о дјелима обљубе над дјететом млађим од 15 година, и то у 28 случајева. Обљуба над дјететом старијим од 15 година евидентирана је у девет случајева, искориштавања дјеце за порнографију у 15 случајева. Даље, регистрована су три кривична дјела задовољења полних страсти пред дјететом, два кривична дјела упознавања дјеце са порнографијом, као и једно кривично дјело искориштавања компјутерске мреже. Поред овог, регистровано је и једно кривично дјело навођење дјетета на проституцију и једно кривично дјело полног насиља над дјететом.

Професионалци из ове области су мишљења да, иако се не ради о малом броју регистованих случајева сексуалног насиља, да је он показатељ вишег степена свијести и дјеце и одраслих о потреби пријављивања, те да је предузимање мјера и активности на подизању свијести о сексуалном насиљу и један од начина превенције.

Досадашња искуства показују да дјецу најчешће сексуално злостављају њима блиска и позната лица и особе са којима дјеца имају већ изграђен одређени однос повјерења. Свако дијете сексулано злостављање доживљава на себи специфичан начин, али заједнички за ову дјецу јесте испољавање читавог дијапазона разних промјена у емоционалном, социјалном и менталном понашању које прате разне психосоматске сметње, физичке повреде, дефанзиван говор тијела, итд. Стога је веома важно да сви који живе и раде са дјецом или са дјецом долазе у контакте на неки други начин (нпр. спортски клубови, умјетничке секције, и сл.) буду у потребној мјери освјештени и у довољној мјери едуковани да могу препознати симптоме код дјетета које је изложено сексуалном насиљу и пријавити насиље. Уз све то, мора се узети у обзир да дјеца веома тешко проговарају о овом облику насиља и да готово редовно осјећају стид и страх, али и саму специфичност поступка пријављивања и процесуирања починиоца, узимања изјава од дјетета и уопште сам поступак доказивања пред надлежним правосудним тијелима.

У контексту наведеног, треба поново подсјетити на Препоруку Комитета министара Савјета Европе Р(91)11 о сексуалном искориштавању, порнографији и проституцији и трговини дјецом и омладином која позива да се у програме основног и средњег образовања укључе информације о опасностима од сексуалног искориштавања и злостављања, да се у судском и административном поступку обезбиједи тајност, односно поштивање права дјетета на приватност, да се обезбиједе санкције против свих оних који су укључени у производњу и дистрибуцију порнографског материјала који укључује дјецу.[[63]](#footnote-63)

Сексуално злостављање је за дјецу снажно трауматско искуство. За опоравак је неопходан усклађен мултисекторски приступ психолошке подршке свакој жртви посебно.

Ланзаторе комитет је 10. марта 2022. године усвојио Извјештај о имплементацију „Заштита дјеце од сексуалног искориштавања и сексуалног злостављања путем информационих и комуникационих технологија (ИКТ)“ – „Рјешавање изазова које изазивају сексуалне слике и/или видеозаписи које дијете само генерира.“

Ланзароте комитет испитивао је низ изазова који су покренули неколико трендова сексуалног искориштавања и злостављања дјеце а који произилазе из брзог развоја и повећане употребе информационо-комуникационих технологија, те су формиране и препоруке у вези са корацима које треба предузети како би се ефикасно побољшала примјена Ланзароте конвенције[[64]](#footnote-64).

Ланзароте комитет захтјева од свих чланица да осигурају да се истраге и кривични поступци у сексуалним кривичним дјелима против дјеце уз помоћ ИКТ-а третирају као приоритет и проводе без неоправданог одгађања[[65]](#footnote-65).

Комитет позива државе чланице да уклоне захтјев да се кривично гоњење може покренути само након пријаве жртве или пријаве из државе мјеста гдје је кривично дјело почињено због кривичних дијела сексуалне злоупотребе, кривичних дијела која се односе на дјечију проституцију, израде „дјечије порнографије“ и кривичних дијела која се односе на учествовање дјетета у порнографским извођењима када их је починио један од њихових држављана или особа која има уобичајено боравиште на територији те државе.

Комитет даље предлаже да државе чланице предузму потребне законодавне или друге мјере за помоћ дјеци жртвама сексуалног искориштавања и злоупотребе, у краткорочном и дугорочном периоду, у њиховом физичком и психосоцијалном опоравку, а те мјере морају узети у обзир стајалишта, потребе и бојазни дјетета.

Као одређени вид превенције од сексуалног злостављања и искориштавања дјеце, Комитет позива чланице да осигурају да се подизање свијести дјеце, о ризицима са којима се суочавају приликом генерисања и/или дијељења властитих сексуалних слика и/или видео записа одвија довољно рано, прије него што дођу до тинејџерске доби, те да је „прилагођено њиховом развојном капацитету“, или другим ријечима њиховом узрасту и степену зрелости.

Такође, препоруке се односе и на подстицање сектора ИКТ-а,медија и других стручњака на подизање свијести међу дјецом, родитељима, особама које имају редован контакт са дјецом али и јавност о ризицима сексуалног искориштавања и сексуалне злоупотребе дјеце, као и о превентивним мјерама које се могу предузети, а посебан захтјев односи се на обавезу да се осигура да сва дјеца на примарном или секундарном нивоу добију информације о ризицима сексуалног искориштавања и сексуалне злоупотребе дјеце која се врши путем ИКТ-а. Организовање предавања и активности на ову тему не би смјело бити препуштено дискрецији школа или наставника.

Ланзароте комитет је позвао све чланице да досљедно укључе дјецу у развој програма подизања свијести о сигурности на интернету.

## Занемаривање дјеце

Пратећи ову област, може се извести закључак да је занемаривање све учесталији облик насиља над дјецом. Занемаривање се појављује када нека од дјететових животних потреба намјерно није задовољена на примјеран начин и у потребном нивоу, а које може довести до нарушавања дјететовог физичког и менталног здравља, а у екстемним случајевима и до угрожавања живота. Занемаривање има дугорочне посљедице по дјететов развој и уопште функционисање у одраслој доби. Долази од особа које иначе треба да воде бригу о дјетету и које су одговорне за дијете, родитеља, старатеља и сл.

С обзиром на различите узроке, најчешче се разликују: физичко, емоционално, здравствено и образовно занемаривање, мада се у пракси веома често у конкретном случају ови облици преплићу. С обзиром на специфичност појавног облика, понекада се неки случајеви уопште и не препознају као занемаривање све док у неком моменту ситуација не ескалира изазвана неким спољним фактором, нпр. неупотреба сигурносне сједалице за дјецу у аутомобилу или вожња дјеце на предњем сједишту, стална изложеност дјеце породичном насиљу, доступност оружја дјеци и сл.

За постојање насиља потребна је намјера учиниоца. Међутим, занемаривање дјетета није увијек намјерно, нпр. у случајевима када родитељ занемарује бригу о дјетету због лошег здравстевног стања. Стога, граница када почиње занемаривање као облик насиља није увијек потпуно јасна због чега се занемаривање као намјерни изостанак потребне бриге о дјететовим потребама теже препознаје. Веома је важно примјетити и препознати код дјетета знакове занемаривања и исто пријавити надлежним службама.

Без обзира да ли је дијете занемарено с намјером или без, у свим случајевима је потребна брза и ефективна реакција свих субјеката заштите дјетета.

# ВАСПИТНО – ОБРАЗОВНА ПРАВА

Право на образовање је једно од темељних људских права. Оно је гарантовано међународним конвенцијама, домаћим законодавством као и чланом 38. Устава Републике Српске „Свако има право на школовање под једнаким условима. Основно школовање је обавезно и бесплатно. Свакоме је под једнаким условима доступно средњошколско и високошколско образовање. Грађани могу оснивати приватне школе, у складу са законом“[[66]](#footnote-66).

УН Конвенција о правима дјетета у члану 28. признаје право на образовање као једно од основних права дјетета и обавезује државе потписнице да обезбиједе адекватно остваривање овог права. Право на образовање је повезано са осталим правима из Конвенције, нарочито са принципима на којима се темељи Конвенција – недискриминација, право на живот и развој, остваривање свих права у најбољем интересу дјетета и право на изражавање мишљења. Право на образовање подразумијева да се сваком дјетету обезбиједе подједнаки услови за достизање максимума личног потенцијала у складу са интересима и способностима дјетета, те да се развојем кретивног и критичког мишљења код дјеце васпитавају и образују функционални и корисни чланови друштва. Према УН Комитету за права дјетета, образовање мора да се организује на начин којим се поштује урођено достојанство дјетета и омогућава дјетету да слободно изрази своје мишљење у складу са чланом 12, став 1 УН Конвенције о правима дјетета те да учествује у животу школе. Такође, образовање се мора организовати на начин којим се поштују строга ограничења дисциплине и унапређење ненасиља у школи[[67]](#footnote-67).

У извјештајном периоду институција Омбудсмана за дјецу Републике Српске запримила је 69 пријава - жалби која се односе на повреду васпитно - образовних права дјетета. Од укупног броја запримљених пријава највећи број пријава односи се на предшколско образовање, а тичу се углавном честе промјене васпитача, немогућности уписа дјетета у предшколску установу и сл.), затим слиједе пријаве које се односе на провођење школске дисциплине и сам поступак изрицања васпитно - дисциплинских мјера, те организацију и рад васпитно - образовних установа.

## Предшколско васпитање и образовање

Предшколско васпитање је саставни дио јединственог система васпитања и образовања у Републици Српској и као такво регулисано је Законом о предшколском васпитању и образовању Републике Српске[[68]](#footnote-68). Предшколско васпитање и образовање представља основ цјеложивотног учења и цјлокупног развоја дјетета. Поменутим Законом је регулисано васпитање и образовање дјеце „од шест мјесеци до поласка у школу“ које се обавља у „предшколским установама, основним школама и центрима за социјални рад у неразвијеним и изразито неразвијеним јединицма локалне самоуправе у којима не постоје предшколске установе, те установама социјалне заштите у којима су смјештена дјеца без родитељског старања“[[69]](#footnote-69). Предшколске установе могу бити организоване у јавном и приватном сектору.

Влада Републике Српске усвојила је Стратегију развоја предшколског, основног и средњег образовања за период 2022-2030. године у којој је постављен стартешки циљ 1. који подразумијева обухват 50% дјеце предшколског узраста организованим предшколским васпитањем и образовањем до 2030.[[70]](#footnote-70) Према подацима наведеним у поменутој Стратегији, обухват дјеце предшколским васпитање и образовањем у 2021. години је био 14 382 од укупно 51 472 дјеце овог узраста, што чини 27,95%. Остваривање овог стратешког циља је изузетно важно јер је познато да организовано предшколског васпитање и образовање има дугорочан позитиван ефекат на раст и развој дјетета и у смислу изградње неопходних социјалних вјештина али и у когнитивном развоју.

У извјештајном периоду Омбудсман за дјецу запримио је пријаве-жалбе у којима се указује на нарушавање права дјетета у установама предшколског васпитања и образовања и у јавном и у приватном сектору. Једна од пријава-жалби се односи на пријем дјечака ромске националности у предшколску установу у приватном власништву и сумњу, по наводима мајке, на дискриминацију због националне припадности[[71]](#footnote-71).

У предмету у коме је дошло до повреда права на предшколско васпитање и образовање због, како се наводи у пријави, националне припадности дјетета, мајка се обратила лично Институцији наводећи да је дијете „примљено у вртић и боравило у њему дан да би након тога запослена васпитачица позвала мајку, питала да ли је њено дијете ромске националности те након потврдног одговора информисала је да дијете више не може похађати вртић“. Такође, мајка је навела да је платила боравак у вртићу, те да су јој из установе тражили да врати потврду о уплати, а њој вратили уплаћени износ.

Принцип недискриминације у остваривању свих права дјетета је основни принцип Конвенције о правима дјетета УН-а и као такав се мора поштовати и у остваривању права дјетета на предшколско образовање. Такође, члан 3. Закона о предшколском васпитању и образовању Републике Српске јасно регулише да се „У оквиру дјелатности предшколског васпитања и образовања обезбјеђују једнаки услови и прилике у остваривању права дјеце на васпитање и образовање за добробит њиховог физичког и менталног здравља и сигурности без обзира на пол, способности, социјално економски статус и стил живота породице, културно, етничко, национално и вјерско насљеђе, као и за остваривање програма, зависно од потреба и интереса дјеце предшколског узраста.“

Обзиром на наведено, Омбудсман за дјецу је поступајући по пријави од предшколске установе у приватном власништву затражио изјашњење о „основаности“ навода мајке, те о разлозима због којих дијете не може да борави у вртићу. Након што предшколска установа није доставила тражену информацију у предвиђеном року, Омбудсман за дјецу се обратио ургенцијом којом је поново тражена информација. Након тога, власница вртића и васпитачица су затражиле састанак у Институцији током кога су објашњавале да је „дошло до забуне те да етничка припадност није проблем да дијете борави у вртићу“. Истовремено, мајка дјетета је обавијестила Институцију да су је позвали у вртић и понудили да дијете борави у вртићу што су она и отац дјетета прихватили.

Овај примјер јасно указује да и даље постоје проблеми дискриминације и предрасуда и у оквиру установа које се баве васпитањем и образовањем. Дјеци Ромима се и даље ускраћују или на неки начин онемогућавају остваривања основних права у које спада и право на предшколско образовање. Отворено је питање да ли би дијете чија су права била угрожена могло да настави боравак у вртићу да се родитељи нису обратили Омбудману за дјецу која се укључила у рјешавање ове ситуације.

Омбудсман за дјецу запримио је и пријаву-жалбу[[72]](#footnote-72) мајке која се тиче промјене васпитача у једном од вртића те посљедице које такве промјене у току године имају на васпитно –образовни рад у групи. Поступајући по запримљеној пријави, Омбудсман за дјецу је организовао састанак са руководством Центра за предшколско васпитање и образовање Бања Лука које је информисало о разлозима премјештаја васпитача, обављеним разговорима са родитељима те петицијом коју су упутили родитељи дјеце.

Из разговора је потврђено да у групи раде двије васпитачице, да је једна васпитачица премјештена из разлога за које се наводе да проистичу из повреде права из области радних односа. У групу у којој је била, дошла је замјена у складу са законским процедурама. Стручним надзором након измјене васпитачица нису утврђени показатељи који би указали на нарушене односе на релацији васпитач - дијете нити пропусти у планирању и реализацији васпитно -образовног рада. Став руководства Центра је да се почетком радне године планира да васпитачи у континуитету реализују васпитно - образовни рад, али не могу предвидјети околности које могу да доведу до промјена васпитача.

Генерални став Републичког педагошког завода о овом питању, а посебно о томе да ли и у којој мјери честе промјене васпитача утичу на квалитет васпитно - образовног рада, је да би било пожељно да тим васпитача континуирано, током радне године реализује васпитно - образовни рад са једном васпитном групом. У Републичкм педагошком заводу сматрају да није објективно тврдити да промјена васпитача, ако се има у обзиру да они професионално извршавају своје обавезе и реализују васпитно образовни рад, нарушава односе на релацији васпитач - дијете.

Након обављених разговора са релевантним актерима по овом питању у сврху добијања потпуних информација везаних за предмет, Омбудсман за дјецу је обавијестио родитеља -подносиоца пријаве да се слаже да је пожељно да васпитачи раде у континуитету у предшколским групама, али како је наведено да је до промјене васпитача дошло због разлога који проистичу из радног односа, те да надзором нису тренутно утврђени показатељи нарушених односа и пропуста у раду, није дошло до повреде права дјетета у овој области.

## Образовање на основу једнаких могућности и под једнаким условима

Када је у питању основно образовање, пријавама - жалбама које је Омбудсман за дјецу запримио у извјештајном периоду, углавном се као и у претходним периодима указује на повреде права дјеце у погледу изрицања васпитно - дисциплинских мјера, организацији наставе, те превозу ученика и сарадњи родитеља и школе.

У једном броју запримљених пријава које се односе на повреде права дјеце на образовање примјетно је да се у одређеним ситуацијама нарушава право дјеце на образовање на основу једнаких могућности и под једнаким условима иако се те пријаве односе на различите сегменте организације и функционисања школског система. Поступајући по наведеним предметима, без обзира да ли се они односе на дисциплинску одговорност ученика, употребу мобилних телефона у школама или организовање рада продуженог боравка за ученике прве тријаде основне школе, Омбудсман за дјецу наглашава да је основно васпитање и образовање дјелатност од општег интереса и да је обавезно и бесплатно за сву дјецу узраста од шест до петнаест година[[73]](#footnote-73) и да свако дијете има једнака права и једнаке могућности у основном васпитању и образовању без дискриминације по било ком основу. Једнака права и једнаке могућности подразумијевају обезбјеђивање једнаких услва за сву дјецу при упису и током основног васпитања и образовања[[74]](#footnote-74).

УН Конвенција о правима дјетета у члану 28. између осталог наводи да државе чланице признају право дјетета на образовање на основу једнаких могућности и посебно проглашавају основно образовање обавезним и бесплатним за сву дјецу. Такође, УН Конвенција о правима дјетета између осталог наглашава најбољи интерес дјетета у свим активностима које се тичу дјеце без обзира на то да ли их проводе јавне или приватне институције, институције социјалне заштите, судови, админинстартивни органи или законодавна тијела.

## Дисциплинска одговорност ученика

И током 2023. године дисциплинска одговорност ученика је била предмет одређеног броја запримљених пријава-жалби из области права на образовање. Ове пријаве су се односиле и на основну и на средњу школу. Питање дисциплине у школском систему је важно за ефикасно и ефективно извођење васпитно-образовног рада. Основна школа је институција у којој се највећи број дјеце по први пут сусреће са правилима која морају поштовати и која су једнака за све. Закон о основном образовању и васпитању Републике Српске[[75]](#footnote-75) у члану 6. став (2) прописује да „Једнака права и једнаке могућности подразумијевају обезбјеђивање једнаких услова за сву дјецу при упису и током основног васпитања и образовања“.

Питања дисциплине у школама регулисана су поменутим Законом о основном образовању и васпитању РС[[76]](#footnote-76), Етичким кодексом за раднике и ученике основне школе које доноси ресорни министар[[77]](#footnote-77) те релевантним подзаконским актима. Свака школа треба да донесе правилник о дисциплинској одговорности ученика који треба да буде донесен у складу са важећим процедурама и доступан јавности.

У пракси се често дешава да прописане процедуре нису испоштоване, те након што дође до повреде дисциплине и ученику се изрекне васпитно - дисциплинска мјера, надлежна инспекција утврди недостатке по процедуралним питањима и васпитно - дисциплинска мјера буде поништена. На тај начин се, ученику који је починио повреду дисциплине, а и осталим ученицима, шаље порука да нема санкција за недолично понашање и поступке. Ово има посебну тежину ако се узме у обзир да изречене васпитно - дисциплинске мјере треба прије свега да имају превентивну и васпитну функцију и према оном које је прекршио правила али и према осталим ученицима у школи. Такође се дешава да у поступку утврђивања одговорности не учествују родитељи ученика и на тај начин се не остварује сарадња школе и родитеља која представља основу васпитне функције изречене мјере.

Из наведених разлога, Омбудсман за дјецу је става да би правилник за утврђивање дисциплинске одговорности ученика требао бити једнообразан за све основне школе, без обзира на број ученика и географску локацију школе. Лакше и теже повреде дужности ученика јасно су дефинисане Законом и Етичким кодексом, те би и процедуре везане за доношење правилника као и за изрицање васпитно-дисциплинских мјера требале бити јединствене. На тај начин би се обезбиједили и „...једнаки услови за сву дјецу приликом уписа и током основног образовања и васпитање“ из горе поменутог члана 6. став (2) Закона о основном образовању и васпитању.

## Употреба дигиталних технологија у школама

Употреба дигиталних технологија у наставном процесу као и употреба мобилних телефона током наставе је питање које се уназад неколико година разматра не само у Републици Српској него и у свијету.

У периоду на који се односи овај извјештај, Омбудсман за дјецу је, поступајући у складу са надлежностима из Закона о омбудсману за дјецу које се односе на праћење усклађености домаћих прописа са УН Конвенцијом о правима дјетета, али и развој и трендове међународних прописа и докумената који се тичу дјеце и остваривања и заштите њихових права, анализирао извјештај Унеска[[78]](#footnote-78) (Агенција уједињених нација за образовање, науку и културу) који је објављен 26. јула 2023. под називом „Технологија у образовању: алат под чијим условима?“[[79]](#footnote-79) Извјештај је рађен у оквиру праћења остваривања циља одрживог развоја 4[[80]](#footnote-80), који се бави квалитетом образовања, а у оквиру кога се чак шест од десет постављених циљева тичу употребе технологије у образовању.

Унеско је настојао да овим извјештајем укаже на најважнија питања у области употребе технологије у образовном систему. Извјештај се дотиче и употребе паметних телефона у школама и позива државе да то питање јасно регулишу јер „претјерана употреба паметних телефона утиче на способост учења“[[81]](#footnote-81). У овом извјештају фокус се ставља на обавезе држава и влада да регулишу употребу технологија у образовању на тај начин да интереси дјеце и остваривање њихових права буду увијек у централном фокусу. Да би технологија била помоћ у учењу она не може замијенити, него само допунити личну интеракцију између ученика и наставника.

Препоруке владама и државама у оквиру извјештаја Унеска тичу се усклађености употребе технологије са државним и локалним контекстом, доступности технологије свим учесницима у образовном процесу као и вјештина у кориштењу, оправданости утрошених средстава за куповину разних дигиталних платформи, као и да ли примјена технологије доприноси одрживости образовног система.

У складу са надлежностима Омбудсмана за дјецу, горе наведеним препорукама Унеска, и чињеницом да је употреба технологија и паметних телефона у настави актуелно питање и у Републици Српској, Омбудсман за дјецу је упутио препоруку[[82]](#footnote-82)

Министарству просвјете и културе Републике Српске и Републичком педагошком заводу да:

* Питање употребе мобилних телефона у настави као и уопштено технологије у настави уреди на начин који ће јасано дефинисати процедуре и правила како не би долазило до злоупотребе и кориштења технологија у сврхе које могу угрозити најбољи интерес дјетета и нарушити остваривање права дјетета у образовању.
* Да о питањима која се тичу употребе дигиталних технологија и мобилних телефона у школама одлучује на начин на који ће у обзир узети мишљења и струке, али и дјеце о овом питању јер Конвенција УН о правима дјетата у члану 12. дефинише право дјетета на учешће и изражавање мишљења по свим питањима и поступцима који се тичу дјетета.
* Да у сарадњи са осталим релевантним актерима у овој области (Мининстарство за научнотехнолошки развој и високо образовање, Министарство унутрашњих послова) развије програме заштите приватности података дјеце и наставника у вези са кориштењем дигиталних уређаја у школама.
* Да у свим одлучивањима која се тичу дјеце па тако и оним везаним за употребу технологија и паметних уређаја у настави у фокус ставе најбољи интерес дјетета и заштиту права дјетета која су гарантована Уставом РС и УН Конвенцијом о правима дјетета.
* Да Омбудсмана за дјецу информише о предузетим радњама и активностима.

У свом Одговору[[83]](#footnote-83) на горе наведену препоруку Министарство просвјете и културе наводи да је „питање употребе мобилних телефона у настави уређено Законом о основном васпитању и образовању РС којим је дефинисано да се тежом повредом дужности ученика сматра, између осталог, и кориштење свих информационо - техничких уређаја који не служе васпитно - образовном процесу, злоупотреба мобилних телефона, снимање видео-записа и фотографија за вријеме боравка у школи и њихова даља дистрибуција...“. Такође, Минстарство информише да се приликом израде свих законских и подзаконских аката формира комисија коју чине представници релевантних институција, професори са универзитета, запослени у школама, који својим учешћем могу дати значајан допринос изради законског и подзаконског прописа и других општих аката. Поред наведеног, Министарство информише да су подаци дјеце потпуно заштићени те да је „информациони систем који се користи у школама обезбијеђен савременим механизмима заштите на мрежном и свим другим нивоима“.

Уз пуно уважавње напора које Мининстартсво за просвјету и културу улаже у унапређење ове области, а у складу са овом препоруком, Омбудсман за дјецу и овим извјештајем указује на важност да питање употребе мобилних телефона у школама буде уређено јасним процедурама које ће важити за све ученике. Ситуација коју сада имамо у пракси је да неке школе дозвољавају кориштење мобилних телефона у школи, а неке не. На овај начин ученици се стављају у различит положај што доводи у питање организовања васпитно - образовног процеса „...обезбјеђивањем једнаких услова за све...током основног образовања“ као што стоји у члану 6. став (2) Закона о основном васпитању и образовању. Такође, иако при изради прописа Министарство укључује представнике релевантних институција, није наведено да ли је и на који начин и у којој мјери дјеци омогућено да у складу са узрастом и зрелошћу и сами партиципирају у доношењу програма, политика и других мјера и питањима која их се тичу.

## Организовање рада продуженог боравка

У својим редовним активностима, Омбудсман за дјецу дошао је до сазнања да у једном броју школа родитељи ученика прве тријаде плаћају додатне трошкове кориштења продуженог боравка[[84]](#footnote-84). Поступајући по службеној дужности, а да би се утврдило да ли постоји повреда права дјеце на једнак приступ образовању из члана 28. УН Конвенције о правима дјетета, члана 57. Закона о основном васпитању и образовању и члана 8. став 9 Правилника о начину организовања проширеног програма[[85]](#footnote-85), Омбудсман за дјецу је анкетирао одређени број школа (40 школа) у Бањој Луци, Фочи, Бијељини и Требињу тражећи информације о организацији рада продуженог боравка, додатном наплаћивању трошкова боравка за ученике прве тријаде, те критеријима на основу којих је утврђена висина додатних трошкова (под додатним трошковима подразумијевају се они који се не тичу трошкова исхране ученика који користе услуге продуженог боравка).

Повратну информацију доставило је 25 основних школа. Школе са подручја Бијељине, Требиња и Фоче у одговорима су навеле да не наплаћују додатне трошкове продуженог боравка, док је Омбудсману за дјецу од раније било познато да школе у регијама Приједор и Добој такође не врше наплату додатних трошкова. Седам школа из Бањалуке је у својим одговорима навело да наплаћују додатне трошкове боравка ученика прве тријаде у продуженом боравку организованом у школи. Висина трошкова се креће од 20 КМ годишње до 200 КМ на годишњем нивоу, а поменути трошкови су утврђени у складу са чланом 57. Закона о оснвном васпитању и образовању и чланом 8. став 9. Правилника о начину организовања проширенг боравка. Критерији кориштени за утврђивање износа додатних трошкова нису прецизирани нити уједначени, а школе наводе да су одређени на основу „трошкова потрошног и дидактичког материјала“ док једна школа наводи и „трошкове опремања просторије и гријања“. Ови додатни трошкови су саставни дио уговора који родитељи и директор школе потписују, а како се наводи у одговорима, школе су на родитељским састанцима и путем савјета родитеља упознале родитеље о овим трошковима на почетку школске године. Такође, школе из Бања Луке су својим дописима информисале да је Актив директора регије Бањалука донио одлуку да је минимални износ за наплату додатних трошкова продуженог боравка 20 КМ на годишњем нивоу.

Поступајући по службеној дужности у наведеном предмету а узимајући у обзир прикупљене информације, Омбудсман за дјецу је упутио препоруку Мининстарству просвјете и културе[[86]](#footnote-86)

* Да предузме потребне мјере и активности којима би се испитала оправданост увођења наплате додатних трошкова финансирања услуге продуженог боравка, односно којима би се обезбиједили јединствени критеријуму приликом одређивања њихове висине и транспарентности утрошка прикупљених средстава.
* Да у року од тридесет дана од пријема ове препоруке обавијести Омбудсмана за дјецу о предузетим мјерама и активностима.

У свом Одговору[[87]](#footnote-87) на дату препоруку, Министарство просвјете и културе наводи да је питања организовања продуженог боравка регулисано Законом о основном васпитању и образовању те да је у току израда Правилника о условима и начину организовања продуженог боравка којим ће бити прописани просторни, материјално - технички и кадровски услови, начин организовања продуженог боравка и оквир програма продуженог боравка.

Даље, у закључку одговора из ресорног Министарства наводи се да „родитељи који нису задовољни цијеном одређеном од стране школе, прије потписивања уговора могу да се обрате руководству школе или органу управљања (школском одбору) како би добили информације о критеријумима на основу којих је одређена цијена додатних трошкова“.

Уважавајући све наводе из одговора на дату препоруку, Омбудсман за дјецу истиче да је питање да ли су на овај начин регулисања додатних трошкова рада продуженог боравка обезбјеђена „једнака права и једнаке могућности подразумијевају обезбјеђивање једнаких услова за сву дјецу при упису и током основног васпитања и образовања“ из члана 6. Закона о основном васпитању и образовању те је става да и у питању додатне наплате трошкова продуженог боравка „једнака права и могућности“ требају да буду темељ одлучивања.

## Увођење електронских дневника и електронског уписа у основну школу

Циљ увођења електронског дневника у школе је ефикасније праћење оцјена, изостанака и постигунућа ученика у школи. Међутим, током редовних активности Омбудсман за дјецу често добија информацију да од увођења електронског дневника родитељи рјеђе лично долазе у школу и мање директно комуницирају са запосленим у школи. На овај начин изостаје размјена инфромација о понашању ученика и у школи ван ње и све чешће се дешава да комуникација на ту тему почне тек када се деси неки проблем у школи.

Од школске 2023/24 године по први пут су електронским путем евидентирана и дјеца дорасла за упис у први разред основне школе.

Поменуте новине изазвале су и рекације одређеног броја грађана, тим поводом запримили смо пријаву-жалбу[[88]](#footnote-88) која се односи на увођење електронског дневника. У поднесеној пријави наводи да није јасно који је правни основ за увођење у школски систем Јединственог информационог система Министарства (еДневника), на који начин се обрађују, чувају и користе лични подаци ученика. Наводно су родитељи приликом увођења еДневника добили информацију да ће се користити у сврху информисања о оцјенама ученика, али да је сврха еДневника много шира. Такође, постављено је и питање везано за електронски упис првачића у 2023/24 школску годину и преузимања података из МУП-а и из базе података матичних служби у смислу заштите личних података који се користе у ову сврху.

Поступајући по овој пријави, Омбудсман за дјецу је упутио допис Министарству просвјете и културе којим је упознао Министарство о наводима из жалбе и тражећи релевантне информације везане за наводе. Министарство је у Допису број: 07.05/052-287/23 од 25.01.2023. године информисало Омбудсмана да „се педагошка документација у штампаном и електронском облику води у складу са Законом о основном васпитању и образовању, члан 17. став (2), да се са личним подацима ученика у еДневнику поступа се у складу са прописима којим се уређује заштита личних података, како је прописано чланом 171. став (3) Закона о основном васпитању и образовању, те да су подаци који се уносе у електронску евиденцију истовјетни са подацима који се уносе у штампану документацију, те увид у податаке о ученику имају само овлаштена лица у школи, ученик и родитељи“. Поред тога, Министарство просвјете и културе наводи да је Правилником о садржају и начину вођења документације, евиденције и обрасцима јавних исправа у основној школи („Службени гласник Републике Српске“ број: 66/13) прописан изглед образаца у штампаном облику, као и подаци које школа води у штампаном/електронском облику, и да увид у све личне податке има једино одјељенски старјешина и управа школе, док предметни наставници имају увид само у име и презиме ученика, број матичне књиге, те оцјене и изостанке. Такође, у допису је истакнуто да се јединствени информациони систем Министарства, као и сви подаци које апликација користи налазе у серверима у Дата центру Владе Републике Српске те да су прописно заштећени. У вези са електронским уписом у први разред, Министарство просвјете и културе информише да су родитељи који нису сагласни да се подаци аутоматски преузимају у обавези да потребну документацију доставе школи у штампаној форми.

Овај допис је, у складу са правилима поступка, Омбудсман за дјецу прослиједио подносиоцу пријаве-жалбе те након њега није било додатних реакција.

## Избор ученика генерације

Жалбе које се односе на избор ученика генерације нису новина у раду Омбудсмана за дјецу у сегменту поступања по поједничним пријавама. Тако је 2014. године Омбудсман за дјецу поступајући по пријавама везаним за ову област дао препоруку Министарству просвјете и културе Републике Српске[[89]](#footnote-89) која се односи на избор ученика генерације и у средњим и у основним школама Републике Српске.

У извјештајном периоду, Омбудсман за дјецу запримио је пријаву-жалбу родитеља која се односи на избор ученика генерације у једној основној школи. Наиме, како су родитељи навели у пријави „бодовање је вршено на начин да је ученица добила бодове за учешће на такмичењу из гимнастике и то за прва мјеста на свакој појединачној справи и на тај начин остварила већи број бодова од њиховог дјетета које је имало успјехе на такмичењима из математике, физике и информатике“. Такође, родитељи су тврдили да им у школи нису дали увид у документацију која се односи на бодовање и рад комисије за избор ученика генерације. Ово је код родитеља изазвало додатну сумњу у рад комисије и само бодовање. Након што су се жалили, Школски одбор је одбацио њихову жалбу и потврдио претходни избор. Родитељи су се потом обратили просвјетној инспекцији и услиједили су поступци који су трајали од јуна 2023. до децембра 2023. у којима је надлежни инспектор наложио школи да поништи избор ученика генерације због утврђених неправилности које су се између осталог односиле и на издату потврду о учешћу ученице на такмичењу на којем није била, бодовање такмичења које није било у Плану и календару такмичења за школску 2022/23 годину, што је прописано чланом 10. Правилника о избору и проглашењу ученика генерације, начину и условима за додјељивању диплома[[90]](#footnote-90) за основне школе Републике Српске. У процедурима у којима се рјешавао овај случај, поред родитеља, основне школе, Омбудсмана за дјецу, били су укључени и Министарство просвјете и културе, надлежна просвјетна инспекција, Републички педагошки завод и организација Црвеног крста.

У коначници, Министарство просвјете и културе је 22. децембра 2023. својим Рјешењем број: 07.032/050-56/23, поред осталог, наложило основној школи да донесе одлуку којом се и ученица чији су се родитељи жалили на избор, односно која је у првом бодовању била другопласирана, бира за ученика генерације. Овим рјешењем двије ученице су проглашене учеником генерације.

Овај предмет, и број институција укључених у рјешавање, као и вријеме које је протекло, јасно указује на потребу што прецизнијег дефинисања бодавања у области спортских такмичења, нарочито за спортове који подразумијевају више дисциплина као што су атлетика, гимнастика, пливање и слично. На потребу прецизног дефинисања овог бодовања, указује и претходно поментуа препорука Омбудсмана за дјецу из 2014. године у којој се, између осталог, наводи да је један од проблема препознат од стране практичара на терену тај да се у пракси понекад дешава да „ за ученика генерације у појединим школама не проглашава онај за кога су сви знали да је најбољи, већ онај који се посебно истакао у одређеним спортским дисциплинама, иако у школским активностима није био препознат ни код вршњака ни код наставног особља“.

Такође, важно је и овим извјештајем истаћи право дјетета као члана друштвене заједнице на „тражење и добијање информације“ нарочито о поступцима који га се тичу из члана 13. Конвенције о правима дјетета те да је школа, као јавна установа, и по другим важећим законским прописима била у обавези да родитељима дозволи увид у бодовање које је извршила комисија.

Омбудсман за дјецу нарочито истиче да је у свим поступцима који се тичу дјеце потребно имати на уму и најбољи интерес дјетета, као основни принцима на којима се заснива УН Конвенција о правима дјетата. У анализираном случају најбољи интерес све дјеце која су била кандидати за избор ученика генерације није био примаран у поступању укључених у процес јер су права дјеце евидентно била нарушавана због процедуралних грешака и превида одраслих у процесу.

## Превоз ученика

У претходним извјештајним периодима пријаве које су се тицале превоза ученика углавном су се односиле на организацију превоза ученика у мањим срединама гдје нема регистрованих превозника и редовних линија те на редовно суфинасирање превоза. У 2023. години Омбудсман за дјецу запримио је пријаву-жалбу[[91]](#footnote-91) која се односила на проблем са превозом ученика који је, како је родитељ навео, био изложен непријатној ситуацији када је купио возну карату за редовну аутобуску линију, након чега је службеница изашла из канцеларије на перон и „инсистирала да јој дијете врати карту јер нема право да се вози њиховом комерцијалном линијом због тога што не користи услуге њиховог превоза за одлазак и повратак из школе“. Родитељ у овој пријави наводи да има сазнања да су сличне непријатности доживјела и друга дјеца иако се ради о комерцијалној услузи превоза путника. У пријави је наведено да се родитељ обратио и инспекцији друмског саобраћаја на нивоу локалне заједнице, но да је изостала реакција. Поступајући по пријави и ради утврђивања чињеничног стања, Омбудсман за дјецу се обратио Републичкој управи за инспекцијске послове и надлежној локалној инспекцији, који су извршили ванредну инспекцијску контролу, позивајући се на „законску обавезу пружања услуга свим корисницима услуга превоза под једнаким условима, а у складу са важећим Законом о превозу у друмском саобраћају“, након чије интервенције је повреда отклоњена.

Овај предмет јасно указује да до повреда права дјетета долази у свакодневном животу и да те повреде могу чинити и приватне компаније у оквиру услужних дјелатности које дијете користи. Због тога је неопходно да се сви субјекти заштите континуирано ангажују на промоцији права дјетета и активностима превенције у свим сегментима друштва како у јавном тако и у приватном сектору како би се подигла свијест друштва о потреби заштите права дјетета.

## Актуелна питања из области остваривања права на образовање

Питања која се тичу сарадње родитеља и школе као и она која се односе на наставни план и програм су актуелна увијек па тако и периоду који обухвата овај извјештај.

Сарадња родитеља и школе је кључ успјешног остваривања циљева образовања и васпитања. Та сарадња мора бити стална и заснована на двосмјерној, отвореној комуникацији чији је главни приоритет дијете. И у овом извјештајном периоду, поступајући по запримљеним пријавама-жалбама, Омбудсман за дјецу је имао прилику да често уочи да се проблеми пребацују са једног на другог актера, односно да школа „кривицу“ сваљује на родитеље, а родитељи на школу. Такође, велики број предмета не би ни био у процедури пред релевантим институцијама (инспекције, Министарство просвјете и културе, Републички педагошки завод, Омбудсман за дјецу, центри за социјални рад, итд) да је постојала адекватна сарадња и отворен разговор између представника школе и родитеља. Са друге стране, често се можемо чути да и школа и родитељи оцјењују сарадњу као добру. Међутим, та се сарадња своди на присуство родитељским састанцима и информацијама о оцјенама док о осталим активностима школе родитељи врло мало знају и у њих се не укључују.

Да би се остварио партнерски однос школе и родитеља он мора бити заснован на разумијевању права и обавеза које оба актера имају у процесу образовања и васпитања дјетета. Уколико се овакав однос успостави на почетку школовања и његује током образовања, дијете има веће шансе да оствари успјех у школи и да се његова личност формира на начин који је пожељан за функционалног члана друштвене заједнице.

Поред питања сарадње родитеља и школе, Омбудсман за дјецу често има прилику да чује коментаре везане за садржаје који се изучавају у школи, а који су прописани наставним планом и програмом. Сви учесници у васпитно - образовном процесу често износе мишљење да је наставни план и програм преоптерећен те да оставља мало простора за реализацију садржаја који су важни у васпитно - образовном процесу као што су развијање толеранције, партиципације, учење о здравим стиловима живота итд. Током 2023. године Омбудсман за дјецу је организовао радионице у основним и средњим школама Републике Српске под називом „Школа пријатељ дјеце“. На основу сазнања и резултата поменутих радионица, као и радионица „Имам право да се и мој глас чује“ из 2022. године, Омбудсман за дјецу сачинио је и посебан извјештај „Школа пријатељ дјеце“[[92]](#footnote-92).

У оквиру реализације поменутих радионица током 2023. године, Омбудсман за дјецу је учесницима поставио питање шта је то што негативно, а шта позитивно утиче на школску климу. Учесници и у основним и у средњим школама су навели да „преобимно и тешко градиво, притисак за оцјене, тестови и контролни“ утиче на стварње негативе климе у школи. У вези са тим, а на основу анализе мишљења и ставова прикупљених током радионица, Омбудсман за дјецу је, у оквиру посебног извјештаја „Школа пријатељ дјеце“, упутио и препоруку Министарству просвјете и културе у којој се, између осталог, наводи потреба да се „наставни планови и програми заснивају на компетенцијама ученика које се развијају током школовања и заснивају на исходима учења“.[[93]](#footnote-93) Он што је важно истаћи овим извјештајем, а што је наглашено у Посебном извјештају „Школа пријатељ дјеце“ је да дјеца и у основним и средњим школама на когнитивном нивоу препознају и прихватају да их њихово учешће, труд, и рад води ка самоостварењу, а тиме и задовољству собом и срећи у школи иако наводе да на негативан однос према школи утиче „преобимно градиво, неприхватање мишљења дјеце, превише стреса око оцјена,…“[[94]](#footnote-94).

Да би се учинили помаци у правцу креирања позитивне климе и здравог односа према школи, потребно је уложити додатне напоре у остваривање права дјетета да учествује у свим питањим која га се тичу у школи, те да се његовом мишљењу посвети дужна пажња у складу са узрастом и зрелошћу. Ово је обавеза потписница УН Конвенције о правима дјетета јер је право на партиципацију и изражавање мишљења право сваког дјетета, без дискриминације.

# ЕКОНОМСКО – СОЦИЈАЛНА ПРАВА

Конвенцијом УН о правима дјетета дефинисано је да државе уговорнице признају право сваког дјетета на животни стандард који одговара његовом физичком, менталном, духовном, моралном и друштвеном развитку, те прописује да државе чланице уважавају право сваког дјетета да користи социјалну заштиту, укључујући социјално осигурање, и предузимају све мјере неопходне за пуно остваривање тог права у складу с националним законима.[[95]](#footnote-95) Родитељ или друга лица одговорна за дијете имају првенствено одговорност да, у оквиру својих способности и финансијских могућности, обезбиједе животне услове потребне за развој дјетета.

Током 2023. године Омбудсману за дјецу је упућено укупно 50 пријава којим је указивано на повреду економско - социјалних права дјеце. Најучесталије пријаве су се односиле на повреду права дјетета на материјалне помоћи (46%), а потом право на издржавање од стране родитеља са којим дијете не живи (30%), те на права из дјечије заштите (право на дјечији додатак, право на накнаду родитеља - његоватеља..), као и право на друге видове материјалне помоћи из система социјалне заштите и остала социјално - економска права.

## Право на животни стандард

Питање остваривања права на животни стандард посебно је осјетљиво када се ради о дјеци.

Обавеза државе је да осигура сваком дјетету право на примјерен животни стандард адекватан за физички, ментални, духовни, морални и друштвени развој дјетета, уз подршку родитеља/старатеља, кроз обезбјеђивање адекватних и неопходних услова за живот, укључујући, али неограничавајући се само на исхрану, одјећу и смјештај за дјецу.

Задати друштвено - економски контекст детерминише животни стандард становника једне заједнице, а тиме и дјеце, као најосјетљивије категорије. У ситуацији када је сиромаштво врло присутно у друштву, мора се имати у виду да оно на дјецу оставља посебно негативне посљедице, те сходно томе држава и родитељи би то морали имати у виду и чинити напоре да се обезбједи дјеци право на адекватан животни стандард. Државе морају да створе окружење које поштује људско достојанство и обезбјеђује свеобухватан приступ развоју сваког дјетета.

Ово је прилика да још једном подсјетимо на држави дате препоруке од стране УН Комитета и то да:

* усклади своје прописе и политике у вези са дјечијим додатком и услугама социјалне заштите, како би се осигурао приступ квалитетној социјалној помоћи у држави потписници,
* убрза израду стратегија и програма за смањење сиромаштва на локалном и нивоу заједнице, како би се осигурао равноправан приступ основним услугама, укључујући водоснадбјевање и канализацију, становање, социјалне услуге, здравствену заштиту и образовање,
* повећа прилике за запошљавање за породице са дјецом у неповољно материјалном положају, те
* осигура довољне финансијске, кадровске, и техничке ресурсе и обуку кадра у систему социјалне заштите, укључујући центре за социјални рад, како би се родитељима и породицама, нарочито самохраним родитељима, пружила неопходна финансијска, правна и друга подршка и омогућило им се да брину о својој дјеци[[96]](#footnote-96).

Остваривања права на животни стандард посебно је осјетљиво када се ради о дјеци са сметњама у развоју. У том случају неопходно је развијање и ширење услуга ране интервенције, како дјеце тако и њихових породица, јер се на тај начин превенира институционализација дјеце, али се истовремено јачају и родитељски капацитети како би исти били у могућности адекватно одговорити на појачане потребе дјетета и подржати њихов развој.

Новоуведено право у Закону о дјечијој заштити *„право на накнаду родитеља – његоватеља“* представља велики искорак у заштити права дјеце са сметњама у развоју и адекватан одговор друштва Републике Српске на потребе те дјеце, али и јачању капацитета породица и родитеља дјеце који се брину о својој дјеци. Ова новчана накнада представља једно од најзначајнијих прихода за те породице, пошто су родитељи - његоватељи незапослена лица, (то је један од услова за остваривање овог права). Међутим, како у својим пријавама наводе родитељи корисници права, у самој примјени овог права долази до одређених „проблема“, и то у тумачењу Закона којим се дефинише ово право, па до процедуралних поступања, која се од стране Фонда за дјечију заштиту неочекивано мијењају без обзира што није долазило до измјена закона нити до побољшања здравственог статуса дјеце, а све то на штету најбољег интереса дјеце.

## Право на издржавање

Имајући у виду пријаве које су упућене Омбудсману за дјецу можемо констатовати да се право дјетета на издржавање, заједно са правом на материјалну помоћ, најчешће крши. Дијете има право на издржавање, а родитељи, прије свих, имају и обавезу и одговорност да обезбиједе остваривање овог права дјетета.Држава има обавезу да успостави систем у којем ће родитељи, или друга лица одговорна за дијете, ту своју обавезу и извршавати, а ако то нису у могућности, онда држава мора осигурати средства за издржавање дјетета. Системске мјере морају обезбиједити да дијете добије потребна средства за издржавање.

С обзиром на одредбе претходног законског рјешења тј. Породичног закона Републике Српске, који је био у примјени до 01.09.2023. године, повреде права дјеце на издржавање су евидентирана по више основа. Подсјећамо да су дјеца из ванбрачних заједница била дискриминисана у односу на дјецу која су рођена у браку, на начин да нису имала једнак приступ у остваривању својих права на издржавања. Тако да је раније суд у поступку развода брака по службеној дужности одлучивао о издржавању дјеце када одлучује о повјеравању дјеце на заштиту и васпитање једном од родитеља,[[97]](#footnote-97), а када су у питању дјеца рођена у ванбрачној заједници, о повјеравању дјеце одлучивао је надлежни орган старатељства, који је аналогно томе одлучивао и о издржавању дјеце. Дакле, када је у питању издржавање брачне и ванбрачне дјеце, одлуку у пракси доносе два различита органа у два различита поступка, управном и судском.[[98]](#footnote-98)

Омбудсман за дјецу је у више наврата релевантним субјектима упућивао препоруке и мишљења о потреби доношења новог Породичног закона, између осталог, и због ових разлога. Коначно је 01.09.2023. године на снагу ступио нови Породични закон, којим су превазиђени ови и други проблеми на које смо указивали. Изједначена су права дјеце из брачне и ванбрачне заједнице њихових родитеља.

По другом основу до повреде права дјеце на издржавање долази због дуготрајних поступака који претходе доношењу одлуке о праву на издржавање, а након тога настају проблеми око извршења тих рјешења. Управо то је био и разлог да се од стране Омбудсмана за дјецу у претходним годнама иницира доношења Закона о привременом издржавању дјеце, чији је примарни циљ да се помогне дјеци да на једноставнији начин остваре своје право на издржавање, на начин што би се новчана средства на име издржавања дјетета исплаћивала из средства Фонда за привремено издржавање, а Фонд би преузео терет принуде наплате тих средстава од стране неодговорних родитеља - дужника. Међутим, још увијек није дошло до доношења, односно усвајања овог закона.

Посебан проблем настаје код издржавања дјеце са међународним елементом, када је један од родитеља страни држављанин или има пребивалиште/боравиште у иностранству.

То питање је дефинисано Конвенцијом о међународном остваривању права на издржавање дјетета и другим облицима издржавања породице, која је сачињена у Хагу 23.11.2007. године, а ратификована је и у Босни и Херцеговини 2012. године[[99]](#footnote-99), али на жалост дешава се да родитељи, као законски заступници дјеце, који немају инфомацију о поступку и начину остваривања права на издржавање у наведеним случајевима, из различитих разлога, не траже издржавање за дијете што свакако није у његовом најбољем интересу.

*У извјештајном периоду Омбудсман за дјецу је запримио пријаву-жалбу*[[100]](#footnote-100)*којом се указује да на повреду права дјетета на издржавање са међународним елементима. Мајка малољетног М.П. наводи да поступак доношења и извршења рјешења за издржавање малољетног дјетета траје већ три године, од момента покретања поступка. Прије доношења рјешења за издржавање дјетета, које је рођено у ванбрачној заједници, мајка је морала „судским путем да доказује очинство, с обзиром да је отац, који живи и ради у Швајцарској, одбијао да призна дијете″. Након што је доказано очинство, мајка је покренула поступак за доношење рјешења за издржавање малољетног дјетета, које је након двије године постало коначно. Међутим, до извршења рјешења није долазило, јер је отац избјегавао обавезу плаћања издржавања.*

*Крајем 2022. године мајка је поднијела кривичну пријву ОЈТ Бијељина против оца дјетета због неплаћања издржавања и тиме занемаривања родитељских права и дужности.*

*Мајка на крају пријавом указује да се сналази како зна и умије да омогући све услове за нормално одрастање свог дјетета, али је то врло тешко док се отац понаша крајње неодговорно.*

*Институција се у складу са својим овлаштењима обратила ОЈТ Бијељина указујући на неопходност хитности поступања у наведеном предмету, нарочито имајући у виду дужину трајања свих ових поступака. Из ОЈТ-а Бијељина је достављено изјашњење у смислу да „још нису завршене све радње неопходне за доношење тужилачке одлуке, а да ће одмах наког тога исту донијети.“*

*Поступак по овом предмету је још увијек у току, а тужилачка одлука до момента писања овог извјештаја још увијек није била донесена.*

У контексту наведеног предмета, у коме је због одуговлачења поступка дошло до повреде права дјетета, како од стране једног родитеља, тако и од стране институција подсјећамо да Конвенција о правима дјетета обавезује државе чланице да предузимају све одговарајуће мјере како би обезбједиле да дијете добија издржавање од родитеља или других лица која су финансијски одговорна за дијете, како у оквиру државе чланице тако и из иностранства. Посебно, ако лице које је финансијски одговорно *за дијете не живи у истој држави у којој и дијете живи*, државе чланице подстичу приступање међународним споразумима, односно закључење таквих споразума, као и других одговарајућих аранжмана.[[101]](#footnote-101)

Уједно подсјећамо да су центри за социјални рад у обавези да воде евиденцију о издржавању дјеце и родитеља, према упутству које прописује руководилац органа управе за послове социјалне заштите[[102]](#footnote-102). Међутим, у пракси вођење оваквих евиденција најчешће изостаје. Иако је једна од препорука УН Комитета успостављање јединствене базе података у оквиру којих би се водиле различите евиденције о дјеци, укључујући и број дјеце која не остварују право на издржавање, још увијек немамо јединствене податке о дјеци.

Сем тога, орган старатељства може у име малољетног дјетета покренути спор о издржавању, односно за повећање издржавања, када родитељ код кога се дијете налази на заштити и васпитању без оправданих разлога не користи то право. Такође, ако родитељ не тражи извршење досуђеног издржавања, орган старатељства је овлашћен да у име малољетног лица поднесе суду приједлог за извршење[[103]](#footnote-103), али се такође поставља питање да ли се, колико често и када, односно у којим случајевима ова могућност и користи?

Доношење Закона о привременом издржавању дјеце, имало би за циљ отклањање ситуација које доводе до повреде права дјетета по овом основу, али и да се осигура једнак приступ и већи степен заштите права дјетета на издржавање, а самим тим на одговарајући животни стандард.

## Права на накнаде и друга материјална примања

Остваривање права на накнаде и друге видове материјалне помоћи за дјецу и породице са дјецом су најчешћи разлози обраћања када је ју питању систем социјалне и дјечије заштите.

### Право на дјечији додатак

*У извјештајном периоду Омбудсман за дјецу запримио је пријаву - жалбу*[[104]](#footnote-104) *којом се указује на повреду права дјеце из вишечланих породица. У питању је право на дјечији додатак из Закона о дјечијој заштити. Наиме, пријавом мајка шесторо дјеце наводи да је била носилац права на дјечији додатак све до редовне обнове документације 2022. године, када ЈУ Фонд дјечије заштите, својим рјешењем, укида право на дјечији додатак за шесторо дјеце због преласка материјалног цензуса по члану породице, у складу са Законом о дјечијој заштити ,*[[105]](#footnote-105) *тј. укупних прихода оца власника занатске радње. Другостепени орган је одбио жалбу мајке изјављену на предметно Рјешење, након чега је поктенут поступак пред Окружним судом у Бијељини.*

*Пресудом Окружног суда број:12 0 У 009703 23 је констатовано да је у поступку по захтјеву мајке за остваривање права на њихво шесторо маљетне дјеце од стране Фонда погрешно утврђено чињенично стање по питању утврђивања прихода породице, те је наложено Фонду да се у поновном поступку приходи обрачунају на законит начин, тј. да се при рачунању прихода супруга, као самосталног власника занатске радње, узме у обзир приходи који служе као основица за обрачунавање пореза на доходак у претходних шест мјесеци, а не и остали приходи. У складу са Пресудом Окружног суда, новим рјешењем ЈУ Јавног фонда за дјечију заштиту број: ФБН-610-2527/22. од 19.07.2023. године овој породици је признато право на дјечији додатак за свих шесторо дјеце и сав износ биће исплаћен ретроактивно у складу са Законом. Мајка је изразила захвалност Институцији на подршци у поновном остваривању права на дјечији додатак, што представља значајан извор социјалне сигурности за ову вишечлану породицу.*

### Право на накнаду родитељ - његоватељ

Што се тиче социо - економских права дјеце са сметњама у развоју значајно је истаћи још један примјер из праксе, тј. пријава-жалби достављених Омбудсману за дјецу, а везано за остваривање права на накнаду родитеља - његоватеља дјеце са сметњама у развоју.

*Омбудсману за дјецу се пријавама-жалби[[106]](#footnote-106) обратило неколико родитеља дјеце са сметњама у развоју, указујући на повреду права на накнаду родитеља - његоватеља, које је установљено Законом о дјечијој заштити, који је ступио на снагу 2022. године. Пријавама истичу да су у првом управном поступку у Фонду дјечије заштите ово право остваривали без проблема, прилажући тражену документцију. Годину дана након истека рјешења, када су покренули поступак за обнову права „ настају проблеми“. Родитељи у обраћању Омбудсману указују на чињенице да под истим здравственим условима њихове дјеце, које може бити само лошије у односу на претходну годину и истим законским оквиром, који се није мијењао, закључком ЈУ Јавног фонда им се обуставља исплата накнаде на основу права родитеља - његоватеља, до рјешавања претходног питања. Родитељи пријавом истичу да је налаз, оцјена и мишљење првостепене стручне комисије за процјену здравственог и функционалног стања дјеце, претходно питање, а у њиховим случајевима Комисија се већ изјаснила, да је стање њихове дјеце трајно у смислу потребе помоћи и његе, и да нема потребе за поновном процјеном, али то Фонд у новом управном поступку не уважава.*

*Омбудсман за дјецу је запримио пријаву - жалбу групе родитеља*[[107]](#footnote-107)*, која се тиче повреде права на остваривање накнаде родитеља - његоватеља из Закона о дјечијој заштити Републике Српске, а у дијелу који се односи на услове за остваривање овог права из члана 36 а, став 4. у коме се између осталог наводи да би се остварило право на накнаду родитеља - његоватеља, потребно је да „дијете не остварује право на дневно збрињавање у складу са Законом који уређује ову област". Родитељи пријавом указују да им Јавни фонд за дјечију заштиту оспорава остваривање права на накнаду родитеља - његоватеља, ако им дјеца бораве у Дневном центру за дјецу са сметњама у развоју, који функционише при мјесно надлежном Центру за социјални рад, а кориштење ове услуге финансира локална заједница, а не Република.*

*Родитељи су принуђени да самоиницијативно подносе захтјев за испис дјетета из Дневног центра и потврду о неостваривању права на дневно збрињавање достављају Фонду, како би остварили право на накнаду родитеља - његоватеља. Иначе, према наводима из пријаве, њихова дјеца у Дневном центру бораве само три сата, али та три сата пуно значи њиховој дјеци и у смислу социјализације и било каквог контакта са спољним свијетом.*

Имајући у виду напријед наведено, Омбудсман за дјецу је Министарству здравља и социјалне заштите упутиоИницијативу[[108]](#footnote-108) за измјене и допуне Закона о дјечијој заштити, који се односе на услове за остваривање овог права на начин да услови за остваривање права дјеце са сметњама у развоју буду дефинисани тако да једно право не искључује друго, а имајући у виду најбољи интерес дјеце са сметњама у развоју, којој су право на дневно збрињавање и тиме социјализацију (који траје свега три сата и које финансира локална самоуправа) и право накнаде родитеља његоватеља јако важни за унапријеђењу како њиховог, тако и положаја њихових породица.

Омбудсман за дјецу је наведену Иницијативу Министарству доставио у јуну 2023. године, али још увијек нисмо добили одговор.

## Економска експлоатација дјеце

### Незаконит рад

Током извјештајне године није било пријава-жалби Институцији у вези са повредом права дјеце на заштиту од економске експлоатације, али сматрамо важним да подсјетимо да се Конвенцијом о правима дјетета признаје право дјетета на заштиту од економског искориштавања и обављања било каквог посла који може ометати дјететово образовање, бити опасан за дјететово здравље или физички, ментални, духовни или социјални развој.

Незаконити рад и запошљавање дјеце у подручју радних односа код послодавца регулисано је Законом о раду Републике Српске[[109]](#footnote-109), којим је прописана и посебна заштита малољетних радника, а надзор над провођењем прописа из области рада и запошљавања дјеце, као и сигурности и заштите на раду, врши инспекција рада.

### Просјачење дјеце

Проблем принудног просјечења дјеце представља озбиљну друштвену социо - патолошку појаву, која оставља несагледиве посљедице по правилан психо - физички развој те дјеце. Дјеци улице су урушена права на заштиту од насиља, право на образовање, на здравље, на игру и слободно вријеме, дакле права ове категорије дјеце су вишеструко угрожена.

Проблем просјачења се мора посматрати у ширем контексту и свакако га треба довести у везу са појавом озбиљног кривичног дјела - трговином људи, тј. трговине дјецом. У том смислу се очекује и да евентуална поступања под окриљем правосуђа и полиције тако и третирају појаву просјачења дјеце, дакле не као прекршај, него као кривично дјело.

Полиција континуирано предузима мјере у оквиру својих овлашћења, а те мјере се огледају у изрицању прекршајних налога, што јесте ефикасно, али није довољно нити треба да буде једино средство у борби против овог вида искориштавања дјеце.

У својим закључним препорукама УН Комитет поздравља измјене и допуне свих кривичних закона у одредбама о трговини људима, као што је увођење трговине људима као кривичног дјела у закон ентитета и искориштавања дјеце кроз присилно просјачење у закон ентитета и дистрикта. Међутим, Комитет је забринут због ниске стопе кривичних гоњења и осуђујућих пресуда за трговину дјецом и искориштавање дјеце. Стога Комитет позива државу потписницу да:

* процијени остварени напредак и утврди недостатке у провођењу Акционог плана супростављања трговини људима на нивоу државе,
* осигура да Центри за едукацију судија и тужилаца проведу едукацију за судије и тужиоце о строгој примјени кривичних закона и најбољем интересу дјетета у правном поступку у случају трговине, присилног просјачења и присилног брака дјеце, да би се осигурало да починиоци таквих кривичних дјела буду кривично гоњени и адекватно кажњени на свим нивоима,
* појача обуку службеника агенција за провођење закона на свим нивоима за истрагу свих случајева трговине дјецом и спречавање сексуалног искориштавања дјеце,
* појача програме ширења свијести и подстиче програме у заједници који имају за циљ превенцију и одговор на случајеве трговине дјецом, уз посебан фокус на ромску дјецу.[[110]](#footnote-110)

Дјеца која просјаче су жртве и „организованог просјачења", гдје се већи број дјеце из разних градова па чак и из других држава доводи на територију или подручје једне државе како би одређени број дана просјачили. Овдје се ради о организованој трговини дјецом у сврху њиховог искориштавања за просјачање, и с обзиром да се често ради о страним држављанима, поред ангажовања локалних органа власти за рјешавање овог проблема, неопходно је и успостављање међународне сарадње.

Поред „организованог просјачења“, дјеца су и од стране примарних породица приморана да просе, а при томе родитељи просјачење „правдају неповољним социјално - економским приликама породице, те да и дјеца треба да зараде.“

За дугорочно рјешавање овог проблема неопходна је континуирана сарадња свих субјеката заштите дјеце, као и планирање дугорочних мјера за заштиту дјеце. У ту сврху неопходно је евидентирати све случајеве просјачења, утврдити узроке просјечења, те радити на њиховом отклањању.

Нажалост, не постоји уједначења база података дјеце која просе и која су у ризику да постану дјеца улице, што би свакако било потребно, у циљу дефинисања мјера и активности на превенцији и сузбијању ове друштвено негативне појаве.

Оно на шта Омбудсман за дјецу још упућује је значај образовања за ову дјецу, коју са улице треба упутити на редовно школовање и дати им прилику да кроз образовање изађу из зачараног круга просјачења. Такође је важно радити на јачању капацитета породица те дјеце, у смислу едукације родитеља о штетности просјачења дјеце, свим ризицима којима су дјеца изложена, као и јачању функција породице (социјално - заштитних ,васпитних...)

Овом приликом је важно поново указати на обраћање УН Комитета, који у вези са Општим коментаром бр. 21 (2017.) о дјеци у уличним ситуацијама, подсјећа на своје претходне препоруке (ЦРЦ/БИХ/ЦО/2-4, тачка 71) те препоручује држави потписници да:

* обезбиједи алтернативне прилике за дјецу у уличним ситуацијама, укључујући стручно оспособљавање и запошљавање, као и реинтеграцију у породицу или алтернативно збрињавање, на основу најбољег интереса дјетета;
* пружи адекватну финансијску подршку дневним центрима за дјецу која раде на улици како би се загарантовала одрживост активности тих центара;
* пружи потребну подршку организацијама цивилног друштва за подизање свијести о правима дјеце која живе и раде на улици и за олакшавање учешћа дјеце у изради планова и програма намијењених њиховој заштити.

## Располагање имовином дјетета

Новим Породичним законом („Службени гласник Републике Српске“, број 17/23) дошло је и до измјена у дијелу који се односи на права дјетета на заштиту његове имовине, односно у дијелу управљања и располагања имовином малољетног лица, на начин да је за располагање имовином дјетета родитељима потребна сагласност надлежног органа старатељства. С обзиром да је претходни породични закон ову материју третирао на начин да је прописивао да је за располагање имовином веће вриједности дјетета неопходна сагласност органа старатељства, без дефинисања исте, нови Закон није поставио никакав услов у погледу висине вриједности имовине, што је довело до бројних упита за тумачење наведене одредбе и њену примјену у пракси како од стране родитеља, тако и од стране самих центара за социјални рад.

Иако није овлашћен да тумачи одредбе наведеног закона, будући да то је то у надлежности самог законодавца, Омбудсман за дјецу је заузео став о наведеном питању који је достављен и законодавцу приликом доношења наведеног Закона, а према којем је потребно дефинисати износ веће вриједности имовине, односно дефинисати законски минимум/максимум вриједности имовине дјетета за чије располагање од стране родитеља је неопходна сагласност центра за социјални рад.

Омбудсман за дјецу је потом упознат да Одбор за здравство, рад и социјалну политику Народне скупштине Републике Српске уважио је иницијативу за измјене наведеног закона у дијелу који се односи на располагање новчаном имовином дјетета, те се измјене овог закона у наведеном дијелу могу очекивати ускоро.

# ПРАВОСУДНО - ПРАВНА ЗАШТИТА

Омбудсман за дјецу у извјештајном периоду запримио је 16 пријава-жалби које се односе на област правосудно - заштитних права. Пријавама се углавном указивало на неефикасност вођења поступака, те на неадекватан третман дјетета у поступку.

## Ефикасност вођења поступка

Када је у питању ефикасност вођења поступака пријавама - жалбама се најчешће указује да поступци, а када се одлучује о неком праву дјетета, који би по закону и по природи ствари требали бити приоритетни, углавном предуго трају, а родитељи се често жале и да након подношења пријаве, односни покретања одговарајућег поступка немају повратну реакцију о истом.

До оваквих ситуација најчешће долази у поступцима у којима се одлучује о праву дјетета на издржавање, гдје од момента покретања поступка пред надлежним органом до доношења правосудне пресуде прође и неколико година.

Такође, у случају насиља у породици, често се дешава да након пријаве насиља подносилац пријаве (у највечем броју случајева мајка), нема повратну информацију о самој пријави, или када пријава буде прослијеђена надлежном тужилаштву по неколико мјесеци се чека на доношење тужилачке одлуке.

*Пријавом-жалбом[[111]](#footnote-111) коју је запримио Омбудсман за дјецу, мајка млљт. дјетета жалила се на поступање Окружног јавног тужилаштва. У пријави се наводи да је пунољетни мушкарац физички напао млљт. дијете, да су родитељи случај пријавили Полицијској управи, да је Извјештај прослијеђен Окружном јавном тужилаштву те да се тек након другог обраћања мајке огласио предметни тужилац. По запримљеној пријави, Омбудсман за дјецу обратио се писмено надлежном тужиоцу и затражио извјештај о предузетим радњама. Поступајући тужилац доставио је одговор из кога произилази када се може очекивати доношење тужилачке одлуке.*

Сама одлука, да се пријави кривично дјело којем је дијете било изложено, може код дјетета проузроковати додатни стрес, стога је битна способност особа које долазе у комуникацију са дјететом, која дијете саслушавају, да уважавају дјететову личност, јер ће на тај начин засигурно допринијети у побољшању дјететове способности да одговори што прецизније на питања која му се постављају. Такве особе морају имати одређена стручна знања у раду са дјецом.

Из тог разлога наведени поступци треба да се рјешавају приоритетно, водећи прије свега рачуна о најбољем интересу дјетета током цијелог поступка, што се првенствено огледа у чињеници да дијете има право на благовремене информације о самом току поступка, као и на посебну заштиту у смислу да се при провођењу процесних радњи у поступку посебно води рачуна о спрјечавању секундарне трауматизације и виктимизације дјетета уз пуно уважавање дјететове личности и достојанства.

## Заштита дјеце у кривичном поступку

У свим поступцима, у којима се појављују дјеца, без обзира на статус који имају у поступку (починиоци, свједоци или жртве) Омбудсман за дјецу се залаже да се у складу са домаћим и међународним прописима води рачуна о заштити и најбољем интересу дјетета.

Поштујући начела УН Конвенције о правима дјетета, која прописује да су државе потписнице обавезне да се придржавају свих прописа када се одлучује о питањима која су везана за дјечија права, без обзира да ли их спроводе јавне или приватне институције, судови, органи управе или законодавна тијела, најбољи интерес дјетета треба и мора да буде од првенственог значаја. Конвенција УН[[112]](#footnote-112) треба да буде оквир свим органима када се говори о поступању са дјецом која се појављују у кривичном поступку и која су у сукобу са законом.

Поступање правосудних органа, када се као учесници у поступку појављују дјеца, Закон[[113]](#footnote-113) је прописао да „судија и тужилац морају имати изражену склоност за васпитање, потребе и интересе младих и посебна знања“. Дакле, сви субјекти који у току поступка долазе у контакт са дјецом морају бити свјесни заштите интегритета дјетета у оквиру свог дјеловања, те је потребно осигурати погодно окружење у коме ће се дјеца осјећати сигурно да дају своју изјаву.

У случајевима када се дјеца појављују као оштећени, потребно је предузети све мјере како би се спријечила или бар ублажила додатна стања која могу да доведу до већег степена стреса и страха код дјеце, јер сам поступак и спознаја да требају бити испитани, за дјецу није пријатно и представља додатно трауматско искуство које може имати посљедице на различитим пољима дјететовог живота.

Поступање са дјецом осумњиченима за извршење кривичних дјела, прописано је Законом о заштити и поступању са дјецом и малољетницима у кривичном поступку, који дефинише начин:

*Омбудсман за дјецу, запримио је пријаву-жалбу[[114]](#footnote-114) која се односи на лишавање слободе три малољетне особе због основа сумње да су након краће препирке са пунољетним лицем починили кривично дјело „ Учествовање у тучи“ из члана 136. Кривичног законика Републике Српске[[115]](#footnote-115). Пријавом, пуномоћник осумљичених указује да у току саслушања малољетника није било присутно стручно лице органа старатељства, као ни то да тужилац није обавијештен о разлозима и времену лишавања слободе малољетника, што је у супротности са чланом 96. Закона о заштити и поступању са дјецом и малољетницима у кривичном поступку Републике Српске. Пуномоћник малољетника у пријави изражава сумњу да овлаштена службена лица нису прошла обуку када је у питању рад са малољетницима, а која је прописана Законом о заштити и поступању са дјецом и малољетницима у кривичном поступку[[116]](#footnote-116), те да је поступање полицијских службеника било у супротности са правима и интересима дјетета. Након запримљене пријаве, Омбудсман је затражио извјештај од Полицијској станице о наведеном догађају, у којем се између осталог наводи да су све радње предузете у складу са законом као и да су полицијски службеници сертификовани за рад са дјецом и малољетницима, да су малољетници испитани у присуству браниоца и старатеља, као и да је истог дана обавијештен тужилац, чиме су оповргнути наводи из пријаве-жалбе.*

# ПРАВО НА ЗДРАВСТВЕНУ ЗАШТИТУ

У извјештајном периоду институција Омбудсмана за дјецу запримила је 20 пријава које се односе на право дјеце на здравствену заштиту. Од укупног броја пријава - 11 пријава се односило на медицинску помоћ и пружање здравствених услуга, 2 пријаве су се односиле на лијечење у иностранству, док је остатак пријава обухватио више различитих тема.

По службеној дужности формиран је један предмет, у циљу заштите здравља дјеце и адолесцената.

Сходно одредбама Конвенције УН о правима дјетета[[117]](#footnote-117) свако дијете има право на здравствену заштиту, а земље потписнице су се обавезале да ниједно дијете не може да буде лишено могућности уживања највишег нивоа медицинске заштите, лијечења и здравствене рехабилитације.

С тим у вези, све земље потписнице Конвенције у циљу потпуног остваривања овог права, имају обавезу предузимања одговарајућих мјера у циљу пуног остварења овог права.

У овом извјештајном периоду Омбудсман за дјецу подсјећа на препоруке Комитета свим земљама потписницама у дијелу који се односи на Општи коментар Комитета бр. 15 (2013. године) о праву дјетета на уживање највишег могућег стандарда здравља, као и подциљ одрживог развоја 3.8, наглашавајући потребу континуитета у раду на следећим сегментима:

* издвајање довољних кадровских и финансијских ресурса потребних за пуно провођење политика и програма који имају за циљ обезбјеђење квалитетних здравствених услуга у раном дјетињству за сву дјецу у држави потписници;
* проширивање свијести о важности вакцинације водећи рачуна да су здравствени радници и особље обучени за рад са дјецом и успостављање сврсисходне комуникације са њиховим родитељима и породицом;
* редовно праћење и оцјењивање ефикасности политика и програма везаних за исхрану дјеце, укључујући програме школа/вртића пријатеља здраве исхране, уз посвећивање посебне пажње ромској дјеци;
* промоција оптималног дојења, периодично оцјењивање акредитоване болнице пријатеље дјеце, усклађивање прописа са Међународним кодексом о рекламирању замјена за мајчино млијеко и службено праћење његове примјене.

Када је ријеч о здрављу адолесцената, неопходно је:

* дјелотворно провођење закона и политика којима се адолесцентима забрањује конзумација алкохола, дувана и нелегалних дрога, укључујући Закон о забрани продаје и употребе дуванских производа лицима млађим од 18 година у Републици Српској и праћење њиховог провођења;
* доношење законодавних мјера за забрану продаје дувана и нелегалних дрога на нивоу државе и проширење програма превенције злоупотребе алкохола и дрога, интервенције и рехабилитације за адолесценте;
* проширење обухвата Политике за заштиту сексуалног и репродуктивног здравља и права на нивоу државе и осигурање да образовање о сексуалном и репродуктивном здрављу буде обухваћено обавезним наставним планом и програмом и прилагођено доби дјеце, уз посебан фокус на превенцији адолесцентске трудноће и полно преносивих инфекција у свим дијеловима земље потписнице;
* осигурање једнаког приступа услугама заштите сексуалног и репродуктивног здравља за дјевојчице и дјечаке адолесцентске доби, нарочито оне из маргинализованих група.

## Остваривање права на здравствену заштиту и његу

Када је ријеч о остваривање права на здравствену заштиту као једном од основних права гарантованих УН Конвенцију о правима дјетета посебну пажњу Омбудсмана за дјецу у извјештајној години привукло је више пријава-жалби које се односе на проблеме и препреке у здравственим установама у поступку остваривања права на здравствену заштиту и лијечење дјетета из система обавезног здравственог осигурања.

Наиме, различитим пријавама тражено је поступање Омбудсмана за дјецу у дијелу тумачења Закона о обавезном здравственом осигурању којом се регулише ова област, затим у дијелу такозваног губитка права дјеце на бесплатно здравствено осигурање усљед неплаћања доприноса запосленом родитељу од стране послодавца[[118]](#footnote-118), те у дијелу наплаћивања услуге здравствене заштите дјетета на лицу мјеста због такозване „грешке у систему“[[119]](#footnote-119).

Систем обавезног здравственог осигурања уређен је Законом о обавезном здравственом осигурању[[120]](#footnote-120) (у даљем тексту: Закон), а коришћење права из обавезног здравственог осигурања условљено је пријавом на здравствено осигурање, као и уплаћеним доприносом за здравствено осигурање, без изузетака.

Законом је прописано да дјеца до 18 година имају могућност здравственог осигурања по два основа, или у складу са чланом 19. став 10. Закона као лице које је осигурано као члан уже породице преко родитеља до навршене 18. године, односно до завршетка редовног образовања првог циклуса студија, а најкасније до навршене 26. године[[121]](#footnote-121), или по основу година живота, тј. до навршене 18. године, школска дјеца и студенти до краја школовања, а најкасније до навршене 26. године у складу са чланом 20. став 1. тачка 1. Закона, уколико за та лица не постоји други законски основ осигурања (према члану 15. и члану 19. овог Закона).

Услијед ванредне ситуације узроковане корона вирусом, у претходне три године, а на основу Одлуке Владе Републике Српске о проглашењу ванредног стања, Фонд здравственог осигурања Републике Српске је финансирао здравствену заштиту и за неосигуране грађане.

Међутим, укидањем ванредног стања[[122]](#footnote-122), послодавцима је остављен прелазни период од два мјесеца, до 31. јула, да измире доприносе за своје раднике.

Неизмиривање обавеза послодаваца управо је и довело раднике служби здравствене заштите у неприпремљене ситуације, а родитеље и дјецу у незавидан и незадовољавајући положај с обзиром да се према Закону дјеца на здравствено осигурање првенствено пријављују преко родитеља. Ако се за једног запосленог родитеља не плаћа допринос, дијете може да се пријави преко другог родитеља за којег се доприноси плаћају. Као што је наведено, у Закону постоји основ да се дијете може пријавити за осигурање и по основу својих година, али само ако не постоји други основ, нпр. ако су оба родитеља незапослена и тада се здравствена заштита дјетета финансира из Буџета Републике Српске.

Наиме, Закон о обавезном здравственом осигурању је дао бројне могућности пријаве на здравствено осигурање (чак 17) као и пријаве по основу година живота, посебног друштвеног статуса или специфичног обољења, уколико немају други основ за пријаву (дјеца, лица старија од 65 године, обољели од малигних болести и сл). Тим путем пружа се заштита најугроженијој категорији грађана који не би требало да буду изван система здравственог осигурања, али се акценат ставља на обавезу пријаве за осигурање.

Дакле, у случају да послодавац родитеља не уплаћује доприносе ни дијете које је преко њега пријављено нема осигурање. У пракси тренутно не постоји механизам да се дијете у таквој ситуацији аутоматски пребаци у основ осигурања по својим годинама, односно позивајући се на члан 20. Закона у смислу самосталног осигурања дјетета.

УН Конвенција о правима дјетета[[123]](#footnote-123) је веома јасно утврдила обавезу за државе чланице својим чланом 24. који гласи:

* „Државе чланице признају право дјетета на највиши ниво здравствене и медицинске заштите и на рехабилитацију.
* Државе чланице ће настојати да ни једном дјетету не буде ускраћено право на такву здравствену заштиту.“

Такође, Омбудсман за дјецу подсјећа на обавезу из члана 3. УН Конвенције о правима дјетета да су: „у свим активностима које се тичу дјеце од примарног значаја интереси дјетета без обзира на то да ли их спроводе јавне или приватне институције за социјалну заштиту, судови, административни органи или законодавна тјела.“

На основу свега наведеног, а полазећи од Конвенцијом загарантованих права дјетета, као и законске безусловне обавезе пружања здравствене заштите сваком дјетету, Омбудсман за дјецу је упутио Препоруку[[124]](#footnote-124) Фонду здравственог осигурања, којом је предложено предузимање мјера, у складу са својим овлаштењима и надлежношћу, у циљу проналажења рјешења и успостављања ефикасаног механизама којим ће се дјеци омогућити аутоматски прелазак на основ осигурања по годинама живота из члана 20. став 1. тачка 1. Закона уколико дође до губитка основа за њихово обавезно здравствено осигурање преко родитеља по члану 19. став 10. Закона.

Фонд здравственог осигурања као одговорни орган, обавијестио је Омбудсмана за дјецу да је упутио Министарству здравља и социјалне заштите Републике Српске иницијативу за доношење *lex specialis-a* у односу на Закон о обавезном здравственом осигурању на основу кога би дјеца старости до 18 година остваривала право на „бесплатну и безусловну“ здравствену заштиту, без обзира по којем основу су укључена у систем обавезног здравственог осигурања и без обзира да ли послодавац као уплатилац доприноса за родитеље који је носилац осигурања редовно уплаћује доприносе.[[125]](#footnote-125)

Када је у питању лијечење дјеце у иностранству, велики искорак у области остваривања права на здравствену заштиту представља оснивање Фонда солидарности за дијагностику и лијечење обољења, стања и повреда дјеце у иностранству. Овај Фонд је основан прије пет година у циљу финансирања трошкова лијечења дјеце до 18 година у иностранству, онда када њихово лијечење није могуће у Републици Српској нити у установама изван Српске са којима Фонд здравственог осигурања има потписане уговоре. До сада је одобрено више од 900 рјешења за дијагностику и лијечење дјеце у иностранству и то за око 540 малишана, од којих поједини на лијечење или контроле одлазе у континуитету већ неколико година.

Под покровитељством предсједника Републике Српске у децембру мјесецу 2023. године организовано је по четрнаести пут донаторско вече „С љубављу храбрим срцима".Прикупљена средства су овог пута била намијењена за успостављање регистра добровољних давалаца матичних ћелија хематопоезе Републике Српске, односно оснивање лабараторије за ХЛА типизацију ткива при Заводу за трансфузијску медицину Републике Српске.

Све наведено представља значајан помак у процесу унапређења система здравствене заштите у Републици Српској, а на којем треба и даље континуирано радити, како би свако дијете имало једнако квалитетан и доступан ниво здравствене заштите, без изузетка.

## Заштита дјеце од болести зависности и заштита здравља дјеце и адолесцената

Одредбама УН Конвенције о правима дјетета, сваком дјетету је признато право на највиши ниво здравствене и медицинске заштите и на рехабилитацију (члан 24 УН Конвенције). С тим у вези, све земље потписнице Конвенције, а из разлога потпуног остваривања овог права, имају обавезу предузимања одговарајућих мјера за сузбијање болести и потхрањености сваког дјетета, укључујући у оквиру примарне здравствене заштите, између осталог, и примјену лако доступне технологије и обезбјеђујући адекватне храњиве намирнице и чисту воду за пиће, узимајући у обзир опасности и ризик загађења животне средине.[[126]](#footnote-126)

С тим у вези, током 2023. године Омбудсман за дјецу је путем средстава јавног информисања дошао до сазнања да је у земљама региона, првенствено у Републици Словенији па и у Републици Хрватској издато саопштење о штетности употребе енергетског пића под називом „Приме“, што је даље резултовало мјером забране продаје, односно повлачењем наведеног напитка са тржишта истих земаља, а по налогу надлежних органа у овим државама.

Како се према расположивим информацијама радило о напитку који је садржавао комбинацију кофеина и Л-теанина чија би конзумација могла да изазове штетне ефекте посебно код дјеце и адолесцената, Омбудсман је реаговао по службеној дужности[[127]](#footnote-127) те затражио предузимање одговарајућих мјера од надлежних органа.

Поступајући по захтјеву Омбудсмана, надлежна Републичка управа за инспекцијске послове, главни републички инспектор за храну је спровео контролу већег броја продајних објеката те је на основу наведене контроле, између осталог, наведени производ повучен са домаћег тржишта.

Управо је рекламирање овог напитка на различитим интернет платформама (Тик-Ток) изазвало праву помаму међу дјецом у Босни и Херцеговини, иако је на самом производу назначено да је исти намијењен првенствено спортистима, са изричитом препоруком да овај производ у облику сока не конзумирају дјеца испод 15 година, а енергетски напитак дјеца млађа од 18 година.

Када се говори о зависности/овисности, уобичајено је да се прво помисли на овисност од психоактивних супстанци, међутим, модерно доба је донијело и нову врсту овисности код дјеце и то овисност од мобилних телефона што даље развија овисност дјеце која се свакодневно намеће пласирањем производа и њиховим рекламирањем на интернет страницама.

Наиме, овисност се може развити и без уношења психоактивних супстанци у организам, односно може се развити из понашања која из навике прелазе у понављајуће и приморавајуће, односно овисничко понашање. Рекламирањем производа путем интернета данас се на најлакши начин дјеци намећу избори приликом куповине. Несумњиво је да је интернет осмишљен на принципу кориштења његове добробити, али је и неспорна чињеница огромна количина негативног и лако доступног садржаја на интернет страницима.

Овисност о интернету препозната као овисност новог доба може да доведе до озбиљних здравствених и психофизичких посљедица за појединца и његову породицу, а што представља озбиљан друштвени и социо - економски проблем са којим се треба суочити на различитим нивоима. Активности заштите дјеце од болести зависности неопходно је првенствено усмјерити на информисање, као и на едукацију дјеце у склопу васпитно - образовних установа, не заборављајући једнако значајну улогу родитеља у свакодневном васпитању и образовању дјетета. Такође, значајна и неопходна је адекватна реакција надлежних субјеката према свима онима који не штите дјецу од наведених појава и не поштују позитивне прописе који регулишу ову област.

## Заштита менталног здравља

У редовним активностима Омбудсмана за дјецу често се сусрећемо са питањима о менталном здрављу дјеце. У разговорима са дјецом, родитељима, радницима у школама, центрима за социјални рад и центрима за ментално здравље, имамо прилику да чујемо о разним ситуацијама које имају за посљедицу нарушавање менталног благостања дјеце и које, на директан или индиректан начин, смањују њихове могућности да се развију у складу са својим потенцијалима.

Дјеца често пате у тишини, сама. Цијена те тишине је велика и за њих, за породицу и цијело друштво. Улагање у ментално здравље дјеце је улагање у будућност. Задатак је цјелокупне друштвене заједнице да осигура потребну подршку дјеци у очувању њиховог здравља, физичког и менталног. Дјеца морају израсти у фукнционалне и корисне чланове друштва и бити способни да се носе са свакодневним животним изазовима.

У школама Републике Српске постоје стручне службе. У њима раде: педагози, психолози, социјални радници и дефектолози, чији је један од задатака праћење и заштита менталног здравља ученика. Наставно особље је такође важан учесник у том процесу. Такође, при школама су формирани мултисекторски тимови који пружају подршку школским стручним тимовима.

Узимајућу у обзир важну улоге школе, Омбудсман за дјецу је препознао потребу да се очувању и заштити менталног здравља дјеце у школском систему посвети потребна пажња и стога приступио изради посебног извјештаја под називом „Улога и значај стручних служби у школама у заштити менталног здравља дјеце“, чија је оправданост потврђена и изјавама учесника радионица „Школа пријатељ дјеце”, које је Омбудсман за дјецу провео у основним и средњим школама широм Републике Српске током октобра и новембра 2023. године.

*„Школа би могла бити пријатељ дјеце и ученици би могли бити срећни да је атмосфера мало другачија тј. учење је наравно важно, али када би професори посветили мало више времена нашем менталном здрављу и дружењу ученици би били срећнији.”*

*Ученица, трећи разред Техничке школе, Добој*

Циљ посебног извјештаја је указати на значај и улогу стручних служби у школама у превенцији и заштити менталног здравља дјеце кроз постављене инстументе истаживања и посебно уважавајући мишљење и ставове дјеце о овом питању. Да би се остварио постављени циљ било је потребно стећи потребна сазнања о стању и степену заштите менталног здравља дјеце у пракси. Поред тога, важно је утврдити стање тренутно расположивих капацитета стручних служби у школама и да ли постоји потреба њиховог континуираног јачања, као и утврдити потребу оснаживања сталне сарадње са свим осталим актерима у заједници да би адекватно одговорили на изазове, а који се тичу очувања, јачања и заштите менталног здравља дјеце у Републици Српској са аспекта улоге стручне службе у школи.

Анализа прикупљених мишљења и ставова дјеце показује да већина њих имају развијену свијест о томе шта је ментално здравље, те да га широко схватају и вежу и за психичко, физичко и социјално благостање поједница. Спремни су да наведу низ примјера из личног искуства и искуства својих вршњака у којима су се појавили неки од тешкоћа/поремећаја менталног здравља, од оних везаних за немогућност препознавања емоција, социјалне искључености, те оних који су везани за, како су навели, „*поређење са другима и стицање нереалних узора и идеала путем друштвених мрежа*”.

Анализа такође показује, да су најчешћи проблеми/тешкоће у тренутној пракси због којих се средњошколци обрараћају школском психологу: тешкоће у одупирању вршњачком притиску, анксиозност, често и напада панике, поремећај исхране, потиштеност, депресивност, повлачење у себе, несигурност, проблеми са пажњом и концентрацијом, тешкоће у прилагођавању на захтјеве и очекивања школе, родитеља или средине у којој живе, као и конзумирање дувана, алкохола и психоактивних субстанци. Све чешће се почињу обраћати и због емоционалних тешкоћа, непријатних емоција и потребе да науче како да се носе са непријатним емоцијама. Уз наведено, као разлог обраћања адолесцената школском психологу забиљежене су и ситуације везане за самоповређивање, а у неким случајевима адолесценти извјештавају и о суицидалним мислима. Када су у питању болести зависности, то је тема која је још увијек обавијена „велом тајне”. Најчешће се ради о зависности од психоактивних супстанци и игара на срећу.

Мишљења и ставови испитаника који су учествовали у овом истраживању указују на све чешћу појаву проблема у понашању дјеце. Наиме, појам проблеми у понашању дјеце представља скупни назив за разне облике понашања, условљене разним факторима, због којих дијете одступа од понашања које је примјерено његовом узрасту и у супротности је са постављеним и опште прихваћеним друштвеним нормама. Према мишљењу психолога, дијете са проблемом у понашању штетно или опасно утиче на себе, али и/или на здравље и имовину друге/их особа. У пракси, оваква понашања се најћешће манифестују кроз нпр: неправдано изостајање са наставе, нарушавање школске дисциплине и кућног реда, вршњачког насиља, употреба дувана, алокохола, па и разних психоактивних супстанци, бјежање од куће, крађе и сл.

Према тренутно доступним званичним извјештајима Министарства унутрашњих послова Републике Српске, нпр. у 2021. години евидентирано је 119 малољетника који су нарушили јавни ред и мир, од којих је 35 млађих малољетника (старости од 14 до 16 година) и 153 малољетна извршиоца разних кривичних дјела. Евидентирано је и осам малољетника који су извршили насиље унутар породице. Према мишљењу стручњака, када се говори о дјеци са проблемом у понашању неопходна је реакција специјализованих стручњака и институција, у правилу из више сектора истовремено, те је с тог аспекта веома важна адекватна улога школе и у превенцији, али и у поступку интервенције, јер је школа мјесто с којим се сва дјеца током свог одрастања сусрећу и проводе значајан дио свог времена.

*„Промоција менталног здравља, захтијева мултисекторски приступ, а фокус би требао бити на унапређењу менталног здравља кроз превенцију одређених менталних поремећаја у периоду дјетињства са циљем очувања менталног здравља у старости. Ту треба ставити нагласак на осмишљавање и спровођење програма за унапређење менталног здравља дјеце, узраста 14 -18 година, којима би се јачало њихово самопоуздање и здрави стилови живота, а посљедично смањили учесталост овисности о дрогама, пушењу и алкохолу.“[[128]](#footnote-128)*

На основу прикупљених мишљења и ставова из дубинских интервјуа са релевантим актерима у заједници и мишљења и ставова дјеце, као и обављених разговора са стручним тимовима у школама у којима је Омбудсман за дјецу реализовао радионице у периоду од септембра до новембра ове године, представницима центара за социјални рад и центара за ментално здравље може се извести закључак да су стручне службе у школама препознате као актер који има и/или може имати битну улогу у раном препознавању менталих проблема код дјеце, као и у сфери пружања психосоцијалне подршке. Међутим, сви испитаници се слажу да капацитети стручних тимова у школама нису у потпуности искориштени на најквалитетнији начин када је у питању процјена, интервенција, третман и накнадна брига и пружање подршке дјетету. Уз наведено, сви саговорници истичу недостатак кадрова, нарочито психолога, али и осталих стручних кадрова из ове области у основним и средњим школама. Уочено је да у појединим школама са малим бројем ученика (нпр. средња школа у Шековићима која броји 84 ученика) немају ни педагога, ни психолога. Управа школе истиче, да на удаљености само 20 км у Власеници у средњој школи раде и психолог и педагог, што би могла бити добра прилика да се изнађе прихватљив начин и искористе њихови капацитети и бар једном седмично школу у Шековићима наизмјенично посјећују психолог или педагог.

Сви саговорници нарочито подвлаче потребу сталне, континуиране и квалитетне сарадње школе и родитеља. Указали су и на једну негативну посљедицу увођења „електронских дневника“, у смислу да је то проузроковало смањење сарадње родитеља са разредним старјешином, чак до те мјере да поједини родитељи више уопште не долазе у школу јер оцјене виде у електронском дневнику, а за остале, веома битне, сегменте васпитања и образовања у школи не показују интерес.

Реферални механизам подршке дјеци у школама Републике Српске је саставни дио програма „Брига о дјеци – заједничка одговорност и обавеза” и има за циљ да оснажи васпитну улогу школа, професионалне капацитете стручних сарадника и да потакне мултидисциплинарну и мултискеторску сарадњу. У циљу разумијевања примјене Рефералног механизма у пракси, анализа прикупљених ставова показује да је од највеће важности за адекватну и успјешну примјену овог програма „разумијевање наставника о важности праћења и опсервације развоја ученика”.

Истраживање показује да сарадња са локалном управом у оквиру мултисекторског тима није довољно разрађена, нити искориштена. Поједини саговорници су истакли да је добро замишљен концепт рефералног механизма, али да није ријеткост да је то само „*додатна администрација за стручне тимове и наставно особље, без неког конкретног ефекта*“. У средњим школама истичу да и даље често добијају непопуњене обрасце за досије ученика из основне школе, али и да наставно особље у даљем школовању не уносе своја актуелна запажања.

Саговорници препознају да су „Тимови за безбједност дјеце – заједничка брига и одговорност“ значајан ресурс, али да се у пракси не виде ефикасни резултати у рјешавању појединих проблема који су на дневном реду. Проблем је и изостанак повратних информација према стручним службама у школи. Наводе примјере: повратна информација о активностима и исходиштима које је на састанку тима преузео Центар за ментално здравље у раду са учеником, школе не могу да добију „због заштите личних података“ или центри за социјални рад не обавјештавају благовремено школу о новим, битним догађајима у породици ученика за које школе немају увид јер немају законска овлаштења уласка у породицу, итд.

Такође, у тренутној пракси није јасно дефинисана улога свих субјеката који учестују раду тимова и недостају континуиране едукације у свим областима рада на превенцији и заштити менталног здравља ученика. Иако су резултати анкете дјеце и фокус групног интервуја са дјецом показали да они препознају улогу стручних тимова у школама, али су ипак и даље мишљења да стручни сарадници нису довољно видљиви и препознатљиви.

Може се уочити недостатак повјерења ученика у стручне службе у смислу да ће са њима моћи подијелити осјетљиве проблеме и добити потребно разумијевање и помоћ. Што се тиче школа, учесници фокус групе су истакли, да за све проблеме се прво обрате разредним старјешинама. Имали су изузетно позитиван став о разредним старјешинама истичући „*како их разумију и спремни су да их саслушају*”.

У вези са подршком стручне службе, ученици су истакли позитивном праксом у школи да се стручни тим представи сваком одјељењу и упозна их са својим радом. Пошто су они сви из различитих основних школа, њихово искуство из основне школе је потврдило наводе ранијих испитаника у овом истраживању, а то је да се код „*педагога/психолога не иде када требаш помоћ, него искључиво по казни*”. Поред овог, навели су да у основној школи постоји и притисак вршњачке групе да се проблеми не пријављују стручној служби, јер се на тај начин скреће пажња и на појединца, али и на одјељење. Сва ова искуства и увријежене наративе ученици из основне понесу у средњу школу.

На питање на који начин успјевају да превазиђу проблеме који се јављају и ко њима и њиховим вршњацима пружа подршку, учесници фокус групе су нагласили да су „*родитељи и начин васпитања најважнији у изградњи самопоузданај ученика и здраве слике о себи*”. Након родитеља, ученици су навели вршњаке и вршњачку подршку као кључну за разумијевање и емпатију за стања у којима се налазе. Истакнули су да је пријатељство и повјерење у пријатеља изузетно важно када се нађу у кризним ситуацијама, а те ситуације су углавном везане за несугласице које имају са породицом и недостатак подршке у породици, питања која се тичу емотивних веза у том периоду одрастања, па све до проблема везаних за злоупотребу разних супстанци.

Сумирајући све информације које је Омбудсман за дјецу добио путем интервјуа са релевантним саговорницима и из разговора са стручним сарадницима у школи током посјета, јасна је потреба да се стално врши мониторинг примјене Рефералног механизма, те његова надоградња. Поред тога, пракса и примјена су показале да едукација наставника о сврси постојања рефералног механизма мора бити континуирана као и сарадња школа са осталим релевантним актерима из заједнице кроз активности мултисекторског тима за бригу о дјеци. Такође, потребно је више напора уложити у савјетодавни рад са родитељима, односно, упознати родитеље са постојањем овог програма и механизама и његовим циљевима на почетку школовања како би се укључили и пружили подршку у рјешавању потенцијалних опсервираних стања и понашања.

На основу урађеног посебног извјештаја Омбудсман за дјецу је ресорном министарству као и свим основним и средњим школама у Републици Српској упутио одређене препоруке[[129]](#footnote-129).

У контексту овог посебног извјештаја, потребно је као врло важно споменути да је Влада Републике Српске на својој 23. сједници 01.06.2023. године усвојила Информацију о стању безбједности са приједлогом Програма мјера за јачање безбједности и спречавања насиља у основним и средњим школама и ђачким домовима у Републици Српској[[130]](#footnote-130) и задужила је Министарство просвјете и културе да поред редовних активности, које предузима у оквиру своје ресорне надлежности у циљу јачања безбиједности у школама, додатно дјелује у правцу стварања стимулативног и сигурног окружења за сву дјецу.

Министарство просвјете и културе и Министарство финансија задужени су да у складу са расположивим средствима у Буџету за 2023. годину, обезбиједе средства за финансирање приоритетних мјера као и да у континуитету планирају посебне позиције у Буџету намијењене за финансирање мјера за јачање безбједности и спречавања насиља у основним и средњим школама и ђачким домовима у Републици Српској.

У усвојеном Програму мјера за јачање безбједности и спречавања насиља у основним и средњим школама и ђачким домовима у Републици Српској утврђено је 11 приоритета, а као Приоритет 5. „Кадровско јачање стручне службе“. У оквиру овог приоритетета дефинисане су сљедеће мјере:

1. Оснажити стручне службе у школама и ђачким домовима кроз измјене прописа који уређују норматив за број стручних сарадника на начин да се утврде критеријуми на основу којих ће се ангажовати сарадници (до 16 одјељења један сарадник, до 32 одјељења други, итд).
2. Осигурати заступљеност стручних сарадника у свим школама и ђачким домовима зависно од броја ученика на начин да се утврде потребе школа и ђачких домова и услова у којима ове установе раде, те додатно ангажовање одговарајућих стручних сарадника.
3. Развити модел обавезне сарадње стручних сарадника свих школа и ђачких домова кроз утврђивање методологије на основу које ће се остваривати ова сарадња.
4. Јачати стручне службе додатним ангажовањем лица у Републичком педагошком заводу и Министарству просвјете и културе и то ангажовањем лица која ће бити задужена за провођење овог програма.

Такође, у складу са мјерама за превенцију вршњачког насиља од ове школске године уведен је факултативно предмет „Хуманост и безбједност“ у девети разред основне и први разред средње школе. Предмет се реализује експериментално у 20 основних и 20 средњих школа у Републици Српској. Једна од школа која је обухваћена овим мјерама је и Медицинска школа у Добоју. Током одржавања Фокус групе са Савјетном ученика ове школе, Омбудсман за дјецу је добио позитивну повратну информацију о овом предмету, како према мишљењу предметног наставника, тако и од самих ученика.

Омбудсман за дјецу је запримио пријаву-жалбу[[131]](#footnote-131), везано за примједбе у вези смањења броја стручних радника у средњим школама, а према приоритету бр 5. Владе Републике Српске „Кадровско јачање стручне службе“, а потом је Министарство просвјете и културе уважило примједбе и донијело нови Правилник о нормативима и стандардима за финансирање средњих школа („Службени гласник Републике Српске“, број 109/23) који тачком 3. став 1) члан 9. прописују да средња школа има систематизовано мјесто психолога без обзира на број обрачунских одјељења, док је ставом 1) члана 10. наведеног Правилника прописано да средња школа која има 32 или више обрачунских одјељења, број радника ван наставе може да увећава за једно радно мјесто педагог, психолог, дефектолог или социјални радник у складу са потребама школе.

# ПРАВА ДЈЕЦЕ СА СМЕТЊАМА У РАЗВОЈУ

У посматраном извјештајном периоду у Омбудсману за дјецу је евидентирано укупно 46 пријава-жалби којим се указује на повреде права дјеце са сметњама у развоју. Пријаве су најчешће биле усмјерене на остваривање права дјеце са сметњама у развоју на образовање, као и на социо - економска права из области социјалне и дјечије заштите (остваривање права на накнаду родитељ - његоватељ, на туђу његу и помоћ, дјечији додатак). Статистика указује да се у односу на претходну годину евидентира пораст пријава у области повреде права дјеце са сметњама у развоју, посебно у сегменту социо - економских права.

Подсјећамо да су у складу са Конвенцијом УН о правима дјетета државе чланице обавезане да дјеци са сметњама у развоју омогуће равноправно учешће у друштву, у којем треба да уживају пун и достојан живот, у условима у којима се обезбјеђује њихова самосталност и олакшава активно учешће у заједници. Сходно томе, у циљу побољшања квалитета живота дјетета са сметњама у развоју, треба тражити могућности које би помогле да се задовоље развојне и све друге потребе дјетета од најранијег узраста.

Благовремено откривање и дијагностиковање сметње код дјетета је свакако приоритетно у смислу припрема плана за програме и мјере помоћи и подршке, у складу са утврђеним медицинским и функционалним стањем дјетета. У поступку остваривања права дјеце са сметњама у развоју, управо овај први корак представља препреку из више разлога.

Један од разлог се односи на родитеље/старатеље, који су према Правилнику о процјени потреба и усмјеравању дјеце и омладине са сметњама у развоју[[132]](#footnote-132) препознати као подносиоци захтјева за покретање поступка, који због неодлучности да покрену овај поступак и спремности да се суоче са стварним стањем, одлажу рану дијагностику и тиме пружање адекватних мјера за умањење сметњи код дјетета. Стога долазимо до ситуација да се сметња код дјетета касно открије, а рана дијагностика и адекватне мјере у најранијем узрасту дјетета су од посебне важности у превазилажењу или умањењу сметње.

Други проблем који се евидентира у раној дијагностици и разврставању дјеце, а на основу пријава- жалби Омбудсману, је проблем у дугом протоку времена самог поступка процјене од стране Комисије, од момента када се преда захтјев, па до доношења налаза и мишљења. Наиме, пријавама родитељи указују да на позив за процјену дјетета чекају по шест и више мјесеци, некада и годину дана. Најчешћи разлог који се родитељима наводи је немогућност формирања комисија, или уопште комисије не раде, пошто локалне самоуправе, које именују чланове комисије (љекари, дефектолози, социјални радници, психолози..) не уплаћују средства-накнаду за рад.

Процјена способности или неспособности за самосталан живот стручне комисије врше се искључиво у циљу одлучивања о праву на подршку у изједначавању могућности дјеце са сметњама у развоју. У ситиуацијама неблаговремене процјене од стране стручне комисије дјеца су вишеструко осујећена у остваривању својих права и то: права на адекватне мјере здравствене заштите, прилагођено образовање, социо - економска права из система социјалне и дјечије заштите.. итд.

## Образовање дјеце са сметњама у развоју

Пријавама-жалбама којима су се Омбудсману за дјецу у извјештајном периоду обраћали родитељи дјеце са сметњама у развоју, указивано је на већ поменути проблем да у неким локалним заједницама првостепене стручне комисије нису биле благовремено формиране, па дјеца нису имала налазе и мишљење комисије, којим се врши припрема и укључивање дјеце са сметњама у развоју у предшколске установе, те касније у даље школовање.

Законима којима је регулисано предшколско, основно и средњошколско образовање уређен је поступак пријема и образовања те дјеце у васпитно - образовним установама.

Обавезно основно васпитање и образовање дјеце са сметњама у развоју се реализује у редовним школама инклузивним укључивањем у редовни наставни процес или у комбинованим или посебним одјељењима, а васпитно - образовни рад се реализује на основу прилагођеног наставног плана и програма, или у основним школама за дјецу са сметњама у развоју. Након уписа дјетета са сметњама у школу стручни тим у школи има задатак да изради индивидуално прилагођени план и програм за свако дијете појединачно, примјерен основним карактеристикама потреба и потешкоћа код дјетета.

У ситуацијама када се за дјецу код којих се након уписа у васпитно - образовну установу уоче сметње, а немају налаз и мишљење комисије, обезбјеђује се опсервација, на основу које се даје препорука опсервационог тима за наставак боравка и даљег школовања.

*Пред крај извјештајне године из једног удружења дјеце са сметњама у развоју[[133]](#footnote-133) у неформалном разговору је указано на проблем који имају њихова дјеца, која похађају посебно одјељење у редовној школи. Наиме, напомињу да управа школе и наставно особље оспоравају могућност њиховој дјеци да понекад, када је лијепо вријеме, посматрају наставу физичког васпитања и утакмица њихових вршњака из редовне наставе, као и да никада стручни тим школе не организује неке заједничке активности (представице, кратки излети, цртања..), што би много значило њиховој дјеци са сметњама у развоју. Омбудсман за дјецу планира да у скором времену посјети школу и обави разговор са управом школу на наведену тему, и да се размотри шта је могуће да се учини у најбољем интересу ученика са сметњма у развоју, али и осталих ученика, на плану развијања њиховог осјећаја емпатије.*

Дјеца са већим и комбинованим потешкоћама у развоју, образују се у специјализованим установама опремљеним за образовање дјеце с озбиљним и комбинованим потешкоћама у развоју.

Сем проблема са поступком разврставања и ране дијагностике од стране стручне комисије, у извјештајној години указивано је и на проблем одбијања пријема у предшколску установу дјетета, коме је због вишеструких сметњи у развоју током боравка у предшколској установи неопходно присуство асистента. Проблем се везивао за финансирање ангажовања асистената за дјецу са сметњама у развоју у предшколским установама, које у складу са законским оквиром не финансира Министарство просвјете и културе (као што финансира у основном образовању). На ову ситуацију су поред родитеља указивале и предшколске установе.

Исти проблем је био присутан и у Бијељини. Иницијатива, коју су покренули вртићи Града, и исту подржао Омбудсман за дјецу, је усвојена од стране Скупштине града. Одлуком је дефинисано да финансирање асистената за дјецу са сметњама у развоју у предшколским установа, којима је у складу са налазом стручне комисије неопходан асистент, ће као проширено право из области социјалне и дјечије заштите финансирати Град Бијељина. Ово свакако представља добар примјер из праксе, дефинисан у најбољем интересу дјеце са сметњама у развоју и њихових породица.

Поред наведених проблема у остваривању права дјеце са сметњама у развоју, не треба заборавити ни питање неријешених архитектонских баријера у васпитно - образовним установама, које за дјецу са сметњама у развоју представљају велики проблем.

*Омбудсман за дјецу је, након посјете једној школи током реализације едукативних радионица, по службеној дужности покренуо поступак, [[134]](#footnote-134) због неријешеног питања архитектонске баријере (рампе за улазак у фискултурну салу) и тиме повреде права дјеце - ученика са сметњама у развоју. Школу похађа дјевојчица (ВИ разред) која користи инвалидска колица и да би ушла на час физичког васпитања мајка (која је асистент) мора уз подршку других лица да је уноси у салу. Након спроведеног поступка, школа је отклонила архитектонску баријеру и поставила рампу за улазак у фискултурну салу.*

Свакако је важно напоменути чињеницу да је последњих неколико година видан напредак положаја дјеце са сметњама у развоју Републици Српској. Међутим пријаве по којима је Омбудсман за дјецу поступао, указују да је неопходно стално указивати на положај и проблеме дјеце са сметњама у развоју и подржавати све активности усмјерене на добробит те дјеце и примјере добре праксе.

Друштвена брига о дјеци са сметњама у развоју захтјева холистички приступ у смислу да је поред материјалних услова неопходно развијати нове програме и услуге.

Јако добро развијена социјална услуга је услуга дневних центара за дјецу са сметњама, који најчешће функционишу при центрима за социјални рад. Дјеца у дневним центрима, уз подршку стручних лица, бораве у распону од три часа до цјелодневног боравка. То је свакако јединствена прилика, да поред претпоставке да је дијете прихваћено у породичном кругу, дневни центар позитивно утиче на његов развој комуникације, усвајање дневних животних вјештина и успјешније уклапање у социјално окружење, а подршка и разумијевање шире друштвене заједнице неопходна је како би се оваквом дијетету омогућило да социјалне интеракције оствари и изван породичног круга.

Увођењем новог права у систему дјечије заштите, права на накнаду родитеља - његоватеља за дјецу са сметњама у развоју направљен је значајан позитиван искорак у јачању породичних капацитета у финансијском смислу. Родитељима је омогућена новачана накнада за бригу о дјетету, с обзиром да објективно нису у могућности да се запосле, јер брига о њиховом дјетету захтјева континуирану ангажованост.

У члану 36 а. став 4. Закона о дјечијој заштити се наводе услови за остваривање овог права и, између осталог, се наводи да би се остварило право на накнаду родитеља - његоватеља, потребно је да „дијете не остварује право на дневно збрињавање у складу са Законом који уређује ову област", што су својим пријавама Институцији указивали родитељи.

*Овом приликом поново указујемо на предмет[[135]](#footnote-135) у коме је група родитеља поднијела пријаву Омбудсману, указујући на чињеницу да њихова дјеца немају цјелодневно збрињавање, а да у дневном центру бораве свега три сата, која им значе јер им је то једини контакт са спољним свијетом. Родитељи су пријавама указали да су од стране ЈУ Јавног фонда за дјечију заштиту принуђени да самоиницијативно „испишу дјецу“ из дневног центра да би остварили право на новчану накнаду родитељ - његоватељ. На овакав начин је дјеци „одузета и једина могућност социјализације и излазак изван четири зида“, како наводе родитељи.*

Имајући у виду наводе у пријави, Омбудсман за дјецу је Министарству здравља и социјалне заштите упутиоИницијативу*[[136]](#footnote-136)* за измјене и допуне Закона о дјечијој заштити, који се односе на услове за остваривање овог права на начин да услови за остваривање права дјеце са сметњама у развоју буду дефинисани тако да једно право не искључује друго, имајући у виду најбољи интерес дјеце са сметњама у развоју, којој су право на дневно збрињавање и тиме социјализацију (који траје три сата и које финансира локална самоуправа) и право накнаде родитеља његоватеља јако важни за унапријеђењу како њиховог, тако и положаја њихових породица.

## Здравствена заштита дјеце са сметњама у развоју

Имајући у виду да као најрањивија категорија дјеце, дјеца са сметњама у развоју врло лако могу бити изложена дискриминацији и непоштовању њихових права приликом приступа и кориштења услуга здравствене заштите, Конвенција о правима дјетета (члан 24. став 1.) и Конвенција о правима особа с инвалидитетом (члан 25, тачке ц и д), обавезују државе потписнице да дјеци са сметњама у развоју обезбиједе највећи степен заштите менталног и физичког здравља.

Поред наведених проблема у раној дијагностици дјеце са сметњама у развоју, пријавама-жалбама Омбудсману за дјецу се у претходним периодима евидентирају и проблеми у изостанку адекватне стручне подршке, што такође доводи у питање остваривање њихових права. Проток времена у пружању подршке за њих је додатни проблем и додатно их удаљава од могућности за равноправно учешће у друштву.

Оно што се у сарадњи са удружењима родитеља дјеце са сметњама у развоју врло често таргетира као проблем, је проблем специјалистичких љекарских прегледа (стоматологија, гинекологија, ОРЛ..), као и изостанак логопеда и дефектолога, у подршци јачању капацитета дјеце са сметњама у развоју. Указују на потребу за стручњацима из других супортивних професија (психолога, социјалних радника..) потребних за подршку, како дјеци тако и родитељима и уопште породицама.

*Током извјештајне године Омбудсману за дјецу пријавом-жалбом [[137]](#footnote-137) се обратила мајка којом указује на проблем у набавци медицинских помагала (тракице за провјеру шећера у крви) за њено дијете хронично обољело од диабетес меллитус-инсулино овисан (по том основу је и разврстано као дијете са сметњама у развоју). У сарадњи са заштитником права пацијената отклоњена је повреда права дјетета, набављене су тракице, а Фонд здравственог осигурања Реублике Српске је рефундирао средства за набавку истих*.

Изазови са којима сусрећу дјеца са сметњама у развоју и њихови родитељи су велики, и врло често нису у могућности да дјеца остваре ни минимум загарантованих права као што су право на образовање, здравствену заштиту, одговарајући животни стандард, те социјалну укљученост.

У претходном годишњем извјештају, у циљу заштите и унапређења права и положаја дјеце са сметњама у развоју Омбудсман за дјецу је указивао на неопходност континуиране и ефикасније подршке, предлажући правце дјеловања и конкретне активности, које нажалост у значајној мјери нису реализоване, те сасвим има смисла за понављањем и наглашавањем истих:

* у циљу благовременог поступка у процјени потреба и усмјеравању дјеце и омладине са сметњама у развоју, неопходно је покренути активности ради израде протокола о сарадњи који утврђује обавезу и начин сталне координације и сарадње, укључујући и размјену података између свих институција које су надлежне за пружање подршке дјеци са сметњама у развоју (и на локалном и на ентитетском нивоу), а нарочито између првостепене стручне комисије за процјену потреба и усмјеравању дјеце и омладине са сметњама у развоју и стручних опсервационих тимова у школама;
* радити на изради уџбеника прилагођених дјеци са сметњама у развоју;
* ради дестигматизације дјеце са потешкоћама у развоју потребно је стално радити и на едукацији ученика у основним и средњим школама;
* предузети конкретне активности да се у свим васпитним - образовним установама што хитније отклоне архитектонске баријере на територије цијеле Републике Српске;
* радити на прилагођавању онлине наставе за ученике са сметњама у развоју у зависности од врсте и степена њиховог оштећења;
* организовати и подстицати обавезне и континуиране едукације наставног особља и то како о изради, тако и о практичној реализацији наставних планова и програма, и то кроз редовне и обавезне програме, али и кроз тематске семинаре и тренинге за рад са ученицима са сметњама у развоју те,
* настојати обезбиједити системско рјешење о обезбјеђивању асистента у предшколским установама за дјецу са сметњама у развоју.

# ПРАВА ДЈЕЦЕ КАО ЧЛАНОВА ДРУШТВЕНЕ ЗАЈЕДНИЦЕ

У извјештајној години право дјеце као чланова друштвене заједнице у 14 пријава је било предмет поступања Омбудсмана за дјецу.

Један од основних принципа УН Конвенције о правима дјеце је да дјеца имају право да изразе своје мишљење, да буду саслушани и да се њихово мишљење уважи када је то могуће. Дјеца имају право на учешће у животу своје породице, школе, локалне па и шире заједнице у складу с њиховим способностима и могућностима. То је право сваког дјетета, без дискриминације.

За остваривање партиципације дјеце неопходно је прије свега информисати дјецу о њиховим правима, укључујући и право на партиципацију, информисати их о одређеним темама као и о начинима на којим могу партиципирати, радити на подучавању дјеце комуникацијским вјештинама и радити на оснаживању истих, те охрабривати их и подстицати на партиципацију у свакодневном животу. Једна од активности Омбудсмана за дјецу јесте и едукација дјеце о њиховим правима, гдје путем едукативних и интерактивних радионица настојимо упознати дјецу са основним правима која им припадају, али и активно их укључити у планирање и доношење мјера које имају за циљ побољшање њиховог положаја, као и њихове веће видљивости у друштву. Управо из тог разлога Омбудсман за дјецу је поново основао Мрежу младих савјетника, како бисмо дали прилику дјеци и младима да буду равноправни чланови шире друштвене заједнице.

Када је у питању партиципација дјеце, бројна истраживања показују да дјеца воле учити од својих вршњака, и зато је пожељно кад год је то могуће, омогућити дјеци да им ментори буду управо вршњаци који имају одређена искуства са партиципирањем, што је такође једна од улога младих савјетника. Искуства вршњака могу бити мотивација за другу дјецу у смислу подстицања дијалога у којем би се размјењивала искуства о њима битним стварима, али и проблемима са којима се сусрећу. Како би право на партиципацију било остварено у свом пуном капацитету неопходно је да буде испуњено још неколико услова, што између осталог подразумијева адекватно окружење у којем се дјеца осјећају угодно, трајање, комуникација као и сам начин рада морају бити у потпуности прилагођени дјеци, уз поштовање личности и индивидуалних особина сваког дјетета. У пракси, то значи да би дјеца требало да партиципирају само уколико то желе и на начин и у мјери у којој желе. Такође, јако је важно водити рачуна о одраслим особама које присуствују таквим догађајима. Досадашња искуства Омбудсмана за дјецу показују да су, када је у питању одржавање радионица са дјецом у основним и средњим школама, дјеца доста отворенија и спремнија да причају о неким стварима када истима не присуствују запослени у школи.

*Током одржавања радионице којој је присуствовала и омбудсман за дјецу, иако је руководство школе упознато са темом радионице и замољено да се иста одржи без присуства професора или стручних радника школе, радионици је ипак присуствовао психолог школе. По завршетку радионице група ученика је у ходнику пришла омбудсману за дјецу и уклазала на непримјерено понашање професора физичког васпитања наводећи да исти има обичај да удаљава дјевојчице са часа и нуди им масажу у свом кабинету. Ученици су још навели да је школа упозната са наведеним пријавама али да на исте није одреаговала. Не откривајући идентитет ученика, Омбудсман за дјецу је отворио истрагу о наведеном случају и након негирања школе о свему обавијестио надлежне органе, укључујући и полицију. Након проведеног поступка, надлежни органи су утврдили недолично понашање поменутог професора, а будући да није било основа за покретање кривичног поступка истом је изречена дисциплинска мјера за повреду радне дужности.*

*Током реализације радионица у једној средњој школи у разговору са Савјетом ученика, чији је члан и Млади савјетник Омбудсмана, ученици су јасно указали на потребу за рјешавањем једног за њих врло битног питања, питања постављања клупа у школском дворишту. Наиме, истакли су да у школи нико није хтио да чује и да набаве те клупе, гдје би када је лијепо вријеме на великом одмору могли да изађу и поједу ужину и да се друже. Сматрају да за школу не би био проблем да купе неколико клупа, а ученицима би то пуно значило. Омбудсман за дјецу је отворио предмет по службеној дужности[[138]](#footnote-138) и обратило се надлежној Градској управи, указујући на проблем и потребе ученика ове школе. Након извјесног времена из Градске управе су обавјестили Омбудсмана да ће уплатити средства за набавку клупа. Према накнадним информацијама Градска управа је обезбједила средстава, а школа је у поступку процеса јавних набавки за куповину клупа. Ученици су изразили захвалност Институцији за подршку у уважавању њиховог мишљења и потребе.*

Наведени примјери показују да су дјеца препознала не само проблем, него и улогу и значај институције Омбудсмана за дјецу у циљу пружања помоћи у рјешавању датог проблема. То је још један доказ да дјеца могу и треба да буду пуноправни и активни чланови друштвене заједнице, и да имају могућност да партиципирају у многим сегментима јавног живота у складу са својим узрастом и зрелошчу.

Један од позитивних примјера уважавања дјеце и њихових потреба јесте и увођење „Дјечије столице” у Скупштину Града Бијељина. Наиме, ради се о столици која је намјењена дјеци која присуствују сједницама Градске скупштине или другим сличним догађајима. Ова пракса је успостављена 2022. године, током обиљежавања Дјечије недјеље. Увођење столице има за циљ да покаже да се цијени дјечије мишљење и да се дјеца сматрају важним члановима друштва. Такође, може пружити прилику за едукацију дјеце, те их подстакнути да и сами буду активни.

# ПРАВО НА СЛОБОДНО ВРИЈЕМЕ, РЕКРЕАЦИЈУ И КУЛТУРНЕ АКТИВНОСТИ

У извјештајном периоду за 2023. годину, Омбудсман за дјецу је запримио 4 пријаве - жалбе које се односе на право на игру и слободно вријеме.

Право дјетета на одмор и слободно вријеме, учешће у игри и рекреативним активностима које одговарају његовој доби, могућностима и способностима је дефинисано чланом 31. Конвенције о правима дјетета, а државе потписнице се обавезују да осигурају сваком дјетету остваривање овог права без дискриминације по било којем основу. Игра и рекреација су неопходне за здравље дјеце и унапређују развој креативности, имагинације, самопоуздања, личне ефикасности, као и физичке, друштвене, когнитивне и емотивне снаге и вјештина[[139]](#footnote-139).

Слободно вријеме обухвата вријеме прије и послије времена које дијете проводи у вртићу, школи или неком другом мјесту. Оно се може дефинисати и као вријеме у којем дијете нема обавезе, вријеме које је предвиђено за забаву или неку другу подстицајну активност коју могу изабрати по сопственом избору, како би га испунили неком активношћу.

Остваривање права дјетета на одмор, игру и слободно вријеме уз бројне предности које доприносе развоју и одрастању дјетета, истовремено има и превентивно дјеловање у смањењу ризика којима су дјеца изложена у времену када не знају шта би радили. У остваривању овог права највећу улогу играју родитељи, образовне установе и локална заједница.

Омбудсман за дјецу је у извјештајном периоду запримио пријаве-жалбе које су се односиле на безбједност дјеце током игре на јавним површинама, односно дјечијим игралиштима, којима се указивало како на дотрајалост и неисправност дјечијих игралишта и справа за играње, тако и неадекватно одржавање, али и кориштење истих.

*Према сазнањима Омбудсмана за дјецу на једном дјечијем игралишту долазило је до честих повреда дјеце млађег узраста на трамполини усљед неадекватног коришћења исте, с тим да на самој локацији трамполине нису означена упутства нити правила коришћења, због чега је отворен предмет по службеној дужности [[140]](#footnote-140). Након обраћања Омбудсмана за дјецу,* *Одјељење за комуналне послове Градске управе Града Бања Лука је доставило одговор да ће у најкраћем року на наведеном игралишту извршити постављање табле са правилима коришћења справа које се налазе у склопу истог, те ће вршити периодичне надзоре у сарадњи са Одјељењем за инспекцијске послове и комуналном полицијом.*

*У другом предмету[[141]](#footnote-141), након сазнања о честим повредама дјеце на игралишту на локацији Обилићево, Омбудсман за дјецу се и у вези са овим проблемом обратио Одјељењу за комуналне послове Градске управе Града Бања Лука. Одјељење је доставило одговор из којег произилази да се ради о игралишту старом преко 30 година, да су представници Одјељења за комуналне послове констатовали оштећена појединих справа и ограде, након чега је извршена санација, те је прихваћен захтјев мјештана да се изврши потпуна реконструкција овог дјечијег игралишта у 2024. години.*

Прије свега, право на игру, слободно вријеме и рекреацију захтјева да се оно остварује у условима који су у складу са најбољим интересом дјетета, односно, у условима у којима ће дјеца бити сигурна и заштићена. Ради тога, ово право је везано и за игралишта за дјецу, којима треба да се обезбиједи сигурност и заштита за свако дијете без изузетка.

Једним бројем пријава указивано је на нерегуларности приликом спортских такмичења у којима учествују дјеца.

*У пријави –жалби једног кошаркашког тренера, наводи се да су у такмичарској сезони у категорији млађих пионирки наводно постојале одређене нерегуларности у такмичарским картонима учесника/пионирки, те да је о наведеном упознат Подручни кошаркашки савез Бања Лука и Кошаркашки савез РС[[142]](#footnote-142). С тим у вези, Омбудсман за дјецу се обратио Републичкој управи за инспекцијске послове, Просвјетној инспекцији, из чијег одговора произилази да је извршена посредна инспекцијска контрола над радом Подручног кошаркашког савеза Бања Лука, те да је на основу утврђеног чињеничног стања инспектор наложио Подручном кошаркашком савезу Бања Лука да пријаву прослиједи Дисциплинском судији ПКО БЛ и о томе достави доказ инспектору за просвјету и спорт.*

Омбудмсман за дјецу је у протеклом периоду указивао у својим извјештајима на важност спорта и на неопходност системских мјера и активности којима ће спорт и физичке активности учинити доступним за свако дијете.

Редовна физичка активност је важан дио здравог стила живота сваког дјетета. Бављење спортом утиче на правилно формирање и сазријевање дјететове личности и такође може бити корисно јер подстиче одговорно социјално понашање дјеце, бољи школски успјех, усвајање моралних вриједности и навика здравог живота. Кроз спорт дјеца развијају самосталност, лакше склапају пријатељства и побољшавају способност концентрације.

Спортске активности током дана су веома важне, како за физичко тако и за ментално здравље сваког дјетета. Дјеца треба да проводе вријеме у спортским активностима најмање 60 минута дневно, било то у спортској сали или неким другим активностима на свјежем зраку, а не да проводе највише времена за рачунаром играјући игрице, на телефону или да гледају непримјерене садржаје на телевизији. Нека истраживања показују да дјеца и млади који су активнији и који се баве неком врстом спорта имају више самопоуздања, веће самопоштовање, мање стреса и анксиозности, као и боље социјалне вјештине које им могу помоћи да се носе са изазовима са којима се суочавају у свакодневном животу. Позитиван став према физичкој активности такође је повезан са срећнијом дјецом, јер таква дјеца имају јачи карактер, не иду проблематичним путем, а који се односи на конзумацију наркотика, конзумацију алкохола и цигарета, те неких других врста девијантног понашања.

Једнако је важно да дјеца са потешкоћама у развоју буду активна, те да имају спортске активности које су им прилагођене, јер, колико је то важно за њихово здравље и напредак, толико је важно и за њихову социјализацију, да се забављају и друже.

Предности бављења спортом превазилази учење нових физичких вјештина. Спорт као такав, помаже дјеци да развију неке нове вјештине, те да се боље носе са успонима и падовима, са којима ће се сусретати у фази одрастања. Бављење спортом, такође помаже дјеци да науче да контролишу своје емоције и каналишу негативна осјећања на здрав начин, јер дјеца на тај начин развијају стрпљење и схватају да је потребно много вјежбе да би унаприједили своје вјештине. Дјеца тада могу примјенити вјештине као што су истрајност, упорност и отпорност у другим областима свог живота. Спорт дјецу учи тимском раду, јер играње у тиму помаже дјеци да развију многе друштвене вјештине које ће им требати током живота али и укаже на потребне промјене у понашању која неће бити на штету себе/других[[143]](#footnote-143). Учи их да сарађују, да буду мање себични и да слушају другу дјецу. Спорт и бављење истим, такође даје дјеци осећај припадности и помаже им да стекну нове пријатеље и граде њихов друштвени круг ван школе. Важан дио игре у тиму је и прихватање дисциплине. Бављење спортом значи да се од дјеце очекује да поштују правила, прихватају одлуке и разумију да могу бити дисциплиновани за лоше понашање. Учи их да примају упутства од тренера, судија и других одраслих.

Да би наведене предности спорта дошле до изражаја, уз стварање здравих навика, врло је важно да дјеца уживају у спорту којим се баве и да имају позитиван примјер који могу слиједити. У свему томе изузетно је важна улога родитеља и тренера који својим приступом и понашањем стварају спортску атмосферу која подстиче дјецу на развијање позитивних вриједности.

# ОСТАЛА ПРАВА

Омбудсман за дјецу је током извјештајног периода запримио одређен број упита који се односе на молбе за помоћ, те одређен број пријава које се односе на права одраслих и која нису у надлежности Омбудсмана за дјецу. Том приликом су странке информисане и обавјештене на који начин могу остварити своја права.

Између осталог, једно од упита је гласило да ли родитељ које има дијете са потешкоћама у развоју, има право да на основу инвалидитета дјетета буде ослобођено царине приликом увоза аутомобила[[144]](#footnote-144).

Омбудсман за дјецу је информисао странку да имају могућност увоза аутомобила са прописаним повластицама, а у зависности од степена инвалидности. У тим ситуацијама, надлежни Центар за социјални рад Рјешењем утврђује степен инвалидности на основу достављене документације. За даљу процедуру увоза аутомобила са повластицама по основу инвалидитета дјетета потребно је контактирати Управу за индиректно опорезивање Босне и Херцеговине или најближу царинску испоставу.

# ПОСТУПАЊЕ ПО СЛУЖБЕНОЈ ДУЖНОСТИ

Омбудсман за дјецу у складу са датим овлаштењима[[145]](#footnote-145) поступа као независна институција која штити, прати и промовише права дјетета, те предлаже предузимање мјера за заштиту и промоцију права дјетета, као и за спречавање штетних поступања која угрожавају права и интересе дјетета.

У току извјештајне године Омбудсман за дјецу је урадио четри посебна извјештаја, која ћемо у даљем тексту представити.

## ВРШЊАЧКО НАСИЉЕ У ВАСПИТНО - ОБРАЗОВНИМ УСТАНОВАМА

Насиље у васпитно-образовним установама у годинама које су претходиле овом извјештају поприма нове облике и углавном се говори о његовом порасту. Много је фактора који утичу на већу присутност насиља. Данашње вријеме дигитализације и нових технологија тј. њихова доступност ученицима сигурно је један од битнијих фактора који утичу на повећање насиља у васпитно - образовним установама. Присутност и квантитет насиља у медијима, друштвене реакције на насиље и узори које дјеца и млади прате и опонашају, измијењен систем вриједности, умањење васпитне улоге, све то као и други фактори утиче на свјесности и осјетљивости на насиље, прибјегавање насилном понашању и реакцију на насиље.

Сврха системских мјера је свакако унапређење друштвене бриге за дијете, његову заштиту и обезбјеђивање потребне помоћи у свим ситуацијама када је дијете изложено неком од облика насиља, злостављања или занемаривања, на начин да осигура адекватну и благовремену реакцију надлежних служби.

Циљ истраживања је добијање и утврђивање мишљења и ставова дјеце и младих о вршњачком насиљу у васпитно-образовним установама, о учесталостима вршњачког насиља, врстама и облицима вршњачког насиља, превенцији вршњачког насиља, реакцијама надлежних на вршњачко насиље, давање препорука надлежним тијелима за системску подршку у остваривању права дјеце на заштиту од насиља.

Проведено истраживање обухвата:

* Идентификацију и анализу правног оквира - међународног и домаћег.
* Прикупљање релевантних података, мишљења и ставова употребом унапријед припремљеног и усклађеног упитника за средњошколце од И до ИИИ разреда.
* Анализу прикупљених података, мишљења и ставова.
* Организовање округлих столова са релевантним актерима из ове области.
* Препоруке надлежним тијелима.

Обавезе које проистичу из УН Конвенције о правима дјетета упућују да:

* Државе чланице имају дужност осигурати да су дјеца учинковито заштићена од насиља у свим окружењима.
* Државе чланице имају дужност пружити одговарајући правни оквир за заштиту дјеце.
* Државе морају провести учинковите истраге у случајевима наводних оптужби о злостављању дјетета, насиљу над дјецом и штети почињеној дјеци.

И поред бројних међународних докумената, који нас обавезују, домаћих законских и подзаконских аката, који уређују област заштите дјеце од свих облика насиља, злостављања и занемаривања, насиље над дјецом и међу дјецом је и даље присутно.

Поред нормативних и системских мјера, потребно је да омогућимо и партиципацију дјеце, а што је један од четири основна принципа УН Конвенције о правима дјетета. Партиципација дјеце и младих јесте процес активног укључивања управо дјеце/младих у питања која се њих тичу и која су им битна. Партиципација представља сарадњу, размјену информација, дијалог заснован на узајамном поштовању и дијељењу информација.

Управо је то био разлог да о вршњачком насиљу у васпитно - образовним установама, поред анализе нормативног дијела и гласа релевантних стручњака из ове области, питамо и дјецу – ученике од И до ИИИ разреда свих средњих школа у Републици Српској, да чујемо њихов глас, њихове поруке, ставове и мишљења.

Добијене податке у извјештају представљамо као глас дјеце о овој јако важној и комплексној теми. Подаци добијени од дјеце указују да су дјеца било на директан или индиректан начин изложена насиљу кроз школовање, да је то најчешће од стране ученика из школе и највећа је учесталост вербалног насиља, социјалне искључености, физичког насиља и занемаривања, а да се насиље најчешће дешава у школском објекту.

Дјеца на насиље реагују различито, а податак да не реагују на насиље усмјерава нас управо на толеранцију насиља и прихватање насиља. Ставови дјеце према насиљу и њихово понашање према насиљу се разликују, иако би према подацима углавном реаговали на насиље, у ситуацијама када се насиље деси изостаје реакција. Важност одјељенских старјешина и стручне службе према одговорима дјеце указује да су управо они неко коме се прво обрате у наведеним ситуацијама, и да се најчешће ситуација и ријеши од стране истих.

Едукације дјеце о насиљу, препознавању/реаговању/пријављивању и реакцијама на насиље, иако је тема насиља уврштена у наставни план и програм, у добијеним одговорима дјеце се не препознаје као учинковита и ефикасна. Занимљиво је да дјеца имају став да се на смањење насиља може утицати, а приједлози које излажу као њима дјелотворни су радионице у школама организоване од стране стручних служби, кроз редовне наставне активности, вршњачке радионице, ваннаставне активности и кампање преко друштвених мрежа.

Дјеца уочавају важне актере у превенцији од насиља, али нису довољно оснажени да пријаве насиље, или неријетко имамо ситуације када пријаве насиље, а одговор или реакција који добију није адекватна. Начини реакције дјеце на насиље, када су у улози посматрача насиља, указују на неадекватан приступ у смислу да дјеца сама покушавају да интервенишу и прекину насиље, односно стану насупрот насилника као потенцијално рјешење ситуације. Исто нас упућује да дјеца релативизују проблем насиља, што говори о постојању толеранције на насиље у ширем плану.

Када говоримо о насиљу посебан проблем представља чињеница да нема званичних података, односно евиденција из којих би се, поред тога, да ли је и који облик насиља у порасту, могли пратити и други параметри везани за насиље. Протоколом о поступању у случају насиља, злостављања или занемаривања дјеце[[146]](#footnote-146) јасно су дефинисане обавезе надлежних ресора да воде евиденције о пријављеним случајевима насиља над дјецом и међу дјецом. Извјештај треба да обезбиједи и континуитет у праћењу појаве и свих проблема у вези са заштитом дјеце у овој области. Управо из горе наведених разлога, Омбудсман за дјецу је изразио потребу ревидирања постојећег протокола, у циљу унапријеђења заштите дјеце од свих облика насиља, злостављања и занемаривања.

Као обавеза школе истиче се свеобухватно превентивно и одговорно дјеловање школе, како би се створили услови за стварање сигурног и подстицајног окружења за сву дјецу, с јасним ставом према насиљу као неприхватљивој појави, након којег ће увијек услиједити очекиване посљедице.

Подсјећамо, Европски суд за људска права (ЕСЉП) је неколико пута био суочен с предметима који су се односили на насиље над дјецом које су починиле физичке особе у школама, приватним домовима или другим установама којима су управљали појединци који нису заступали државу те је стога било дилема је ли држава била одговорна. Што је важније, ЕСЉП је пресудио да се држава не може одрећи дужности заштите дјеце овлашћивањем физичких особа за управљање важним јавним службама, као што су образовне установе[[147]](#footnote-147). У случајевима који се односе на утврђивање одговорности државе, ЕСЉП је углавном разликовао општу обавезу државе у заштити када се опасност не може јасно одредити те њезину посебну обавезу заштите у случајевима у којима је жртва јасно одређена. У првом је случају ЕСЉП анализирао је ли изостанак интервенције државе довео до стварне опасности од насиља за дијете жртву.

*Предмет Кајак против Турске[[148]](#footnote-148) односи се на убиство ножем 15-годишњег дјечака које је починио други тинејџер у близини школе. ЕСЉП је установио да школе имају обавезу заштитити дјецу која их похађају од свих облика насиља. У овом је случају ЕСЉП пресудио да је у складу с чланом 2. ЕКЉП-а Турска одговорна јер није заштитила право на живот сина и брата тужитеља, с обзиром на то да у том тренутку није постојао учинковит систем надзора. Због недостатка таквог система, тинејџер је успио узети нож из школске кухиње, којим је затим убо жртву[[149]](#footnote-149).*

Посебно забрињавају случајеви вршњачког насиља који се јавља у све млађем узрасту, а што упућује на неопходност да се у рјешавање проблема укључе и други субјекти заштите (центар за социјални рад, центар за ментално здравље, полицију...), јер насиље није само проблем школе, него и породице па и шире друштвене заједнице.

Неопходно је подстицати и унапређивати сарадњу и међусобну подршку како између ученика и школе, тако и између родитеља и школе. Школа посебну пажњу у креирању и провођењу активности треба дати дјеци, уважавајући њихово право на партиципацију, односно право на мишљење, као и право на учешће у доношењу свих одлука које их се тичу, будући да сама дјеца најбоље знају са којим се све проблемима суочавају током школовања, а досадашња пракса увелико показује да су дјеца и те како компетентна у осмишљавању различитих програма и превентивних активности. Осим превенције која, између осталог, подразумијева едукацију дјеце али и одраслих о насиљу, када се насиље деси неопходна је адекватна и брза реакција. Систем треба да пружи подршку и починиоцу и жртви и да у фокус дјеловања стави узроке насилног понашања, а не да се само бави посљедицом.

У пракси се често вршњачко насиље посматра и као „уобичајено понашање које представља дио одрастања дјеце", због чега једним дијелом остаје непрепознато, односно изостане реакција на насиље. Тек када оно постане бруталније или када сукоб ескалира онда се почиње са предузимањем одређених активности, иако је и раније било назнака да се нешто дешава и да постоји одређени проблем. Пут ка нултој телеранцији на насиље мора бити заједнички циљ и заједничко залагање свих актера у области права дјеце, али и дјеце и родитеља, медија и цјелокупног друштва у цјелини.

На основу наведеног извјештаја надлежним органима су дате одређене препоруке:

**Министарству просвјете и културе Републике Српске**

|  |  |
| --- | --- |
| Подаци о насиљу | * Успостављање система евидентирања и вођења податка о насиљу достављених од васпитно - образовних установа, како би се пратила тенденција пораста/опадања насиља. |
| Превентивне активности за спречавање насиља | * Неопходно је и свеобухватно превентивно дјеловање, како би се створили услови за стварање сигурног и подстицајног окружења за сву дјецу и јасног става нетолеранције на насиље. |
| Рад са радницима у образовању | * Едукација и обука радника у образовном систему о насиљу, препознавању, реаговању и спречавању насиља. |
| Ревизија планова и безбједност у школама | * Ревидирање постојећег Протокола о поступању у случајевима насиља, злостављања или занемаривања, а у циљу унапријеђења заштите дјеце од свих облика насиља, злостављања и занемаривања. * Спровести годишњу ревизију политика и процедура за безбједност у школама, по потреби и чешће, како би се осигурало да нови проблеми безбједности у школама буду адекватно покривени актуелним школским кризним плановима и процедурама за реаговање у ванредним ситуацијама. * Омогућити и подстаћи партиципацију ученика у планирању безбједности у школама. |
| Јасан и јединствен став према насиљу | * Јасан и јединствен став према насиљу као неприхватљивој појави, након којег ће увијек услиједити очекиване посљедице. |
| Мониторинг тим | * Укључивање и сарадња са институцијама, академском заједницом или другим партнерима ради утврђивања дјелују ли успјешно активности спречавања насиља. |

**Министарству породице, омладине и спорта**

* Када је у питању насиље над и медју дјецом посебан проблем представља чињеница да нема званичних података, односно евиденција из којих би се, поред тога, да ли је и који облик насиља у порасту, могли пратити и други параметри везани за насиље. Протоколом о поступању у случају насиља, злостављања или занемаривања дјеце су јасно дефинисане обавезе надлежних ресора да воде евиденције о пријављеним случајевима насиља над дјецом и међу дјецом, те да те извјештаје доставе Министарству породице, омладине и спорта, које је обавезно да, на основу података прикупљених од других министарстава, обједини годишњи извјештај.
* Омбудсман за дјецу и овај пут, као и раније[[150]](#footnote-150), указује Министарству породице, омладине и спорта на неиспуњавање обавезе израде годишњег извјештаја о насиљу над дјецом, односно указује на потребу ревидирања постојећег протокола, у циљу унапријеђења заштите дјеце од свих облика насиља, злостављања и занемаривања.

**Републичком педагошком заводу**

* Истаћи програме превенције насиља у наставним плановима и програмима који се тренутно предају у школи, уз учење ученика алтернативама насиљу, укључујући мирно рјешавање сукоба и вјештине позитивних међуљудских односа.
* Едукација свих запослених у васпитно – образовним установама о темама које су уско везане за проблем вршњачког насиља, али бавити се и другим темама које индиректно могу имати везе са превенцијом вршњачког насиља.

**Свим васпитно – образовним установама**

|  |  |
| --- | --- |
| Школска политика и метода координације | * Успостављање школског координацијског тима/координатора за рјешавање проблема насиља или провјера успјешности постојећег. * Стварати безбједну школску климу која пружа подршку (нпр. програми за бригу у школи, позитивне интервенције и подршка, психолошке и савјетодавне услуге...). * Поновити школска правила и затражити да ученици пријаве потенцијалне проблеме школским службеницима. * Јасан став према насиљу као неприхватљивој појави, након којег ће увијек услиједити очекиване посљедице. |
| Подаци о насиљу | * Успостављање система евидентирања и вођења податка о насиљу у школи, како би се пратила тенденција пораста/опадања насиља. * Успостављање метода извјештавања за евидентирање случајева насиља и реакција школе на њих. Кључно је створити дјеци прилагођене, анонимне и сигурне методе пријављивања насиља. Оне би требале забиљежити сваки насилни инцидент који се догоди на подручју школе, укључујући датум, вријеме и мјесто инцидента, врсту насиља и како је школа реаговала. |

|  |  |
| --- | --- |
| Превентивне активности за спречавање насиља | * Неопходно је и свеобухватно превентивно дјеловање школе, као би се створили услови за стварање сигурног и подстицајног окружења за сву дјецу и јасног става нетолеранције на насиље. * Радници у образовању, а посебно стручној служби школа, треба да буду видљиви, присутни у школи и за ученике али и за родитеље. |
| Рад са радницима у образовању | * Едукација и обука радника у образовном систему о насиљу, препознавању, реаговању и спречавању насиља. * Унапређење васпитне улоге васпитно-образовних установа. |
| Реакција на насиље | * Креирати анонимне системе за пријављивање (нпр. телефонске линије, кутије за приједлоге „имам за рећи\_\_\_\_\_\_“ и сл.). * Бављење насилним инцидентима одмах по пријави/сазнању о насиљу. |
| Ревизија планова и безбједност у школама | * Развити кризне планове и обезбједити обуку о приправности и свим члановима особља. * Развити процедуре процјене и опасности ризика и тимове за спровођење процјена. * Спровести годишњу ревизију свих политика и процедура за безбједност у школама како би се осигурало да нови проблеми безбједности у школама буду адекватно покривени актуелним школским кризним плановима и процедурама за реаговање у ванредним ситуацијама. * Подстакнути ученике да предузму одговорност за свој дио одржавања безбједног школског окружења, укључујући и учешће ученика у планирању безбједности. * Контролисати приступ школској згради - објекту (нпр. одређен улаз са свим осталим приступним тачкама закључаним са спољашње стране). * Надгледати школске паркинге и заједничке просторе, као што су ходници, игралишта и сл. * Користити сигурносне системе. * Одржавати редовне вјежбе за школску безбједност (пожари, евакуација, временске неприлике....). * Прегледати комуникационе системе, унутар школског дворишта и објекта, и са онима који реагују у заједници. Ово би такође требало да се односи на то како и гдје ће родитељи бити обавијештени у случају ванредне ситуације. |
| Укључивање заједнице | * Укључити присуство службеника школских ресурса, чувара или локалних полицијских партнера. * Створити партнерства између школе и заједнице како би побољшали безбједоносне мјере за ученике. * Неопходно је подстицати и унапријеђавати сарадњу и међусобну подршку како између ученика и школе, тако и између родитеља и школе. * Посебну пажњу у креирању и провођењу тих активности треба дати дјеци, уважавајући њихово право на партиципацију, односно право на мишљење, као и право на учешће у доношењу свих одлука које их се тичу, будући да сама дјеца најбоље знају са којим се све проблемима суочавају током школовања. |

## УЛОГА И ЗНАЧАЈ СТРУЧНИХ СЛУЖБИ У ШКОЛАМА У ЗАШТИТИ МЕНТАЛНОГ ЗДРАВЉА ДЈЕЦЕ

Омбудсман за дјецу је препознао потребу да се очувању и заштити менталног здравља дјеце у школском систему посвети потребна пажња и приступи изради овог посебног извјештаја. Циљ овог посебног извјештаја је указати на значај и улогу стручних служби у школама у превенцији и заштити менталног здравља дјеце кроз постављене инстументе истаживања и посебно уважавајући мишљење и ставове дјеце о овом питању.

Спроведено истраживање обухвата:

• Идентификацију и анализу правног оквира – међународног и домаћег.

• Прикупљање релевантних мишљења и ставова:

* Дубински интервјуи са релевантним актерима у заједници: психолозима и педагозима у средњим и основним школама, психијатром са специјализацијом из адолесцентске психијатрије као представницима центара за ментално здравље и представницима удружења грађана који дјелују у области менталног здравља дјеце.
* Реферални механизам подршке дјеци у школама – анлализа с аспекта улоге стручне службе у школи.
* Фокус група са ученицима средње школе.
* Унапријед припремљен и усклађен упитник за средњошколце, узраста од 14 до 18 година, о вршњачком насиљу - анализа с аспекта улоге стручне службе у домену утицаја насиља над и међу дјецом на њихово ментално здравље.

• Анализу прикупљених мишљења и ставова.

• Препоруке.

На основу наведеног извјештаја надлежним органима су дате одређене препоруке:

**Министарству просвјете и културе,** да у оквиру својих утврђених надлежности и овлаштења:

1. Спроведе детаљну анализу ефеката примјене Рефералног механизама подршке дјеци у школама с циљем отклањања уочених слабости и обезбједи стални мониторинг његове примјене и потреба његове надоградње. Предуземе додатне активности за едукацију наставног кадра о сврси постојања Рефералног механизма и потреби јачања сарадње школе са осталим релевантним актерима из заједнице кроз активности мултисекторског тима за бригу о дјеци. Изнађе адекватне мјере којима би се родитељи у што већем броју и на што квалитетнији начин упознали са постојањем Рефералног механизама и његовим циљевима.
2. Усвоји нови Правилник о стручном усавршавању просвјетних радника који ће, између осталог, обухватити и обавезну едукацију наставног и стручног кадра о менталном здрављу дјеце, нарочито с аспекта раног препознавања менталних тешкоћа/поремећаја, али и едукацију о заштити и јачању менталног здравља наставног и стручног кадра у основним и средњим школама.
3. Изврши у што краћем року свеобухватну процјену потреба додатног ангажовања психолога, као и других стручних сарадника с циљем стручног ојачавања тимова у школама. С тим у вези, неопходно је обезбједити и стално јачање постојећих професионалних капацитета стручних сарадника у виду континуираних едукација, савјетовања и обука.
4. Предузме конкретне мјере и активности којима би се унаприједила и оснажила постојећа едукација ученика и њихових родитеља о заштити менталног здравља дјеце на начин да се предложене мјере и активности обавезно спроводе у основним и средњим школама с циљем подизања свијести о значају менталног здравља и спречавању стигми. Предложи нове и додатно подржи постојеће форме рада са дјецом, а посебно да искористи предности и могућности едукације за вршњачку подршку уважавајући право дјеце на партиципацију.
5. У складу са Стратегијом развоја менталног здравља у Републици Српској и у сарадњи са Министарством здравља и социјалне заштите, а на основу извршене сеобухватне процјене стања и потреба изради Програм заштите менталног здравља дјеце у школама којима би се увеле системски планиране и континуиране превентивне активности с циљем раног препознавања менталних проблема и/или поремећаја код дјеце, као и ефикасне ране интервентне мјере и активности од стране стручног и наставног кадра у школи.
6. **Основним и средњим школама**
7. Предузимају све додатне активности на успостављању и јачању односа пуног разумјевања и повјерења између ученика и наставног и стручног особља спровођењем заједничких активности са заједничким циљем очувања обостраног менталног здравља и стварања позитивног менталног окружења у школској заједници уз развијен осјећај припадности и узајамног поштовања и уважавања, те
8. Јачање сарадње са родитељима.

## ШКОЛА ПРИЈАТЕЉ ДЈЕЦЕ

У складу са овлашћењима утврђеним Законом о Омбудсману за дјецу, Институција као дио редовних активности у школској 2023/24. години реализовала је радионице на тему „Школа пријатељ дјеце“, а као наставак радионица из школске 2022/23. године „Имам право да се и мој глас чује˝.

Васпитно - образовне установе, односно предшколске установе и школе, послије породице друго су најважније окружење за раст и развој сваког дјетета. Дјеца у школи проводе значајан дио свог времена, изграђујући своју социјалну мрежу и себе као појединца кроз учење, игру и дружење. Стога је неупитно да би управо образовна установа требала бити кључно мјесто на којем се уче, промовишу, али и остварују дјечија права. Институција Омбудсмана за дјецу у свом раду континуирано сарађује са дјецом, подстиче их на изношење мишљења, иницира јавне активности усмјерене на побољшање положаја дјетета и учествује у тим активностима, те предлаже мјере за повећање утицаја дјетета у друштву[[151]](#footnote-151).

Радионица на тему „Имам право да се и мој глас чује˝ је обрађивала тему партиципације дјеце у образовном систему. Партиципација дјеце у школи би требала да пружи свим ученицима да учествују, буду консултовани и укључени у одлучивање у све елементе живота школе као заједнице. То подразумјева и да школе буду интеркултурно осјетљиве на начин да осигурају дијалог наставног особља и ученика, који би омогућио и да се перспектива дјеце чује и уважи. Такав приступ дјетету подразумијева право дјетета да добије информације, давање гласа дјетету, слушање дјетета и уважавање његовог мишљења те омогућавање његовог активног доприноса свим окружењима у којима се креће па тако и у школи уз поштивање дјететовог људског достојанства.

Радионица „Школа пријатељ дјеце“ је представљала наставак обрађиване теме о партиципацији дјеце у образовном систему, са аспекта права на образовање и упознавања са циљевима образовања, уз уважавање различитости и давање прилике да и сами партиципирају у школи и раде на својим приједлозима који ће креирати односе засноване на поштовању и солидарности, са нултом толеранцијом на насиље.

Сарадња са дјецом кроз радионице у њиховим школама једна је од обавеза Омбудсмана за дјецу[[152]](#footnote-152), али има и за циљ да на основу аутентичних исказа дјеце и њихове партиципације можемо у најбољем интересу дјеце квалитетније дефинисати и наше активности и мјере према надлежним тијелима. Током радионица дјеца су сарађивала и била заинтересована, са конструктивним приједлозима које су износили и наводећи потребу за чешћим едукацијама о темема које су им битне.

Приликом одржавања радионица „Школа пријатељ дјеце″ и „Имам право да се и мој глас чује″ представници Институције разговорали су са директорима школа и представницима стручних тимова. Одржано је укупно 60 планираних радионица на наведене теме и више радионица са овим темама које смо одржали по позиву који је дошао из школа. У радионицама је учестовало преко 1800 дјеце из цијеле Републике Српске

Право на образовање је основно људско право. Расположивост, доступност, прихватљивост и прилагодљивост су четири димензије права на образовање[[153]](#footnote-153). Што се тиче квалитете образовања, Конвенцијом о правима дјетета се истиче да образовање дјетета треба усмјерити према пуном развоју личности, надарености, психичких и физичких способности, промоцији људских права и темељних слобода, поштивању дјететових родитеља, његовог културног идентитета, језика и вриједности те цивилизација које се од њега разликују, спровођењу школске дисциплине на начин којим се потврђује дјететово људско достојанство итд.

Дјеца у вези школе углавном показују негативне емоције, из најчешћег разлога због обимног градива, осјећаја неприхватања у школи од наставника или вршњака, лоших оцијена итд. (Дјеца су наводила: *„Претрпани смо задаћом.“ „Професори не желе да прихвате наше мишљење и то прелази у свађу и расправу. Такође и инат је присутан.“, „Школа није мјесто гдје се осјећам сигурно и лијепо. Немамо довољно времена за себе, пуно стреса је у школи, има пуно задаће, тешке торбе.“* ). Али оно што је занимљиво је да када смо питали дјецу и у основним и средњим школама да ли од њих зависи да ли ће бити срећни, одговор је био потврдан. Дјеца на когнитивном нивоу прихватају да њихово учешће, труд, рад их води ка самоостварењу, а тиме и задовољству собом и срећи, мада у погледу оцијена и оцјењивања често наводе да то „зависи од расположености наставника/професора“.

Важно је напоменути како срећа ученика не би требала бити самој себи сврха, већ би требала бити продукт њиховог активног и стваралачког живота, како би они знали што је то што их чини сретнима и испуњенима, а њихов живот смисленим, а управо би одрасли требали дјецу подучавати томе. Уколико се наставни кадар у свом васпитном дјеловању усмјери на позитивне особине, потенцијале и таленте ученика, а не само на њихове евентуалне проблеме и потешкоће, могу им помоћи у том процесу самоостварења.

*„Наставници не би требали плашити дјецу лошим оцјенама, као да ћемо ми боље учити ако се стално бојимо јединица“, „У разреду би требали бити пријатељи, али заиста сви, чак и они најсиромашнији ″, „У школи би се требало вредновати другарство а не нове патике или мобилни“, „Наставници би требали бити праведни и стварно да дају оцјене онако како дјеца знају, а не по томе ко им је миљеник.“*

Везано за толеранцију и уважавање различитости, важно је мотивисање ученика да примјерено свом узрасту и способностима самостално одаберу вриједности које су им важне за оно што желе остварити и постићи, те да развијају критичко мишљење помоћу којег ће моћи још боље разумјети своје вриједности у односу на туђе. Тиме уједно преузимају одговорност за властите поступке и стичу осјећај контроле над својим животом. Такође ученици ће то моћи чинити тек ако се осјећају прихваћенима и сигурнима, и зато је изнимно важно да наставни кадар с љубављу изграђује однос с ученицима, који се темељи на међусобном поштовању, емпатији и повјерењу.

*„Задовољство школом прво ми чине другари које ту имам, а потом професори који ме разумију, примјењују модерне методе рада и мотивишу на рад и учење, или разне секције које имамо. “*

Дјеца и основношколског и средњошколског узраста углавном су била изненађена чињеницом да могу учествовати у доношењу одлука на нивоу образовне установе, предлагање секција, тема за рад са стручном службом или часовима одјељенске заједнице, предлагање излета/екскурзија-локација….

Дјеца сматрају да је битно да и они учествују у школи, али има и оних који сматрају да се већина дјеце устручава да изнесе своје мишљење јер се боји „посљедица“. Мисле да би могли боље да учествују у одлучивању, ако би имали довољно информација од одраслих о конкретној ствари. Такође, дјеца наводе да у партиципацији требају сви да учествују а не само одабрани или добри ђаци. Наводе и да више учествују у разреду него на нивоу школе, а да сматрају да најбоље могу да се „покажу“ кроз ваннаставне активности, пројекте, рад у групи и слично.

Поруке које смо добили од дјеце у већини школа односе на побољшање основних услова и техничке опремљености школа („недостатак сапуна, папира, кухиње, кабинета“, а у средњим школама често и „недостаје сала за физичко“). Међутим поред добрих искустава, праксе и односа на релација наставно особље – ученик, посебно забрињавају поруке о непримјериним односима наставног особља према ученицима (неправедно оцјењивање, вријеђање, омаловажавање, насилно понашање и сл.). То нас упућује да постоје многа подручја на којима су потребна побољшања.

Из одговора које смо добили и утисака са радионица закључујемо да је основношколско и средњошколско образовање успјешније у преносу знања о правима дјеце и партиципацији него у подстицању стварне партиципације и јачању механизама демократских пракси у школама, попут уважавању различитости, партиципативности, једнакости, доступности и инклузивности, флексибилности, ефективности са посебним нагласком на уважавање различитих субјективних перспектива учесника у образовању.

Када је ријеч о партиципацији ученика, видљиво је да се с порастом доби, зрелости и компетенција шири и простор партиципације, као и самоорганизација и проактивности дјеце. У том смислу средњошколци би знатно више требало да користе своја права на партиципацију, али према добијеним подацима у средњим школама дјеца имају мање могућности да партиципирају јер како кажу „професори су усмјерени на лекцију и оцјењивање“, те дјеца виде ваннаствне активности као значајно мјесто за партиципацију.

Дјеца сматрају како партиципација у школи би могла учинити да свима буде боље, али нису сигурни да њихово мишљење може довести до промјена у школи. Насупрот тога, савјет ученика виде као ресурс, као тијело које може заступати мишљење и интересе све дјеце, али да они морају и да имају повратне информације од савјета, што сада углавном није случај. Још једну снажну поруку коју су дјеца нам нагласила је инклузивност партиципације, да треба подстаћи и на могућност укључивања и оне дјеце која се неће самоиницијативно укључити, дјеце са сметњама у развоју, дјеце које имају проблеме у понашању или са лошијим школским успјехом.

Да вођене активности од стране управе школе и стручне службе школе са Савјетима ученика могу дати позитивне и учинковите резултате примјетимо кроз многе хуманитарне активности које су се организовале или се организују, а што нам указује и колико дјеца могу и желе да учествују и раде на емпатији и уважавању различитости.

Квалитетна партиципација дјетета у образовном процесу је она гдје дијете заједно с одраслима доноси одлуке и гдје се његови приједлози узимају и обзир. На тај начин дјеца осјећају да је школа пријатељ дјеце и мјесто гдје могу пуно за себе да добију и остваре.

На основу наведеног извјештаја надлежним органима су дате одређене препоруке:

**Министарству просвјете и културе Републике Српске**

предузимање мјера и активности ради отклањања ситуација које могу довести до повреде права дјетета на начин да:

1. Подстиче различите облике дјечије партиципације у школама, на нивоу разреда и на нивоу школе, прије свега кроз учење о дјечијим правима и дјечијој партиципацији,
2. Осигурати информисање дјеце о начинима на које могу изразити своје мишљење и мјестима гдје се могу обратити, без страха од осуђивања или посљедица,
3. У планирање школских програма, доношење разредних и школских правила уврстити мишљења дјеце и њихових родитеља/старатеља,
4. Наставни планови и програми заснивати на компетенцијама ученика које се развијају током школовања и заснивају на исходима учења,
5. Радити и стварати климу за изношење властитог мишљења и одлучивању у свим питањима која се односе на дјецу,
6. У раду са дјецом наставно и стручно особље школа требали би у већој мјери примјењивати партиципативне методе, јер би партиципација дјеце требала постати у једнакој мјери и тема и метода васпитања и образовања,
7. Укључити дјецу у одлучивање на нивоу школе, оснажити Савјет ученика,
8. Размотрити могућност и повезивања савјета ученика у мрежу истих на нивоу локалних заједница, регија и/или Републике,
9. Савјет родитеља и Савјет ученика може сарађивати и заједно доносити одлуке које се тичу дјеце.

## ЗАШТИТА ОД НЕЗАКОНИТОГ МИЈЕШАЊА У ПРИВАТНОСТ И ПОРОДИЦУ ДЈЕТЕТА

Омбудсман за дјецу запримио је пријаву-жалбу[[154]](#footnote-154) којом је указано на вршњачко насиље над малољетним дјететом, те је наведено да су представници надлежног Центра за социјални рад посјетили подносиоца пријаве-жалбе на кућној адреси, а да нису претходно најавили своју посјету нити позвали подноситељку у просторије Центра, да су приликом посјете захтијевали да одређеног дана дође у школу на разговор, те су „наложили“ да одведе дијете код психолога и да о томе Центру достави писмену потврду.

Омбудсман за дјецу затражио је од Центра да достави интерни акт по којем Центар поступа у складу са правилима стручног рада, у циљу прикупљања социо - анамнестичких података, будући да се Центар у одговору позвао на правила стручног рада, уз констатацију да из досадашње преписке не произилази да је било основа за предузимање хитних мјера, које би евентуално захтијевале излазак на терен стручних радника Центра.

Омбудсман за дјецу је затражио и од другостепеног органа да изврши надзор над поступањем Центра у наведеном поступку, како би се утврдило да ли је поступање Центра било оправдано, а из наведених одговора Центар и Министарства произилази да је Центар поступио у складу са правилима и методама стручног рада у конкретном случају.

Међутим, Породични закон, Закон о социјалној заштити, Правилник о вршењу стручног надзора, као и Упутство о спровођењу савјетовања не садрже одредбе којима се дефинише када и у којим ситуацијама Центри најављено или ненајављено могу обављати кућне посјете, нити да се савјетодавни рад са странком може обављати у њеном домаћинству без њеног пристанка.

На основу претходно наведеног, поставља се питање које су то границе поступања надлежних центара за социјални рад, те да ли Центар у сваком моменту има право без претходне најаве да посјети домаћинство (потенцијалног) корисника или само у оправданим ситуацијама, које су то оправдане ситуације, које су то границе обазривости и професионалности при приступу странкама, да ли постоји једнообразност у поступању свих Центара за социјални рад на нивоу Републике, те да ли се таквим поступањем нарушавају Уставом загарантована права човјека, обзиром да је највишим правним актом могућност уласка у туђи посјед, дом или стан дата само службеним лицима у тачно одређеним ситуацијама и под строго дефинисаним условима.

С тим у вези, Омбудсману за дјецу је спровео анализу начина поступања свих центара за социјални рад/служби социјалне заштите приликом обављања кућних посјета у циљу прикупљања социо – анамнестичких података, опсервација, обављања савјетодавног рада и других ситуација, а које не захтјевају хитност.

На захтјев Омбудсмана за дјецу свих 60 центара за социјални рад/служби социјалне заштите навело је да **не постоји интерни акт који уређује начин обављања кућних посјета ради обављања савјетодавног рада са странкама или прикупљања социо – анамнестичких података и сл.**

На питање да ли је Центар у обавези да најави термине доласка на кућну адресу у горе наведеним ситуацијама, уз напомену да се не ради о ситуацијама које захтјевају хитност (опасност по живот и здравље, злостављање, занемаривање и сл), и каква је досадашња пракса у вези са наведеним достављени су сљедећи одговори:

* 13 центара/служби најављују доласке приликом кућне посјете јер иста подразумјева организацију мјеста и времена, као и присуство свих актера опсервације, као и мјеста удаљености становања. Писменим путем се најаве термини и разлог доласка, али неријетко се корисници обавијесте и телефонски, штитећи и поштујући личност корисника.
* 35 центара/служби се изјаснило да најављују посјете, осим у ситуацијама које захтјевају хитно реаговање и излазак на терен, те стварне процјене стања у породици,
* 12 центара/служби се изјаснило да не најављују посјете породичном домаћинству из разлога што би то реметило увид у стварно стање приликом доласка радника на терен и опсервације.

Анализом наведеног случаја, али и проведеног истраживања, евидентно је да одређене активности које проводе центри за социјални рад у оквиру обављања послова из дјелокруга своје надлежности нису јасно дефинисана постојећим прописима, нити другим актима што доводи до неједнакости у поступању приликом обављања тих активности.

Иако није могуће, а ни пожељно правно нормирати све ситуације у пракси, због чега су одређеним органима и дата дискрециона овлашћења, неопходно је обезбједити и осигурати једнакост у поступању органа старатељства како би се обезбједили једнаки услови за остваривање права корисника као и једнак степен заштите тих права. У том контексту стручни радници центара за социјални рад би требало да у складу са својим дискреционим овлашћењима као и правилима и методама стручног рада, у зависности од специфичности сваког конкретног случаја сами одлуче односно процијене које активности и мјере ће предузети, односно које активности и мјере ће дати очекиване резултате и бити предузете у циљу заштите најбољег интереса самог корисника. Међутим, само предузимање, односно провођење тих мјера у пракси би требало да буде засновано на истим правилима поступка.

Ради наведеног, Омбудсман за дјецу, а у складу са чланом 9. Закона о Омбудсману за дјецу, је предложио предузимање мјера и активности ради отклањања ситуација које доводе до повреде права и интереса дјеце, на начин да:

**Министарство здравља и социјалне заштите Републике Српске:**

* На јединствен начин регулише поступање центара за социјални рад/служби социјалне заштите приликом предузимања активности и мјера из своје надлежности,
* Осигура и обезбиједи јединствене процедуре и поступања органа старатељства, у циљу равноправност у приступу и коришћењу права из социјалне заштите у смислу да у свом дјеловању и активностима према корисницима спријечи сваки вид дискриминације, директне или индиректне,
* Додатно уреди, односно дефинише начин пружања одређених услуга из области социјалне заштите, у смислу, начина, услова, мјеста и времена које се односи на пружање тих услуга, са посебним акцентом на заштиту права корисника на приватност личног и породичног живота,

**Центри за социјални рад/Службе социјалне заштите:**

* Да у обављању послова из социјалне заштите примјењују јединствене методе стручног рада, поштују личност корисника, његово достојанство и неповредивост стана, личног и породичног живота, водећи рачуна о нормативно – правним стандардима и важећим прописима, без изузетака.

# НОРМАТИВНЕ АКТИВНОСТИ

У оквиру надлежности Омбудсман за дјецу[[155]](#footnote-155) је овлашћен да Влади, односно Народној скупштини поднесе иницијативу за измјену или допуну закона и других прописа и општих аката, ако сматра да до повреде права дјетета долази због недостатака у прописима, као и да иницира доношење нових закона, других прописа и општих аката, када сматра да је то од значаја за остваривање и заштиту права дјетета. Омбудсман за дјецу је овлашћен да у поступку припреме прописа даје мишљење Влади и Народној скупштини на приједлоге закона и других прописа, ако се њима уређују питања која су од значаја за заштиту права дјеце, те у складу с тим Омбудсман за дјецу је дао:

* Мишљење на приједлог Породичног закона Републике Српске[[156]](#footnote-156). Омбудсман за дјецу је годинама указивао на неопходност доношења новог Породичног закона, те су доношењем новог закона све сугестије институције Омбудсмана за дјецу прихваћене изузев да није усвојено да се уклоне сви изузеци који омогућавају брак за особе млађе од 18 година, те да у дијелу управљања и располагања имовином малољетног лица буде дефинисано шта се сматра имовином велике вриједности.
* Иницијативу за измјене и допуне Закона о дјечијој заштити Републике Српске[[157]](#footnote-157), а у циљу додатне заштите дјеце са сметњама у развоју, на начин да се право на накнаду родитељу - његоватељу или његоватељу може изузетно признати једном од незапослених чланова домаћинства са којим живи дијете са сметњама у развоју, у ситуацији и када дијете остварује право на дневно збрињавање у складу са законом којим се уређује ова област.

# САРАДЊА СА ДРУГИМ СУБЈЕКТИМА

Омбудсман за дјецу је у извјештајном периоду сарађивао са бројним другим субјектима међу којима су државни органи, органи локалне управе и самоуправе, јавне установе, институције. Такође, Институција је сарађивала и са невладиним сектором, али и са међународним организацијама.

## Сарадња са органима, установама и институцијама

У извјештајном периоду институција Омбусмана за дјецу остварила је велики број сарадњи са представницима власти, али и других органа и организација на којима се разговарало о многим акутелним питањима везаним за заштиту права дјетета, али и ради унапређења међусобне сарадње.

У извјештајном периоду остварена је сарадња са **Предсједником Републике Српске**, као и **Народном скупштином Републике Српске**, а циљ сарадње је био промоција права дјетета, а нарочито права на поријекло и права на партиципацију.

Омбудсман за дјецу је учествовао у истраживању које проводи Управни одбор за права дјетета који је међувладино тијело Савјета Европе. Истраживање се односи на оцјену провођење препоруке CМ7REC (2009)10 о Смјерницама за политику и обједињеним домаћим стратегијама за заштиту дјеце од насиља. Истраживање је организовано путем **Министарства за људска права и избјеглице БиХ.**

У протеклој години институција Омбудсмана за дјецу се у оквиру свог дјеловања бавила и питањима медијске писмености, тј. о тренутним и надолазећим трендовима у медијском васпитању дјеце, преиспитивању надолазећих појава у дигиталном окружењу и начин како оне утичу на њихов рад, посебно када је рјеч о доступности тих ресусрса, друштвеног окружења и прилика за усавршавање. Институција Омбудсмана за дјецу учествовала је у кампањи „Дани медијске и информацијске писмености“, у организацији **Регулаторне агенције за комуникације**, која је покренута са циљем истицања друштвеног значаја медијске писмености, али и промоције медијске и информацијске писмености, подстицање друштвених дијалога о значају ове теме у области образовања али и у другим областима, промоција конкретних ресурса који су израђени у овој области нпр. различите студије, материјали за креаторе политика, наставнике, дјецу, родитеље итд.

Током 2023. године одржан је састанак са **министром просвјете и културе** госпођом Жељком Стојичић, гдје се говорило о потреби ревидирања постојећих протокола о поступању у случају насиља, злостављања или занемаривања, као и протокола о вршњачком насиљу, додатном дефинисању питања увођења и коришћења видео надзора у школама и другим актуелним питањима из области образовања.

Са **министром правде**, господином Милошем Букејловићем одржан је састанак у вези са доношењем новог Породичног закона.

Значајна сарадња остварена је са **Министарством унутрашњих послова**, као и Средњом школом унутрашњих послова и Управом за полицијско образовање, а што је имало за циљ размјену информација везано за разне теме, од којих посебно о вршњачком насиљу у васпитно -образовним установама, те заједничку сарадњу која је остварена кроз радионичарски рад.

Сарадња са **Републичким педагошким заводом** је континуирана, како у поступању у појединачним предметима, тако и у дијелу надзора, али и предлагању мјера за унапређење заштите дјеце по различитим основама, а као и сваке године, Омбудсман за дјецу је и сарађивао са значајним бројем васпитно - образовних установа у регији.

Са **Јавним фондом за дјечију заштиту**, Омбудсман за дјецу остварује дугогодишњу сарадњу прије свега у оквиру пројекта „Социјализације дјеце Републике Српске" и својим ангажовањем покушава дати допринос напорима Фонда у реализацији ове активности која се годинама проводи у најбољем интересу и на задовољство великог броја дјеце и њихових породица. И ове године Омбудсман за дјецу је у дјечијем одмаралишту „Ужице" у Бечићима посјетио дјецу - учеснике пројекта „Социјализације дјеце Републике Српске 2023." како би се увјерио у испуњеност свих прописаних услова Пројекта, а имајући у виду очување здравља и најбољи интерес дјеце.

Омбудсман за дјецу присуствовао је фокус групи у организацији **Главне службе за ревизију јавног сектора Републике Српске** који је проводио ревизију учника под називом „Превенција вршњачког насиља у Републици Српској“.

Омбудсман за дјецу присуствовао је завршној Конференцији на којој су били представљени резултати пројекта „ENVISION-креирање подржавајућег окружења за социјалну инклузију дјеце-фаза 2/Примјена програма подршке породицама“ а који имплементира **ЈУ Центар за социјални рад Бања Лука**. Пројекат је имао за циљ активности које су усмјерене на унапређење родитељских капацитета, социјалне повезаности породице са заједницом и јачање њихове отпорности на промјене, а све у циљу превенције изузимања дјеце из породице.

И ове године настављена је, сада већ традиционална сарадња са **Музејом Републике Српске** на промоцији права дјетета, као и значајне заједничке активности у промоцији права дјетета попут манифестације „Дјечија недјеља“ и Међународни дан дјетета, али и друге важне манифестације Музеја Републике Српске, а које је подржала институција Омбудсмана за дјецу, попут Међународног дана обољелих од малигних болести, Прољеће у Музеју и сл.

Институција Омбудсмана за дјецу је у извјештајном периоду први пут остварила сарадњу и са **ЈУ Народном и универзитетском библиотеком Републике Српске**, а у поводу Међународног дана дјетета гдје смо реализовали посјету и заједничку радионицу ученицима ИВ разреда једне основне школе.

Током 2023. године сарадња је настављена са једним бројем локалних заједница, како надлежним градским и општинским службама, тако и установама која раде са дјецом и за дјецу. У том смислу настављена је сарадња Омбудсмана за дјецу и **Градске управе Зворник**, гдје сваког првог уторка у мјесецу Омбудсман за дјецу има уредовни дан, како би се приближили грађанима а све у циљу најбољег интереса дјетета. Од отварања канцеларије у Бијељини, са локалном **Градском управом града Бијељина** постоји добра сарадња посебно о питањима које се тичу најбољег интереса дјетета.

Омбудсман за дјецу је у извјештајној години као и протеклих година наставио континуирану сарадњу са **ЈУ Дјечији дом "Рада Врањешевић" Бања Лука**. Са штићеницима дома одржано је више радионица у циљу упознавања дјеце са њиховим правима, обавезама, али и другим разним темама.

Као и у претходном периоду Омбудсман за дјецу присуствовао је разним тематским састанцима у организацији ресорних министарстава и Републичког педагошког завода, гдје се највише говорило о активностима и мјерама усмјереним на превенцију вршњачког насиља у Републици Српској, као и на промовисање здравих животних стилова.

## Сарадња са невладиним сектором

У извјештајном периоду Омбудсман за дјецу је остварио сарадњу и са невладиним сектором. Представници институције Омбудсмана за дјецу присуствовали су разним радионицама у организацији НВО-а чији је циљ био да се сазна више информација о главним постигнућима и добрим праксама које су стечене у оквиру процеса деинституционализације. Такође Институција је присуствовала многобројним састанцима, конференцијама, које су имале за циљ унапређење права дјетета, њиховог најбољег интереса.

У сарадњи са **Институтом за развој младих и заједнице Бања Лука Перептуум мобиле** институција Омбудсмана за дјецу је у извјештајном периоду организовала два округла стола на тему „Вршњачко насиље у васпитно - образовном систему“, а на коме су представљени резултати истраживања које је Институција провела у свим средњим школама у Републици Српској, и коме су присуствовали представници центара за социјални рад, локалне управе и самоуправе, представници министарства, директори средњих и основних школа, психолози, педагози и други релевантни стручњаци.

Омбудсман за дјецу присуствовао је „Стручном скупу – откривање нових потенцијала у раду са младима у ризику" у организацији **Care International Balkans** са партнерима Статусом М из Загреба, Центром Е8 из Београда и Perpetuum mobile – Институтом за развој младих и заједнице из Бања Луке на којем је разговарано о YMI (Иницијатива младића) регионалном програму заснованом на свеобухватним и програмским напорима CARE-а и партнера у борби интерперсоналног и родно заснованог насиља, као и на побољшању родне равноправности у региону и рјешавању превентивних питања везаних за екстремизам и насиље младих. Такође разговарано је и о изазовима са којима се млади из осјетљивих средина сусрећу, који нису само проблем појединца већ и друштвени проблеми којих захтјевају систематичан приступ.

Представници институције Омбудсмана за дјецу присуствовали су завршној конференцији поводом УНЕСКО Међународног дана борбе против насиља и насилничког понашања у школи укључујући и насиље на интернету у оквиру пројекта „ПРОБА вршњачког ненасиља“ у организацији Perpetuum mobile – Институтом за развој младих и заједнице из Бања Луке. Пројекат „ПРОБА вршњачког ненасиља – Програм обуке амабасадора вршњачког ненасиља" имала је за циљ смањити вршњачко насиље у средњим школама у Бањалуци ојачаним капацитетима младих заговорника против вршњачког насиља који своја знања и вјештине примјењују на својим вршњацима. На завршној конференцији представљени су тимови средњошколаца који су реализовали кампање.

Током 2023. године настављена је сарадња са **УНИЦЕФ БиХ** у оквиру Пројекта „Свако дијете треба породицу''. Представници Институције присуствовали су промоцији као и изградње визије Мапе пута за деинституционализацију и трансформацију установа за збрињавање дјеце, којом се заговара право сваког дјетета на живот у породици у организацији УНИЦЕФА БиХ.

Такође, на позив УНИЦЕФ-а, омбудсман за дјецу била је један од панелиста године на презентацији извјештаја о стању права дјетета у Босни и Херцеговини у организацији Мреже невладиних организација за дјецу у БиХ Снажнији глас за дјецу. Циљ овог догађаја је био сагледавање испуњавања препорука које је Комитет доставио Босни и Херцеговини и промоција извјештаја који су сачињени као одговор на препоруке и то: Презентација и Мониторинг извјештаја о стању права дјеце у Босни и Херцеговини за период 2019-2022 и презентација Дјечијег мониториг извјештаја о стању права дјеце у Босни и Херцеговини. Наведени извјештаји су резултат пројекта „НВО и дјеца прате стање права дјеце у земљи“ који је подржан од стране УНИЦЕФ-а у Босни и Херцеговини, а на самом догађају разговарано је о оцјени напретка и приједлога за наредне кораке у циљу боље и потпуније заштите и бриге о дјеци.

У извјештајном периоду УНИЦЕФ је уз финансијску подршку заједничког Фонда за развојне циљеве и у сарандји са тимом УН-а у БиИХ, израдио три студије улагања у рани развој дјеце на нивоу Федерације Босне и Хереговине, Републике Српске и Брчко дистрикта, које обухватају области здравства и исхране, предшколског образовања и социјалну заштиту дјеце. Студије улагања су допуњење са двије детаљне студије изводљивости које се фокусирају на повећање приступа предшколском образовању на локалном нивоу. Осим моралног значаја улагања у рани развој дјеце као људског права, показало се да је улагање и у рани развој међу најбољим инвестицијама које Република Српска може урадити за своју будућности, доносећи огромне социо - економске бенфите не само за дјецу и њихове породице, већ за друштво у цјелини. Презентацији студија присуствовали су и представници институције Омбудсмана за дјецу

Редовна сарадња Омбудсмана за дјецу са цивилним сектором омогућава да се приступи рјешавању идентификованих, аутентичних проблема дјеце и породица са дјецом, нарочито уколико захтијевају ангажман актера у систему социјалне и дјечије заштите или евентуалне измјене прописа у овој области. У извјештајном периоду Омбудсман за дјецу континуирано је сарађивао са: **Фондацијом "Лара" Бијељина** кроз подршку и учешће у догађајима у оквиру пројеката који се баве системском подршком жртвама сексуалног насиља, те спрјечавањем трговине људима, као и у раду округог стола „Унапређење рада сигурних кућа" у организацији Фондације Лара.

Са **Центром за интегративну инклузију Рома и Ромкиња "Отахарин" из Бијељине** у оквиру пројекта „Ни једно дијете без заштите" представници Омбудсмана за дјецу учествовали у раду Међународне конференције „Трговина дјецом - право на сигурност и обавеза пружања заштите свакој потенцијалној жртви" која је одржана у Бијељини. Такође, Омбудсман за дјецу и „Отахарин" сарађивали су и на успостављању тзв. „дјечије столице" у Скупштини града Бијељина, а настављена је сарадња на Пројекту „Ниједно дијете без заштите", унапређење механизама за превенцију трговине дјецом и заштиту дјеце потенцијалних жртава/жртава трговине људима.

Представници институције Омбудсмана за дјецу присуствовали су конференцији под називом „Кликни главом" у организацијиа **Центра за друштвени развој Лакташи** у оквиру пројекта „Заједно на мрежи" на којој је представљена анализа стања и потреба циљних група пројекта у вези интеренет насиља према дјеци и младима у Републици Српској. Циљ пројекта „Заједно на мрежи" је смањење броја случајева интернетског насиља над дјецом и њиховог излагања непримјереним садржајима кроз оснаживање родитеља, наставника и дјеце да препознају и пријаве овакве случајеве.

Током 2023. смо наставили сарадњу са **Друштвом психолога РС** кроз учешће у изради посебног извјештаја као и са **УГ “Нова генерација”** из Бањалуке, **Регионалним удружењем социјалних радника регије Добој** те локалним удружењима, а нарочито са **Удружењем за помоћ дјеци са посебним потребама Добој.**

Институција Омбудсмана за дјецу присуствовала је многобројним научним конференцијама које су се између осталог бавиле друштвеним девијацијама а цији је циљ био презентације досадашњих искустава стручњака и научних радника, ефикасних рјешења, погледи и приступи везани друштвене девијације, резултате истраживања итд. Омбудсман за дјецу учествовао је у осмој по реду међународној конференцији „Друштвене девијације“ чија је тема била „Право на здравље и образовање – универзална људска права“, чији је организатор **Центар модерних знања Бања Лука**, гдје је своје реферате изложило 110 научних радника из седам земаља. Циљ конференције је био да се презентују досадашња искуства стручњака и научних радника, ефикасна рјешења, погледи и приступи у вези са темом скупа, као и резултати истраживања чија практична употреба може помоћи у спровођењу и заштити универзалних људских права из области здравља и образовања.

## 3. Сарадња са међународним организацијама и чланство у мрежи европских омудсмана за дјецу (ЕNOC)

Омбудсман за дјецу учествовао је на онлајн тренингу који је организовао ENOC (Европска мрежа омбудсман за дјецу) а примарно је био намјењен „координаторима за дјецу и младе” у институцијама које су ове године у пројекту ENYA (Европска мрежа младих савјетника).

18 институција омбудсмана се у 2023. пријавило да учествују у пројекту на тему „Шта млади очекују од институција које се баве дјечијим правима”. Циљ је да млади савјетници дају препоруке на који начин да се повећа приступачност, видљивост, одговорност и ангажман са младима институција које су у мрежи ЕNOC-а. Представници Мреже младих савјетника су резултате свог рада представиле на Генералној скупштини ЕNOC-а која је одржана у Бриселу у септембру.

Млади савјетник Омбудсмана за дјецу, ученик првог разреда Гимназије „Јован Дучић” из Добоја, Оливер Ђурђевић, учествовао је у регионалној онлајн дискусији на тему безебједност дјеце у дигиталном окружењу, која је организована за регију Европе**.** Састанак је водила Специјални извјестилац Генералног секретара Уједињених нација за тему безбједности дјеце у дигиталном свијету. Учесници су били дјеца из различитих дијелова Европе старости 13-17 година. Циљ овог регионалног догађаја је прикупити мишљења дјеце везана за ову тему која ће бити уобличена у препоруке које ће бити предочене Генералном секретару УН-а. Учешће средњошколца из Добоја омугућено је у партнерству са ЕNOC (Европска мрежа омбудсмана за дјецу) чији је Омбудсман за дјецу Републике Српске пуноправни члан.

Такође, Омбудсман за дјецу учествовао је у различитим истраживањима које су организована путем ЕNOC-а (најчешће институције које су чланице траже информације како су одређене области регулисане у другим државама и регијама да би направиле компарацију са законским регулативама и праксама у својој земљи у циљу усвајања нове легислативе или побољшања постојеће). Ове године теме које су на тај начин обрађиване су:

* Дјеца у правосуђу
* Дјеца као посматрачи у изборном процесу
* Улога психолога у институцијама за заштиту људских права
* Принудни смјештај дјеце у психијатријске институције
* Употребе мобилних телефона у школама
* Учешће у истраживању Специјалног извјестиоца УН-а о заштити дјеце - бораца за људских права
* Питања везана за усвојење и истополне бракове
* Процедуре везане за лијечење дјеце од болести зависности и кориштења опојних супстанци

Поред тога, Омбудсман за дјецу учествовао је и у:

* Истраживању везаном за приоритетну тему ENOC-а за 2023. и дефинисању заједничке изјаве коју је ЕNOC усвојио на Генералној скупштини у септембру 2023.
* Заједничка изјава чланица ЕNOC-а у односу на улогу дјеце - бораца за људска права
* Дефинисању приоритетне теме ЕNOC-а за 2024.

Омбудсман за дјецу ове године присуствовала је Годишњој конференцији ЕNOC (Европска мрежа омбудсмана за дјецу) која је одржана у Бриселу. Тема Конференције ове године је била „Снага независних институција за права дјеце: подршка дјечијим правима у Европи”.

  

# САРАДЊА СА ДЈЕЦОМ

Омбудсман за дјецу у свом раду континуирано сарађује са дјецом, подстиче их на изношење мишљења, иницира јавне активности усмјерене на побољшање положаја дјетета и учествује у тим активностима, те предлаже мјере за повећање утицаја дјетета у друштву[[158]](#footnote-158).

Управо током те сарадње с дјецом Омбудсман за дјецу долази до информација на основу којих планира и предлаже активности усмјерене на побољшање положаја дјетета, те предлаже активности и мјере ради значајнијег утицаја дјетета у друштвеној заједници.

Ради тога, Омбудсман за дјецу је, а слиједећи основне принципе УН Конвенције о правима дјетета, поново покренуо у 2022. години оснивање Мреже младих савјетника омбудсмана за дјецу с циљем:

* остваривања права на партиципацију дјеце/младих у свим питањима која их се тичу,
* њиховог слободног изражавања мишљења, омогућавања приступу информацијама,
* упознавање младих са основним захтјевима, принципима и правима из Конвенције,
* добијања информација од дјеце о остваривању, заштити и повреди њихових права.

## Мрежа младих савјетника

Мрежа младих савјетника омбудсмана за дјецу има савјетодавну и сарадничку улогу, те окупља дјецу од 15-18 година из цијеле Републике Српске. У току извјештајне године организовали смо рад и дјеловање Мреже путем приватне групе на друштвеној мрежи Фацебоок, и тренутни број чланова групе - младих савјетника је 30.

Поред активности и дјеловања унутар групе, позивали смо и младе савјетнике да се прикључе радионицама које је Омбудсман за дјецу проводио у склопу редовних активности „Школа пријатељ дјеце“, а такође су били и учесници на округлим столовима које је организовао Омбудсман за дјецу.

Ученик првог разреда Гимназије "Јован Дучић" из Добоја, учествовао је у регионалној онлајн дискусији на тему безбједност дјеце у дигиталном окружењу. Учесници су били дјеца из различитих дијелова Европе старости 13-17 година. Циљ овог регионалног догађаја је био прикупљање мишљења дјеце везана за ову тему која ће бити уобличена у препоруке које ће бити предочене Генералном секретару УН-а.

У извјештајном периоду сарадња с дјецом се одвијала не само у активностима које је проводио Омбудсман за дјецу, него и сарадњом са другим институцијама које раде са дјецом.

## Едукативне радионице

Омбудсман за дјецу је као дио редовних активности у школској 2023/24. године реализовао радионице на тему „Школа пријатељ дјеце“. Циљ радионица је био понудити ученицима релавантне информације које се тичу њихових права, упознати их са циљевима образовања, подстакнути уважавање различитости и дати прилику да и сами партиципирају у школи и раде на својим приједлозима који ће креирати односе засноване на поштовању и солидарности. Радионица је осмишљена како би код дјеце развијала критичко мишљење, потицала машту, креативности и рјешавање проблема, те најважније његовала другарство и толеранцију различитости.

Школе које су у овој школској години изабране за одржавање радионица су биле:

1. Основна школа „Петар Кочић“ Нова Топола, Градишка
2. Основна школа „Милан Ракић“,Бања Лука
3. Основна школа „Свети Сава“, Добој
4. Основна школа „ Јован Дучић “, Шековићи
5. Основна школа „Младен Стојановић“, Лакташи
6. Основна школа „Доситеј Обрадовић“,  Добој
7. Основна школа „ Алекса Шантић“,  Осмаци
8. Основна школа „Вук Стефановић Караџић“, Добој
9. Основна школа „Холандија“,Слатина, Лакташи
10. Основна школа „ Свети Сава “,Лопаре
11. Основна школа „ Свети Сава“, Бијељина
12. Основна школа „Војин Комадина“, Зворник
13. Основна школа „Алекса Шантић“ Бања Лука
14. Економска школа, Добој
15. Пољопривредна и медицинска школа, Бијељина
16. Гимназија, Прњавор
17. Медицинска школа, Добој
18. СШЦ „Братунац “, Братунац
19. Гимназија “Јован Дучић“, Добој
20. Пољопривредна школа, Бања Лука
21. ССШ "Јања", Јања
22. Саобраћајна и електро школа, Добој
23. Средњошколски центар, Челинац
24. СШЦ "Петар Петровић Његош“ Шековићи
25. Техничка школа, Добој
26. Грађевинска школа, Бања Лука
27. Угоститељска и трговинска школа, Добој
28. Електротехничка школа, Приједор
29. Средњошколски центар „Гемит Апеирон“, Бања Лука
30. СШЦ “Милорад Влачић“, Власеница

Едукативне радионице су се реализовале у периоду од средине септембра до Међународног дана дјетета - 20. новембра 2023. године. Радионички материјал израђен је у Омбудсману за дјецу и радионице су водили запосленици Омбудсмана за дјецу, и у терминима који нису реметили наставни процес и у договору са школом. Радионице су трајале један школски час.

Укупно је одржано 30 радионица „Школа пријатељ дјеце“, а учестовало је око 900 ученика.

Поред наведних школа ова радионица је одржана и по позиву који је дошао из школа, односно:

* 16.11.2023. ОШ „Свети Сава“ Дубраве,
* 08.11.2023. ОШ „Младен Стојановић“ Лакташи, са члановима новинарске секције и часописа „Нови полет“,
* 12.12.2023. ОШ „Јован Дучић“ Куљани и Средња школа унутрашњих послова, Бања лука.

Одржавање радионице је искориштено и како би се обавили разговори са директорима школа и стручним тимовима уопште о стању права дјеце у школи, проблемима са којима се сусрећу у образовном процесу, као и који су проблеми у школи који могу да се одразе и на ученике.

Поред наведених радионица које су дио редовних радионица Институције, организовали смо и радионице на разне теме у:

- ПУ „Мали принц“ Бања Лука радионица о правима дјеце,

- ПУ „Данило" у Бања Луци радионица „Право на поријекло и национални идентитет",

- ПУ Дјечији вртић „Драган и Зоран" Бијељина радионица о правима дјеце и „Моја породица",

- Забавни двојезични клуб за дјецу, радионица о правима дјеце и „Дрво пријатељства",

- Католички школски центар „Иван Мерз“ Бања Лука – „Имам право да се и мој глас чује“,

- ЈУ Медицинска школа Добој -„Брига о дјеци – заједничка одговорност и обавеза“.

|  |  |  |
| --- | --- | --- |
| Опис фотографије није доступан. | Опис фотографије није доступан. | Опис фотографије није доступан. |
| Опис фотографије није доступан. | Опис фотографије није доступан. | Опис фотографије није доступан. |
| Опис фотографије није доступан. | Опис фотографије није доступан. | Опис фотографије није доступан. |
| Опис фотографије није доступан. | Опис фотографије није доступан. | На слици може бити: 3 особе и људи уче |

# ОСТАЛЕ АКТИВНОСТИ И РАД НА ПРОМОЦИЈИ И ЗАШТИТИ ПРАВА ДЈЕТЕТА

## Обиљежавање дјечије недјеље

Дјечија недјеља ове године обиљежавала се под слоганом „Другарство чувајмо, љубав његујмо”. Циљ обиљежавања „Дјечије недјеље” је промоција права дјетета, побољшање друштвене бриге за дјецу и јачање одговорности свих субјеката заштите, као и упознавање шире јавности са потребама дјеце и њиховим психосоцијалним одрастањем под једнаким условима. Дјечија недјеља је прилика да се поново истакну и промовишу праве вриједности на којима треба да почива свако друштво, а то су свакако љубав, једнакост, равноправност, другарство, толеранција, подршка и друго.

Дјеца се рађају са основним правима и слободама који припадају свим људским бићима. Због свог узраста, као и степена физичког и психичког развоја, дјеца су упућена на помоћ одраслих. Зато је настала потреба да се издвоје и истакну посебна права дјетета, а што је и учењено доношењем Конвенције о правима дјетета.

У Конвенцији се говори о обавезама одраслих према дјеци као и о обавезама бројних друштвених фактора који учествују у заштити дјеце. Државе потписнице Конвенције својим потписом гарантују поштовање права дјеце, у која спадају: једнакост сваког дјетета, право на живот, право на образовање, право на здравствену заштиту, право на игру и слободно вријеме, слободно изражавање мишљења и право да буде саслушано, право на родитељско старање, право на заштиту од економског и сексуалног искориштавања, право на заштиту од насиља, право на слободу изражавања, право на посебну бригу и многа друга права.

У склопу Дјечије недјеље Омбудсман за дјецу је организовао:

* У Кутку за дјецу Добој, при Удружењу за помоћ дјеци са посебним потребама Добој, радионицу "Другарство чувајмо, љубав његујмо" током које су предшколци уз пјесму и смијех разговарали о другарству и љубави и како их они доживљавају.
* Радионицу "Другарство - Толеранција и уважавање различитости" која је одржана у Музеју Републике Српске са дјецом из Дјечијег дома "Рада Врањешевић" Бања Лука. Едукативно-забавна радионица учила је дјецу о уважавању различитости, а различитост се огледала и у значењу среће и ситуација које нас чине срећнима. Сви од нас различито гледају на свијет око себе, а освјештавање и истраживање различитости перцепције је јако важан задатак.
* У Медицинској школи Добој, радионицу и разговор са члановима радио и новинарске секције о значају манифестације и о значају дјечијих права и потреби поштовања истих.
* Радионицу у УСЗ Центар за специјалистичке социјалне услуге "За мајку и дијете" у Бањој Луци.
* У Зворнику је реализована радионица „Школа пријатељ дјеце“ у Основној музичкој школи „Војин Комадина“ у Зворнику.

Институцији Омбудсмана за дјецу додијељена је Захвалница за допринос у обиљежавању Дјечије недјеље од предсједника Савјета ученика Основне школе "Алекса Шантић" Бања Лука. Ово је изузетна награда јер долази од дјеце и Савјета ученика. Ова награда нам говори да дјеца желе да партиципирају, учествују у доношењу одлука, траже информације од одраслих о стварима које су им битне и свакако усмјерени су ка јачању механизама демократских пракси у школама. За партиципацију дјеце, и као право и као начело Конвенције о правима дјетета, потребна је промјена друштвених ставова о дјеци као пасивним објектима одлучивања одраслих, те креирање простора и климе за учестовање дјетета у свим питањима која га се тичу.

|  |  |  |
| --- | --- | --- |
| Опис фотографије није доступан. | Опис фотографије није доступан. | Опис фотографије није доступан. |
| Опис фотографије није доступан.  Опис фотографије није доступан. | Опис фотографије није доступан.Опис фотографије није доступан. | Опис фотографије није доступан.  Опис фотографије није доступан. |

## Дани информацијске и медијске писмености

Обиљежавањем Дана медијске и информацијске писмености, који се одржавају од 19-29.10.2023. године, жељели смо да укажемо колико је у савременом свијету важно развијати медијску писменост, те одговорно и сигурно употребљавати информације, критички процјењивати и стварати медијски садржај. Информацијска и медијска писменост је основа за побољшање приступа информацијама и знању, слободи изражавања и квалитетном образовању. Она означава вјештине и ставове неопходне за вредновање функција медија и осталих добављача информација, укључујући оне на интернету, за проналажење, процјену и креирање информација и медијског садржаја.

Чланом 17. Конвенције о правима дјетета прописано је да дијете има право да сазна информације које су важне за његово здраво одрастање, а одрасли треба да помогну дјетету да дијете разумије информације које га/је занимају и да заштите дијете од оних које би могле да их повриједе. Чланом 13. прописано је да дијете има право слободно изразити своје мишљење, тражити, примати и размјењивати информације и идеје на начин да не повриједи друге људе.

Радионицу "Сигурни на нету" представници омбудсмана за дјецу одржали су у Дјечијем дому "Рада Врањешевић" у Бањој Луци са штићеницима узраста од 10 до 18 година. Током радионице штићеници су играли квиз о сигурности на интернету а потом су кроз дебату рјешавали проблемске ситуације. Циљ радионице је развијање вјештина критичког размишљања која су потребна за процјену, анализу сложених стања и препознавања разлика између мишљења и чињеница.

У ЈУ Гимназија Прњавор са Савјетом ученика ове школе одржана је радионица "Школа пријатељ дјеце" уз обрађивање тема да ли дигитални и стварни свијет имају границу, како је поставити и шта она значи, те како превазићи изазове и нове трендове у он лине свијету.

## Међународни дан дјетета

Међународни дан дјеце обиљежава се сваке године 20. новембра, на овај дан је Генерална скупштина УН-а 1959. године усвојила “Декларацију о правима дјетета”, а 1989. године “Конвенцију о правима дјетета”, а циљ обиљежавања је боље разумијевање, прихватање и добробити све дјеце.

Мрежа младих савјетника омбудсмана за дјецу, а то су дјеца која се баве питањима везаним за сва права која им гарантује Конвенција и имају савјетодавну и сарадничку улогу у Омбудсману за дјецу, поводом Међународног дана дјетета поручила су да:

* Желимо да у школи више разговарамо на тему насиља над и међу дјецом,
* Желимо да више знамо о менталном здрављу дјеце,
* Желимо да се дјеца више питају и да се чује њихово мишљење.

Конвенција о правима дјетета, као међународни документ Уједињених народа, садржи универзалне стандарде које државе морају гарантовати сваком дјетету, да ће сваком дјетету бити осигурана једнака права те да ће учинити све како би се заштитила и осигурала њихова права на живот, развој, учење и развијање до пуних потенцијала, без дискриминације и насиља.

Обиљежавањем овог датума Омбудсман за дјецу жели да подсјети и сензибилише јавност на поштовање дјечјих права и потребу заштите дјеце од насиља и разних облика дискриминације, те да скрене пажњу на неопходност стављања интереса дјетета у први план, код креирања и провођења свих активности које се тичу дјеце, без обзира на то да ли их спроводе јавне или приватне институције, судови, административни органи или законодавна тијела.

У жељи да стварамо свијет по мјери дјетета, Омбудсман за дјецу је поводом Међународног дана дјетета организовао низ разноврсних и прилагођених активности, активности који у центар постављају дијете, његов цјеловит развој и срећу, као и истакао потребу да ми одрасли који се бринемо о дјеци требамо уједињено и заједно да дјелујемо на том путу.

Један од најважнијих принципа Конвенције о правима дјетета је партиципација дјеце, односно учестовање дјеце у свим за њима битним питањима, добијање информација и право да изразе своје мишљење у складу са својим узрастом и зрелошћу у стварима и поступцима који га се тичу.

Управо је идеја за овакву посјету и потекла од дјеце, а у узрасту када похађају четврти разред дјеца и уче у редовном наставном плану и програму о националном идентитету, о Републици Српској и њеним симболима, о важним институцијама.

Омбудсман за дјецу поводом Међународног дана дјетета организовао:



* ***Посјету Предсједнику Републике Српске - ученици ОШ "Петар Кочић" Топола.***

Предсједник Републике Српске Милорад Додик, на приједлог Омбудсмана за дјецу, уприличио је пријем за ученике четвртих разреда ОШ "Петар Кочић" Нова Топола. У узрасту када уче о националном идентитету, о Републици Српској и њеним обиљежјима дјеца су имала прилику да се упознају са начином функционисања органа управљања али и других институција Републике Српске, као и да Предсједнику покажу колико познају и воле Републику Српску и шта за њих значи поштовање свога писма, химне, заставе и других обиљежја наше Републике.

|  |  |  |
| --- | --- | --- |
| Опис фотографије није доступан. | Опис фотографије није доступан. | Опис фотографије није доступан. |

* ***посјету Народној скупштини Републике Српске - ученици ОШ "Свети Сава" Дубраве***

Омбудсман за дјецу Републике Српске организовао је посјету ученика ОШ "Свети Сава" Дубраве највишем представничком тијелу и носиоцу уставотворне и законодавне власти у Републици Српској Народној Скупштини Републике Српске. Испред Народне скупштине Републике Српске пријем је уприличен од предсједника др Ненад Ставандића. Дјеца су имала прилику да предсједнику постављају питања, да науче нешто о Народној скупштини и њеном функционисању, али и важности уважавања, једнакости и равноправности коју требамо његовати.



* ***посјета и радионица у Музеју Републике Српске са ученицима петог разреда ОШ "Петар Кочић" Топола и ученицима од првог до петог разреда ОШ "Милош Црњански" Мотике***

Омбудсман за дјецу и Музеј Републике Српске традиционално сарађују и заједно обиљежавају важне датуме када су у питању права дјеце. Ученици су представили својим другарима своју школу и свој родни крај, упознали се са културном баштином и традицијом нашег народа, те учестовали у радионици "Ми смо дјеца и имамо права".

|  |  |  |
| --- | --- | --- |
| Опис фотографије није доступан. | Опис фотографије није доступан. | Опис фотографије није доступан. |

* ***едукативну радионицу*** ***"Ми смо дјеца и имамо права" у Музеју Републике Српске за ученике четвртог разреда ОШ "Петар Кочић" Нова Топола***, са циљем учења дјеце да поштују своје културно и национално поријекло, учења о традицији, обичајима и вриједностима нашег народа и наше Републике Српске, учења о поштовању својих и права друге дјеце и одраслих.

|  |  |
| --- | --- |
| Опис фотографије није доступан. | Опис фотографије није доступан. |

* ***са ученицима 4. разреда ОШ "Змај Јова Јовановић" Бања Лука посјета и едукативна радионица у ЈУ Народној и универзитетској библиотеци Републике Српске***.

|  |  |
| --- | --- |
| Опис фотографије није доступан. | Опис фотографије није доступан. |

* ***радионицу "Права дјеце и родитеља дјеце са потешкоћама развоју" у Удружењу родитеља дјеце са потешкоћама у развоју, дјеце у ризику и на маргинама "Бијељинска дјеца - Сунцокрет", Бијељина.***



* ***у ОШ "Доситеј Обрадовић" Добој са савјетом ученика одржана радионица на тему "Право дјеце на партиципацију"*** на којој је разговарано и указано на историјат и значај Конвенције о правима дјетета и дјечијим правима. Посебна пажња је посвећена принципима Конвенције са нагласком на право на мишљење поводом којег су ученици износили своје ставове али и примјере из рада савјета ученика из којих је било видљиво да савјет ученика те школе поступа на добробит свих ученика.

## Програм социјализације дјеце

Пратећи реализацију овог пројекта Омбудсман за дјецу је сваке године организовао посјету, разговор и радионице са дјецом, те је и ове године организована посјета у ВИИИ смјени дјеце - учесника у пројекту „Социјализација дјеце Републике Српске 2023" у Бечићима, Црна Гора.

Пројекат „Социјализација дјеце Републике Српске" од 2002. године реализује ЈУ Јавни фонд за дјечију заштиту у сарадњи са Министарством здравља и социјалне заштите Републике Српске, а уз подршку Владе Републике Српске. Изузетно добра организација, дугогодишње трајање пројекта, укљученост дјеце из свих општина Републике Српске, задовољство и срећа дјеце и њихових родитеља/старатеља само су неки од показатеља да овај пројекат заслужује пуну подршку свих релевантних субјеката друштвене заједнице.

## „За храбра мала срца“

Поводом обиљежавања Свјетског дана дјеце обољеље од малигних болесте дана 15.02.2023. године одржана је Академија „За храбра мала срца“ којој су присуствовали представници Омбудсмана за дјецу.

## Учешће дјеце у активностима Омбудсмана за дјецу

Одржана је фокус групу са Савјетом ученика Медицинске школе у Добоју. Фокус група је организована као једна од метода у истраживању у сврху припреме посебног извјештаја Омбудсмана за дјецу о улози и значају стручних служби у школама у заштити менталног здравља дјеце. Циљ организовања фокус групе је био да се чују аутентична мишљења и ставови адолесцената о питањима везаним за заштиту менталног здравља дјеце у школском систему. У отвореном разговору, ученици су говорили о начинима на који они доживљаваји проблеме везане за ментално здравље те како их и уз чију помоћ у школи рјешавају. Изнесени ставови, мишљења и приједлози биће уобзирени приликом израде посебног извјештаја.

Приликом израде упитника за истраживање „Вршњачко насиље у васпитно - образовним установама” млади савјетници омбудсмана за дјецу су давали своја мишљења и ставове на питања из упитника и указивали на њихове закључке и приједлоге у вези ове теме.

## Учестовање Омбудсмана за дјецу у активностима дјеце

Интервју за часопис "Нови полет" из Основне школе "Младен Стојановић" Лакташи. Ученице новинарске секције су истакле значај институције Омбудсмана за дјецу и заштите права дјетета, те истакле потребу да кроз интервју што више чују о правима дјеце и примјерима, те даље и оне, кроз новинарску секцију упознају своје вршњаке са правима дјеце.

У Медицинској школи Добој, за радио и новинарску секцију смо говорили о значају манифестације Дјечија недјеља, о значају дјечијих права и потреби поштовања истих.

## Ликовни конкурс

Омбудсман за дјецу у сарадњи са Предсједником Републике Српске Милорадом Додиком расписао је Јавни конкурс за израду ликовних радова поводом обиљежавања Дана Републике – 9. јануар на тему „Моја Република“.

Циљ конкурса је партиципација, односно учешће дјеце у активностима поводом обиљежавања Дана Републике – 9. јануара. Као пуноправним члановима друштва дјеци је дато право да учествују односно партиципирају у различитим аспектима политичког, културног и друштвеног живота у складу са узрастом и зрелошћу (чл. 12. УН Конвенције о правима дјетета). Учешће није једнократан подухват заснован на конкретном догађају или циљ сам по себи, већ свеобухватни принцип који гради смислен, ефикасан и трајни дијалог између дјеце и одраслих. Дајући им прилику да активно учествују у обиљежавању најзначајнијег датума у Републици Српској, истовремено им показујемо да се њихови ставови чују и вреднују у доношењу одлука, а права дјетета поштују и остварују у пуном потенцијалу. На конкурс је пристигло преко 500 ликовних радова дјеце из цијеле Републике Српске.

   

## Дружење са дјецом на ОЦ Јахорина

Омбудсман за дјецу организовао је за ученике четвртог разреда Основне школе "Петар Кочић" Нова Топола боравак и дружење на Олимпијском центру Јахорина. Ова активност је наставак сарадње са Предсједником Републике Српске Милорадом Додиком. Циљ боравка је упознавање дјеце са нашом Републиком, културним и националним поријеклом, али и едукација о правима дјеце и важности његовања другарства и заједнице, поштовању својих и права друге дјеце и одраслих

 

## Активности организоване од стране Омбудсмана за дјецу – Округли сто

Дана 14.11.2023. године институција Омбудсмана за дјецу у сарадњи са “Perpetuum mobile – Институтом за развој младих и заједнице” Бања Лука организовала је округли сто “Вршњачко насиље у васпитно - образовним установама”. Округли сто на исту тему одржан је и 21.12.2023. године у просторијама Савеза општина и градова Републике Српске у Бијељини.

Институција Омбудсмана за дјецу је током округлог стола изложила два истраживања из два посебна извјештаја која је урадила у току ове године. Прво истраживање о вршњачком насиљу у васпитно - образовним установама имало је за циљ да добије ставове дјеце и перцепцију дјеце управо о вршњачком насиљу, и урађено је на узорку 5701 ученик из цијеле Републике Српске.

Друго истраживање Омбудсмана за дјецу које је представљено односило се управо на значај стручних служби у школама у заштити менталног здравља дјеце, гдје је кроз интервјуе, фокус групе и анкете потврђен значај и потреба ефикасности стручних служби у школама.

Округлим столовима присуствовали су представници из министарстава, Републичког педагошког завода, Главне службе за ревизију Републике Српске, представници школа, цивилног сектора и ученици - млади савјетници Омбудсмана за дјецу, који су кроз дискусију изнијели и дали свој осврт на тему насиља, потребу јединственог дјеловања у правцу нулте толеранције на насиље, те истакли неке од примјера добре праксе. Догађаји су значајно и медијски пропраћени.

|  |  |  |
| --- | --- | --- |
| На слици може бити: 5 особа и људи уче | На слици може бити: 2 особе, редакција и текст | На слици може бити: 7 особа, људи уче и текст |
| На слици може бити: 8 особа, људи уче, расвета и редакција | На слици може бити: 9 особа и текст | На слици може бити: 5 особа, људи се осмехују, телевизија, редакција и текст |

# САРАДЊА СА МЕДИЈИМА

Омбудсман за дјецу има законом утврђену надлежност да јавност обавјештава о стању права дјетета, као и о мјерама које се предузимају за заштиту и побољшање положаја дјетета у друштву. Медији доприносе подизању свијести о важности препознавања права дјетета и неопходности адекватног реаговања у датим ситуацијама. Веома је важно извјештавати о свим темама и проблемима који се тичу дјеце, али на начин да дијете не буде додатно повријеђено. Да су медији препознали улогу и важност Омбудсмана за дјецу у промоцији права дјетета и његовој заштити показују и захтјеви упућени Омбудсману за дјецу и теме које су обрађивали. Медији су се у извјештајном периоду најчешће обраћали Институцији у вези са темама које се односе на проблеме у области вршњачког насиља, сексуалног злостављања и искориштавања дјеце и многим другим темама које се тичу дјеце и остваривања њихових права.

* Дана, 12.01.2023. године изјава за еТрафику,
* Дана, 25.01.2023. године изјава за РТВ БН,
* Дана, 25.01.2023. године изјава за Радио Слободна Европа,
* Дана, 25.01.2023. године изјава за Независне новине,
* Дана, 25.01.2023. године изјава за ДНЕВНИК 2 РТРС-а
* Дана, 27.01.2023. године гостовање у јутарњем програму „Јутро за све“ на БХТ1,
* Дана, 27.01.2023. године гостовање у емисији „Центар дана“ на АТВ,
* Дана, 29.01.2023. године гостовање у Јутарњем прогаму РТРС-а,
* Дана, 31.01.2023. године изјава за Телевизију Приједор,
* Дана, 31.01.2023. године изјава за портал Истиномјер,
* Дана, 01.02.2023. године изјава за Централни Портал,
* Дана, 03.02.2023. године изјава за Н1 телевизију,
* Дана, 13.02.2023. године изјава за Еуро Блиц,
* Дана, 20.02.2023. године гостовање на БХТ1,
* Дана, 22.02.2023. године изјава за УНА ТВ,
* Дана, 23.02.2023. године изјава за УНА ТВ,
* Дана, 03.03.2023. године изјава за лист „Козарски вјесник“,
* Дана, 03.03.2023. године изјава за Независне новине,
* Дана, 04.03.2023. године гостовање у јутарњем програму „Нови дан“, на Н1 телевизији,
* Дана, 04.03.2023. године гостовање у централним вијестима АТВ-а,
* Дана, 09.03.2023. године изјава за Федералну ТВ,
* Дана, 21.03.2023. године гостовање у емисији „Јутарњи програм” на РТРС-у,
* Дана, 22.03.2023. године гостовање у „Јутарњем програму“ РТВ Градишка,
* Дана, 29.03.2023. године изјава за Еуро Блиц,
* Дана, 21.04.2023. године изјава за Директ Портал,
* Дана, 24.04.2023. године изјава за УНА ТВ,
* Дана, 28.04.2023. године гостовање у емисији „Изазови“, на БН телевизији,
* Дана, 01.05.2023. године гостовање у емисији „Центар дана“ на АТВ-у,
* Дана, 03.05.2023. године изјава за БЛ Портал,
* Дана, 04.05.2023. године изјава за Независне новине,
* Дана, 04.05.2023. године изјава за Еуро Блиц,
* Дана, 04.05.2023. године изјава за СРНУ,
* Дана, 05.05.2023. године гостовање у „Дневник 2“, РТВ ФБиХ,
* Дана, 05.05.2023. године гостовање у емисији „Прича се“, АТВ телевизија,
* Дана, 05.05.2023. године гостовање у емисији БХТ1,
* Дана, 05.05.2023. године интервју за „Глас Српске“,
* Дана, 11.05.2023. године изјава за Федералну ТВ,

Дана, 23.05.2023. године гостовање у емисији „Потез“ на ТВ К3,

* Дана, 26.05.2023. године изјава за БХТ1,
* Дана, 29.05.2023. године изјава за БХ Радио 1,
* Дана, 29.05.2023. године изјава за „Глас Америке“,
* Дана, 30.05.2023. године изјава за Независне новине,
* Дана, 31.05.2023. године изјава за БХ радио 1,
* Дана, 01.06.2023. године гостовање у емисији „Центар дана“ на АТВ-у,
* Дана, 01.06.2023. године изјава за Независне новине,
* Дана, 15.06.2023. године изјава за Независне новине,
* Дана, 16.06.2023. године изјава за РТВ Градишка,
* Дана, 20.06.2023. године изјава за „Козарски вјесник“,
* Дана, 22.06.2023. године гостовање у емисији „Женски кутак“ на ЕЛТА ТВ,
* Дана, 27.06.2023. године изјава за еТрафику,
* Дана, 18.08.2023. године изјава за БХТ1,
* Дана, 21.09.2023. године изјава за портал Aloonline.ba,
* Дана, 25.09.2023. године изјава за Директ Портал,
* Дана, 03.10.2023. године гостовање у емисији „Јутро за све“ на БХРТ-у,
* Дана, 03.10.2023. године изјава за УНА ТВ,
* Дана, 05.10.2023. године гостовање у „Јутарњем програму“ на БН ТВ,
* Дана, 05.10.2023. године гостовање у емисији „Центар дана“ на АТВ-у,
* Дана, 06.10.2023. године гостовање у „Јутарњем програму“ на РТРС-у,
* Дана, 09.10.2023. године гостовање у емисији „Заједнички таласи“ на Радију Републике Срспке,
* Дана, 26.10.2023. године изјава за БН ТВ,
* Дана, 26.10.2023. године изјава за ИТЦ РТРС,
* Дана 09.11.2023. године гостовање у емисији „Унакрсно“ на УНА ТВ,
* Дана 10.11.2023. године изјава за Вечерње новости,
* Дана 20.11.2023. године гостовање у „Јутарњем програму“ на БН ТВ,
* Дана 20.11.2023. године изјава за Радио Републике Српске,
* Дана 20.11.2023. године гостовање у „Јутарњем програму“ на АТВ-у,
* Дана 24.11.2023. године гостовање у „Јутарњем програму“ на РТРС-у,
* Дана 27.11.2023. године изјава за емисију „Резиме“ на Федералној ТВ,
* Дана 28.11.2023. године гостовање у емисији „Потез“ на ТВ К3,
* Дана 28.11.2023. године гостовање у емисији „Добро јутро Градишка“ на РТВ Градишка,
* Дана 29.11.2023. године изјава за „Центар дана“ на АТВ-у,
* Дана 30.11.2023. године изјава за Центар за истраживачко новинарство из Сарајева,
* Дана 13.12.2023. године изјава за Вечерње новости,
* Дана 15.12.2023. године изјава за „Глас Српске“,
* Дана 19.12.2023. године гостовање у „Јутарњем програму“ на РТРС-у,
* Дана 19.12.2023. године изјава за Еуро Блиц,
* Дана 20.12.2023. године изјава за Мондо Портал,
* Дана 20.12.2023. године изјава за СРНУ.

Омбудсман за дјецу овим путем користи прилику да се захвали медијима на доприносу који дају у промоцији и заштити права дјетета, говорећи о актуелним питањима и проблемима са којима се сусрећу дјеца и млади у Републици Српској, као и на коректном извјештавању о активностима и раду Омбудсмана за дјецу Републике Српске.

# ОРГАНИЗАЦИЈА И ФИНАНСИЈСКО ПОСЛОВАЊЕ

Омбудсман за дјецу спада у групу буџетских корисника који у цијелости послује преко Главне Књиге Трезора (ГКТ) Републике Српске, те има директну конекцију са Системом управлјања финансијским информацијама (СУФИ-јем).

Буџетом Републике Српске за 2023. годину одобрена средства су износила 967.500 КМ, Ребалансом буџета за 2023. годину средства су смањена за 70.000 КМ, што у коначном износи да су укупна средства Омбудсмана за дјецу 897.500 КМ.

|  |  |  |
| --- | --- | --- |
| Буџет Институције за 2023. годину | Извршење буџета у 2023. години | % извршења буџета за 2023. годину |
| 897.500,00 | 893.190,00 | 99,5% |

# ЗАКЉУЧНА РАЗМАТРАЊА

Омбудсман за дјецу је у извјештајном периоду наставио са свим активностима у циљу заштите, праћења и промоције права дјетета, као најзначајније и највриједније категорије нашег друштва, кроз праћење примјене прописа који се баве заштитом интереса дјетета, повреда права и интереса дјетета, те кроз предлагање мјера за заштиту и обезјеђење најбољег интереса сваког дјетета.

Поред поступања по запримљеним пријавама – жалбама грађана, којих је и ове године, нажалост, било на већем нивоу од очекиваног, трудили смо се да интезивирамо рад по службеној дужности, онда када смо оцијенили да за то постоје оправдани разлози за заштиту права и интереса дјетета, те смо у извјештајном периоду значајно повећали број поступања по службеној дужности.

Посебно истичемо да смо први пут од оснивања Институције искористили своја законска овлашћења и поднијели Народној скупштини Републике Српске „Посебан извјештај о праву дјетета које се налази у стању социјалне потребе на смјештај у установу″, који је једногласно, на Другој редовној сједници, одржаној 29. марта 2023. године, и усвојен. На овај начин смо хтјели да скренемо пажњу јавности на права и положај дјеце без родитељског старања, као најосјетљивије категорије нашег друштва.

Такође, у извјештајном периоду смо израдили још четири (4) посебна извјештаја, а Посебни извјештај „Вршњачко насиље у васпитно - образовним установама″ је такође представљен Народној скупштини Републике Српске.

Посебну пажњу у извјештајном периоду смо посветили сарадњи са дјецом, на шта смо изузетно поносни. Омбудсман за дјецу, у оквиру својих овлаштења и надлежности, континуирано сарађује са дјецом, али у извјештајном периоду смо се трудили да што више укључимо дјецу и у сам рад Институције, како би их подстакли на изношење њиховог мишљења и иницирању активности на побољшању њиховог положаја и повећању њиховог утицаја у друштву. Управо из тог разлога поново смо актуелизирали и оформили Мрежу младих савјетника Омбудсмана за дјецу, коју, тренутно, чини 30 ученика из свих школа у Републици Српској. Млади савјетници су будући едукатори у својим срединама, који ће, у сарадњи са Омбудсманом за дјецу, преносити потребна знања својим вршњацима и бити помоћ и подршка Омбудсману за дјецу у што отворенијем и приснијем контакту са дјецом, али и преношењу актуелних тема, проблема и искустава у својим срединама онима који доносе одлуке о дјеци и за дјецу.

Током извјештајног периода Институција је остварила велики број сарадњи са представницима власти, али и других органа и организација на којима се разговарало о многим акутелним питањима везаним за заштиту права дјетета, али и ради унапређења међусобне сарадње, а по први пут смо остварили сарадњу са Предсједником Републике Српске и Народном скупштином Републике Српске, који су били изузетни домаћини у посјети најмлађим гостима из неколико основних школа.

И ове године смо наставили интензивну сарадњу са медијима који су препознали улогу и важност Омбудсмана за дјецу у промоцији права дјетета и његовој заштити показују, што показују и захтјеви упућени Омбудсману за дјецу и теме које смо заједно обрађивали. Омбудсман за дјецу се из године у годину труди да унаприједи сарадњу са средствима јавног информисања, како би приближили рад широј јавности и били транспарентни у нашем раду.

Омбудсман за дјецу ће у наредном периоду наставити радити на заштити права и интереса дјеце, и побољшању њиховог положаја у друштву, кроз сарадњу са свим субјектима заштите, али и кроз директну комуникацију са дјецом, која је од изузетне важности за препознавање даљих мјера и активности Омбудсмана за дјецу.

1. Закон о Омбудсману за дјецу („Службени гласник Републике Српске", број: 103/08 и 70/12) [↑](#footnote-ref-1)
2. Закон о омбудсману за дјецу, члан 9. [↑](#footnote-ref-2)
3. Закон о Омбудсману за дјецу, члан 17. [↑](#footnote-ref-3)
4. Закон о Омбудсману за дјецу, члан 7. [↑](#footnote-ref-4)
5. Закон о Омбудсману за дјецу, члан 7. [↑](#footnote-ref-5)
6. Породични закон (“Службени гласник Републике Српске“ број: 17/23) [↑](#footnote-ref-6)
7. Предмет број:48-15-10-ПЖ/23 [↑](#footnote-ref-7)
8. Предмет број:6-3-10-ПЖ/23 [↑](#footnote-ref-8)
9. Предмет број:232-103-10-ПЖ/23 [↑](#footnote-ref-9)
10. Предмет број:3-2-9-ПЖ/23 [↑](#footnote-ref-10)
11. Предмет број:82-30-9-ПЖ/23 [↑](#footnote-ref-11)
12. Предмет број:230-102-9-ПЖ/23 [↑](#footnote-ref-12)
13. Хашка конвенција о грађанско - правним аспектима међународне отмице дјеце из 1980. године [↑](#footnote-ref-13)
14. Препоруке, Извјештај Ун комитета ЦРЦ/ц/БИХ/ЦО/5-6 [↑](#footnote-ref-14)
15. Закон о путним исправама БиХ („Службени гласник БиХ“, број: 55/09) [↑](#footnote-ref-15)
16. Предмет број: 491-50-4-ПЖ/23 [↑](#footnote-ref-16)
17. Препорука број 628-9/23 од 26.05.2023. године [↑](#footnote-ref-17)
18. Накнадни преглед провођења препорука из Извјештаја ревизије учинка „Збрињавање и заштита дјеце без родитељског старања“, децембар 2023. године [↑](#footnote-ref-18)
19. Предмет број 120-49-9-ПЖ/23 [↑](#footnote-ref-19)
20. УН Конвенција о правима дјетета члан 16. [↑](#footnote-ref-20)
21. Speaking for Ourselves, Youth Media Council, 2002. [↑](#footnote-ref-21)
22. Speaking for Ourselves, Youth Media Council, 2002. [↑](#footnote-ref-22)
23. Предмет број:1029-108-7-ПЖ/23 [↑](#footnote-ref-23)
24. Предмет број: 991-102-8-ПЖ/23 [↑](#footnote-ref-24)
25. Предмет број: 1011-106-8-ПЖ/23 [↑](#footnote-ref-25)
26. Препорука број: 1116-11-8-ПЖС-10/22 од 02.09.2022.године [↑](#footnote-ref-26)
27. Предмет број: 633-64-7-ПЖ/23 од 26.05.2023. године [↑](#footnote-ref-27)
28. „Службени гласник Републике Српске″, број: 13/02, 87/07, 50/10 и 66/18 , чл. 52-61 [↑](#footnote-ref-28)
29. „Службени гласник Републике Српске″, број: 37/2012, 90/2016, 94/2019, 42/2020 и 36/2022 [↑](#footnote-ref-29)
30. УН Конвенција о правима дјетета, (Конвенција о правима дјетета усвојена је на Генералној скупшини УН 20. новембра 1989. године, а БиХ је исту прихватила нотификацијом о сукцесији 1993. године), члан 16. [↑](#footnote-ref-30)
31. Устав Републике Српске(„Службени гласник Републике Српске”, број: 21/92 – пречишћени текст, 28/94, 8/96, 13/96, 15/96, 16/96, 21/96, 21/02, 26/02, 30/02, 31/02, 69/02, 31/03, 98/03, 115/05, 117/05, 48/11 и „Службени гласник БиХ“, број 73/2019 – одлука УС БиХ), члан 13. [↑](#footnote-ref-31)
32. Ибид, члан 24. [↑](#footnote-ref-32)
33. Кривични законик Републике Српске („Службени гласник Републике Српске“, број: 64/2017, 104/2018 – одлука УС, 15/2021, 89/2021 и 73/2023), члан 151 - Нарушавање неповредивости стана [↑](#footnote-ref-33)
34. Породични закон Републике Српске („Службени гласник Републике Српске“, број: 17/23), члан 83, став 4. и 5. [↑](#footnote-ref-34)
35. Ибид, члан 122. [↑](#footnote-ref-35)
36. члан 3. став 3. [↑](#footnote-ref-36)
37. Ибид, члан 7. [↑](#footnote-ref-37)
38. Ибид, члан 65. став 2. [↑](#footnote-ref-38)
39. Министарство здравља и социјалне заштите усвојило је Упутство за спровођење савјетовања, број: 11/05-052-46/17 од 15.08.2017. године, у складу са чланом 55. Закона о социјалној заштити [↑](#footnote-ref-39)
40. Омбудсман за дјецу упутио је Препоруку, број: 1707-15-УП/13 од 29.11.2013. године Министарству здравља и социјалне заштите у циљу доношења наведеног Упутства [↑](#footnote-ref-40)
41. Закон о средњем образовању и васпитању („Службени гласник Републике Српске“, број: 41/18, 35/20, 92/20 и 55/23) [↑](#footnote-ref-41)
42. Влада Републике Српске на својој 23. сједници 01.06.2023. године усвојила Информацију о стању безбједности са приједлогом Програма мјера за јачање безбједности и спречавања насиља у основним и средњим школама и ђачким домовима у Републици Српској [↑](#footnote-ref-42)
43. Општи коментар број 13, тачка 4 [↑](#footnote-ref-43)
44. Протокол о поступању у случају насиља, злостављања или занемаривања дјеце („Службени гласник Републике Српске, број: 82/13) [↑](#footnote-ref-44)
45. Потписан од стране Минстарства просвјете и културе и Министарства унутрашњих послова у марту 2019. године. [↑](#footnote-ref-45)
46. Одговор Министарства просвјете и културе Републике Српске, број:07.041/052-33/23 од 16.01.2024. године, запримљен у Институцији дана 24.01.2024. године [↑](#footnote-ref-46)
47. Комитет за права дјетета је разматрао Комбиновани пети и шести периодични извјештај Босне и Херцеговине (ЦРЦ/Ц/БИХ/5-6) на 2404. и 2405. сједници (ЦРЦ/Ц/СР. 2404 и 2405), одржаним 10. и 11. септембра 2019. године, те усвојио Закључна запажања на 2430. сједници, одржаној 27. септембра 2019. године.

    У Уводном дијелу Закључних разматрања, Комитет подсјећа државу чланицу на недјељивост и међузависност свих права садржаних у Конвенцији о правима дјетета и наглашава важност свих препорука садржаних у овим закључним запажањима. Комитет жели скренути пажњу државе чланице на препоруке које се односе на подручја у вези с којима се морају предузети хитне мјере: координација (став 10.), најбољи интерес дјетета (став 20.), злостављање и занемаривање (став 26.), животни стандард (став 38.), образовање, укључујући и стручно усавршавање и усмјеравање (став 40.) и тражење азила, избјеглице и дјецу миграната (став 44.).

    Комитет препоручује да држава чланица осигура остваривање дјечијих права у складу са УН Конвенцијом о правима дјетета и њеним протоколима током цијелог поступка спровођења Агенде 2030 за одрживи развој. Такође, позива државу чланицу да осигура садржајно учешће дјеце у осмишљавању и спровођењу политика и програма усмјерених на постизање свих 17 циљева одрживог развоја у мјери у којој се тичу дјеце. [↑](#footnote-ref-47)
48. <https://gsr-rs.org/wp-content/uploads/2023/12/RU005-22_Cyr.pdf> [↑](#footnote-ref-48)
49. Предмет број: 18-6-9-ПЖ/23, предмет број: 94-38-9-ПЖ/23 [↑](#footnote-ref-49)
50. Предмет број: 1467-15/23 [↑](#footnote-ref-50)
51. Предмет број: 92-37-9-ПЖ/23 [↑](#footnote-ref-51)
52. Препорука број 1367-14/23 од 17.11.2023. године [↑](#footnote-ref-52)
53. <https://vladars.rs/sr-SP-Cyrl/Vlada/Documents/23.%20%D1%81%D1%98%D0%B5%D0%B4%D0%BD%D0%B8%D1%86%D0%B0%20%D0%92%D0%BB%D0%B0%D0%B4%D0%B5%20%D0%A0%D0%B5%D0%BF%D1%83%D0%B1%D0%BB%D0%B8%D0%BA%D0%B5%20%D0%A1%D1%80%D0%BF%D1%81%D0%BA%D0%B5%20-%201.6.2023._486248151.pdf> [↑](#footnote-ref-53)
54. Породични закон Републике Српске [↑](#footnote-ref-54)
55. Закон о заштити од насиља у породици Републике Српске („Службени гласник РС“, број: 102/12, 108/13, 82/15 и 84/19) [↑](#footnote-ref-55)
56. <https://vladars.rs/sr-SP-Cyrl/Vlada/Ministarstva/mpos/oPorodica/Pages/Splash.aspx#collapsible3> [↑](#footnote-ref-56)
57. Предмет број: 94-38-9-ПЖ/23 [↑](#footnote-ref-57)
58. Препорука Омбудсмана за дјецу број: 1367-14/23 [↑](#footnote-ref-58)
59. Одговор Министарства просвјете и културе, број:07.041/,52-8535/23 од 03.01.2024. године, запримљен у Институцији дана 19.01.2024. године [↑](#footnote-ref-59)
60. Комитет за права дјетета је разматрао Комбиновани пети и шести периодични извјештај Босне и Херцеговине (ЦРЦ/Ц/БИХ/5-6) на 2404. и 2405. сједници (ЦРЦ/Ц/СР. 2404 и 2405), одржаним 10. и 11. септембра 2019. године, те усвојио Закључна запажања на 2430. сједници, одржаној 27. септембра 2019. године [↑](#footnote-ref-60)
61. Шведска је 1979. године постала прва земља на свијету која је изричито забранила све облике тјелесног кажњавања и другог понижавајућег третмана дјеце. Сматра се да је овом пионирском реформом постигнута пуна забрана у свим окружењима, укључујући и дом односно породицу, и да је подстакла дубоку промјену става у шведском друштву у односу на насиље над дјецом. Један од кључних фактора успјеха било је укидање било каквог правног оправдања за физичку дисциплину било које врсте. Јасна забрана тјелесног кажњавања имала је за циљ да пружи драгоцјену педагошку подршку како би се сви увјерили да у васпитању дјеце није потребан никакав облик насиља. Извор: [www.ohchr.org](http://www.ohchr.org) – Ombudsman for Children in Sweden [↑](#footnote-ref-61)
62. У вријеме израде овог годишењег извјештаја (јануар 2024. године) нису били објављени и доступни подаци за 2023. годину. [↑](#footnote-ref-62)
63. Комитет министара Савјета Европе, 1991. године. [↑](#footnote-ref-63)
64. Конвенција Вијећа Европе о заштити дјеце од сексуалног искориштавања и сексуалне злоупотребе [↑](#footnote-ref-64)
65. Препорука III-29 [↑](#footnote-ref-65)
66. „Службени гласник РС“ број: 21/92 – пречишћени текст, 28/94, 8/96, 13/96, 15/96, 16/96, 21/96, 21/02, 26/02, 30/02, 31/02, 69/02, 31/03, 98/03, 115/05, 117/05. [↑](#footnote-ref-66)
67. Ун Комитет за права дјетета, Општи коментар бр 1 82001)-циљеви образовања. [↑](#footnote-ref-67)
68. „Службени гласник РС“, број 79/2015, 63/2020 и 64/2022 [↑](#footnote-ref-68)
69. Члан 3. [↑](#footnote-ref-69)
70. Стратегија развој предшколског, основног и средњег образовања РС 2022-2030, www.vladars.rs/mpk [↑](#footnote-ref-70)
71. Предмет број: 97-41-9-ПЖ/23. [↑](#footnote-ref-71)
72. Предмет број 2-1-8-ПЖ/23. [↑](#footnote-ref-72)
73. Закон о основном васпитању и образовању, члан 2. [↑](#footnote-ref-73)
74. Закон о основном васпитању и образовању, члан 6. [↑](#footnote-ref-74)
75. „ Службени гласник Републике Српске“ број: 63/22 [↑](#footnote-ref-75)
76. Чланови 88 -92. [↑](#footnote-ref-76)
77. www.vladars.rs/mpk [↑](#footnote-ref-77)
78. www.unesco.org [↑](#footnote-ref-78)
79. [Technology in education | Global Education Monitoring Report (unesco.org)](https://www.unesco.org/gem-report/en/technology) [↑](#footnote-ref-79)
80. https://bosniaherzegovina.un.org/bhs/sdgs [↑](#footnote-ref-80)
81. [UNESCO education report advises appropriate use of technology in schools | UN News](https://news.un.org/en/story/2023/07/1139122) [↑](#footnote-ref-81)
82. Препорука број: 1367-14/23 од 17. новембра 2023. [↑](#footnote-ref-82)
83. Одговор број: 07.041/052-8535/23 од 3. јанура 2024. године [↑](#footnote-ref-83)
84. Предмет број: 236-104-10-ПЖ/23. [↑](#footnote-ref-84)
85. “Службени гласник Републике Српске“ број: 37/19,13/20 и 72/21 [↑](#footnote-ref-85)
86. Препорука број: 1578-17/23. од 26. децембра 2023. [↑](#footnote-ref-86)
87. Одговор број: 07.041/052-9667/23 од 17. јануара 2024. године [↑](#footnote-ref-87)
88. Предмет број: 1731-133-8-ПЖ/22 [↑](#footnote-ref-88)
89. Препорука број: 1784-26-ПЖС/14 од 26. децембра 2014. године [↑](#footnote-ref-89)
90. “Службени гласник Републике Српске“ број: 12/21 [↑](#footnote-ref-90)
91. Предмет број: 38-13-9-ПЖ/23. [↑](#footnote-ref-91)
92. Посебан извјештај број: 1604-5-И/23 из децембра 2023. [↑](#footnote-ref-92)
93. Ибидем, стр. 26. под 4) [↑](#footnote-ref-93)
94. Ибидем, стр. 24. [↑](#footnote-ref-94)
95. УН Конвенција, чл. 26. [↑](#footnote-ref-95)
96. ЦРЦ/Ц/БИХ/ЦО/5-6 тачка 37. и 38. [↑](#footnote-ref-96)
97. Члан 265. [↑](#footnote-ref-97)
98. Новим Породичним законом ово питање би требало бити регулисано на начин да о издржавању дјеце одлучује суд. [↑](#footnote-ref-98)
99. “Службени гласник БиХ“, број: 6/12 [↑](#footnote-ref-99)
100. Предмет број: 84-48 -11-ПЖ/23 [↑](#footnote-ref-100)
101. УН Конвенција о правима дјетета, члан 27. [↑](#footnote-ref-101)
102. Члан 257. став 3. [↑](#footnote-ref-102)
103. Члан 256. Став 1 и 2 [↑](#footnote-ref-103)
104. Предмет број: 111-10-11-ПЖ/23 [↑](#footnote-ref-104)
105. „Службени гласник Републике Српске“, број: 114/17, 122/18, 107/19, 119/21), члан 36 а. [↑](#footnote-ref-105)
106. Предмет број 133-71-11-ПЖ/23, 134-72-11-ПЖ/23, 180-85-11-ПЖ/23 [↑](#footnote-ref-106)
107. Предмет број: 209-80-11-ПЖ/22 [↑](#footnote-ref-107)
108. Иницијатива број: 768-2-УП/23 [↑](#footnote-ref-108)
109. “Службени гласник Републике Српске”, број: 1/2016, 66/2018, 91/2021 – одлука УС 119/21, 112/2023, члан 103. [↑](#footnote-ref-109)
110. ЦРЦ/Ц/БИХ/ЦО/5-6 тачка 46. [↑](#footnote-ref-110)
111. Предмет број:1328-141-6-ПЖ/23 [↑](#footnote-ref-111)
112. Члан 37. и 40. [↑](#footnote-ref-112)
113. Закон о заштити и поступању са дјецом и малољетницима у кривичном поступку („Службени гласник Републике Српске“, број: 13/2013, 61/2013 и 68/2020 ) [↑](#footnote-ref-113)
114. Предмет број: 112-63-11-ПЖ/23;113-64-11-ПЖ/23;114-65-11-ПЖ/23 [↑](#footnote-ref-114)
115. Кривични законик Републике Српске [↑](#footnote-ref-115)
116. Члан 197. [↑](#footnote-ref-116)
117. УН Конвенција о правима дјетета, члан 24. [↑](#footnote-ref-117)
118. Предмет број: 945-95-8-ПЖ/23 [↑](#footnote-ref-118)
119. Предмет број: 1038-110-8-ПЖ/23 [↑](#footnote-ref-119)
120. „Службени гласник Републике Српске″ , број: 93/22 и 132/22 [↑](#footnote-ref-120)
121. Члан 19. став 10. [↑](#footnote-ref-121)
122. Одлука објављена у „Службеном гласнику Републике Српске″, број: 49/23 [↑](#footnote-ref-122)
123. [↑](#footnote-ref-123)
124. Препорука број: 1492-16/23 од 12.12.2023. године [↑](#footnote-ref-124)
125. Одговор Фонда здравственог осигурања, број: 01/014-5132-1/23 од 26.12.2023. године [↑](#footnote-ref-125)
126. УН Конвенција о правима дјетета, члан 24, тачка ц. [↑](#footnote-ref-126)
127. Предмет број: 1362-18-8-ПЖС/23 [↑](#footnote-ref-127)
128. ЈЗУ Институт за јавно здравство Републике Српске - <https://www.phi.rs.ba/index.php?view=clanak&id=411&lang=SR-CIR> [↑](#footnote-ref-128)
129. Препорука број:1617-25/23, 1618-26/23, 1619-27/23 [↑](#footnote-ref-129)
130. <https://vladars.rs/sr-SP-Cyrl/Vlada/Documents/23.%20%D1%81%D1%98%D0%B5%D0%B4%D0%BD%D0%B8%D1%86%D0%B0%20%D0%92%D0%BB%D0%B0%D0%B4%D0%B5%20%D0%A0%D0%B5%D0%BF%D1%83%D0%B1%D0%BB%D0%B8%D0%BA%D0%B5%20%D0%A1%D1%80%D0%BF%D1%81%D0%BA%D0%B5%20-%201.6.2023._486248151.pdf> [↑](#footnote-ref-130)
131. Предмет број: 1413-148-8-ПЖ/23 [↑](#footnote-ref-131)
132. Правилник о процјени потреба и усмјеравању дјеце и омладине са сметњама у развоју („Службени гласник″ број: 117/12) [↑](#footnote-ref-132)
133. Удружење Бијељинска дјеца „Сунцокрети“ [↑](#footnote-ref-133)
134. Предмет број: 171-03-11-ПЖС/23 [↑](#footnote-ref-134)
135. Предмет број: 209-80-11-ПЖ/22 [↑](#footnote-ref-135)
136. Иницијатива број: 768-2-УП/23 [↑](#footnote-ref-136)
137. Предмет број: 98-07-11-ПЖМ/23 [↑](#footnote-ref-137)
138. Предмет број :159-02-11-ПЖС/23 [↑](#footnote-ref-138)
139. УН Комитет за права дјетета, Општи коментар број 17: О праву дјетета на одмор, слободно вријеме, игру, рекреативне активности, културни живот, члан 9. [↑](#footnote-ref-139)
140. Предмет број: 777-9-5-ПЖС/23 [↑](#footnote-ref-140)
141. Предмет број: 948-13-7-ПЖС/23 [↑](#footnote-ref-141)
142. Предмет број: 461-45-5-ПЖ/23 [↑](#footnote-ref-142)
143. Предмет број: 314-33-8-ПЖ/23 [↑](#footnote-ref-143)
144. Предмет број: 123-15-5-ПЖ/23 [↑](#footnote-ref-144)
145. Закон о Омбудсману за дјецу [↑](#footnote-ref-145)
146. Протокол о поступању у случају насиља, злостављања или занемаривања дјеце [↑](#footnote-ref-146)
147. ЕСЉП, Цостело-Робертс против Уједињеног Краљевства, бр. 13134/87, 25. марта 1993., ст. 27. [↑](#footnote-ref-147)
148. ЕСЉП, Кајак против Турске, бр. 60444/08, 10. јули 2012. (доступно на француском језику). [↑](#footnote-ref-148)
149. Приручник о правима дјетета у еуропском праву, Агенција Еуропске уније за темељна права и Вијеће Еуропе, 2015. [↑](#footnote-ref-149)
150. Допис број: 636-0/21 од 18.06.2021. год., 991-0/21 од 30.09.2021. год., 1432-0/21 од 24.12.2021. год и 35-О/23 од 16.01.2023. год. [↑](#footnote-ref-150)
151. Закон о омбудсману за дјецу, члан 6. [↑](#footnote-ref-151)
152. Закон о Омбудсману за дјецу, члан 6. [↑](#footnote-ref-152)
153. Смјернице за процјену и утврђивање најбољег интерса дјетета, Водич за професионалце, 2018, стр. 79 [↑](#footnote-ref-153)
154. Предмет број: 633-64-7-ПЖ/23 од 26.05.2023. године [↑](#footnote-ref-154)
155. Закон о омбудсману за дјецу, члан 7. [↑](#footnote-ref-155)
156. Мишљење број 100-1-УП/23 од 26.01.2023. године [↑](#footnote-ref-156)
157. Иницијатива број 768-2-УП/23 од 20.06.2023. године [↑](#footnote-ref-157)
158. Закон о омбудсману за дјецу, члан 6 [↑](#footnote-ref-158)