**РЕПУБЛИКА СРПСКА**

**ВЛАДА**

**ПРИЈЕДЛОГ**

**(по хитном поступку)**

**ЗАКОН**

**О ИЗМЈЕНАМА И ДОПУНАМА ЗАКОНА О ПЛАТАМА ЗАПОСЛЕНИХ У ИНСТИТУЦИЈАМА ПРАВОСУЂА РЕПУБЛИКЕ СРПСКЕ**

**Бања Лука, април 2024. године**

**Приједлог**

**(по хитном поступку)**

**ЗАКОН**

**О ИЗМЈЕНАМА И ДОПУНАМА ЗАКОНА О ПЛАТАМА ЗАПОСЛЕНИХ**

**У ИНСТИТУЦИЈАМА ПРАВОСУЂА РЕПУБЛИКЕ СРПСКЕ**

Члан 1.

У Закону о платама запослених у институцијама правосуђа Републике Српске („Службени гласник Републике Српске“, бр. 66/18, 54/19, 105/19, 49/21, 119/21, 68/22, 132/22), у члану 1. ријечи: „казнено-поправним установама Републике Српске“ замјењују се ријечима: „Установама за извршење кривичних и прекршајних санкција Републике Српске“.

Члан 2.

У члану 8. испред ријечи: „Накнаде“ додаје се број један у обостраној загради, а послије ријечи: „тежину“ запета и ријеч: „природу“ бришу се.

Послије става 1. додају се нови ст. 2, 3. и 4. који гласе:

„(2) Запослени у судовима, јавним тужилаштвима Републике Српске, Правобранилаштву Републике Српске и Центру за едукацију судија и јавних тужилаца Републике Српске имају право на накнаду за природу посла.

(3) Запослени у Установама за извршење кривичних и прекршајних санкција Републике Српске и Судској полицији Републике Српске имају право на накнаду за природу посла.

(4) Висина накнаде из ст. 2. и 3. овог члана прописује се посебним колективним уговором за свако радно мјесто појединачно.“

Члан 3.

У члану 11. у тачки: „1) прва платна група“ подтачка „1. секретар суда – висока стручна спрема: 32,91;“ мијења се и гласи: „1. шеф Кабинета предсједника Врховног суда – висока стручна спрема: 39,50;“.

Послије подтачке 1. додаје се нова подтачка 1а. која гласи:

„1а. секретар суда – висока стручна спрема: 32,91;“.

Члан 4.

Овај закон ступа на снагу осмог дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГA ЗАКОНА О ИЗМЈЕНАМА И ДОПУНАМА ЗАКОНА О ПЛАТАМА ЗАПОСЛЕНИХ У ИНСТИТУЦИЈАМА ПРАВОСУЂА РЕПУБЛИКЕ СРПСКЕ**

**(по хитном поступку)**

**I УСТАВНИ ОСНОВ**

Уставни основ за доношење овог закона садржан је у члану 39. став 5. Устава Републике Српске, према којем свако по основу рада има право на зараду, у складу са законом и колективним уговором и у Амандману XXXII тачка 17) на члан 68. Устава, којим је прописано да Република уређује и обезбјеђује финансирање остваривања права и дужности Републике у складу са Уставом и у члану 70. став 1. тачка 2. Устава, којим је прописано да Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

Према Мишљењу Републичког секретаријата за законодавство број: 22.02-020-1297/24 од 24. априла 2024. године, уставни основ за доношење овог закона садржан је у члану 39. став 5. Устава Републике Српске, према којем свако по основу рада има право на зараду, у складу са законом и колективним уговором и у Амандману XXXII тачка 17) на члан 68. Устава, којим је прописано да Република уређује и обезбјеђује финансирање остваривања права и дужности Републике у складу са Уставом и у члану 70. став 1. тачка 2. Устава, којим је прописано да Народна скупштина доноси законе, друге прописе и опште акте.

Овим измјенама и допунама закона прописују се одредбе које се односе на прописивање права на накнаду запосленима у судовима, јавним тужилаштвима Републике Српске, Правобранилаштву Републике Српске, Центру за едукацију судија и јавних тужилаца Републике Српске, установама за извршење кривичних и прекршајних санкција Републике Српске и Судској полицији Републике Српске, за природу посла. Такође, врши се допуна одредбе која се односи на систематизовано радно мјесто шефа Кабинета у Врховном суду Републике Српске.

Обрађивач је у складу са чланом 41. стaв 1. т. 5) и 6) и чланом 56. став 2. Правила за израду закона и других прописа Републике Српске („Службени гласник Републике Српске“, број 24/14) образложио разлоге за доношење Закона, разлоге за доношење по хитном поступку и разлоге за измјене и допуне. У складу са наведеним, обрађивач Закона наводи да закони о платама којима се регулишу плате и елементи плате не садрже норму према којој је саставни дио основне плате тежина, природа посла и посебни услови рада. У релевантним законима о платама су идентична ограничења у погледу накнаде за топли оброк и регрес која је садржана у основној плати, док накнаде по питању тежине, природе посла и посебних услова рада нису ограничене, односно дозвољене су, те због оваквог нормирања, запосленима у институцијама правосуђа није могуће посебно исказивање дијела плате који се односи на природу посла, док је то у осталим наведеним областима омогућено. Сходно наведеном, приступило се измјенама и допунама предметног закона.

У складу са чланом 213. Пословника Народне скупштине Републике Српске („Службени гласник Републике Српске“, број 66/20), обрађивач овог закона је образложио разлоге за доношење закона по хитном поступку.

Овај секретаријат је у поступку консултација са обрађивачем дао примједбе и сугестије које су се односиле на прецизније дефинисање појединих одредаба у смислу усаглашавања терминологије са осталим терминолошким одредбама Закона, што је обрађивач уважио и уградио у текст Закона.

Имајући у виду да постоји уставни основ за доношење овог закона, да је Закон усаглашен са Уставом, правним системом и Правилима за израду закона и других прописа Републике Српске, мишљење је Републичког секретаријата за законодавство да се Приједлог закона о измјенама и допунама Закона о платама запослених у институцијама правосуђа, по хитном поступку може упутити у даљу процедуру.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број 17.03-020-1303/24 од 22. априла 2024. године, а након увида у прописе Европске уније и анализе Приједлога закона о измјенама и допунама Закона о платама запослених у институцијама правосуђа Републике Српске који се упућује по хитном поступку, нису установљени секундарни обавезујући извори права ЕУ релевантни за предмет уређивања достављеног приједлога ради чега у Изјави о усклађености стоји оцјена „Непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Законом о платама запослених у институцијама правосуђа Републике Српске, чланом 8. прописано је да су накнаде у висини до 35% основне плате за тежину, природу посла и посебне услове рада и накнаде за топли оброк и регрес урачунате у основну плату и не могу се посебно исказивати. Закон о платама запослених у јавним службама Републике Српске, Закон о платама запослених лица у јавним установама у области здравства Републике Српске, Закон о платама запослених у органима управе Републике Српске као и Закон о платама запослених у области просвјете и културе не садрже норму према којој је саставни дио основне плате тежина, природа посла и посебни услови рада. Због оваквог нормирања, запосленима у институцијама правосуђа није могуће било какво посебно исказивање дијела који се односи на природу посла, док је то у осталим наведеним областима омогућено. У релевантним законима о платама су идентична ограничења у погледу накнаде за топли оброк и регрес која је садржана у основној плати, док накнаде по питању тежине, природе посла и посебних услова рада нису ограничене и дозвољене су.

Ради напријед наведеног било је неопходно приступити измјенама Закона о платама запослених у институцијама правосуђа Републике Српске.

Такође, у Врховном суду Републике Српске систематизовано је радно мјесто шефа Кабинета, али плата за то радно мјесто није прописана Законом о платама запослених у институцијама правосуђа Републике Српске.

**V РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Чланом 213. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона по хитном поступку у случају када се законом уређују питања и односи настали усљед околности које нису могле да се предвиде, а недоношење закона по хитном поступку би могло да проузрокује штетне посљедице по живот и здравље људи, безбједност Републике и рад органа и организација, и ако је то у општем интересу.

Предложеним Законом стварају се претпоставке да се запосленима у институцијама правосуђа могу исплатити накнаде због природе посла коју обављају, што ће се прописати одредбама посебног колективног уговора, а с циљем побољшања њиховог материјалног положаја, што се свакако може цијенити као мјера која је од општег интереса за Републику Српску.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

У члану 1. врши се номотехничка корекција назива казнено-поправних установа.

Чланом 2. прописује се да запослени у судовима, јавним тужилаштвима Републике Српске, Правобранилаштву Републике Српске, Центру за едукацију судија и јавних тужилаца Републике Српске, Установама за извршење кривичних и прекршајних санкција Републике Српске као и Судској полицији Републике Српске имају право на накнаду за природу посла, а висина накнаде прописује се Посебним колективним уговором за свако радно мјесто појединачно.

Чланом 3. врши се корекција Закона, те се прописује платни коефицијент за радно мјесто шеф Кабинета предсједника Врховног суда Републике Српске.

У члану 4. прописује се ступање на снагу закона.

**VII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ АКАТА НА УВОЂЕЊЕ НОВИХ, ИЗМЈЕНУ ИЛИ УКИДАЊЕ ПОСТОЈЕЋИХ ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Тачком V Одлуке о процјени утицаја прописа („Службени гласник Републике Српске“, број 8/23), процјена утицаја прописа не спроводи се на прописе који се доносе по хитном поступку.

**VIII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна финансијска средстава, јер ће се висина накнаде за природу посла прописивати Посебним колективним уговором за запослене у институцијама правосуђа Републике Српске.

**ПРИЛОГ**

**ЗАКОН О ПЛАТАМА ЗАПОСЛЕНИХ У**

**ИНСТИТУЦИЈАМА ПРАВОСУЂА РЕПУБЛИКЕ СРПСКЕ**

(Текст предложених измјена уграђен у текст Закона)

Члан 1.

Овим законом уређује се начин утврђивања плата, накнада и других примања запослених у судовима и јавним тужилаштвима Републике Српске, Правобранилаштву Републике Српске, **Установама за извршење кривичних и прекршајних санкција Републике Српске**, Судској полицији Републике Српске и Центру за едукацију судија и јавних тужилаца Републике Српске (у даљем тексту: запослени).

Члан 8.

**(1)** Накнаде у висини до 35% основне плате за тежину посла и посебне услове рада и накнада за топли оброк и регрес урачунате су у основну плату и не могу се посебно исказивати.

**(2) Запослени у судовима, јавним тужилаштвима Републике Српске, Правобранилаштву Републике Српске и Центру за едукацију судија и јавних тужилаца Републике Српске имају право на накнаду за природу посла.**

**(3) Запослени у Установама за извршење кривичних и прекршајних санкција Републике Српске и Судској полицији Републике Српске имају право на накнаду за природу посла.**

**(4) Висина накнаде из ст. 2. и 3. овог члана прописује се посебним колективним уговором за свако радно мјесто појединачно.**

##### Члан 11.

Плате запослених у судовима Републике Српске (у даљем тексту: судови) разврставају се у платне групе и одређују им се сљедећи коефицијенти за обрачун основне плате:

1) прва платна група:

**1. шеф Кабинета предсједника Врховног суда – висока стручна спрема: 39,50;**

**1а. секретар суда – висока стручна спрема: 32,91;**

2. судски администратор у суду са 60 или више судија - висока стручна спрема: 32,91;

3. руководилац унутрашње организационе јединице - висока стручна спрема: 27,47;

4. шеф рачуноводства - висока стручна спрема: 27,47;

5. виши стручни сарадник у Врховном суду: 31,15;

6. виши стручни сарадник у окружном суду и Вишем привредном суду: 27,47;

7. стручни сарадник у основном и Окружном привредном суду: 25,63;

8. стручни савјетник у основном суду: 25,63;

9. стручни савјетник у окружном суду: 25,63;

10. референт са високом стручном спремом: 25,63;

2) друга платна група:

1. референт са вишом стручном спремом: 18,81;

3) трећа платна група:

1. референт са средњом стручном спремом: 16,26;

4) четврта платна група:

1. 1. висококвалификовани радник: 14,13;

2. квалификовани радник: 12,41;

3. неквалификовани радник: 11,34.